
Alex Doppelgânger (pseudonimul lui Alexandru Bogdan) s-a 
născut în 1989 la Giurgiu. A absolvit în 2011 Facultatea de 
Limbi Străine a Universităţii Bucureşti, Secţia de limba 
chineză. În 2013, în încercarea de a contracara valul de 
pseudoştiință şi analfabetism ştiinţific care începuse de ani 
buni să se propage în România, şi-a creat un blog — 
alexdoppelganger.com - menit să contribuie la educarea 
publicului larg prin articole agreabile, care îmbină noţiuni 
elementare de ştiinţă cu poveşti şi anecdote. Scopul 
autorului este să apropie ştiinţa de oameni şi să arate că 
aceasta poate fi înțeleasă uşor cu ajutorul gândirii critice şi 
al unor cunoştinţe de bază. A publicat volumele: Cum se 
face un Univers? (2016) şi Atomi şi microunde: cum ştim ce 
ştim (2017), despre astronomie şi, respectiv, fizică şi chimie. 


Cuvânt înainte 


Ne aflăm în anul de grație 2019, iar ştirile false şi 
pseudoştiința zburdă voioase în lungul şi-n latul spațiilor 
online şi offline. Sunt două medii foarte prielnice în care 
acestea cresc şi se răspândesc precum ciupercile după 
ploaie. După cum spunea Carl Sagan: 


Am proiectat civilizaţia noastră bazată pe ştiinţă şi 
tehnologie şi în acelaşi timp am aranjat lucrurile în aşa 
Jel, încât aproape nimeni nu înţelege absolut nimic 
despre ştiinţă şi tehnologie. 


E o rețetă clară pentru dezastru. 

Suntem într-o mare încurcătură: miliarde de oameni au 
acces la internet, la toate cunoştinţele dobândite vreodată de 
omenire, şi totuşi nu înțeleg cele mai elementare lucruri 
despre lumea în care trăiesc. Sunt oameni foarte hotărâți 
care ştiu că vaccinurile duc la autism, dar nu au nici cele 
mai elementare cunoştinţe despre cum se comportă diverse 
elemente chimice în anumite condiții. Sunt oameni absolut 
convinşi că Pământul e plat, dar care nu au nici cele mai de 
bază cunoştinţe despre cum funcționează gravitația şi cum 
se formează corpurile cereşti. Din nou, vorbim despre 
informații elementare ce se găsesc în orice enciclopedie 
pentru copii sau în orice manual de biologie, de chimie, de 
fizică, de matematică pentru liceu. 

Motivele pentru care oamenii cred în pseudoştiință în 
detrimentul ştiinţei sunt variate, iar consecințele acestei 
convingeri pot fi dezastruoase, după cum vom vedea mai 
încolo. Chiar şi lucrurile care aparent nu au cum să ne 
afecteze în viața de zi cu zi (Ce contează dacă noi credem că 
Pământul e plat? Ce contează dacă nu acceptăm teoria 
evoluției?) au consecințe grave pe termen lung nu doar 
pentru mine sau pentru tine, ci pentru întreaga specie şi 
chiar pentru alte specii de pe planetă. 

Avem dovezi cu grămada care susțin teoriile ştiinţifice şi 
contrazic ideile pseudoştiințifice. Avem un munte de dovezi 
pentru teoria evoluției, pentru Pământul sferic, pentru 
eficiența vaccinurilor, pentru faptul că omul a ajuns pe 
Lună, avem dovezi împotriva celor susținute de o bună parte 
din adepții pseudoştiinței. Dar nu e de ajuns. Nu e de ajuns 


pentru oameni ca mine şi ca tine, deoarece de multe ori 
prezentarea dovezilor sună cam ca răspunsul tipic „pentru 
că aşa zic eu” dat de părinți. Pentru mulți oameni „avem 
dovezi că teoria evoluţiei este validă” sună mai degrabă a 
„Ştim asta pentru că aşa au zis oamenii de ştiinţă”. 
Adevărat, dar asta nu-i ajută să înțeleagă şi de ce. 

Da, avem munți de dovezi, dar ele nu te ajută deloc să 
accepți aceste concepte dacă nu înţelegi logica din spatele 
lor şi motivele pentru care oamenii de ştiinţă zic ce zic. De 
aceea am scris cartea asta: cu scopul expres de a te ajuta să 
înţelegi de ce mulți oameni de ştiinţă acceptă anumite idei 
ştiinţifice, cum au ajuns la diverse concluzii şi de ce mulți 
sceptici nu acceptă ideile pseudoştiinţifice. Pentru a putea 
înțelege vaccinurile şi a nu cădea pradă ideilor 
pseudoştiințifice nu ajunge să ştii că oamenii de ştiinţă 
atestă eficiența lor, trebuie să şi înţelegi cum au aflat asta. 

Am abordat de asemenea erorile de logică şi strategiile de 
care adepții pseudoştiinței se folosesc zi de zi. Este lesne de 
înțeles de ce: dacă înveți despre aceste erori de logică şi 
strategii, le poți identifica din start, fiind mult mai greu să 
pici în plasa  pseudoştiinței. Knowledge is power, 
cunoaşterea înseamnă putere. 

Am ales să păstrez multe strategii şi erori de logică sub 
numele lor original din limba engleză din următoarele 
motive: de multe ori nu există un corespondent atestat în 
limba română şi, dacă îl traduc eu, sună foarte aiurea. 
Chiar şi atunci când există un corespondent în limba 
română, am decis să pun accentul tot pe denumirea în 
limba engleză, pentru că sub denumirea asta le găseşti cel 
mai des. Nu am inclus termeni tehnici sau pompoşi decât 
dacă sunt într-adevăr esenţiali pentru buna înțelegere a 
subiectelor discutate. 

Cartea pe care o ai în mână nu este o lucrare exhaustivă 
şi nici nu se doreşte a fi aşa ceva. Ştiu că mai sunt o 


grămadă de lucruri pe care aş fi putut să le includ, dar le- 
am omis, sau o grămadă de lucruri pe care aş fi putut să le 
tratez mai în profunzime. Nici o lucrare serioasă nu este: în 
sensul că, deşi informaţiile pe care le vei găsi aici sunt 
verificate şi factuale, am lăsat-o mai moale cu referințele, 
dat fiind că majoritatea informaţiilor pot fi verificate cu o 
simplă căutare pe Google. Cartea de față se doreşte a fi mai 
degrabă un „ghid turistic” (un fel de Pseudoştiință for 
dummies) care te ajută să te orientezi prin jungla de 
informații false din viața de zi cu zi, care conține cele mai 
des întâlnite erori de logică, tactici şi strategii utilizate de 
adepții pseudoştiinței. Sper ca această carte să devină o 
resursă valoroasă pentru dezvoltarea gândirii critice a celor 
care o vor citi. 


ŞTIINŢA ŞI METODA ŞTIINŢIFICĂ 


În anul 1705 astronomul Edmond Halley afirma în 
lucrarea sa A Synopsis of the Astronomy of Comets ceva 
foarte îndrăzneț pentru vremea respectivă. El scria negru pe 
alb că: 


În anul 1456 o cometă a fost văzută trecând între 
Pământ şi Soare...de aceea am îndrăznit să prezic 
întoarcerea ei în anul 1758. 


Vezi tu, până la data aceea cometele erau nişte mari 
necunoscute pentru omenire. Privite cu teamă deopotrivă de 
către populaţia needucată şi cea educată, erau considerate 


prevestitoarele unor nenorociri, iar un poet din secolul al 
XV-lea le descria în termeni nu foarte măgulitori, spunând 
că „aduc febră, boli, molime şi moarte, vremuri dificile, 
neîndestulare şi de foamete mare”. Nici mai înspre epoca 
noastră modernă nu poți spune că s-au mai deşteptat 
oamenii, I. L. Caragiale fiind unul dintre cei care i-a expus la 
o doză sănătoasă de sarcasm pe cei cuprinşi de frica asta a 
cometelor în schița Despre cometă - O prelegere populară 
(din seria Un pedagog de şcoală nouă) şi în articolul Cometa 
Falb, publicat în revista Universul din 5 noiembrie 1899, 
care începea aşa: 


Ziua de 1 noiemvrie a trecut, din norocire, ca toate 
zilele. Sinistra proorocire astronomică a renumitului 
geolog austriac nu s-a izbândit: Falb propune şi 
Dumnezeu dispune. 


Dar astronomii erau mult mai interesați de alte probleme 
care țin de comete. Chiar voiau să ştie ce sunt, din ce sunt 
compuse, de unde vin, unde se duc etc. În 1577 faimosul 
astronom Tycho Brahe a descoperit că aceste corpuri cereşti 
nu sunt nişte perturbări ale atmosferei, cum se credea de pe 
vremea lui Aristotel (deci de peste două mii de ani), ci nişte 
corpuri venite de departe, de dincolo de Lună, care 
călătoresc în linie dreaptă prin sistemul solar. Mai târziu 
însă, Edmond Halley şi-a dat seama că marile comete văzute 
în anii 1456, 1531, 1607 şi 1682 sunt, toate, una şi aceeaşi 
cometă. Ce însemna asta? Că ea avea de fapt o traiectorie 
eliptică în jurul Soarelui şi că tindea să se întoarcă pe cerul 
nopții după o anumită perioadă de timp. Era atât de convins 
de această descoperire a lui, încât a făcut predicția cu care 
am deschis capitolul. A prezis că în anul 1758 cometa 
văzută în toți aceşti patru ani se va întoarce din nou pe 
cerul nopții. 


Din păcate, Halley a murit înainte să-şi vadă profeția 
împlinită, dar alți astronomi au fost pe fază şi au văzut în 
1758 cometa respectivă luminând cerul nopții, întocmai 
cum a prezis! Astăzi ştim că această cometă (pe care o 
numim cometa lui Halley, în cinstea domnului astronom) are 
o perioadă de revoluție în jurul Soarelui de 74-79 de ani. De 
atunci, cometa a apărut de încă trei ori: în 1835, 1910 şi 
1986, iar următoarea dată când ne aşteptăm să apară o să 
fie 28 iulie 2061 (eu o să am 72 de ani...). Dar asta nu e tot 
ce ştim despre cometa lui Halley; mai ştim, de exemplu, că o 
cometă pierde în medie vreo doi metri grosime de material 
din suprafața sa la fiecare trecere prin sistemul solar, şi 
astfel putem afirma cu încredere că cea a lui Halley mai are 
de trăit cam 200.000 de ani. De asemenea, în ziua de azi 
ştim că sunt comete care apar pe cerul nopții o dată la 3,3 
ani (cometa Encke) sau chiar o dată la 70.000 de ani 
(cometa Hyakutake). 

De unde ştim toate chestiile astea? Deşi pare că 
prezicerea lui Halley cochetează cu paranormalul sau măcar 
cu ceea ce numim coincidență, adevărul este mult mai 
fascinant: toate lucrurile pe care le-am spus îşi au 
fundamentul în nişte calcule matematice bine gândite şi 
demonstrate. Mai exact, calculele făcute de Halley, care l-au 
determinat să spună cu atâta îndrăzneală cum avea să se 
comporte cerul nopții în următorii 70 şi ceva de ani, se 
bazează pe legile lui Newton şi legile lui Kepler. Acestea nu 
sunt numai extraordinar de importante pentru calculele lui 
Halley, ci şi pentru orice facem şi observăm în viața de zi cu 
zi: legile lui Newton (cunoscute şi drept legile mişcării 
corpurilor) ne explică exact cum se mişcă şi se opresc diverse 
corpuri în univers, în timp ce legile lui Kepler (numite şi 
legile mişcării planetelor) ne explică exact cum se mişcă 
diverse corpuri în jurul Soarelui (sau în jurul stelei 


principale dintr-un anumit sistem planetar). Iar aceste legi 
au tot fost folosite, testate şi iar testate timp de sute de ani. 

În anul 2015, nava spaţială New Horizons s-a aventurat 
în spațiul interplanetar, unde s-a întâlnit cu planeta pitică 
Pluto. Nu a fost o întâmplare însă, totul a fost premeditat: 
misiunea micuței nave (de dimensiuni cam cât o dubiță) era 
să-i facă lui Pluto primele fotografii de aproape din istorie şi 
să o studieze cât mai amănunțit în timp ce trecea pe lângă 
ea. Cel mai interesant lucru este că nava a plecat de pe 
Pământ în data de 19 ianuarie 2006, cu 9 ani înainte să 
ajungă în apropierea lui Pluto. De unde ştiau cei de la NASA 
că fix pe 14 iulie 2015 va ajunge nava să se întâlnească cu 
planeta pitică? Mai ales că Pluto orbitează Soarele cu 4,67 
km/s, iar New Horizons gonea prin sistemul solar cu 
aproximativ 23 km/s (viteza asta a obținut-o după ce a făcut 
o şmecherie numită „praştie gravitațională”, adică a fost 
ajutată de gravitația planetei Jupiter, lucru care i-a scurtat 
călătoria cu 3 ani). Menţionez toate lucrurile astea ca să 
înţelegi de câte variabile vorbim şi de câte lucruri trebuie să 
ţii cont dinainte. De unde ştiau specialiştii de la NASA cât să 
accelereze astfel încât nava să ajungă în timp util? 
Răspunsul este că s-au bazat pe legile lui Newton şi legile lui 
Kepler (printre altele) şi, după cum ai văzut, acestea nu au 
dat greş şi nu vor da greş prea curând. De ce afirm cu atâta 
încredere acest lucru? Pentru că ele nu au apărut din neant 
după o noapte de beţie, ci au fost descoperite şi formulate 
cu ajutorul ştiinţei. 

Ştiu că abia aştepţi să ajungem la partea aia a cărții în 
care fac cu ou şi cu oțet pseudoştiința, dar e musai înainte 
să înțelegem ştiinţa, de ce e atât de valoroasă şi de ce ar 
trebui să avem mai multă încredere în ea. Acest capitol este 
probabil cel mai important din întreaga carte, deoarece: 


Majoritatea  covârşitoare a oamenilor care propagă 
pseudoştiința o fac pentru că pur şi simplu nu înţeleg ce e 
aia ştiinţă şi ce implică ea. 


Gradul de încredere în pseudoştiință este direct 
proporțional cu gradul de neîncredere în ştiinţă. 


Şi, normal, dacă nu înţelegi un lucru, ţi-e frică de el, te 
fereşti de el cât poţi de mult. De ce l-ai băga în seamă? 
Departe de a fi o chestie cu care se ocupă numai „elitele” (în 
cazul de față, savanții), ştiinţa este a tuturor şi ne afectează 
fiecare moment al vieții. Absolut toate lucrurile peste care 
dai sau de care te foloseşti zi de zi fie au fost descoperite, fie 
au fost explicate cu ajutorul ştiinţei. Înainte să înveţi să 
depistezi pseudoştiința, este crucial să înţelegi ce este 
ştiinţa. Cu vorbele chimistei Marie Curie: 


Nimic în viață nu e de temut, ci doar de înțeles. Acum e 
timpul să înțelegem mai multe ca să ne temem mai 
puțin. 


Ştiinţa: ce e şi cu ce se mănâncă 


Dacă e să-i dăm o definiție ceva mai formală, ştiinţa este 
„un ansamblu sistematic de cunoştinţe despre natură, 
societate şi gândire; un ansamblu de cunoştinţe dintr-un 
anumit domeniu al cunoaşterii”. Dar e cam insipidă definiția 
asta, nu-i aşa? Nu-i de mirare că mulți oameni sunt 


reticenți la ideea de ştiinţă din moment ce li se dă impresia 
că e doar un amalgam de cunoştinţe (oricât de sistematic ar 
fi ele grupate). Astronomul Carl Sagan a adus, în opinia 
mea, o completare bine-venită la definiția asta: 


Ştiinţa este mai mult un mod de gândire decât un 
ansamblu de cunoştinţe. 


Contrar opiniei populare, ea nu este doar un compendiu 
de fapte (facts), ci un proces aproape miraculos pe care 
omenirea l-a născocit şi perfecționat de-a lungul vremii şi 
prin care a reuşit să înțeleagă diverse fenomene din univers. 
Nu există un moment exact în care a fost inventată ştiinţa, 
ea a fost alături de noi din cele mai vechi timpuri, suferind 
încet-încet modificări de-a lungul a numeroase generații. Şi 
spun că este un proces aproape miraculos pentru că ştiinţa 
e contraintuitivă şi trebuie să depunem un efort considerabil 
(de gândire) ca s-o putem aplica. Simțurile noastre ne spun 
o chestie despre lumea înconjurătoare, dar ştiinţa le 
contrazice şi ne spune „nu, calmează-te un pic şi ascultă- 
mă, situația stă de fapt aşa”. Pământul pare plat pentru 
oricine locuieşte pe această planetă, dacă e să ne bazăm 
doar pe văz, dar, odată ce dobândim anumite cunoştinţe şi 
dezvoltăm anumite metode, putem căpăta o imagine mai 
precisă referitoare la forma Pământului. Asta pentru că 
ştiinţa este un mod de a gândi şi nu e legată de 
instrumentele folosite: Eratostene a descoperit în anul 240 
î.Cr. că Pământul este sferic folosindu-se doar de nişte bețe 
şi de lumina Soarelui. Pe de altă parte, poţi construi o 
rachetă cu care să ajungi în spațiu şi să verifici care e forma 
Pământului. Atât timp cât ţi-ai format un anumit mod de 
gândire pe care noi îl numim „ştiință”, poţi ajunge să 
răspunzi cu o acuratețe uimitoare întrebărilor pe care le ai; 
de la cele mai banale la cele mai profunde. 


Bine, am exagerat un pic în paragraful anterior, şi îţi 
spun şi de ce. Ştiinţa are nişte limitări pe care şi le 
recunoaşte: până la urmă nu poate răspunde chiar la toate 
întrebările puse de mintea umană. Şi nici nu vrea! Astfel, 
nici măcar nu o interesează să afle răspunsuri la întrebări 
ce țin de supranatural (includem aici paranormalul şi 
religia). 

De exemplu, mulți au impresia că ştiinţa ar trebui (şi 
poate) să confirme sau să infirme existența vreunei 
divinități. Există Dumnezeu? Nu ştim, spune ştiinţa. Ea 
studiază strict lucrurile naturale, care se află sub incidența 
legilor naturii. Prin definiție, fiind o ființă supranaturală 
care sfidează legile naturii, o divinitate nu poate fi studiată 
cu ajutorul ştiinţei. Ştiinţa nu neagă existența 
supranaturalului, ci pur şi simplu supranaturalul nu se află 
în domeniul ei. La fel cum nici gătitul nu se află în domeniul 
astronomiei: ca astronom găteşti şi tu, fireşte, dar asta nu 
înseamnă că îţi foloseşti telescopul pentru a căuta sau a găti 
o reţetă de ciorbă rădăuțeană. Sunt pur şi simplu două 
domenii diferite. De aceea Vaticanul găzduieşte adesea 
conferințe ştiinţifice în domeniul astronomiei (ba chiar are şi 
propriul său observator astronomic): pentru că, până la 
urmă (dacă nu ajung să se dea cap în cap), ştiinţa şi 
spiritualitatea pot coexista. Sunt două fațete ale aceluiaşi 
impuls uman de a cunoaşte lumea din jur. 


Schimbarea la față 


Dar mai e o problemă pe care mulți oameni o au cu 
ştiinţa: de ce este atât de schimbătoare? Cum poţi avea 
încredere în ceva care se schimbă după cum bate vântul?! 
Azi ştim că Pământul e în centrul universului, pentru ca 
mâine să aflăm că de fapt Pământul e doar în centrul 


sistemului solar; iar peste trei zile se schimbă iar totul şi 
aflăm că de fapt Soarele este în centrul sistemului solar. Azi 
ştii că neuronii nu se pot regenera, iar mâine auzi că de fapt 
se pot regenera. Ne hotărâm şi noi odată, dragi oameni de 
ştiinţă? 

În pofida aparenţelor, această caracteristică a ştiinţei nu 
este o slăbiciune, ci, probabil, cea mai puternică însușire a 
ei. Asta pentru că, atunci când se schimbă ceva în ştiinţă, 
nu se schimbă realitatea sau adevărul, ci doar înțelegerea 
noastră asupra unui lucru sau fenomen. Pe măsură ce 
aflăm mai multe despre realitatea care ne înconjoară, 
înțelegem mai bine ce se întâmplă. Prin secolele XVII-XVIII, 
când s-a mai trezit omenirea din somnul rațiunii, ne-am dat 
seama că bolile nu sunt vreo pedeapsă divină, ci rezultatul 
mirosurilor neplăcute, idee care poartă numele de teoria 
miasmatică. Au mai trecut vreo sută-două de ani şi ne-am 
dat seama că de fapt bolile n-au nici o treabă cu aerul urât 
mirositor, ci sunt rezultatul unor germeni, unor ființe 
microscopice care îşi fac culcuş în noi sau pe noi şi care 
strică echilibrul chimic din corpul nostru, îmbolnăvindu-ne. 
Aşa a apărut teoria germenilor, ai cărei pionieri au fost Louis 
Pasteur, Robert Koch şi John Snow. A mai trecut un secol şi 
ne-am dat seama că o bună parte din boli n-au neapărat 
treabă cu germenii, ci cu ADN-ul nostru; astfel am înţeles că 
bolile genetice apar din naştere, ca urmare a unui cod 
genetic defect. 

Acum imaginează-ţi cum ar fi dacă am fi rămas doar la 
nivelul de înțelegere al teoriei miasmatice. Fireşte, cum până 
şi un ceas stricat arată ora exactă de două ori pe zi, din 
teoria miasmatică am învățat despre importanța curățeniei 
şi am făcut o legătură între boală şi condiţiile insalubre. 
Însă cum am putea trata o infecţie dacă nu am şti că este 
cauzată de o bacterie? Infecţiile existau şi în Antichitate, şi 
în Evul Mediu, realitatea era aceeaşi ca şi în ziua de azi, ea 


nu s-a schimbat, dar pur şi simplu am început să înțelegem 
mai multe despre lumea din jur. Nu ne place că ştiinţa este 
schimbătoare şi complexă pentru că nu ne oferă un răspuns 
complet şi rapid la întrebările noastre. Ea este o investigație 
continuă care, din fericire, se schimbă permanent. Şi dacă 
tot nu înţelegi de ce e bine aşa, fă un pas înainte şi priveşte 
cât de mult şi de rapid am avansat tehnologic doar în ultimii 
50 de ani. 


Trăieşti mai bine şi mai mult tocmai pentru că ştiinţa 
se schimbă în mod constant: cunoştinţele vechi se dau 
la o parte şi fac loc celor noi, actualizate. 


Faptul că lucrurile se schimbă atât de mult şi atât de 
repede înseamnă că ştim mai multe, că uneltele şi metodele 
noastre sunt din ce în ce mai bune şi mai precise. E 
încurajator. 

Ajută şi faptul că, spre deosebire de alte domenii, în 
ştiinţă nu există o autoritate care să spună sau să 
hotărască ce este adevărat şi ce nu. Nu există o persoană 
sau un grup de persoane care să ne spună dacă să credem 
că Pământul e plat sau e sferic pentru că aşa vor ei. Cu 
toate astea, nu e nici democratică: pot vota 90% din oamenii 
de ştiinţă de pe Pământ (dacă primesc brusc cu toți o 
lovitură la cap) că fenomenul numit gravitație nu există, dar 
asta nu o să schimbe deloc realitatea. Explicaţia ştiinţifică a 
unui fenomen sau lucru este acceptată doar în baza 
dovezilor oferite. 


Cu acest ciocan am să clădesc o casă! 
Dacă tot am ajuns aici, trebuie menţionat încă un lucru: 


ştiinţa este amorală, este neutră din punct de vedere etic. 
Ea îți dă un ciocan cu care poți face unul sau ambele din 


următoarele lucruri: poți ridica o casă sau poți să-i dai cuiva 
în cap cu el. Este interesată doar de dobândirea cunoaşterii, 
iar felul în care această cunoaştere e folosită rămâne la 
discreția individului sau a societății. Cunoaşterea felului în 
care poate fi creat gazul de muştar (care n-are nici o treabă 
cu muştarul, fie vorba între noi) poate fi folosită fie ca armă 
(cum s-a şi întâmplat în Primul Război Mondial), fie ca 
tratament pentru bolnavii de cancer. Ştiinţa propune, omul 
dispune. 

Asta nu înseamnă că cercetătorii nu au anumite valori, 
păreri, credințe sau preconcepții, dar pur şi simplu ei nu 
trebuie să le lase să intervină în procesul de cercetare. 
Fiindcă dacă tu studiezi electricitatea, dar crezi că faci un 
păcat, iar cei care vor să o folosească vor fi pedepsiți de vreo 
divinitate, credința ta va distorsiona rezultatele obținute. De 
aceea spunem şi că ştiinţa este obiectivă, adică ea vede şi 
acceptă adevărul gol-goluț, nu cum am dori noi să fie. 
Trebuie să-ți laşi prejudecățile, credințele, dorințele, 
preferințele, aşteptările şi valorile la intrare. În momentul în 
care afli că Luna e făcută din rocă, e de preferat să accepţi 
acest adevăr indicat de dovezi şi să nu laşi aşteptările tale 
(care îți spun că Luna e făcută de fapt din caşcaval) să 
intervină în procesul ştiinţific şi în formularea concluziei. 


Premisele ştiinţei 


Uite că m-am luat cu vorba şi am uitat să specific ceva de 
cea mai mare importanță: pentru a putea funcționa cum 
trebuie, ştiinţa are nevoie înainte de orice de nişte 


presupuneri. Adică de nişte premise de la care porneşte şi pe 
care le considerăm din start adevărate. 

e Natura există. Lumea este reală. Asta înseamnă că 
universul fizic există separat de experiențele noastre 
senzoriale. Este cât se poate de obiectiv: să zicem că eşti 
surd şi nu auzi nimic, dar undele sonore tot există şi se 
propagă prin aer. 

e Toate fenomenele naturale au cauze naturale. Prin 
„fenomene naturale” înțelegem fenomene care se întâmplă în 
univers, chit că vorbim de ceva creat de om sau nu. Nu 
există fenomen care să se producă în natură şi să aibă o 
cauză supranaturală. Este cazul fulgerelor, de exemplu: de- 
a lungul unei bune părți din istoria omenirii, s-a crezut că 
acestea au origine divină şi că sunt trimise de zei, dar 
ulterior am aflat că sunt de fapt nişte descărcări electrice şi 
au o cauză naturală. Tot ce vezi în jurul tău are o cauză 
naturală. 

e Natura este guvernată de legi. Există o anumită ordine 
în natură, nişte reguli pe care ea le respectă. Aceste reguli 
pot fi descrise prin legi (legile lui Kepler, de exemplu, privind 
mişcarea planetelor) care apoi sunt implementate în teorii 
ştiinţifice. 

e Legile naturii pot fi cunoscute de oameni. Pseudoştiința 
adoră să arunce în stânga şi-n dreapta argumentul cum 
că„mintea umană nu poate înțelege asta”, ceea ce e stupid. 
Oamenii au reuşit să înțeleagă cum se mişcă planetele, câte 
molecule sunt într-un litru de apă, cum funcționează 
electricitatea şi o grămadă de alte chestii. Revenind la legile 
lui Kepler, înainte de formularea lor ştiam că planetele se 
mişcă, vedeam asta, dar nu ştiam exact cum. În cele din 
urmă am aflat. Chiar şi dacă nu ştim în momentul de față 
cum se produce un fenomen, asta nu înseamnă că n-o să 
ştim niciodată. 


e Întreaga cunoaştere vine din experimente şi observații. 
Aşa ajungem să cunoaştem natura şi universul. 

e Întreaga noastră cunoaştere şi înțelegere a legilor naturii 
este provizorie. Nimic din ce ştim nu este 100% sigur şi 
bătut în cuie. Ce ştim azi despre un fenomen se poate 
schimba mâine, dar schimbarea trebuie să fie susținută de 
dovezi. 


Orice disciplină care încearcă să explice natura 
omițând fie şi numai una din aceste presupuneri este 
pseudoştiință. 


Cum se face 


Toate ca toate, dar ceea ce ştim noi în ziua de azi nu a 
apărut aşa, peste noapte. Când Einstein a formulat teoria 
relativităţii generale, nu a visat-o în somn. Când Ernest 
Rutherford a descoperit, ajutat de alți doi experimentatori, 
că atomul are un nucleu, nu a luat nimeni de bun ce a spus 
doar pentru că avea o mustață simpatică. Absolut tot ce 
ştim noi în ziua de azi am descoperit, explicat sau inventat 
folosindu-ne de ceea ce numim metoda ştiinţifică, a cărei 
definiție formală sună aşa: 


Metoda ştiinţifică este un corp de tehnici pentru 
investigarea diverselor fenomene, pentru dobândirea 
de noi cunoştinţe sau pentru corectarea sau integrarea 
unor cunoştinţe anterioare. 


Vrei să dovedeşti că un fenomen este real şi să îl şi 
explici? Atunci metoda ştiinţifică este absolut esențială, 
indiferent că foloseşti un accelerator de particule sau pur şi 
simplu două bețe. Ea are mai mulți paşi specifici, care 
trebuie urmaţi într-o ordine strictă. Nu poți începe cu 
ultimul pas sau cu al treilea, pentru că atunci iese 
pseudoştiință în loc de ştiinţă şi nu vrem asta, nu-i aşa? 

Observaţia este primul pas al metodei ştiinţifice, iar 
importanța sa nu poate fi subestimată. De aici a început 
absolut fiecare explicaţie, descoperire sau invenţie pe care o 
ştim în ziua de azi, şi este normal: toată maşinăria asta pe 
care o numim ştiinţă foloseşte observaţia drept combustibil. 
Ce albastru este cerul! Oare de ce e aşa? Cum a ajuns cerul 
să fie albastru, şi nu verde? De ce pe Marte cerul este roşu? 
Ce mari sunt căpşunile astea! Oare lumina primită de la 
Soare afectează mărimea lor? Oare ajută dacă le uzi cu apă 
minerală în loc de apă plată? Oare cresc mai mari dacă 
scufunzi planta în apă? Scaunul pe care stai, cunoştinţele 
care ne permit să folosim puterea electronilor pentru a ne 
lumina nopţile, felul în care înțelegem trecerea timpului, 
toate au pornit de la o banală întrebare, o banală observație. 


După cum spunea autorul de romane SF Isaac Asimov, 
cea mai captivantă vorbă pe care o poți auzi în ştiinţă 
nu este „Evrika!”, ci „Hm...ce ciudat...”, pentru că 
aceasta anunță noi descoperiri. 


De aici începe totul. 

Treaba asta funcționează pentru că omul, în adâncul 
ființei sale, este un animal extraordinar de curios. Poţi să 
mă acuzi că exagerez în privința multor lucruri în cartea de 
față, dar în acest caz te asigur, dragă cititorule, că nici nu 
poate fi vorba de aşa ceva. Curiozitatea şi simțul explorării 
ne-au luat de mână şi ne-au condus pe drumul evoluției 


noastre timp de zeci de mii de ani. Datorită lor suntem 
mereu nemulțumiți şi mereu în căutare de noi informaţii 
care să ne satisfacă aceste nevoi. Da, exact: datorită, nu din 
cauza, pentru că de multe ori din nemulțumirea asta se 
naşte ceva care ne schimbă fundamental ca civilizație, ca 
specie; pentru că ne punem întrebări, nu suntem mulțumiți 
cu ce ştim până în acel moment, iar mintea noastră 
cutreieră şi tot cutreieră. Cum îmi place mie să zic (e oare 
prea devreme să încep să mă autocitez?): 


Ai văzut tu om mulțumit care să schimbe lumea? 


Creierul nostru este efectiv ca un burete care vrea să 
absoarbă cât mai multe informaţii. În esenţă, de aia citeşti 
cărți, vizionezi sau asculți diverse lucruri; iar a pune 
întrebări este cea mai directă cale prin care poți obține mai 
multe cunoştinţe despre univers. Poate ai auzit că se spune 
„nu există întrebări stupide” - şi chiar aşa este. Nu trebuie 
să-ți fie frică să pui întrebări, pentru că nu e nici o ruşine să 
nu ştii. Mi s-a întâmplat să fiu întrebat de oameni trecuți 
prin şcoală dacă şi Soarele este o stea. Ştiu că sună stupid 
la prima vedere, dar gândeşte-te că persoana respectivă 
putea să tacă din gură şi să rămână în ignoranță, dar a 
decis să-şi asculte curiozitatea care mocnea în adâncul 
fiinţei ei şi să pună o întrebare, a decis că vrea să ştie mai 
multe despre lumea din jur. Curiozitatea este importantă 
pentru om atât la nivel individual, cât şi la nivel de specie, 
de aceea trebuie să te ţii cu dinţii de ea. Ai vreo întrebare 
sau nelămurire? Nu o lăsa să lâncezească în fundul 
creierului, ci încearcă să-i afli răspunsul. Hrăneşte-ţi 
curiozitatea, nu o lăsa să moară de foame. Mai ales că cele 
mai banale lucruri din viața de zi cu zi au explicaţii 
fascinante (te-ai întrebat vreodată de ce apa nu ia foc?). 

După cum am menționat deja, ştiinţa se ocupă doar cu ce 
este material, şi astfel observaţia este primul test veritabil 


pentru un fenomen sau lucru pe care vrem să-l studiem: 
atât timp cât putem strânge informaţii din lumea materială 
cu ajutorul simțurilor (văz, auz, gust, miros, pipăit) sau 
chiar cu instrumente care îmbunătățesc şi extind aceste 
simțuri de bază (telescoape, microscoape, radare, detectoare 
Geiger etc.), ştim că avem de-a face cu ceva care are şansa 
să poată fi explorat ştiinţific. Revenim la ce am spus mai 
devreme referitor la ştiinţă şi supranatural: dacă lucrul pe 
care vrei să-l studiezi nu poate fi detectat cu vreunul din 
aceste simțuri sau instrumente, atunci ştiinţa nu-l poate 
studia, el nu face parte din domeniul ştiinţei. Sau cel puțin 
nu încă! Zic asta deoarece, pe măsură ce descoperim noi 
fenomene sau lucruri şi inventăm noi instrumente care să 
ne extindă simțurile, extindem şi domeniul ştiinţei şi lumea 
lucrurilor care pot fi explicate cu ajutorul ei. Până acum 
câteva sute de ani, nimeni nu se gândea că planetele ar fi 
lumi materiale şi fizice, precum planeta noastră; şi totuşi, 
după invenţia telescoapelor şi a rachetelor, am aflat că asta 
sunt şi au apărut noi oportunități care ne-au permis să 
studiem aceste lumini de pe cerul nopții. 

Ipoteza este al doilea pas al metodei ştiinţifice, iar aici 
chiar începi să te distrezi cu observaţiile tale. Este 
momentul în care trebuie efectiv să te gândeşti la fenomenul 
sau lucrul observat de tine şi să propui o explicaţie. Nu 
contează că nu ştii dacă ipoteza e corectă sau nu, fă-ți de 
cap! Poţi să zici, de exemplu, că de fapt cerul este albastru 
pentru că Luna e mai mică decât Jupiter. Poţi să zici că 
mărimea căpşunilor este influențată de semnalul GSM al 
antenelor din apropiere. Lasă-ţi imaginaţia să zburde! Uite, 
apropo de exemplul cu căpşunile, o ipoteză ştiinţifică bună 
ar putea fi: „Cred că dacă acele căpşuni primesc mai multă 
lumină de la Soare, atunci o să crească mai mari”. 

Ține minte ipoteza asta, pentru că imediat după aceea 
urmează predicția, al treilea pas al metodei ştiinţifice, pasul 


în care începi să te gândeşti ce se va întâmpla mai departe 
cu fenomenul sau lucrul studiat de tine în raport cu ipoteza 
formulată mai devreme. Că tot suntem la căpşuni, o bună 
predicție este ceva de genul: „Dacă o să amplific cantitatea 
de lumină solară pe care o primesc aceste căpşuni, ele o să 
crească mai mult în comparaţie cu alte căpşuni care au 
primit aceeaşi îngrijire, dar mai puţină lumină solară”. În 
primul rând, vezi cât de specifică este predicția mea? 
Specific clar că e vorba de lumină solară, nu lumină de 
lumânare, nu lumină de neon. Limbajul exact, care nu lasă 
loc de interpretări, este una din caracteristicile principale 
ale ştiinţei şi e lesne de înțeles de ce: nu poți explica sau 
descoperi nimic dacă experimentezi folosind lumină de 
neon, când de fapt ipoteza ta se referă la lumina dată de 
Soare. 

O caracteristică foarte importantă a acestui pas este 
Jalsificabilitatea. Predicţia ta trebuie să fie falsificabilă, adică 
trebuie să existe posibilitatea ca ea să se dovedească falsă în 
lumina unor noi informaţii sau dovezi. Aici dă greş 
pseudoştiința în general: ea pur şi simplu nu poate fi 
falsificată. Te trezeşti că ai vrea să studiezi care-i faza cu 
chakrele şi cu astrologia, dar te loveşti de ceva gen „păi ele 
funcționează şi chiar influențează lumea fizică, dar nu pot fi 
înțelese /verificate/studiate de oameni sau ştiinţă”. Deci nu 
există posibilitatea să dovedeşti că sunt false. Păi atunci 
despre ce mai vorbim? 


Falsificabilitatea este una din cele mai importante 
caracteristici ale ştiinţei, pentru că dacă o predicţie 
sau o afirmaţie nu are o şansă cât de mică să fie 
dovedită falsă, atunci ea nu poate fi testată. 


Uite un exemplu concret: eu îți spun că am în mână un 
burete de vase cu care pot controla vremea de afară atât 


timp cât nu se uită cineva la mine, mă ascultă sau mă 
filmează. Afirmația asta e  nefalsificabilă, deci este 
pseudoştiinţifică. Cum verifici că într-adevăr pot controla 
vremea cu el dacă tu nici nu poţi să fii în preajma mea în 
momentul în care-l folosesc în acest scop? O afirmaţie 
falsificabilă, în schimb, ar suna aşa: „acest burete de vase 
pe care-l am în mână poate controla vremea de afară”, 
pentru că, dacă stau lângă tine şi observ tot procesul, pot 
constata dacă este fals sau nu. 

Acum vine al patrulea şi cel mai uşor de recunoscut pas, 
testarea predicţiei sau experimentul. După cum îi spune şi 
numele, acesta e momentul în care îți testezi ipoteza şi 
predicția şi le compari cu dovezile pe care le-ai obținut. 
Experimentul este motivul pentru care predicția trebuie să 
fie falsificabilă: dacă nu există şansa să poți dovedi că 
predicția e greşită, atunci experimentul n-are rost. 

Nu ştiu dacă ai văzut-o până acum, dar pe internet se 
plimbă an de an o ştire care afirmă că nişte elevi au 
demonstrat că undele radio de la routerul de Wi-Fi din casă 
afectează negativ plantele (deci şi pe noi, spun ei). Au tras 
această concluzie printr-un experiment: au plantat semințe 
de creson în şase tăvi puse într-o cameră fără nici un 
echipament electronic şi în alte şase tăvi puse într-o cameră 
cu două routere wireless. După 12 zile, majoritatea plantelor 
din camera cu semnale radio şi-au pierdut culoarea şi au 
murit, în timp ce celelalte au fost bine-mersi. Titlul unuia 
din articolele care dau această ştire este: „Routerul wireless 
ar putea dăuna plantelor. Un experiment pune sub semnul 
întrebării tehnologia Wi-Fi”. Internetul (YouTube, mai ales) 
este plin de astfel de experimente ale unor persoane care vor 
să dovedească tot soiul de nebunii (cum ar fi că orezul e 
afectat de cuvintele pe care i le spui), dar dacă un om de 
ştiinţă ar auzi că ai făcut experimentul descris mai-nainte, 
ti-ar râde în nas. Şi nu pentru că ar fi arogant şi snob, ci 


pur şi simplu pentru că acest experiment este jenant, făcut 
în dorul lelii şi nu pune nimic sub semnul întrebării. 
Problema este că, deşi experimentul este reprezentativ 
pentru întreaga ştiinţă (când te gândeşti la ştiinţă, te 
gândeşti la experiment, nu?) şi mulți oameni au auzit de el, 
puţini ştiu cu adevărat ce implică. 

În primul rând, există un motiv pentru care experimentele 
se fac mereu într-un soi de laborator, o cameră plină ochi de 
echipamente special destinate experimentelor: laboratorul 
este un mediu controlat, un loc în care oamenii de ştiinţă 
pot reduce la maxim  interferențele din timpul 
experimentului. De exemplu, dacă ne aflăm într-un 
laborator în care se studiază un nou leac pentru malarie, 
oamenii de ştiinţă fac în aşa fel încât acel mediu să fie steril, 
să nu fie prezente alte microorganisme care ar putea afecta 
experimentul, astfel încât să dea rezultate greşite. Pe urmă: 
când fac un experiment, oamenii de ştiinţă ţin cont de toate 
variabilele şi toate elementele experimentului. Dacă ei caută 
leacul pentru malarie şi pun Plasmodium (parazitul care 
cauzează malaria) în mai multe tăvițe (vase Petri) cărora le 
aplică apoi anumite substanţe chimice, bacterii sau fungi ca 
să vadă cum se comportă parazitul, o să aibă grijă ca fiecare 
exemplar de Plasmodium din fiecare tăviță să fie absolut la 
fel ca celelalte şi o să noteze exact de unde vine sau cărei 
generații îi aparține. Ba mai mult, nu o să vezi vase Petri 
neacoperite, unul pus la umbră, unul la soare, unul în 
frigider, fiecare cu alte elemente chimice în el, pentru că pur 
şi simplu ar fi prea multe variabile şi cu siguranță vor 
apărea erori în experiment. Este extrem de important să te 
asiguri că toate elementele studiate sunt identice şi că totul 
e sub control. Mărimea eşantionului este la fel de 
importantă. Nu ajunge să ai şase vase Petri într-un 
laborator, e nevoie de sute ca să-ţi poţi forma o imagine 
corectă asupra lucrului studiat. Dacă ai patru prieteni cu 


câte un singur picior şi ei sunt singurii oameni pe care i-ai 
văzut în viața ta, ai putea trage concluzia greşită că toți 
oamenii au un singur picior, iar tu eşti o anomalie. În 
schimb, dacă ai 100 de prieteni pe care i-ai văzut toată viața 
şi 96 din ei au două picioare, îți dai seama că de fapt un om 
are, în mod normal, două picioare. 

De aceea, „experimentul” cu plantele şi Wi-Fi-ul nu este 
prea reuşit. Nu ştim nimic despre acele plante: provin din 
acelaşi pachet de semințe? Au fost udate toate 
corespunzător? Au primit toate aceeaşi lumină? Au fost 
testate dinainte, să se vadă dacă suferă vreuna de o boală? 
Dacă s-au îmbolnăvit în timpul experimentului din alte 
cauze? Nu ştim nimic despre camerele în care au fost 
situate: cum este aerul acolo? Este uscat? Umed? Erau 
insecte pe-acolo? Dar acarieni? Sunt mult prea multe 
variabile despre care nu avem certitudinea că au fost 
eliminate şi care pot afecta rezultatul experimentului. În 
plus, pe lângă faptul că experimentul nu e foarte bine 
controlat, eşantionul de plante este mult prea mic: şase de-o 
parte şi şase de alta... nu ştiu ce să zic... (Fireşte, aici nu e 
vina elevilor, ci vina mass-media care a făcut din țânțar 
armăsar, preluând un experiment de şcoală generală şi 
raportându-l de parcă ne-ar da peste cap întreaga 
perspectivă asupra undelor radio. E adevărat, un 
experiment poate fi făcut şi cu două bețe atât timp cât paşii 
metodei ştiinţifice sunt urmați îndeaproape. Nu e cazul aici.) 

După ce realizezi experimentul, se pot întâmpla două 
lucruri: ipoteza fie e confirmată, fie e infirmată. Ce se 
întâmplă dacă ipoteza este infirmată? Ce te faci atunci? Nu e 
cazul să disperi, e foarte posibil să fi greşit la un pas. Poate 
ai greşit ipoteza, poate ai greşit predicția, poate 
experimentul nu este cel potrivit, poate s-au strecurat nişte 
erori în timpul experimentului, poate nu ai măsurat ceva 


corect. Perfecţionezi şi corectezi până când experimentul 
confirmă predicția şi ipoteza. 

În fine, după ce ai terminat cu experimentul şi ţi-ai 
confirmat ipoteza, vine momentul în care îți publici 
rezultatele într-o revistă ştiinţifică (o publicaţie pentru studii 
ştiinţifice), unde specifici clar ce metode ai folosit, în ce 
condiții, astfel încât alți oameni de ştiinţă să le preia şi să le 
aplice. Tu ce crezi că fac oamenii de ştiinţă toată ziua? Ideea 
cel mai des întâlnită este că ei scot pe bandă rulantă ipoteze 
noi-nouțe pe care apoi le testează prin observație şi 
experiment. Realitatea este însă că sunt destul de rare 
cazurile în care oamenii de ştiinţă generează ipoteze noi sau 
observații care să infirme o teorie ştiută de mult şi astfel să 
revoluționeze ştiinţa. 


De fapt şi de drept, ocupația zilnică a oamenilor de 
ştiinţă este să facă observații sau experimente care să 
confirme ipoteze deja testate. Acesta este ultimul pas 
al metodei ştiinţifice, numit şi replicare. 


O altă cerință obligatorie a ştiinţei este ceea ce se 
numeşte în engleză peer review-ul (de la peer, aici coleg): 
adică orice ipoteză trebuie verificată independent şi de alți 
oameni de ştiinţă (folosind aceleaşi metode ca tine) şi trebuie 
să le dea şi lor acelaşi rezultat. Fireşte, cei care evaluează 
ipoteza trebuie să aibă aceleaşi competențe, aşadar nu poți 
pune un antropolog să evalueze ceva din domeniul fizicii. 
Abia după ce şi ei, „colegii” tăi, ți-au verificat ipoteza şi au 
făcut propriile lor experimente, iar acestea au fost 
confirmate, poţi considera ipoteza ta corectă din punct de 
vedere ştiinţific. Confirmând constant o ipoteză, oamenii de 
ştiinţă clădesc încredere în ea şi o pot extinde. De exemplu, 
biologii ştiu că toate albinele lucrătoare dintr-un stup sunt 
surori pentru că au aceeaşi mamă. Pe de altă parte, ei mai 


pot studia şi ADN-ul acestor albine ca să confirme această 
ipoteză. Toate ipotezele sunt confirmate constant, sporind 
astfel încrederea noastră în ele. De exemplu, îți pot spune 
cu mâna pe inimă că vom putea trimite întotdeauna o 
rachetă în spaţiu folosindu-ne de legile lui Newton, pentru 
că acestea au fost confirmate de atâtea ori, încât nu mai 
există absolut nici o îndoială că sunt valide din punct de 
vedere ştiinţific. 

Un alt aspect important este consolidarea: conectarea 
unei ipoteze cu alte fenomene foarte bine studiate deja. Un 
biolog poate studia un stup de viespi şi să descopere că şi 
acestea sunt surori. Deci există şi o viespe-regină care face 
toate ouăle pe undeva, pe-acolo. Dar în alt stup e posibil să 
găsească două grupuri de surori, ceea ce înseamnă că acolo 
sunt două regine care-şi împart stupul. Prin acest studiu, 
biologii consolidează ceea ce ştiam deja despre viespi cu 
ceea ce ştiam deja despre albine şi ne arată ceva nou: că 
albinele şi viespile au evoluat în două moduri similare. 
Astfel, confirmarea şi consolidarea permit ştiinţei să 
clădească mai multă încredere privind înțelegerea 
universului şi să-l explice mai bine. 

Am spus mai devreme că: 


Ştiinţa nu este democratică (oricâți oameni de știință 
ar vota că gravitația nu există, ea tot se manifestă şi 
îşi face de cap în univers). 


lar acum poate te întrebi: „Păi atunci care-i treaba cu 
peer review? Văd că spui că înțelegerea unui fenomen 
depinde mult de ce zic şi alți oameni de ştiinţă”. Diferența 
este că atunci când vorbim de peer review, deci de replicarea 
unui experiment, vorbim despre mulți oameni de ştiinţă care 
fac experimente ca să vadă dacă e cum spun alții sau nu. 
Prin urmare, când conchid ceva, o fac în baza unor dovezi 


obținute prin observaţie şi experiment, nu pentru că au 
votat că aşa ar fi. 

Este o distincție foarte importantă. Citeam la un moment 
dat la nişte antivaccinişti că virusul rujeolei nu ar exista 
deoarece (fii atent, e mortal argumentul) Curtea Supremă 
din Germania a decretat asta. Din păcate, instanța 
judecătorească respectivă şi-a băgat nasul unde nu-i fierbe 
oala. Pot să decidă 50 de judecători că virusul rujeolei nu 
există, asta nu schimbă cu nimic realitatea. Acesta există, 
indiferent că se votează da sau nu. Pot să strâng 300.000 de 
semnături care să declare că stejarii sunt identici cu brazii, 
dar realitatea crudă este că stejarii nu sunt identici cu 
brazii, oricâți am fi semnat. 

Dar cum rămâne cu toți oamenii aceia de ştiinţă care 
credeau că Pământul e în mijlocul universului, sau care 
credeau că bolile apar din cauza mirosurilor neplăcute? 
Erau şi ei mulți, nu? Ei bine, pe atunci ipotezele erau greşite 
deoarece se bazau pe nişte informații şi premise greşite, care 
la rândul lor se bazau pe alte informaţii incomplete. Dar ele 
au fost corectate, bineînțeles, tot prin metoda ştiinţifică. De 
exemplu, revenind la teoria miasmatică şi teoria germenilor, 
prin secolele XVI-XVII nu existau microscoape destul de 
puternice care să arate că pe noi, în noi şi în jurul nostru 
există microorganisme care ar putea cauza boli precum 
tuberculoza, ciuma sau holera. Adică,  nevăzând 
microorganismele respective, pur şi simplu nu ne trecea 
prin cap că ar putea exista aşa ceva, astfel că oamenii de 
ştiinţă căutau cu totul alte explicaţii. Dar, până la urmă, 
microscopul a fost îmbunătăţit, ne-am îmbunătățit şi 
tehnicile de cercetare şi tot prin metoda ştiinţifică am aflat 
de existența microbilor care ne îmbolnăvesc. Pentru că 
ştiinţa se schimbă mereu în funcție de noile informaţii pe 
care le dobândim şi, în momentul în care se fac greşeli, 
acestea se iau în calcul la următoare revizuire. 


Pseudoştiința, o să vedem în capitolul următor, nu este atât 
de deschisă la nou. 


Obiecţii 


Fii atent la faza asta: cică sunt mulți oameni de ştiinţă 
sau filozofi care se opun termenului de „metodă ştiinţifică”. 
Nu, nu pun la îndoială eficacitatea ei, ci mai degrabă faptul 
că acest termen nu descrie foarte corect ce se întâmplă, fiind 
oarecum imprecis. Că, în realitate, nu este o „metodă”, ci o 
abordare a cunoaşterii; o abordare care încearcă să 
aproximeze starea naturii reducând erorile din concluzii. 
Problema acestor oameni e că termenul de „metodă 
ştiinţifică” nu înglobează tot ce se întâmplă în acest proces. 
De exemplu, serendipitatea joacă un rol important în 
descoperirile ştiinţifice: Alexander Fleming a descoperit 
penicilina din întâmplare. În cazul ăsta nici măcar nu a fost 
vorba de o observaţie sau o întrebare. Totul s-a întâmplat 
din pur accident. Nu există un singur mod de a face ştiinţă, 
ci mai multe: chimiştii lucrează într-un fel, astronomii în alt 
fel, paleontologii într-un mod total diferit etc. 

Din nou, asta nu înseamnă că tot ce am enumerat mai 
devreme, că toți paşii metodei ştiinţifice sunt incorecți. 
Ştiinţa se bazează pe experimente, pe replicare, pe nişte 
predicții falsificabile, deci nici măcar să nu concepi 
posibilitatea de a te gândi că, gata, fantomele sunt reale, 
sucul de lămâie vindecă toate cancerele sau că poţi să treci 
prin pereţi dacă îți deschizi al treilea ochi. Oamenii ăştia 
dezbat doar faptul că termenul de „metodă ştiinţifică” nu 
înglobează toate aspectele ei. Cu toate acestea, fiind o carte 
de pop science (mda... cred că-i pot spune şi aşa), iar toate 
lucrurile explicate în ea sunt de bază, elementare, voi 
continua să folosesc în restul cărții termenul „metodă 

ştiinţifică”. N-are rost să ne complicăm viața cu astfel de 
dezbateri filozofice, şi-aşa urmează informații noi fără de 
număr. 


Imaginaţia şi ştiinţa 


Una din acuzațiile principale ale newagerilor (sau, în 
general, ale celor care propagă pseudoştiința) la adresa 
oamenilor de ştiinţă este că cei din urmă nu au deloc o 
minte deschisă, fiind închistaţți într-un set de reguli. Ştii 
bine, dacă nu accepți că avem nişte vortexuri numite chakre 
în corpul nostru (nedovedite experimental) înseamnă că eşti 
un încuiat. Cu toate astea, dacă ai fost atent la toți paşii 
metodei ştiinţifice pe care i-am prezentat mai-nainte, ai 
văzut că: 


Ştiinţa este un joc continuu între imaginație şi 
rigurozitate, între fantezie şi fixism. 


În primii doi paşi (observaţia şi ipoteza), eşti liber să-ți 
imaginezi ce vrei: poate ți s-a năzărit că toată materia din 
univers este compusă din nişte particule microscopice care 
se zgâlțâie constant, poate crezi că toate speciile de animale 
din prezent au ca strămoş comun o bacterie vizibilă la 
microscop, poate ai o ipoteză conform căreia luminile alea de 
pe cer sunt şi ele nişte lumi, ca planeta noastră. Îţi poţi 
imagina absolut orice scenariu vrei tu, lasă-ți imaginaţia să 
zburde! 

Urmează ca această libertate să ne fie restrânsă brusc în 
momentul în care ajungem la predicţie, experiment şi 
replicare, când avem de-a face cu nişte reguli stricte. 
Trebuie să faci aşa şi numai aşa. Dar aceste reguli sunt o 
binecuvântare, nu un blestem! Ele te ghidează în direcția 
potrivită, astfel încât să nu ajungi la rezultate greşite. E ca 


atunci când înveţi să mergi pe bicicletă. Sigur, nu te opreşte 
nimeni să stai cu fundul pe ghidon şi mâinile pe şa, dar 
„regulile de mers pe bicicletă” spun că trebuie să stai cu 
fundul pe şa iar mâinile să le ţii pe ghidon dacă vrei să 
mergi ca lumea, să foloseşti bicicleta cum a fost ea 
construită. La fel şi metoda ştiinţifică: dacă vrei s-o foloseşti 
ca lumea, trebuie s-o foloseşti cum a fost ea concepută. 
Ştiinţa e o unealtă. E ca un ciocan: poți să baţi cuie cu 
mânerul lui (pentru că tu eşti un spirit liber, ai mintea 
deschisă şi nu asculți de reguli), dar e stupid. Mai bine 
foloseşti ciocanul cum a fost conceput ca să ai rezultate 
bune. 

Cum ar fi să vrei să afli din ce motiv ne îmbolnăvim de 
gripă şi să nu ţii deloc cont de regulile stricte ale metodei 
ştiinţifice? Să propui o predicţie nefalsificabilă („gripa este o 
pedeapsă de la Dumnezeu”), să faci experimentul total 
alandala, să nu prezinți descoperirile tale comunităţii 
ştiinţifice. Cum mai ajungi la concluzia corectă dacă nu ţii 
cont de aceste reguli? De unde ştii că ai tras concluzia 
corectă? 

Tot ce se află în jur este rezultatul fericitului mariaj dintre 
aceste două trăsături ale ştiinţei, imaginația şi strictețea. 
Astronomul Carl Sagan o spunea cel mai bine în renumita 
sa carte Cosmos: 


Explorarea cosmosului a necesitat deopotrivă 
scepticism şi imaginație. Imaginaţia ne poartă de 
multe ori spre lumi care nu au existat niciodată. Dar 
fără aceasta nu putem merge nicăieri. Scepticismul ne 
permite să deosebim fantezia de realitate, să ne 
testăm propriile speculații. 


Relaţia cu tehnologia 


Deşi ştiinţa are o grămadă de domenii şi subdomenii 
(matematică, fizică, biologie, chimie etc.), ea se împarte 
înainte de orice în două ramuri mari şi late: ştiinţa pură şi 
ştiinţa aplicată. 

Ştiinţa pură este ramura care formulează teorii şi predicții 
şi care se ocupă cu creşterea volumului de informaţii pe 
care le avem într-un anumit domeniu. Ştiinţa pură nu se 
ocupă de eventualele aplicaţii practice ale cunoştinţelor 
dobândite, ci de înțelegerea universului. Cui îi pasă că 
a2+b2=c2? Cui îi pasă că galaxia Calea Lactee are peste 200 
de miliarde de stele? Atomii sunt făcuți din cuarci, ei şi? 
Ştiinţa pură urmăreşte pur şi simplu să afle cât mai multe 
chestii care aparent nu au nici o utilitate, şi totuşi de aici 
izvorăsc toate lucrurile de care ne bucurăm în voie în ziua 
de azi. 

Ştiinţa aplicată sau tehnologia, în schimb, caută să pună 
în practică în viața cotidiană informaţiile acumulate de 
ştiinţa pură. Routerele Wi-Fi, de exemplu, sunt pur şi 
simplu cunoştinţe despre undele electromagnetice şi despre 
electricitate pe care ştiinţa pură le-a dobândit, iar tehnologia 
le-a pus în aplicare. În general, există o relaţie strânsă între 
ştiinţa pură şi cea aplicată: deşi poate dura un pic, mai 
toate cunoştinţele dobândite de ştiinţa pură sunt aplicate în 
general cu succes în viața de zi cu zi. Au trecut aproape 300 
de ani până când teoria gravitaţiei a lui Newton a fost 
folosită pentru zborurile spaţiale, aproape 80 de ani până 
când teoria relativității generale a intrat în viața noastră de 
zi cu zi prin inventarea GPS-ului, 30 de ani până când 
descoperirea ADN-ului a făcut posibilă ingineria genetică. O 
regulă de bun-simt (deşi nu e chiar o regulă... e mai degrabă 
un indicator) ne spune că: 


Dacă o disciplină cu pretenţia de a fi ştiinţifică nu are 
nici o aplicație tehnologică în istoria sa, atunci foarte 
probabil nu este ştiinţă. 


Eu am o teorie... 


Unul din principalele contraargumente ale oamenilor care 
nu acceptă validitatea teoriei evoluţiei este că aceasta „e 
doar o teorie”. Adică doar o bănuială, o idee oarecare, spun 
ei. Ca atunci când spui „eu am o teorie despre cum a scăpat 
pisica din casă”. Dar ce facem când vine vorba despre teoria 
relativității generale, teoria gravitației, teoria atomică sau 
teoria mişcării plăcilor tectonice? Le punem şi pe astea tot în 
găleata cu bănuieli? 

Realitatea este că, la fel ca oricare alt domeniu, şi ştiinţa 
are termeni specializați cu semnificaţii total diferite față de 
cele folosite în viața de zi cu zi. În ştiinţă, o teorie (îi spunem 
şi teorie ştiinţifică) nu este sub nici o formă o bănuială, o 
speculație, ci o explicaţie în detaliu a unui fenomen sau 
lucru (al unui aspect al naturii) care a fost testată în 
repetate rânduri, care e susținută de dovezi. Şi este cât se 
poate de logic ca, atunci când vorbeşti de un concept din 
ştiinţă, sensul cuvintelor folosite să fie cel din ştiinţă, nu? 
Astfel, dacă vorbeşti de „teoria evoluției”, este cât se poate de 
normal ca sensul cuvântului „teorie” să fie cel de „teorie 
ştiinţifică”. E foarte important de reținut acest aspect, 
pentru că pseudoştiința încearcă adesea să te bage în ceață 
sucind aceşti termeni specifici. Un om de ştiinţă nu foloseşte 
cuvântul „teorie” aşa, într-o doară. 

Un alt cuvânt pe care trebuie să-l ştii este „lege”, care în 
ştiinţă înseamnă o descriere (adesea matematică) a unui 
fenomen natural. Legea doar descrie fenomenul respectiv, 


nu ne spune şi cum funcționează. De exemplu, legea 
gravitației a lui Newton ne descrie matematic cum 
interacționează două corpuri din univers. Dar nu ne spune 
şi ce este gravitația şi cum funcționează. 

Este foarte important să înțelegem termenii specifici 
folosiți în ştiinţă sau măcar să înțelegem că există anumiţi 
termeni specifici, deoarece multe articole alarmiste de pe 
internet se bazează pe neînțelegerea limbajului ştiinţei. Alte 
exemple de termeni care în ştiinţă înseamnă cu totul altceva 
decât în viața de zi cu zi ar fi: 

e chimic - cu referire la un element chimic sau orice e 
alcătuit din elemente chimice (i.e. întreaga materie din 
univers); 

e radiaţie — energia emisă de un obiect sub formă de unde 
electromagnetice sau particule (corpul uman, de exemplu, 
radiază în infraroşu, căldură; lumina este alt exemplu de 
radiație electromagnetică); 

e natural — cu referire la absolut orice apare în natură, în 
univers; 

e organic - compus format din molecule care conțin 
elementul chimic carbon. Metanul (cu formula chimică CHA) 
este un compus organic. Este organic indiferent că l-am 
produs în laborator, îl luăm din atmosferă sau de la vaci 
(care, împreună cu alte rumegătoare, sunt o sursă destul de 
bogată de metan). 

Un alt exemplu: nu de puţine ori studiile ştiinţifice spun 
ceva de genul „rezultatele obținute sugerează că A poate 
cauza B, având în vedere C, presupunând D, în condiţiile 
E”, iar ziarele ajung să scrie: „Oamenii de ştiinţă au decis: A 
cauzează B”. După cum vezi, enunţul din studiul ştiinţific de 
la care a pornit totul este foarte, foarte precis, nu lasă loc de 
interpretare. De asemenea, „sugerează” înseamnă: inspiră 
un gând, ridică un semn de întrebare care poate fi cercetat 
în detaliu, în nici un caz nu indică o certitudine. 


Top model 


Ştii cum arată atomul? Ca un minisistem solar, nu-i aşa? 

Dar Pământul? E sferic, corect? 

Ei bine, nu e corect. Cele două nu arată deloc cum crezi 
tu. Dar de ce ştii asta atunci? Pentru că aşa ai fost învăţat la 
şcoală. Oare te-au minţit profesorii cu bună ştiinţă? Este 
oare vorba de o conspirație? Nu! Adevărul este ceva mai 
interesant decât atât. Să crezi că atomul este ca un 
minisistem solar cu electroni care „orbitează” nucleul 
compus din protoni şi neutroni nu este întru totul corect, 
dar cu siguranţă te ajută să vizualizezi şi să înţelegi mai 
uşor alcătuirea atomului. Când vine vorba de chimie şi 
biologie, în schimb, adesea ne imaginăm atomul având 
forma unei sfere. Fireşte, atomul nu arată în realitate nici ca 
o sferă. Este mult mai abstract şi ne-ar fi foarte greu să-l 
înțelegem. Pământul, de fapt, nu este nici el sferic. Poţi să 
spui că este un sferoid bombat la ecuator şi turtit la poli, 
dar nici aşa nu e prea corect. Asta pentru că masa planetei 
nu este distribuită uniform şi astfel apar tot felul de „cucuie” 
pe suprafața ei. Soarele şi Luna trag la rândul lor de 
Pământ, generând nu doar fluxuri şi refluxuri ale mărilor şi 
oceanelor, ci şi ale scoarței terestre. 

De ce încă se predau şi se învață asemenea chestii 
atunci? Pentru că sunt nişte modele ştiinţifice, adică 
reprezentări ale unor idei, obiecte sau procese folosite 
pentru a descrie sau a explica diverse fenomene. Sunt 
absolut esențiale pentru ştiinţă pentru că ne ajută să 


vizualizăm, să definim, să înțelegem sau să cuantificăm mai 
uşor anumite lucruri sau idei. Un model ştiinţific este un 
compromis; el încearcă să fie cât mai exact, dar şi cât mai 
uşor de înțeles. Oamenii de ştiinţă ştiu că modelele 
ştiinţifice nu sunt 100% corecte, dar le folosesc de sute de 
ani, pentru că sunt foarte utile în anumite privinţe. În 
funcție de domeniu şi de publicul care primeşte informaţiile 
respective, se pot folosi modele diferite: pentru elevi sau, în 
general, oameni care vor să înțeleagă elementele de bază din 
fizică, atomul ca minisistem solar este cât se poate de în 
regulă. Pe de altă parte, în biologie, dacă vrei să vizualizezi 
moleculele, nu are rost să priveşti atomul ca pe un 
minisistem solar sau având un nucleu înconjurat de un nor 
de electroni — e mai uşor să ţi-l imaginezi pur şi simplu ca 
pe o sferă. Nici un model ştiinţific nu poate explica toate 
aspectele unui fenomen, dar avem mai multe astfel de 
modele, fiecare adaptat unei anumite situații. 


Toate modelele sunt greşite, dar unele sunt folositoare. 


Sunt cuvintele marelui statistician George E.P. Box. La 
drept vorbind, este greşit să crezi că Pământul e sferic, este 
greşit să crezi că atomul arată ca o bilă, dar sunt greşeli 
foarte folositoare în anumite privinţe. Un alt exemplu, şi mai 
relevant, este ceea ce numim sfera cerească (sau bolta 
cerească), un model ştiinţific care ne permite să stabilim 
poziția obiectelor cereşti observabile, folosit de astronomii 
amatori şi profesionişti deopotrivă. E vorba practic de o sferă 
imaginară de rază nedefinită care înconjoară Pământul, pe 
care se află stelele şi celelalte obiecte cosmice vizibile. De 
exemplu, dacă vrem să aflăm unde se va afla steaua Rigel pe 
cerul nopții în 9 noiembrie 2020 la ora 22:14, ne putem 
folosi de sfera cerească şi de coordonatele astronomice 
orizontale, care ne spun că steaua se va afla la 
+117*49'26,6” azimut şi +14*57'27,1” altitudine (se folosesc 


grade, minute şi secunde de arc). Sau putem folosi 
coordonatele astronomice ecuatoriale, care ne spun că steaua 
se va afla la 5h14m32s ascensie dreaptă (da, ore, minute şi 
secunde de timp) şi -8*07'53,1” declinaţie (da, grade, minute 
şi secunde de arc). Ideea de sferă cerească este fundamental 
greşită, pentru că se bazează pe concepţia că Pământul se 
află în centrul universului, iar toate corpurile cosmice se 
află în acelaşi plan pe suprafața sferei cereşti închipuite, 
ceea ce, bineînțeles, nu mai crede nimeni la modul serios de 
câteva sute bune de ani. Şi totuşi, această idee fundamental 
greşită este foarte utilă! 

Modelele ştiinţifice sunt de mai multe tipuri. lată 
principalele trei: 

e Modelul fizic este un model pe care îl poţi studia şi 
atinge. O rachetă de jucărie sau un schelet uman din plastic 
sunt astfel de modele ştiinţifice şi, fireşte, nu funcţionează 
deloc ca obiectele reale (de exemplu, modelul fizic al 
corpului uman nu este viu), dar ne ajută să înțelegem o 
grămadă de lucruri despre ele; 

e Modelul vizual este compus din ilustraţii şi grafice; 

e Modelul matematic este compus din numere, ecuații sau 
formule matematice. Acestea pot fi simple sau complexe. Un 
exemplu de model matematic este formula prin care putem 
afla volumul unui paralelipiped dreptunghic: V=Lxlxh 
(volumul = lungimea x lățimea x înălțimea). 

O chestie interesantă cu modelele ştiinţifice e că acestea 
ne pot ajuta să facem diverse predicții sau să explicăm 
anumite observații. Modelul Pământului sferic nu numai că 
ne ajută să înțelegem de ce vapoarele dispar după orizont pe 
măsură ce se îndepărtează de noi, dar explică şi de ce atunci 
când este eclipsă de Lună umbra Pământului proiectată pe 
satelitul nostru natural este rotundă. 


Aşa recunoşti un model ştiinţific bun: dacă poate 
explica şi alte fenomene, diferite de cele folosite pentru 
a-l crea. 


De asemenea, un model ştiinţific poate prezice lucruri 
care s-au întâmplat sau despre care nu ştim mare lucru, 
cum ar fi încălzirea globală. De exemplu, habar n-avem care 
este efectul încălzirii globale asupra Pământului, dar ştim 
despre circuitul carbonului în natură, despre ciclul apei în 
natură şi despre vreme. Înţelegând felul în care cele trei 
interacționează, putem înțelege cum o să fie clima peste 20 
de ani dacă o să producem la fel de mult, mai mult sau mai 
puțin dioxid de carbon. 


Matematica dătătoare de viață 


Buuuun. Avem chimie, avem biologie, avem astronomie, 
avem astrofizică, avem biochimie, avem paleontologie, ba 
chiar şi geologie! Şi totuşi, unul singur este domeniul care îţi 
răsare în minte atunci când auzi sintagma „plictiseală 
cruntă”. Vorbesc, bineînțeles, de matematică. Da, în adâncul 
sufletului tău ştiai că la ea mă refer. Cunosc o mulțime de 
oameni care ar prefera oricând să stea zece ore la coadă la 
poştă, numai să n-aibă de-a face cu matematica. Dintr-un 
motiv sau altul, ea a dobândit o reputaţie pe care cu greu 
poţi s-o cosmetizezi, cu toate concursurile de matematică 
distractivă organizate pe Pământul ăsta mic şi frumos (sau 
poate chiar ele sunt cauza?). 


În orice caz, în acest capitol o să încerc să repar cât de 
cât reputația matematicii, pentru că, vezi tu, disciplina asta 
e extraordinar de importantă pentru toate cunoştinţele 
noastre şi pentru tot ce am clădit noi, oamenii, până în 
prezent. 


Matematica se află la rădăcina tuturor celorlalte 
ştiinţe: fără ea realmente nu am mai avea nimic. 


Matematica este stâlpul care susține întreaga specie 
umană din prezent. i se pare că exagerez? Hai, gata cu 
vorbăria, ia un pahar de vin, pune-ţi nişte jazz în surdină şi 
lasă-mă să-ți explic de ce matematica merită respectul 
nostru, fie că ştim să o folosim sau nu. 

Motivul principal pentru care am dezvoltat matematica 
este ca să ne ajute să numărăm. Număratul este o unealtă 
foarte puternică, de care omenirea dispune încă din cele mai 
vechi timpuri. La un moment dat, cineva şi-a dat probabil 
seama că una e să-i spui vecinului că ai „câteva vaci” şi alta 
e să-i spui că ai „4 vaci”, pentru că până la urmă „câteva” 
poate însemna 3, 4 sau 5. Parcă e mai OK să dai un număr 
exact, nu? E totuşi o diferență între 4 vaci şi 5 vaci; e o 
diferență de câteva sute de kilograme de carne şi de vreo 
3.700 de litri de lapte pe an. 

Omul şi-a dat seama că il ajută foarte mult să țină 
socoteala diverselor lucruri şi a început să numere. Ba mai 
mult, a realizat că numerele astea proaspăt inventate sunt 
cheia care deschide poarta către o lume de neînchipuit, 
departe de grijile banale de zi cu zi („câte cărămizi am?”, 
„câte rațe  avem?”). Bine-cunoscutul om de ştiinţă 
renascentist Galileo Galilei a zis la un moment dat ceva bun 
de ținut minte: 


Măsoară ceea ce este măsurabil şi fă măsurabil ceea 
ce nu este. 


Ai o rachetă şi vrei s-o duci în spaţiu. Pentru asta trebuie 
să ştii ce masă are şi de cât combustibil e nevoie ca să 
ajungă la cel puţin 100 km deasupra nivelului mării. Ce 
crezi că te ajută mai mult? Să ştii că „racheta e destul de 
grea şi are nevoie de nişte combustibil, dar nu mult”, sau că 
„racheta are 300 kg şi are nevoie de 1.200 de litri de 
combustibil”? După cum vezi, matematica se potriveşte ca o 
mănuşă personalităţii stricte şi fixiste a ştiinţei. Din 
momentul în care am început să numărăm, să măsurăm, 
am căpătat o putere pe care nici o ființă de pe Pământ nu a 
avut-o vreodată: am început să înțelegem mai bine lumea în 
care trăim, să ne folosim de ea şi chiar să vedem lucruri pe 
care nu am fi reuşit să le vedem altfel. 

Aş vrea să te uiţi la ecuaţia de mai jos. Uită-te la ea, nu 
încerca s-o înţelegi. Uită-te pur şi simplu şi minunează-te. 


(iĝ-m)Ņ=0 


Este una din cele mai cunoscute şi importante ecuaţii din 
istoria omenirii, dedusă de Paul Dirac (motiv pentru care se 
numeşte ecuația lui Dirac). Nu o să intrăm în detalii tehnice, 
să explicăm termenii ecuației, dar ideea de bază e că ne 
oferă o perspectivă ceva mai completă asupra particulelor 
subatomice numite electroni şi cuarci. Toate bune şi 
frumoase - până când Dirac şi-a dat seama că ecuaţia 
ascundea un lucru la existența căruia el nici măcar nu se 
gândise: una din implicaţiile acestei ecuaţii este că, pe lângă 
materia normală din care e compus întregul univers, ar 
exista ceva care e opusul materiei. Ceva căruia în ziua de azi 
îi spunem antimaterie. Asta mi se pare cea mai interesantă 
chestie: 


Ecuația lui Paul Dirac ştia mai multe despre univers 
decât el însuşi! 


Ea îi spunea că pentru fiecare particulă de materie există 
o antiparticulă. În ziua de azi nu numai că avem 
confirmarea că antimateria există, dar o creăm zi de zi în 
spitale: e vorba despre pozitronii (alt nume pentru 
antielectroni) folosiți în tomografia cu emisie de pozitroni 
(PET scan în engleză), o metodă modernă de imagistică 
medicală. 


Tăbliță cu inscripții cuneiforme din Ur, Mesopotamia antică, pe 
care sunt înregistrate diverse animale domestice primite în 
centrul administrativ Puzrish-Dagan. 

Sursa: Muzeul Ştiinţei din Minnesota, SUA. 


O treabă asemănătoare i s-a întâmplat lui Albert Einstein 
când a formulat teoria relativităţii generale, care descrie 
gravitația (a fost numită de fizicieni cea mai frumoasă teorie 
din fizică). Problema lui era că în timp ce lucra la ecuațiile 
teoriei, acestea îi spuneau insistent că universul se extinde. 
Pentru Einstein asta era o problemă deoarece era convins că 
universul nici nu se extinde, nici nu se contractă, ci este cât 
se poate de static. Aşa că s-a gândit să repare ecuațiile cu 
pricina şi a introdus un factor pe care l-a notat cu litera 
grecească A (lambda) şi l-a numit constanta cosmologică. Cu 
toate astea, câțiva ani mai târziu, cercetările altor fizicieni şi 
astrofizicieni au dovedit că într-adevăr universul se extinde. 
Einstein a recunoscut în anii ce au urmat că introducerea 
constantei cosmologice în ecuaţia teoriei relativității generale 
a fost una din cele mai mari greşeli din viața sa. Din nou, a 
fost vorba de o ecuaţie care ştia mai multe decât cel care a 
creat-o! 


l P 8nG „, 

Una din ecuaţiile teoriei relativității generale. Constanta 
cosmologică, notată cu lambda, a fost încercuită: rolul ei era să 
„repare” ecuația, astfel încât să reiasă că universul este static. 


Stai că n-am terminat cu exemplele! Să vezi cum e să 
descoperi o întreagă planetă doar folosindu-te de 
matematică! Era anul de grație 1781, iar astronomii tocmai 
descoperiseră o nouă planetă căreia îi puseseră numele 
Uranus. l-au calculat orbita, dar au observat ceva dubios: 
planeta se abătea foarte uşor de la orbita calculată, de parcă 
ceva trăgea de ea. Britanicul John Couch Adams şi 
francezul Urbain Le Verrier au făcut nişte calcule şi au 
prezis cu ajutorul matematicii că gravitația unei planete 


încă ascunse în întunericul spaţiului afecta orbita lui 
Uranus. Nu numai că şi-au dat seama unde se afla acea 
planetă ascunsă, ci şi care era masa ei. În anul 1846, 
tânărul astronom Johann Gottfried Galle a observat pentru 
prima oară planeta ascunsă care afecta orbita lui Uranus şi 
pe care Adams şi Leverrier o descriseseră cu aproximativ 65 
de ani în urmă. Neptun a devenit astfel prima planetă 
descoperită cu ajutorul matematicii. Mi se pare uimitor că 
putem afla poziţia exactă de peste 20, 50 sau 100 de ani 
(presupunând că nu dispărem între timp) a oricărei stele de 
pe cerul nopții. Şi nu vorbim numai de viitor! E de ajuns să- 
ți descarci de pe internet un planetariu virtual (precum 
Stellarium) ca să vezi cum arăta cerul nopții acum 10.000 
de ani, când oamenii abia se apucaseră de agricultură, sau 
într-una din serile lunilor ianuarie-martie 1610, când 
Galileo Galilei a observat pentru prima oară ceea ce numim 
azi cei patru sateliți galileeni ai lui Jupiter. 


Cifre, litere, note muzicale 


Bine, adevărul este că nici matematica nu pare să vrea să 
fie înțeleasă de muritorii de rând. Adică, să fim serioşi, ce-i 
cu toate semnele şi simbolurile alea? În generală începem cu 
numere, ceea ce e OK, înțelegem. Apoi în liceu ni se bagă pe 
gât litere, iar de-aici încolo Dumnezeu cu mila. De ce nu pot 
să folosească şi matematicienii cuvinte, ca toți ceilalți 
oameni întregi la minte? 

Da, faptul că matematica este scrisă cu cifre şi litere şi 
alte simboluri este unul din principalele motive care 
înstrăinează publicul de acest domeniu vital pentru evoluția 
noastră ca specie, dar adevărul gol-goluț este că nu poți 
avea motoare cu combustie internă, calculatoare, internet, 
mobilă, orice bucăţică de cunoaştere şi tehnologie fără acest 


fel de a scrie. Da, până prin Evul Mediu operaţiile 
matematice erau în mare parte scrise direct în cuvinte, dar 
treptat oamenii şi-au dat seama că astfel nu puteau inova, 
nu puteau dobândi noi cunoştinţe, ceea ce ar fi contrazis 
întreaga menire a matematicii şi a ştiinţei în general. Aşa că, 
începând cu anul 1360 d.Cr. (aproximativ), filozoful Nicole 
Oresme a transformat cuvântul et din latină (care înseamnă 
„şi”) în simbolul „+”. În 1489, matematicianul Johannes 
Widmann a introdus simbolul „—” pentru scăderi, iar în 
1557 medicul şi matematicianul Robert Recorde a inventat 
simbolul „=„. Pe lângă acestea au mai fost inventate 
simbolul radical „+ „şi parantezele rotunde „(...)”. 


I Aeon 597 18, 


Prima ecuaţie cunoscută, scrisă de Robert Recorde. În 
matematica de azi ea s-ar traduce prin 14x+ 15 = 71. 


O să observi că între invenția simbolului „t” şi a 
simbolului „=, au trecut 197 de ani, iar între invenția celor 
două şi a numerelor au trecut câteva mii de ani. A durat mii 
de ani până să ne dea prin gând să folosim simbolul zero 
„0”. Deşi în ziua de azi sunt de la sine înțelese, toate aceste 
lucruri banale au necesitat nişte salturi uriaşe în gândirea 
matematicienilor din trecut. Invenţia unui simplu simbol 
precum „+” ne-a propulsat mai departe decât orice altceva 
din istoria omenirii. Cu ajutorul numerelor şi simbolurilor 
matematice, avem puterea de a descoperi planete ascunse, 
de a dezlănțui energia dintr-un atom; cu ajutorul lor am 
ajuns pe Lună şi am ajuns să trăim mai mult şi mai bine, 
chit că nu conştientizăm asta. 

Priveşte această partitură: 


pe MEE gi 


Fragment din Sonata pentru pian nr. 12 în fa major de Wolfgang 
Amadeus Mozart. 


O înţelegi? Ştii să citeşti toate simbolurile alea ciudate? 
Cel mai probabil nu, dar nu există persoană pe Pământul 
ăsta care să nu fie fermecat şi emoționat de muzică. Ce este 
până la urmă notația muzicală dacă nu o metodă de a 
înregistra şi de a transmite muzica mai departe? Oricât de 
strâmb ne-am uita noi doi la ea, e de ajuns să apară un om 
care să ştie să citească această partitură ca să aducă raiul 
pe Pământ. O partitură ascunde în simbolurile ei un univers 
întreg de trăiri şi sentimente, ba chiar şi amintiri. 
Matematica se aseamănă din multe puncte de vedere cu 
muzica: şi aici avem tot nişte simboluri ciudate pe care 
puţini le înțeleg, dar atunci când vine cineva care ştie să le 
citească şi să le mânuiască, un matematician virtuoz, el 
poate să ne schimbe pentru totdeauna felul în care vedem 
universul. Aşa cum nu e nevoie să ştii să citeşti o partitură 
(deşi ajută) ca să te bucuri de muzică şi s-o apreciezi, nu e 
nevoie nici să ştii să scrii şi să rezolvi ecuaţii diferențiale 
pentru a înțelege şi aprecia matematica la adevărata sa 
valoare. 


Ştiinţa de-a lungul veacurilor 


Toată lumea ştie cine e Isaac Newton: unul dintre cei mai 
renumiți oameni de ştiinţă din istorie, ale cărui descoperiri 
au schimbat pentru totdeauna felul în care înțelegem 
universul şi ne gândim la el. Newton a spus la un moment 


dat (referitor la descoperirile sale) un lucru din care avem o 
grămadă de învățat: 


Dacă eu am văzut mai departe decât alții este pentru 
că stăteam pe umerii unor giganți. 


Îndrăznesc să afirm că 99,99999% din descoperirile 
ştiinţifice se produc datorită volumului impresionant de 
muncă depus de oamenii de ştiinţă din prezent, dar şi din 
trecut. La asta se referă Newton în fraza de mai sus: 
descoperirile sale nu au venit din neant, ele s-au bazat atât 
pe munca lui, cât şi pe a înaintaşilor. Să luăm de exemplu 
prima lege a lui Newton (numită şi principiul inerției), care 
spune cam aşa: 


Un corp îşi menţine starea de repaus relativ sau de 
mişcare rectilinie şi uniformă atâta vreme cât nu se 
află sub acțiunea unor forțe exterioare. 


Însă, până să formuleze Newton principiul ăsta, Aristotel 
deja se gândise cu mult timp înainte, prin Antichitate, la 
faptul că toate obiectele au o anume stare: cele grele 
(precum pietrele) vor să stea în repaus pe Pământ, fumul 
vrea să stea în repaus pe cer, iar stelele vor să stea în 
repaus în ceruri. El considera că repausul este starea 
naturală a tuturor obiectelor din univers, iar pentru ca un 
obiect să se mişte în linie dreaptă era musai ca ceva extern 
să-l tragă sau să-l împingă în mod constant. Mai târziu însă, 
Galileo Galilei şi-a dat seama că, deşi trebuie să acționeze o 
forță asupra unui obiect ca să-l pornească sau să-l 
oprească, ea nu e totuşi necesară ca să-l menţină în 
mişcare. După care Newton a preluat ideea asta şi a finisat- 
o, formulând prima lege a mecanicii clasice. 

Aşa circulă ideile în ştiinţă: cunoştinţele dobândite de o 
anumită generaţie reprezintă punctul de pornire al 


cunoştinţelor pe care le va dobândi o generație viitoare. 
Niciodată nu o luăm de la zero: atunci când a fost inventat 
motorul cu combustie internă nu a trebuit să redescoperim 
atomul şi tot ce ține de el, nu? Fiecare descoperire din 
prezent se face pe baza solidă a cunoştinţelor dobândite de 
oamenii de ştiinţă din trecut. 


Un fir continuu duce de la cunoştinţele dobândite 
pentru a putea manipula focul la teoria relativității 
generale. 


Există o continuitate, iar dacă o disciplină din trecut este 
declarată falsă de experţii din prezent, atunci nu este 
ştiinţă. E foarte important de reținut acest aspect, pentru că 
sunt mulți oameni care au impresia eronată că, de exemplu, 
teoria relativității generale a lui Einstein (care vede gravitația 
într-un fel) contrazice teoria gravitaţiei a lui Newton (care 
vede gravitația în alt fel). Dar nu e deloc aşa. Fiecare 
reprezintă un alt mod de a vedea gravitația şi cele două se 
completează: gravitația newtoniană (aşa cum e descrisă de 
legile lui Newton) funcționează de minune atunci când ne 
interesează ce se întâmplă la suprafața unei planete sau 
cum să trimitem rachete în spaţiu; dar dacă vorbim de 
obiecte din univers cu o atracție gravitațională uriaşă, intră 
în scenă gravitația einsteiniană (aşa cum e descrisă şi 
explicată de teoria relativității generale). A doua nu o 
contrazice sau o invalidează pe prima. Ambele se 
completează reciproc. 


PSEUDOŞTIINȚA: LUPUL ÎN BLANĂ DE 
OAIE 


Driblări şi acrobaţii mentale 


Să zicem că faci parte dintr-o echipă de fotbal pe care o s- 
o numim Ad Astra. Dar nu orice echipă de fotbal: vorbim de 
una care, de când a apărut, a câştigat aproape toate 
meciurile jucate. Este bine pregătită, cu o strategie perfect 
pusă la punct şi cu zeci de ani de antrenamente. Faci parte 
dintr-o echipă în care s-au băgat bani şi timp cu duiumul. 
În urma unui volum uriaş de muncă, s-a ridicat şi a ajuns 
cea mai bună din lume şi din toate timpurile. Nu a fost uşor. 

Într-o bună zi însă, răsare de nicăieri o nouă echipă de 
fotbal care spune că ea este cea mai bună din întreaga 
lume. Pe ea o s-o numim Ab Astris. În mod dubios, din ce în 
ce mai mulți oameni o cred şi îi devin fani. Echipa nou- 
apărută pare să capete noi fani doar afirmând lucruri de 
genul „Noi suntem cea mai bună echipă din lume”, „Ad 
Astra? l-am bătut deja de 50 de ori până acum”. Este foarte 
ciudat, pentru că de când a apărut ea n-a jucat nici un meci 
cu echipa ta ca s-o detroneze, şi chiar există arbitri, 
jurnalişti sportivi şi alte persoane oficiale care atestă acest 
lucru. Ba mai mult, cei care alcătuiesc echipa Ab Astris sunt 
pur şi simplu nişte oameni care patru din şapte zile pe 
săptămână sunt la cârciuma locală şi, când joacă fotbal, nu 
se sfiesc să atingă mingea cu mâna. Toţi cei 20 de jucători 
de pe teren! 

Ai încercat să discuţi cu fanii lor, să le arăţi grafice, 
înregistrări, interviuri cu analişti sportivi care arată nu că 
sunteți voi cea mai bună echipă din lume, ci pur şi simplu 
că echipa lor de suflet, Ab Astris, nu are cum să fie cea mai 
bună din lume, pentru că, în primul rând, fotbalul se joacă 


cu piciorul, nu cu mâna! Măcar de-ar juca fotbal cum 
trebuie. Argumentele lor sunt de-a dreptul halucinante: 

e „Echipa Ab Astris există încă din Antichitate, deci e clar 
cea mai bună.” 

e „Nu i-ai văzut niciodată jucând, nu ai de unde să ştii cât 
de bine joacă, deci sunt cea mai bună echipă din lume.” 

e „Dacă ambele echipe joacă 500 de meciuri, ştii unde se 
va afla mingea în minutul 59 şi la care echipă? (Tu 
răspunzi:„Nu, normal că nu”.) „Atunci cum poţi afirma cu 
atâta încredere că nu e cea mai bună echipă dacă tu nici 
măcar nu ştii la cine se va afla mingea în minutul 59?” 

e „Am 10 prieteni care jură cu mâna pe inimă că Ab Astris 
a câştigat toate meciurile pe care le-a avut până acum cu 
toate echipele profesioniste. Şi mai presus de orice, am un 
prieten măcelar pe nume Pedro, care în timpul liber se uită 
la filmuleţe despre fotbal pe YouTube; este acum analist 
sportiv şi spune acelaşi lucru.” 

e „Cine eşti tu să-mi spui cum se joacă fotbal? Eu sunt 
spirit liber şi joc fotbal cum simt. Pentru mine fotbal 
înseamnă să joci călare pe cai, nu să dai cu piciorul în 
minge. Fotbalul este aşa cum îl percep eu că e.” 

e „Dacă echipa ta e atât de bună, atunci de ce nu joacă 
baschet? De ce nu am văzut-o niciodată în vreun campionat 
de golf?” 

e „Tu chiar crezi ce îți spune Big Football?! Ei vor doar să 
distrugă fotbalul şi vor să înlăture toate echipele alternative 
de fotbal care joacă acest sport fix cum ar trebui.” („Dar nu 
se joacă luând mingea în mână!!!” zici tu.) „Îmi pare rău, nu 
pot asculta părerile «oficiale». Amicul meu Pedro spune cu 
totul altceva.” 

Şi aşa mai departe. Din ce în ce mai mulți oameni încep 
să le creadă afirmaţiile şi să considere echipa Ab Astris cea 
mai bună echipă de fotbal din lume. Colac peste pupăză, 
chiar şi unii jucători profesionişti de baschet (care, deşi nu 


activează în domeniul fotbalului, au avut ani buni de 
antrenament în propriul sport şi ştiu cum arată şi se 
comportă o echipă campioană) au ajuns să-i creadă. Ba 
chiar şi oameni care au jucat fotbal o viață întreagă. Este 
absurd, nu? Strigător la cer! 

În caz că exemplul meu n-a fost destul de transparent, 
prima echipă de care vorbesc este ştiinţa, iar a doua echipă 
este pseudoştiința. Prima încearcă în mod constant să-şi 
perfecționeze jocul şi să ofere lumii tot ce are mai bun de 
oferit (chit că a mai pierdut un meci-două), cea de-a doua 
este compusă din şarlatani şi are alături oameni naivi, care, 
deşi nu au văzut-o niciodată jucând fotbal (sau măcar 
jucând fotbal ca lumea, cu piciorul), o susțin necondiționat 
din tot felul de motive absurde. 

Exemplul pe care ţi l-am dat e doar cireaşa de pe tort şi 
nu cuprinde tot ce este sau reprezintă pseudoştiința. 


Pseudoştiința îmbracă multe haine şi foloseşte 
numeroase strategii pentru a submina încrederea în 
ştiinţă şi a-i păcăli pe oameni să-i ofere atenţie şi mai 
ales banii lor. 


În paginile care urmează vom vedea cum arată 
pseudoştiința şi vom analiza nişte strategii generale la care 
recurge, fie că ne vorbeşte despre continentul scufundat al 
Atlantidei, vindecarea cancerelor cu suc de lămâie sau 
Pământul plat. 


Au fost odată ca niciodată... 


Numele de pseudoştiință s-a folosit prima oară prin a 
doua jumătate a secolului al XVIII-lea, iar termenul provine 
din pseudo (care înseamnă fals în greacă) şi scientia (ştiinţă, 
cunoaştere în latină). Pseudoştiința constă în „afirmații, 
credințe sau practici despre care se afirmă că sunt ştiinţifice 
şi factuale, dar care în realitate sunt incompatibile cu 
metoda ştiinţifică”. Deşi de multe ori foloseşte cuvinte 
pompoase şi termeni tehnici ca să treacă drept ştiinţă, 
pseudoştiința este destul de uşor de recunoscut dacă ştii 
unde să te uiţi. Dar pentru asta e de o importanţă crucială 
să înţelegi ştiinţa şi ce implică ea, de unde prima parte din 
această carte. La urma urmei, nu poți înțelege o boală şi 
felurile în care se poate vindeca dacă nu cunoşti înainte 
nişte elemente de bază despre corpul uman, nu? Cum 
înţelegi ce e o boală de inimă dacă nu ştii ce e inima? 


Pseudoştiința nu este o invenţie a timpurilor moderne. 
Din contră, ea ne-a fost alături din cele mai vechi 
timpuri 


Două dintre cele mai „bătrâne” pseudoştiințe sunt fără 
îndoială astrologia şi alchimia, asupra cărora merită să ne 
concentrăm atenţia pentru câteva momente. 


Astrologia 


Acum sute de mii de ani, primii oameni aparținând 
speciei Homo sapiens au ridicat privirea spre cerul nopții 
şi... au rămas mască. În fața lor era un spectacol de 
anvergură cosmică: mii de luminițe pâlpâiau pe acea pânză 
întunecată, luminițe pe care mai târziu grecii le-au numit 
stele, astre (aster în greacă). 

Noi, oamenii, avem o abilitate care ne-a fost de foarte 
mare ajutor de-a lungul vremurilor şi care se numeşte 


apophenia: tendința de a găsi conexiuni, înțelesuri sau 
tipare în şiruri aleatorii de informație. O să vorbim mai pe 
larg despre asta un pic mai târziu, dar momentan e de ajuns 
să notăm că oamenii iubesc tiparele, şi nu degeaba: este 
una dintre cele mai importante abilități de care dispune 
specia umană, pentru că ne-a ajutat să învăţăm mai bine, 
mai uşor şi să înțelegem mai profund mediul înconjurător. 
Putem citi, găsi obiecte, nimeri drumul către supermarket şi 
recunoaşte fețele celorlalti oameni tocmai datorită 
apopheniei. 

Aşa că iată-ne acum sute de mii de ani stând cu gura 
căscată şi uitându-ne la cerul înstelat. Ne uitam şi ne 
uitam, şi la un moment dat am observat că dacă trasăm 
nişte linii imaginare între stele putem obține diferite forme 
care seamănă vag cu tot felul de animale, de obiecte sau 
chiar de eroi mitologici. Cam aşa au luat naştere 
constelaţiile. 

Pe măsură ce am continuat să ne holbăm, am văzut că 
aceste constelații nu rămân fixe pe parcursul întregului an, 
ci se mişcă, iar unele chiar dispar sub orizont (făcând loc 
altora), pentru ca apoi să apară din nou. Ba mai mult, erau 
anumite stele care de-a lungul a doar câteva luni făceau 
nişte bucle pe cer, un lucru foarte ciudat având în vedere că 
restul stelelor parcurgeau molcom întinderea întunecată. 
Aceste stele mai zburdalnice au primit de la greci numele de 
planetes asteres — stele călătoare —, iar noi le numim în ziua 
de azi planete. Luna era un alt corp ceresc care se schimba 
în mod constant şi ne trezea curiozitatea. 

Am început să ne notăm fazele Lunii încă de acum 25.000 
de ani, pe oase şi ziduri, însă interesul pentru toate aceste 
minunățţii a crescut şi mai mult în timpul revoluţiei agricole 
din neolitic, când ne-am aşezat la casele noastre şi am 
început să cultivăm plante. Am observat că în anumite 
momente Luna părea să influențeze râurile şi mările (flux şi 


reflux), iar atunci când răsăreau anumite constelații ştiam 
că o să urmeze inundaţii benefice pentru culturi sau că 
trebuie să începem să semănăm ori să culegem ce am sădit. 
Era o legătură clară între evenimentele de pe cer şi cele de 
pe Pământ. Aşa că am început să alcătuim calendare şi să 
studiem mai atent semnificația stelelor, dar mai ales a 
planetelor şi constelațiilor 

Astrologia este, grosso modo, prezicerea viitorului pe baza 
studiului poziției şi mişcării astrelor, a constelaţiilor sau a 
unor fenomene cereşti, dar şi încercarea de a înțelege 
aspecte generale sau specifice ale comportamentului uman 
prin influența corpurilor cereşti. Ea înglobează cunoştinţe, 
tradiții şi credințe în sisteme care acordă importanţă şi 
semnificație raporturilor ce se nasc din poziţiile relative ale 
corpurilor cereşti şi din alte constructe legate de ele (cum ar 
fi semne zodiacale, case astrologice). Astrologia afirmă că 
aceste raporturi astrale cuprind semnificaţii utile pentru 
interpretarea personalității omului. 

Astrologia babiloniană este cel mai vechi sistem astrologic 
organizat despre care ştim şi ea a luat naştere în mileniul 2 
î.Cr. Deşi sunt două lucruri diferite, astrologia şi astronomia 
au fost băgate în aceeaşi oală de-a lungul istoriei şi mult 
timp nu a existat o distincţie clară între ele. În Babilon o 
aceeaşi persoană era şi astronom (prezicea anumite 
fenomene cereşti în baza cunoştinţelor acumulate şi a 
măsurătorilor efectuate), dar şi astrolog (interpreta aceste 
fenomene cereşti). 


Până în momentul Renaşterii (ba chiar şi atunci), dacă 
voiai să fii un om de ştiinţă demn de respect trebuia 
neapărat să ştii şi astrologie. 


Galileo Galilei, Tycho Brahe şi Johannes Kepler au fost 
nişte astronomi extraordinari, care au schimbat pentru 


totdeauna felul în care vedem universul, dar au fost şi 
astrologi. Abia în secolul al XVIII-lea (după ce Europa 
intrase, în secolul anterior, în „Epoca Raţiunii”), cele două 
au fost despărțite, astronomia fiind acceptată ca ştiinţă, iar 
astrologia fiind respinsă şi numită pseudoştiință. Bine i-au 
făcut! 


Alchimia 


Alchimia e o pseudoştiință care a apărut în Egiptul antic 
şi a fost răspândită în Europa de arabi. Scopurile 
alchimiştilor erau transformarea metalelor precum plumbul 
în metale „nobile” (mai ales aur), găsirea unui elixir al 
nemuririi (piatra filozofală), crearea unui panaceu, adică a 
unui leac capabil să vindece orice boală, şi prepararea unui 
solvent universal numit alkahest. Mai mult decât orice, 
alchimia era o activitate spirituală şi filozofică, având ca 
fundament concepte filozofice şi ezoterice luate de la 
neoplatonicieni şi din cosmologia greacă antică. În lucrarea 
sa din 1766, Catehismul alchimic, "Theodore-Henri de 
Tschudi afirma că metalele despre care se vorbeşte în 
alchimie sunt simbolice. Alchimia era călătoria omului spre 
a se descoperi pe sine însuşi şi a ajunge pe un plan spiritual 
superior. 

Evul Mediu şi Renaşterea au fost doldora de tot soiul de 
oameni care şi-au încercat norocul şi şi-au cheltuit banii pe 
alchimie. Existau diverse cărți care se vindeau pe sub mână 
şi despre care se afirma că fuseseră scrise de cine ştie ce 
personalități renumite din Antichitate (sau chiar de 
personaje biblice, precum regele Solomon) care au găsit 
piatra filozofală sau au reuşit să transforme diferite metale 
în aur. Aceleaşi cărți conțineau rețetele secrete care te 
ajutau garantat să obţii ce căutai... dacă reuşeai să le 


descifrezi (pentru că erau scrise alegoric şi criptat). Un 
paragraf în care se povestea lupta dintre un dragon negru şi 
un cocoş la răsărit de soare însemna de fapt că trebuie să 
combini două substanțe, sau ceva de genul ăsta. Acidul 
azotic şi acidul clorhidric erau numite „Dragonul Verde”, în 
timp ce plumbul era cunoscut drept „Cioara Neagră”. După 
ce reuşeai să descifrezi textele, aveai nevoie de metale, 
substanțe chimice, recipiente şi cuptoare, precum şi de 
multă, multă răbdare, pentru că puteai să cauţi piatra 
filozofală sau ce voiai tu să găseşti luni şi ani întregi. În 
timpul Renaşterii, cărturari precum Paracelsus, Heinrich 
Cornelius Agrippa sau John Dee au scris importante tratate 
de alchimie, sporind interesul oamenilor pentru această 
„Ştiință”. Şi totuşi, nimeni nu a reuşit vreodată să realizeze 
ceea ce propunea alchimia. 
Dar nu a fost totul în van. 


Una din ştiinţele fundamentale pe care omenirea se 
bazează în prezent a luat naştere direct din alchimie. 


Vorbesc, fireşte, de chimie. La un moment dat, nişte 
oameni deştepţi, printre care Robert Boyle, Antoine Lavoisier 
şi John Dalton, şi-au zis că ar fi cazul să dea milităria jos 
din pod şi să formalizeze şi standardizeze cumva alchimia, 
lăsând deoparte superstițiile. Boyle a introdus metoda 
ştiinţifică în domeniul chimiei, notându-şi în timpul 
experimentelor orice informație i se părea relevantă (locul în 
care se făcea experimentul, cum bătea vântul, poziția 
Soarelui şi Lunii, ce indica barometrul etc.). Lavoisier a 
standardizat totul: de la numele substanțelor folosite (lâna 
filozofului era acum denumită oxid de zinc, uleiul de vitriol 
era acid sulfuric etc.) până la modul de a face un experiment 
(toate experimentele trebuiau descrise în termeni cât mai 
clari posibil tocmai ca să le poată înţelege şi repeta oricine). 


Dalton, printre altele, a propus teoria atomică modernă, 
care afirmă că toată materia este compusă din mici particule 
indivizibile numite atomi. Aceşti chimişti împreună cu mulți 
alții, precum Jöns Jacob Berzelius sau Humphry Davy, au 
luat alchimia, au întors-o pe toate părțile şi au transformat- 
o într-o ştiinţă a cărei utilitate nu o contestă azi nimeni. 


Metoda ştiinţifică ciuntită 


Fireşte, fiecare din aceste pseudoştiințe, astrologia şi 
alchimia, are o istorie bogată, plină de peripeții, ciudățenii şi 
oameni de seamă, dar ce vreau să reţii este că în adâncul 
sufletului ei (aproape) orice pseudoştiință reprezintă pur şi 
simplu încercarea noastră de a înțelege mai bine lumea din 
care facem parte. Până la urmă, ai putea să spui că fiecare 
pseudoştiință (mai puţin cea care apare cu scopul expres de 
a înşela oamenii) este la origine o căutare onestă a 
răspunsurilor la întrebările noastre. Este o întreprindere 
nobilă. 

Daaaar... toată gingăşia asta nu ține mult, pentru că... 


pseudoştiința e un soi de oaie neagră, un fiu rătăcitor, 
o încercare de a desluşi tainele universului care şi-a 
pierdut calea şi a picat în păcat. 


Schematic, o metodă pseudoştiinţifică (un simulacru al 
paşilor metodei ştiinţifice prezentaţi în capitolul anterior) ar 
arăta cam aşa: 

e Observaţie 

e Ipoteză 

e Concluzie 

Nu mai explic ce e cu fiecare pas, pentru că i-am 
prezentat deja în detaliu, dar dacă te uiţi un pic mai atent o 
să vezi că deja se ivesc nişte probleme. De fapt, nici nu e 


nevoie să te uiţi prea atent. Uite un exemplu ceva mai 
concret: 

e .„Priveşte aceste mărețe piramide! Oare cum or fi fost 
construite?” 

„Hm, eu nu cred că oamenii pe vremea aceea erau 
capabili să construiască aşa ceva, deci singura explicație 
este că au fost construite de extratereştri.” 

e „Concluzia este că piramidele au fost construite de 
extratereştri.” 

Totul începe frumos, într-un pur spirit ştiinţific, cu o 
observație şi o ipoteză. Nimic neobişnuit, pentru că până la 
urmă ipoteza poate să fie cât de nebunească. Problema este 
că imediat după ipoteză sărim direct la concluzie: piramidele 
au fost construite de extratereştri. Şi asta-i tot! Se sare 
complet peste predicție şi experiment sau, dacă decidem să 
le includem şi pe acestea, le realizăm într-un mod defectuos: 
predicțiile nu le facem nici uşor interpretabile, nici 
falsificabile, iar experimentele le facem în dorul lelii (fără 
grupuri de control, cu un eşantion greşit, fără să ținem cont 
de diverse norme, fără să luăm în seamă erorile apărute, 
prejudecățile cercetătorilor etc. — vezi experimentele realizate 
de-a lungul vremii pentru a demonstra existența 
telechineziei sau a altor fenomene paranormale). Dar, în 
general, asta e schema: observăm ceva neobişnuit, încercăm 
să explicăm ce-ar putea fi printr-o ipoteză, după care 
imediat tragem o concluzie care este identică, aproape, cu 
ipoteza. 

Dar unde sunt dovezile care să ducă la această concluzie? 
Ştii bine că în ştiinţă dovezile vin după realizarea 
experimentului. Adică faci experimentul şi vezi dacă 
rezultatele obținute susțin ipoteza, iar oamenii de ştiinţă 
verifică periodic dacă o anumită ipoteză este încă susținută 
de dovezile din prezent. Ei bine, în pseudoştiință se 
întâmplă o chestie ciudată: adepții ei adesea caută doar 


dovezi care să le confirme ipoteza. Nu este deloc neobişnuit 
ca acele dovezi să apară după ce a fost formulată concluzia. 
Adică dovezile care ar susține concluzia apar după 
concluzie! O practică foarte des întâlnită este the Texas 
sharpshooter [trăgătorul de elită texan): se culeg fix 
informațiile care să-ţi susțină ideile, ignorându-le pe toate 
celelalte, aşa că practic enunți o concluzie după ce ai avut 
grijă să selectezi doar informaţiile care o susțin. Hai să 
vedem un exemplu lămuritor. 

Pe site-ul tabloidului britanic Daily Star putem găsi un 
articol publicat în data de 30 martie 2018: 

Titlu: „Afirmaţie şoc. Marea Piramidă a fost construită de 
EXTRATEREŞTRI - aceştia au lăsat ACEST indiciu 
important” 

Subtitlu: „CONSPIRAȚIONIŞTII cred că au dezgropat 
dovezi categorice că extratereştrii au construit Marea 
Piramidă.” 

Argumentele sunt: 

e Viteza luminii în vid este 299.792.458 m/s; 

e Latitudinea geografică a Marii Piramide (a lui Keops) 
este 29,9792458*N; 

e Ambele conțin şirul de cifre 299792458; 

e Concluzia firească este că arhitecții Marii Piramide 
aveau „cunoştinţe secrete” despre proprietățile luminii, 
cunoştinţe care au venit de la ființe extraterestre inteligente. 
Arhitecţii au ales locul respectiv astfel încât latitudinea să 
coincidă, ca cifre, cu viteza luminii. 

Nu ştiu despre tine, dar mie „dovezile” astea îmi par 
cusute cu aţă albă şi parcă prea perfecte. Hai să le analizăm 
şi noi. 

Marea Piramidă este mare. Baza ei este de 230,34 m?. 
Astfel, în funcție de punctul pe care îl alegi în acei 230,34 
m2, coordonata o să difere. Pe Wikipedia este trecută 
latitudinea nordică de 29,584503*. Nu e greşită nici cea de 


29,978389*. Nici de 29,980031*. Toate latitudinile astea se 
află în interiorul bazei piramidei. Ce dubios! Zici că ăştia de- 
au găsit dovezile au ales latitudinea de 29,9792458*N 
special ca să coincidă, ca cifre, cu viteza luminii! 

e De fapt şi de drept, nici nu e nevoie de toate cele 9 cifre. 
E de ajuns să scrii 5 cifre (29,979*N) ca să nimereşti 
piramida. Restul cifrelor din coadă sunt în plus şi degeaba. 
În general aşa se scriu coordonatele GPS, cu trei zecimale. 

e Viteza luminii în metri pe secundă este un număr 
întreg, fără virgulă. Şi totuşi, cum nu există o latitudine de 
299.792.458*, trebuie să punem o virgulă pe undeva, ca să 
se potrivească. Avem de ales: punem 2,99792458* (care ne 
duce pe undeva prin Uganda) sau 29,9792458*? Hm, iar, 
foarte dubios: parcă a fost aleasă special coordonata asta. 

e Şi n-am zis nimic de longitudine! Pentru că atunci când 
dai coordonatele GPS ale unui punct în spaţiu, dai 
latitudinea şi longitudinea. Chiar dacă latitudinea nordică e 
de 29,9792458*, longitudinea este de 31,134358*E. Din 
toate valorile prezente pe globul pământesc, între -180° şi 
180*, au ales fix longitudinea Marii Piramide. De ce nu 
longitudinea de 115,56700*? Ar fi într-o pădure din 
Indonezia. Sigur se află şi acolo ceva legat de viteza luminii, 
că doar e aceeaşi latitudine. 

e Şi pentru că tot suntem aici: de ce să nu schimbăm 
între ele latitudinea şi longitudinea? De ce nu latitudinea de 
31,134358* şi longitudinea de 29,9792458*? Pentru că te 
duce pe un câmp din afara oraşului Alexandria. Tot din 
Egipt, dar parcă nu e aşa magic precum Marea Piramidă! 
Prin urmare, a trebuit să potrivim numerele astfel încât să 
coincidă cu afirmațiile făcute. 

e Dar de ce nu ar fi totul şi mai magic? De ce să nu fie 
latitudinea 29,9792458*N şi longitudinea 29.9792458*E? 
Pentru că am ajunge undeva în deşert. Tot în Egipt, dar în 
deşert. Neinteresant! 


e De ce metri? Viteza luminii este într-adevăr 
299.792.458 m/s, dar aceste unități de măsură (metrul şi 
secunda) au fost stabilite de civilizațiile europene, iar 
egiptenii din Antichitate nu foloseau metrul! Foloseau ceva 
numit khet (cubit în engleză), egal cu vreo 0,52 m (52,5 cm). 
Metrul a fost inventat abia pe la sfârşitul secolului al XVIII- 
lea, fiind şi el tot o unitate de măsură arbitrară. Dacă 
egiptenii din Antichitate ar fi ştiut de metru, te-ai aştepta 
să-l fi folosit la măsurători, mai ales la Marea Piramidă. Cu 
toate astea, nicăieri în vechile scrieri egiptene nu apare 
menționat în vreun fel metrul. 

Înţelegi? Oamenii cu pricina, pentru a putea face o 
legătură între latitudinea la care se află Marea Piramidă a 
lui Keops şi viteza luminii, au trebuit să se dedea la nişte 
acrobaţii mentale şi să culeagă câteva informaţii care se 
potriveau cu afirmaţia lor, ignorând în schimb o sumedenie 
de alte informaţii care o contraziceau. Pur şi simplu au ales 
dovezi apte să justifice o concluzie pe care o aveau deja. O 
să zici că doar caut nod în papură, dar, după cum am spus 
deja, fix asta face ştiinţa: caută nod în papură şi ia în 
considerare toate informațiile, inclusiv cele care contrazic 
ipoteza, astfel încât să obțină o imagine cât mai fidelă 
realității. Şi mereu în istoria omenirii, când anumiți oameni 
de ştiinţă au încercat să forțeze rezultatele experimentelor 
astfel încât să coincidă cu aşteptările lor, au făcut-o de oaie 
şi au obținut rezultate greşite. 

Apropo, ai observat că mai lipseşte ceva? Lipseşte pasul 
numit replicare (ăla cu peer review, prin care mai mulți 
oameni de ştiinţă repetă experimentul ca să confirme sau să 
infirme ipoteza). Pseudoştiința are grave deficiențe în ceea ce 
priveşte peer review. Mai exact, nu lasă pe nimeni să-i 
verifice aşa-numitele „experimente”, iar dacă nişte oameni 
de ştiinţă o fac şi spun că nu au obţinut aceleaşi rezultate, 
cei care propagă pseudoştiința se vor victimiza de îndată că 


„vai! e o conspirație!”. Astfel, refuzul oamenilor de ştiinţă 
sau al oricărei persoane sceptice de a accepta ideile crețe 
susținute de pseudoştiință duce mai mereu la mania 
persecuției (eroarea lui Galilei, despre care vom vorbi mai pe 
larg mai încolo, fiind un exemplu foarte bun) sau pur şi 
simplu la acuzaţii de genul „nu ai deloc o minte deschisă, 
eşti prea închistat în paradigma şi ideologia asta a ştiinţei”. 
Practic, ți se cere să renunțţi la doi dintre cei mai importanți 
paşi ai metodei ştiinţifice: experimentul şi replicarea. Ceea 
ce este o prostie. După cum am discutat anterior, primii trei 
paşi ai metodei ştiinţifice tocmai asta te împing să faci, să-ți 
formezi orice ipoteză şi predicţie care ţi-ar putea explica 
observația. Cu toate astea, prea multă libertate strică, iar 
experimentul şi replicarea sunt acolo pentru a te asigura că 
eşti pe drumul cel bun. După cum ne spune un citat de pe 
internet (atribuit mai multor persoane, printre care şi lui 
Carl Sagan şi Arthur Hays Sulzberger): 


Merită să păstrezi o minte deschisă, dar nu atât de 
deschisă încât să-ți cadă creierul afară din cap. 


De ce suntem atraşi de pseudoştiință? 


Răspunsul nu este deloc simplu, iar ce o să scriu aici e 
doar cireaşa de pe un tort imens, pentru că vorbim de o 
grămadă de factori care funcționează împreună sau separat. 


Contrar credinței populare, dacă eşti atras de 
pseudoştiință nu înseamnă că eşti prost. 


Sunt o grămadă de oameni inteligenți care cred tot felul 
de bazaconii pseudoştiinţifice (astronautul Edgar Mitchell, 
din echipajul programului spaţial Apollo 14, crede că putem 
fi vindecați la distanţă şi că toată nebunia cu cazul Roswell 
a fost pe bune). Deci nu e neapărat vorba de prostie. Mai 
degrabă vorbim de naivitate, de credulitate. Oamenii sunt 
destul de inteligenți ca să-şi dea seama că o idee este o 
bazaconie, dar nu vor să creadă asta. 

Lipsa educaţiei ştiinţifice elementare este un prim factor, 
foarte important. E cât se poate de normal să crezi că Wi-Fi- 
ul este periculos şi să te sperii dacă nu ştii că undele radio 
sunt totuşi radiații neionizante, deci care nu ne fac rău. 
Dacă ne-ar face rău, deja am fi murit de la lumina vizibilă, 
care este o formă de radiaţii mai puternice decât undele 
radio. Dacă lumina becului nu te „iradiază”, undele radio de 
la Wi-Fi de ce te-ar afecta? Bineînţeles că te sperii de orice e 
făcut în laborator (pentru că e chimic) dacă habar n-ai că 
absolut orice din jurul tău e făcut din substanţe chimice şi 
că, atât timp cât au structuri chimice identice, produsele 
sunt la fel, fie că vin de la Mama Natură sau din laborator. 
Dacă parfumul de trandafiri făcut în laborator are strict 
acelaşi tip de molecule cu ale parfumului unui trandafir 
crescut în curte, de ce ar fi primul mai periculos decât al 
doilea? 

Apoi intră în scenă paranoia şi neîncrederea în sursele 
oficiale. Uneori suspiciunile apar ca urmare a unor cazuri 
cât se poate de reale, supuse unei generalizări pripite. Ai 
avut pneumonie la un moment dat şi ai nimerit la un medic 
care fie te-a jecmănit de bani, fie te-a tratat ca pe ultimul 
om, fie ambele. Din asta ai tras cumva concluzia că toți 
medicii vor să te jecmănească şi să te ţină bolnav şi că 


medicina „convențională? (sau  „alopată”) este total 
ineficientă, de aceea o să vrei să-ți vindeci pneumonia cu 
ceaiuri de muşeţel. E cât se poate de corect: comunitatea 
ştiinţifică este (la fel ca oricare alt tip de comunitate) plină 
de membri care nu-i fac cinste. Întrebarea este, totuşi, de ce 
felul în care se poartă nişte oameni cu tine ar avea vreo 
relevanță pentru eficiența şi validitatea ştiinţifică ale 
diverselor medicamente, de exemplu? Că antibioticele n-au 
fost inventate de medicul care s-a purtat nasol cu tine! 
Înţelegi? Dacă ţi s-a stricat maşina, te duci la mecanic şi el 
te jupoaie de bani, următorul pas firesc e să te duci la alt 
mecanic. Oare te duci la prietenul tău DJ care ştie el o 
metodă „alternativă” de a-ţi repara maşina dând cu tinctură 
de propolis pe motor? O să te duci la alt mecanic, că nu eşti 
nebun şi îți dai seama că un mecanic ştie mai bine ca 
oricine să-ţi repare maşina. Revenind la medicină, faptul că 
doctorul respectiv s-a purtat urât cu tine nu spune nimic 
despre eficiența medicamentelor sau tratamentelor medicale 
disponibile, ci doar că ar trebui să mergi la alt medic sau la 
mai mulți. 

Dar paranoia asta nu se manifestă doar la nivel 
individual, ci poate căpăta proporţii atunci când este 
îndreptată către instituţiile specializate din domenii pe care 
le combate pseudoştiința. Raționamentul este de genul: nu 
avem încredere în guvern, aceste instituții colaborează cu 
guvernul sau fac parte din el, deci nu sunt deloc de 
încredere. N-avem încredere în Organizația Mondială a 
Sănătăţii, n-avem încredere în NASA sau ESA (European 
Space Agency - Agenţia Spațială Europeană), pentru că sunt 
instituţii oficiale şi sigur ne mint. De ce? 

Suntem în stare să găsim orice motiv doar ca să ne 
confirmăm ideile sau prejudecățile: ne mint ca să ne 
mențină docili, să reducă populaţia, să ne controleze, să nu 
ne speriem etc. Dacă e vreo companie asociată cu o anumită 


tehnologie în fază incipientă, cu atât mai rău! lar asta ne 
duce la altă eroare de logică: mereu confundăm businessul 
cu tehnologia sau ştiinţa. Cel mai bun exemplu este al 
organismelor modificate genetic (OMG). Un argument contra 
OMG-urilor e că Monsanto (una din principalele companii 
care produc semințe de plante modificate genetic) se dedă la 
tot felul de măgării din punct de vedere financiar şi unele 
plante de-ale lor fac mai mult rău decât bine. Just, sunt 
nişte griji cât se poate de legitime, dar ce legătură are asta 
cu tehnologia organismelor modificate genetic?  Întreb 
pentru că soluția dată de cei care luptă împotriva acestei 
tehnologii este mereu aceeaşi: să nu mai cercetăm aceste 
organisme şi să nu le mai producem. Raționamentul lor e 
„Monsanto face prostii, deci organismele modificate genetic 
sunt periculoase”. Unde e logica? 

Acum câţiva ani, mai multe telefoane mobile Galaxy Note 
7 ale companiei sud-coreene Samsung au început să 
explodeze pe nepusă masă din cauza unor probleme la 
baterie. A fost o problemă serioasă pentru companie. Şi 
totuşi n-am auzit pe nimeni să lupte împotriva folosirii 
telefoanelor mobile (strict din perspectiva asta), iar în ziua 
de azi ştiu o grămadă de oameni care deţin telefoane mobile 
Samsung. Nu s-a întors nimeni la telefoanele fixe sau la 
comunicarea prin telegraf, pentru că am înțeles cu toţii că 
nu este nici o problemă cu telefonia mobilă în sine. 
Samsung a mai făcut nişte cercetări, a găsit problema, a 
rezolvat-o, gata. Aşa că de ce atunci când vine vorba de 
medicină (şi ştiinţă în general) suntem atât de suspicioşi şi 
sărim cu drag în brațele pseudoştiinței, în loc să încercăm 
să aflăm care e de fapt problema? 

Pe la sfârşitul secolului al XIX-lea electricitatea şi-a făcut 
loc în casele oamenilor. Fiind o tehnologie nouă, lumea a 
început să privească această nouă forță invizibilă din casă 
cu oarecare nelinişte, mai ales că te putea ucide rapid. 


Electricienii vremii nu erau foarte pregătiți, iar cazurile de 
oameni care mureau electrocutați erau destul de frecvente. 
Ba chiar în 1896, fostul partener al lui Thomas Edison, pe 
numele lui Franklin Pope, a murit electrocutat. 
Electricitatea era clar prea periculoasă până şi pentru 
experţi. Îţi dai seama cum ar fi fost să renunțăm fix în 
momentul ăla să mai folosim electricitatea şi s-o mai 
cercetăm? Îţi dai seama cum ar arăta lumea din jurul 
nostru? Serios. Ridică un pic privirea din cartea asta şi uită- 
te în jur: imaginează-ți cum ar fi fost lumea fără toate 
chestiile alea care funcționează cu electricitate. Însă oamenii 
acelor vremuri s-au purtat ca nişte oameni întregi la cap: au 
învățat din greşeli şi au dezvoltat noi măsuri de siguranţă, 
astfel încât să putem folosi în continuare electricitatea fără 
să mai murim din cauza ei. Ar fi fost uşor să cădem pradă 
paranoiei şi să fi susținut o teorie a conspirației cum că 
Edison vrea să reducă populația. 

Când lipsa educației ştiinţifice se combină cu paranoia, 
rezultă efectul Dunning-Kruger (descris pentru prima oară de 
David Dunning şi Justin Kruger) care se defineşte ca 
tendința de a-ţi supraevalua cunoştinţele într-un anumit 
domeniu, în ciuda ignoranței tale. 


Practic, cu cât ştii mai puţine lucruri într-un domeniu, 
cu atât ai impresia că ştii mai multe şi că eşti mai 
calificat. 


De aceea avem, de exemplu, mii de antivaccinişti (dacă 
nu şi mai mulți), care, deşi nu dețin nici măcar cunoştinţe 
elementare de medicină, biologie, chimie, se iau la trântă cu 
medicii care au studiat cel puțin şase ani domeniul 
respectiv. 

Uneori ne simțim speciali fiindcă ştim nişte lucruri pe 
care doar puțini oameni le ştiu. Toată viața ai fost un 


mediocru, dar acum eşti special! Tu ştii că oamenii nu au 
fost niciodată pe Lună, iar oricine crede că au fost e un naiv. 
Cel mai bine se vede asta în cazul teoriilor conspiraționiste. 
În acelaşi timp, te vezi cu alți oameni care împărtăşesc 
aceleaşi idei şi simți că aparţii unui grup. Astfel, devine din 
ce în ce mai greu (să vrei) să renunți la toate astea. 

Alteori suntem atraşi de pseudoştiință din motive de 
confort. Ai fost învățat de mic de părinţii tăi că toate 
animalele de pe Pământ au apărut acum vreo 6.000-10.000 
de ani fix sub forma în care sunt azi, iar oamenii sunt 
oameni şi în nici un caz nu sunt rude cu alte primate. Ai 
încredere în ai tăi şi ţi-ai format cumva ideea că tot ce au 
spus ei apropo de chestia asta e adevărat şi cât se poate de 
corect. Apoi vine cineva şi îți spune că nu, e incorect, 
oferindu-ți nişte informaţii noi care te provoacă să-ți 
schimbi percepția asupra lumii. Dar uite că, din motive de 
confort, nu doreşti să faci asta. O să continui să crezi ce ai 
crezut şi până acum, pentru că e mai uşor, te complici mai 
puţin. Teoria evoluției este prea complicată şi mai bine 
rămâi cu ideea simplă că am fost creaţi de o entitate divină 
exact aşa cum suntem în ziua de azi. Simplu şi fără bătăi de 
cap! 


Dar probabil cel mai onest şi cumva omenesc motiv 
pentru care picăm în plasa pseudoştiinţei este 
disperarea. 


Ai o rudă bolnavă de o formă de cancer care a avansat 
destul de mult. În mod normal eşti o persoană cu capul pe 
umeri, dar acum, văzând că tratamentele obişnuite dau 
greş, iar viața se scurge din acea persoană dragă, eşti 
capabil să încerci orice leac, chit că funcționează sau nu. 
Sau ai o rudă care a murit, iar acum vine la tine o tanti care 
îți spune că poate vorbi cu acea rudă şi vă poate ajuta să 


comunicaţi pentru ultima oară. Eşti îndurerat şi accepți, 
normal. Ai accepta orice ca să mai schimbi două-trei cuvinte 
cu ruda ta. Oamenii disperaţi care recurg la pseudoştiință 
mi se par cei mai de înțeles dintre toţi, dar sunt şi cei mai 
vulnerabili la diverşi şarlatani care abia aşteaptă să facă 
bani pe spinarea şi sănătatea unor naivi. 

Dar, până la urmă, de ce-ar fi atât de rău să credem în 
pseudoştiință? Ei bine, există mai multe niveluri ale 
consecințelor nocive: 

e Individual, aici şi acum. Cele mai evidente consecințe 
apar atunci când luăm în braţe ideile pseudoştiinţifice care 
țin de domeniul medical. În momentul în care suferi de o 
infecție bacteriană, dar refuzi să iei antibiotice pentru că ai 
auzit că fac rău şi preferi să te dai cu o alifie conținând 
rumeguş de lemn amestecat cu ou, există riscul să mori. Tu. 
Acum. Asta pe lângă banii pe care îi pierzi, fiindcă bănuiesc 
că vizitele la aliniat chakrele nu sunt gratuite. 

e Individual sau colectiv, pe termen lung. Omenirea a 
reuşit în anul 1980 să eradicheze de pe fața Pământului 
variola, o boală necruțătoare. Singurul lucru care o menține 
aşa, eradicată, este vaccinul antivariolic. În acelaşi timp, 
ideile antivacciniste au început să prindă rădăcini în ultimii 
ani. E de ajuns ca părinții să decidă să nu-şi mai vaccineze 
copiii pentru ca variola să revină în forță. Ar fi tragic, mai 
ales că nu există tratament pentru această boală, iar rata 
mortalităţii e de vreo 30%. Îți pui în pericol nu doar copilul, 
ci şi copiii altor oameni şi propria specie. 

e Ca specie, pe termen lung. Consecințele din categoria 
asta nu par să fie cine ştie ce, dar asta doar pentru că nu le 
observăm din prima. Credinţa în Pământul plat este un bun 
exemplu. Întâmplător, adepţii Pământului plat nu cred nici 
că am ajuns vreodată sau că putem ajunge în spațiu. Dacă 
ia avânt, această idee poate afecta încrederea în instituţiile 
care se ocupă cu explorarea spațială şi ne pot întârzia foarte 


mult evoluția ca specie. Cine să mai bage bani în explorarea 
spaţială, dacă ne punem de acord că totul este o mare 
minciună? 

e De asemenea, credința în tot felul de idei 
pseudoştiințifice poate afecta şi alte specii de organisme: 
negarea încălzirii globale duce la ignorarea ei şi, bineînțeles, 
la supraîncălzirea Pământului. Nu o să tragem doar noi 
ponoasele. Un alt exemplu este cel cu bieții rinoceri: în 
medicina tradițională chineză se crede că pulberea din corn 
de rinocer poate vindeca impotența. De aceea rinocerii 
asiatici au fost vânațţi excesiv, astfel că aproape au dispărut. 

Sunt doar câteva exemple de consecințe negative ce pot 
apărea atunci când te amorezezi de pseudoştiință şi, deşi 
poate ți se pare că le-am ales eu fix pe alea potrivite, alege 
tu orice idee pseudoştiinţifică şi îți garantez că va avea cel 
puțin o consecință din aceste patru categorii. 

Bertrand Russell (filozof de meserie) ne-a oferit trei reguli 
simple pentru a opri tendința de a crede în „gunoaie 
intelectuale”, după cum le numea el: 

e „Când experţii se pun de acord cu ceva, o părere opusă 
nu poate fi susținută cu certitudine.” 

e „Când experții nu se pun de acord cu ceva, nici o opinie 
de-a unui non-expert nu poate fi privită drept certă.” 

e „Când toți experții susțin că nu avem destule informații 
pentru a avea o opinie în legătură cu un subiect, omul de 
rând ar face bine să nu judece în nici un fel.” 

Sunt trei reguli care ar schimba lumea dacă oamenii ar 
asculta de ele. În primul rând, să nu mai fie paranoici cu 
privire la experţi. Dar la urma urmelor de ce să avem 
încredere în ei? De ce să-i credem pe biologi, geologi şi 
paleontologi când vine vorba de teoria evoluției? De ce să-i 
credem pe medici când e vorba de eficiența vaccinurilor? De 
ce să-i credem pe astronomi, geologi şi fizicieni când ne 
spun că Pământul este sferic? Îți spun eu de ce: pentru că 


au studiat ani de zile treburile astea, care au, la rândul lor, 
zeci sau chiar sute de ani în spate, zeci sau sute de ani de 
verificări şi dovezi. Când un medic îți spune că un vaccin 
este eficient, nu e ceva ce i s-a năzărit lui după o noapte de 
beţie, ci o idee care se bazează pe aproximativ 200 de ani de 
studii şi verificări. Este absurd să pui pe aceeaşi treaptă 
„revelaţiile” unui star de la Hollywood antivaccinist (sunt cu 
grămada în zilele noastre) cu toate cunoştinţele acumulate 
de o comunitate întreagă de medici timp de ani sau zeci de 
ani. Isaac Asimov o spunea foarte simpatic: 


Sunt de părere că doar oamenii de ştiinţă pot înțelege 
universul. Nu neapărat pentru că am încredere în 
corectitudinea (exactitatea, justețea) savanților, ci 

pentru că am mare încredere în deficienţele (greşelile, 

inexactitatea) celor care nu sunt oameni de ştiinţă. 


La o adică, este mult mai improbabil ca un om care nu 
înțelege ce sunt atomii, cum îşi schimbă proprietăţile un 
element chimic în preajma unui alt element chimic sau cum 
funcționează sistemul imunitar să îți ofere o informaţie 
valoroasă apropo de vaccinuri în comparație cu unul care 
chiar a studiat şi ştie chestiile astea, ale cărui cunoştinţe 
sunt bazate pe studii şi experimente. Care sunt şansele ca 
un actor sau un avocat să-ți furnizeze informaţii corecte 
despre acest subiect, şi care sunt şansele ca un 
medic /biochimist/chimist să facă acelaşi lucru? Dacă am de 
ales între categoriile astea două, eu mă duc în brațele celei 
de-a doua. 

E posibil să mintă şi să mă înşele? Da, e posibil. Orice 
pădure are uscăturile ei, normal. Există şi oameni de ştiinţă 
care sunt o ruşine pentru acest domeniu, dar oare asta 
validează automat ideea că „vaccinul cauzează autism”, 
„evoluţia nu e reală” sau „Pământul este plat”? Îi dă automat 


dreptate unui om care s-a uitat la două-trei videouri pe 
YouTube şi a citit o postare de blog în care se spuneau toate 
lucrurile astea? Cum putem să-i punem pe aceeaşi treaptă?! 


Cine poate demonta pseudoştiința? 


James Randi este un fost iluzionist şi unul dintre cei mai 
mari oponenți ai pseudoştiinței. Foarte cunoscut în Statele 
Unite, el demască de aproximativ 46 de ani tot felul de 
şarlatani care spun, printre altele, că pot să comunice cu 
morții, pot face intervenţii chirurgicale pe alți oameni doar 
cu mâinile şi fără durere, îşi pot ataşa obiecte metalice de 
piele (oameni-magnet), pot îndoi obiecte cu puterea minții, 
pot mişca obiecte cu puterea minții şi câte şi mai câte. Acum 
probabil te întrebi: având în vedere că nu e om de ştiinţă, ci 
doar un iluzionist, este oare James Randi persoana potrivită 
să demonteze pseudoştiința? De unde ştie el că într-adevăr 
nu există puteri paranormale care pot muta sau îndoi 
diverse obiecte? De unde ştie el că nu poți comunica într- 
adevăr cu morții? Nu ştie! Cu toate acestea, Randi are o 
grămadă de aşi în mânecă. Vezi tu, fiind iluzionist, Randi 
are ochi de vultur şi o minte la fel de ageră: ştie 1001 de 
moduri prin care poţi păcăli publicul, aşa că îşi dă foarte 
uşor seama când sunt nişte şmecherii la mijloc. Nu poate să 
demonstreze că nu există puteri paranormale, dar poate să-i 
dea în vileag pe şarlatani. lar toţi cei investigați de Randi s- 
au dovedit a fi şarlatani. 

Acum mulți ani tot citeam prin tabloidele din România 
despre „oamenii-magnet” autohtoni şi despre puterile lor 


paranormale de a-şi lipi de piept sau mâini diverse obiecte 
mai mici sau mai mari, mai mult sau mai puțin metalice. 
Fantastic! Dar indivizii de genul ăsta nu trăiesc doar în 
România, ci se găsesc peste tot pe mapamond. Şi uite aşa s- 
a trezit James Randi că e invitat într-o emisiune din Coreea 
de Sud împreună cu un asemenea om-magnet. Ei bine, tipu’ 
ăsta a uimit tot publicul din platou ținând lipită de piept o 
placă de lemn de câteva kilograme. Randi nu a fost deloc 
impresionat: s-a uitat la el, a cerut nişte pudră de talc în 
platou şi l-a rugat pe omul-magnet să-şi dea cu ea pe palme 
şi pe piept. Acesta s-a conformat şi a încercat din nou să-şi 
lipească obiecte de corp, dar de data asta nu a mai reuşit. 
Aparent nişte pudră de talc a venit de hac energiilor 
paranormale! Ceea ce e un pic ciudat, dacă stai să te 
gândeşti: pudra de talc clar nu are puterea de a opri câmpul 
magnetic sau orice altfel de câmp. Nu-l poate influența. De 
fapt, în general, oamenii-magnet reuşesc să-şi lipească tot 
felul de obiecte de corp nu prin energie electromagnetică sau 
orice alt fel de energie, ci pur şi simplu prin extraordinara 
„putere paranormală” a transpiraţiei. Doar ai observat şi tu 
vara cât de lipicioasă ţi-e pielea din cauza transpirațţiei. 
Pudră de talc! De atât a fost nevoie ca să demontezi o 
situație „paranormală”. 

La un moment dat, într-o emisiune TV (de data asta în 
SUA), a fost invitat un tip pe nume James Hydrick ale cărui 
puteri speciale constau în faptul că flutura mâinile în jurul 
unui creion pus pe marginea mesei şi-l mişca din loc cu 
ajutorul minţii (qi-ul sau ceva de genul ăsta) şi că putea 
întoarce paginile unei cărți tot fluturând mâinile. Deodată, 
în platou, hop şi James Randi! Pesemne pus pe stricatul 
serii lui Hydrick, adusese nişte bucățele de polistiren (d-alea 
care arată ca nişte floricele de porumb şi sunt puse în colete 
pentru a proteja conținutul de şocuri) pe care le-a pus în 
jurul creionului şi în jurul cărții. Raționamentul lui Randi a 


fost că cel mai probabil Hydrick sufla uşor înspre creion sau 
paginile cărții, mişcându-le astfel. Dacă într-adevăr ar fi 
făcut asta, pufuleţii de polistiren s-ar fi mişcat. Dacă ar fi 
fost, în schimb, vorba de qi sau de puterea minţii, aceasta n- 
ar fi fost afectată de nişte polistiren. Ce a făcut băiatul 
nostru paranormal? N-a mai încercat nimic. A dat-o cotită, 
că hâr, că mâr, că cică (şi acum citez) „polistirenul şi 
luminile de deasupra cărții formează un câmp electric care 
trage paginile cărții în jos, în loc să le elibereze”. Chestia 
asta se numeşte pledoarie specială, o strategie foarte des 
folosită în pseudoştiință, dar voi reveni asupra ei mai târziu. 
Poţi vedea pe internet atât fragmentul ăsta video, cât şi pe 
cel al emisiunii sud-coreene. În orice caz, nişte pufuleţi de 
polistiren au fost pare-se de-ajuns ca să oprească „puterea 
minții”. 


În ciuda aparenţelor foarte bine păstrate de ea, 
pseudoştiința nu este atât de greu de combătut. 


Într-adevăr, în ştiinţă, dacă vrei să te iei la ceartă cu un 
fizician pe tema teoriei relativităţii generale, trebuie să ai 
nişte cunoştinţe solide de fizică, nu se poate altfel. În 
pseudoştiință însă, treaba stă într-un mod total diferit, 
pentru că, după cum am mai spus, doar se preface că ar fi 
ştiinţă. Te-o ameți ea cu „vindecare cuantică”, cu frecvențe 
şi vibrații, cu „forțe nevăzute ce nu pot fi detectate de 
ştiinţă”, dar realitatea este alta. 

Un ultim exemplu pe care ţi-l dau e al doamnei „doctor” 
parapsiholog Thelma Moss. Ea a scris în 1974 o carte 
numită Probabilitatea imposibilului, în care îţi descrie cu lux 
de amănunte cum să practici miracolul levitaţiei. Pentru a 
face pe cineva să leviteze, trebuie să pui o persoană să stea 
pe scaun în timp ce alte patru persoane stau pe lângă, la 
cele patru colțuri ale scaunului. Buuun! Acum, pentru a 


putea continua, e nevoie de nişte cuvinte magice, de o 
incantaţie. Fiecare persoană întinde mâinile, cu degetele 
arătătoare unul lângă celălalt, întinse şi îndreptate către 
persoana de pe scaun. Oamenii din spate bagă fiecare 
degetele arătătoare sub axilele persoanei de pe scaun, iar cei 
din față le bagă sub genunchi. Se spune incantația magică, 
toți ridică în acelaşi timp şi hop! Levitaţie! Ce minune! 

Probabil îți sună cunoscut acest „miracol” şi poate chiar 
ai participat la producerea lui pe la vreo petrecere de ziua 
cuiva. N-ai fi singurul, e un truc foarte cunoscut printre 
tineri. Ba chiar Samuel Pepys ne povesteşte în jurnalul său 
de la 1665 fix despre acest truc! E vorba despre nişte fetițe 
de şcoală care foloseau următoarea incantațţie: 


Iată un corp mort, 

Rigid ca un baston, 

Rece ca marmura, 

Uşor ca un spirit, 
Ridică-te 

În numele lui Isus Cristos! 


Bineînţeles, a apărut de-a lungul vremii în tot felul de 
variante, dar este încă un „miracol” foarte des întâlnit. 
Doamna Moss însă nu ar fi de acord cu noi şi cu şcolărițele 
de la 1655. Ea spunea despre astfel de miracole că „sunt 
nişte lucruri pentru care ştiinţa încă nu are vreo explicație”. 
Ce original. N-am mai auzit-o p-asta. 

În marea majoritate a cazurilor, şarlatanii care propagă 
pseudoştiința nu sunt fizicieni, chimişti, biologi, medici etc., 
ci sunt pur şi simplu nişte indivizi care s-au prins cum 
funcționează mintea umană şi profită de slăbiciunile ei. Cel 
mai uşor este să ne păcălim pe noi înşine, pentru că de 
multe ori chiar vrem asta. Credem orice atât timp cât ne 
face să ne simțim mai bine, să ne simțim speciali. În 
general, şarlatanii nu trebuie să muncească prea mult ca să 


te păcălească. Îi ajuţi chiar tu. În psihologie efectul Forer 
defineşte tendința oamenilor de a considera foarte exacte 
caracterizările cât se poate de generale sau vagi despre ei 
înşişi. Practic, te duci la astrolog (sau la oricare alt individ 
care afirmă că îți poate ghici viitorul), iar el îți spune ceva de 
genul: 

„Ai mare nevoie ca ceilalți să te placă şi să te admire. Ai şi 
tendința de a fi critic cu tine. Dispui de o mare capacitate, 
neutilizată, pe care nu ai transformat-o în avantajul tău. 
Deşi ai unele puncte slabe de personalitate, în general eşti 
în măsură să le compensezi. Disciplinat şi cu autocontrol în 
exterior, ai tendința de a te îngrijora şi de a fi nesigur în 
interior. Din când în când ai îndoieli serioase că ai luat 
decizia corectă sau că ai făcut un lucru bun. Îți plac 
schimbările, într-un anumit grad, şi varietatea, astfel încât 
devii nemulțumit atunci când ţi se impun limitări. Te 
consideri o persoană independentă şi nu accepţi ca cineva 
să te oblige să crezi ceva în absența unei dovezi. Nu dezvălui 
cu uşurinţă lucruri semnificative despre tine şi ţi se pare că 
nici nu e potrivit un astfel de comportament, mai ales dacă 
oamenii nu se cunosc. Uneori eşti extravertit, amabil, 
sociabil, iar alteori eşti introvertit, precaut, rezervat. Unele 
dintre aspiraţiile tale tind să fie destul de nerealiste. 
Siguranța proprie este unul dintre obiectivele tale majore în 
viață.” 

Fascinant! Te-a nimerit? Şi pe mine! Ăsta e textul pe care 
psihologul Bertram R. Forer l-a dat studenților săi în 1948. 
Le-a spus că vor primi o analiză unică a personalităţii, care 
va avea la bază rezultatele acelui test. Cu toate acestea, toți 
studenţii au primit fix acelaşi text, iar majoritatea l-au 
evaluat cu 5 (excelent), considerând că li se potriveşte la 
perfecție. Dar el nu are nimic deosebit: este pur şi simplu o 
înlănțuire de calități şi defecte care se aplică fiecăruia dintre 
noi. De exemplu, fiind oameni, animale sociale, normal că 


avem nevoie ca ceilalți să ne placă şi să ne admire. Orice om 
de pe Pământ (poate cu câteva excepții) crede despre el 
lucrurile enumerate în textul lui Forer, pentru că sunt nişte 
chestii generale, valabile pentru toată lumea. 


„Numele tău începe cu litera...” 


Probabil că nu există exemple mai bune pentru cât de 
uşor este să dobândeşti puteri paranormale şi să poți 
prezice viitorul doar învățând un pic de psihologie decât 
astrologii, clarvăzătorii sau, în general, orice persoană care 
se ocupă cu divinaţia ori comunicarea cu morții (într-un 
cuvânt: şarlatanii). Oamenii ăştia au petrecut ani întregi 
studiind şi exersându-şi talentul secret, anume cel de a 
prosti oamenii. Fireşte, de-a lungul timpului au reuşit să-şi 
formeze nişte strategii, dintre care o să-ți prezint câteva. 

Ce trebuie să ştii în primul rând este că, într-o şedinţă de 
spiritism sau de ghicit, trei sferturi din treabă o face nu 
mediul sau ghicitorul, ci clientul, prin autosugestie. Sunt 
şanse mari ca în momentul în care vii la ghicitor (fie într-un 
spațiu intim sau direct într-o sală, în cadrul unui reality 
show) să fii deja chitit să ţi se ghicească sau să participi 
într-un fel la ceva neobişnuit. Creierul tău e deja setat în 
mare parte pe tema: „Merg la ghicitor, parcă văd că o să-mi 
spună ceva extraordinar” sau ceva asemănător. Un ghicitor 
(şi aici, să ştii, includem automat şi astrologii) ştie asta, de 
aceea primii paşi pe care îi va face vor fi meniţi să destindă 
atmosfera, astfel ca experienţa să fie cât mai confortabilă 
pentru tine, ca să fii mai receptiv. Un fotoliu confortabil, 
lumânări, poate chiar nişte beţişoare parfumate ca să-ți dea 
senzaţia că într-adevăr se întâmplă ceva „spiritual” aici. În 
plus, îți va vorbi pe un ton calm şi prietenos. 


După ce schimbaţi două-trei vorbe, urmează ghicitul. Ca 
să aibă cu ce să te agațe, o să înceapă cu nişte chestii 
generale care s-ar putea aplica oricui (vezi efectul Forer 
despre care ţi-am spus mai devreme) şi o să încerce să se 
lege strict de şapte lucruri, pentru că oamenii sunt atraşi de 
aceste subiecte: dragoste, sănătate, bani, carieră, călătorii, 
educație şi ambiţii. Nu o să-ți spună despre cum o să afli tu 
de la ştiri că s-a descoperit o a noua planetă în sistemul 
solar, pentru că pur şi simplu asta nu te interesează. 

Acum e acum. După ce a trecut de aceste mizilicuri, o să 
încerce să-ți ghicească nişte chestii mai specifice. În primul 
rând va folosi ceea ce se numeşte hot reading, adică îţi va 
spune nişte lucruri pe care chiar tu i le-ai spus cu gura ta în 
alte circumstanţe. Ştiu, te gândeşti că n-ai fi niciodată atât 
de fraier încât să uiţi că i-ai spus o chestie pe care apoi să o 
folosească „impotriva” ta, dar stai calm, căci fix asta se 
poate întâmpla. Sau poate nici nu-i spui tu! Poate te-a 
recomandat un prieten, căruia i-a scăpat un porumbel din 
gură. În cazul în care ghicitorul nu-şi permite luxul de a şti 
cu siguranță câteva lucruri despre tine, mai are la dispoziţie 
destule metode consacrate prin care poate obține informații 
fix de la tine, aici şi acum. 

Cold reading este metoda folosită pentru a extrage 
informaţii de la client indirect: ghicitorul se uită la cum 
arată, cum merge, cum îi stă barba, care îi e postura, cum 
se îmbracă etc. Şi aici apare diferența dintre un şarlatan 
amator şi unul citit, profesionist. Ian Rowland a scris o carte 
foarte mişto pe subiectul ăsta, numită The Full Facts Book of 
Cold Reading, în care zice (sfătuindu-i pe ghicitori): 


Nu citi cărțile prăfuite [despre paranormal şi ocultism] 
pe care le foloseşti ca recuzită! Cărţile despre 
consiliere şi terapie sunt mult mai folositoare! 

Preferata mea este un bestseller scris în anii ‘70 de 


Gail Sheehy, numit Passages [Transformări]. Subtitlul 
cărții spune tot: Crizele previzibile ale vieţii de adult. 


Un ghicitor profesionist îşi va da seama după cearcănele 
tale că nu prea dormi. Va vedea că eşti trecut de 40-50 de 
ani şi va şti că cel mai probabil nu mai eşti atât de deschis 
la nou (muzică nouă, călătorii) şi vrei să stai liniştit într-un 
colțişor de rai numai al tău. Va afla o grămadă de lucruri 
despre tine nu prin intermediul „puterilor supranaturale pe 
care le-a dobândit într-o călătorie mistică în Borneo”, ci, ca 
orice om deştept, citind cărţi. În cazul ăsta de psihologie. Şi 
nici nu o să-ți dai seama de asta, pentru că, fireşte, nu-ți va 
spune „văd că ai cearcăne, înseamnă că nu prea dormi”, ci 
va folosi această informație într-un mod cât mai subtil. 

Apropo de subtilitate, un ghicitor încearcă (şi reuşeşte!), 
în general chiar în timpul sesiunii de ghicit, să smulgă de la 
tine nişte informaţii. Astfel, îți poate spune câte o chestie- 
două, după care îți va pune întrebări precum: „0k?”, „pare 
corect?”, „cum s-ar lega acest lucru de viața ta?”, „are sens 
(pentru tine)?”, „înţelegi de ce asta-i impresia pe care o 
am?”, iar tu cel mai probabil o să-i răspunzi. Alteori va folosi 
o tactică numită shotgun approach, în care te va bombarda 
cu informații, iar din toate acestea sigur va fi una cu care 
vei rezona! „Ai o rudă... văd că are legătură cu apa. Îi plăcea 
să pescuiască? Avea o casă pe lângă un lac? Îi plăcea 
marea? Avea un acvariu în casă? Pentru că simt că acolo, în 
preajma apei, se simțea cel mai în largul lui.” 

În timp ce zice toate astea se va uita atent la fața ta şi la 
gestică, astfel încât să vadă cu ce anume rezonezi, chit că-i 
răspunzi sau nu. Când ai prins momeala, va insista pe acel 
aspect. Chestia asta funcționează de minune mai ales dacă 
şarlatanul nostru se află într-o sală mai mare, cu mai multe 
persoane (a se vedea multele emisiuni TV reality show 
americane cu „clarvăzători”). În asemenea cazuri poate 


spune ca şi cum ar avea deja informaţia: „Cine e Maria? 
Mariana, Ana-Maria, Marilena, simt ceva în legătură cu acea 
persoană”. Garantat cineva din public va răspunde „Am 
avut eu o bunică cu numele de Marilena”. După ce se 
termină toată treaba, persoana respectivă va spune:„Mi-a 
spus numele bunicii mele decedate, nu avea de unde să ştie 
asta!” Nu. Tu i-ai zis numele. El doar l-a pescuit dintr-un 
public numeros. 

Fireşte că se şi înşală oamenii ăştia, că doar e vorba de 
ghicit, nu? Cel mai uşor îi e ghicitorului să-ți spună de la 
început că această artă a ghicitului nu este 100% precisă. 
Dacă se împotmoleşte, poate oricând să spună că pe 
moment are o conexiune spirituală mai proastă sau (de ce 
nu?) chiar să dea vina pe tine: ba nu-ți aduci aminte ceva, 
ba nu încerci să fii destul de receptiv etc. De cele mai multe 
ori însă, după ce s-a terminat sesiunea de ghicit, clienţii nici 
nu-şi vor mai aduce aminte că ghicitorul a avut şi rateuri 
(uneori chiar mai multe decât reuşite) din cauza (sau 
datorită, depinde cine eşti) a ceea ce se numeşte 
confirmation bias, adică tendința de a căuta, interpreta, 
favoriza şi a-ți aminti informaţii care îţi confirmă anumite 
prejudecăţi, aşteptări sau ipoteze. De exemplu, un om care 
nu vrea să zboare cu avionul de teamă ca acesta să nu fie 
deturnat de terorişti va avea tendința să rețină mult mai 
uşor cazurile în care au căzut avioane sau au fost 
deturnate, în timp ce va ignora miile de cazuri zilnice de 
avioane care nu au căzut şi nu au fost deturnate. Aşa şi aici: 
dacă vii la ghicitor cu prezumția că ţi se va întâmpla ceva 
neobişnuit şi cineva cu puteri paranormale va ghici chestii 
despre tine sau te va ajuta să vorbeşti cu vreo rudă moartă, 
garantat o să uiţi la sfârşit lucrurile pe care nu le-a nimerit 
şi o să ţi le aminteşti doar pe cele pe care le-a nimerit şi îţi 
confirmă aşteptările. Confirmation bias este o tendință care 
se strecoară în orice sector al vieţii noastre de zi cu zi şi în 


orice tip de pseudoştiință. Important e s-o recunoşti când te 
trezeşti fața în față cu ea. 

Cartea pe care o ai în mână se bazează fix pe acest 
raționament: poți depista lejer pseudoştiința atât timp cât ai 
un minim de cunoştinţe despre lumea din jurul tău 
(informaţii ştiinţifice elementare, am vorbit deja despre 
asta), dar mai ales atât timp cât te împrieteneşti un pic cu 
logica. 


Pseudoştiința se sprijină în mare măsură pe trucuri 
ieftine şi pe psihologie. 


Deşi e nevoie să fii expert într-un domeniu ştiinţific 
pentru a putea face o afirmaţie şi a avea şi pretenţia să fii 
luat în serios, din fericire nu trebuie să fii expert în fizică 
nucleară (în majoritatea cazurilor) ca să-ți dai seama că 
cineva vorbeşte prostii. 


Argumentul ignoranței 


Deşi pseudoştiința îmbracă multe forme care mai de care 
mai înşelătoare, dacă eşti atent şi ţii urechile ciulite o poți 
auzi de departe cum se apropie grăbită de tine. Asta pentru 
că, oricât de vicleană e, nu se poate abține să nu-şi facă 
simțită prezența cu surle şi trâmbițe. Data viitoare când 
discuți cu cineva, ciuleşte bine urechile şi ascultă dacă vine 
din partea interlocutorului (sau din partea ta) următoarea 
întrebare: 


Dar de ce nu ar fi aşa? 


Pare a fi o întrebare onestă, nu? O întrebare în căutarea 
adevărului. Numai că ea ascunde o logică fundamental 
greşită. Această întrebare nu caută (deşi pare) să afle 
adevărul despre subiectul în discuţie, ci să confirme 
preconcepţia celui care o formulează. Mai exact avem de-a 
face cu o eroare de logică numită argumentul ignoranței 
(argumentum ad ignorantiam)- unul din stâlpii pe care se 
sprijină întreaga pseudoştiință. Ca s-o putem analiza corect, 
trebuie să-i dăm o formă ceva mai concretă. Un exemplu ar 
fi: 


Uite o lumină ciudată pe cer! Nu ştim ce e, deci de ce 
nu ar fi nişte extratereştri de pe altă planetă, care ne 
vizitează? 


Argumentul ignoranței este aşa cum îi spune şi numele: 
un argument pe care îl construieşti din cauza ignoranței. 
Mai formal spus, este eroarea de logică ce afirmă că un 
lucru este adevărat doar pentru că nu s-a dovedit a fi fals; 
sau este fals doar pentru că nu s-a dovedit a fi adevărat: nu 
avem destule dovezi sau informaţii referitor la X, deci X este 
automat adevărat (sau fals). 

Exemplele pot continua: 

e Nu există dovezi că plantele nu au conştiinţă, deci de ce 
să nu le tratăm ca şi cum ar avea? 

e Nu ştim exact cum au fost construite piramidele, deci 
le-au construit extratereştrii sau oamenii cu ajutorul 
extratereştrilor. 

e Nici până în ziua de azi oamenii nu au reuşit să creeze 
viață, deci apariția vieții a avut loc prin intervenţie divină. 

e Nu poţi spune că nu există telechinezie, mai ales că 
ştiinţa nu a demonstrat inexistența ei. 


O chestie interesantă la argumentul ignoranței: el este 
foarte restrictiv şi include adesea o falsă dilemă (sau falsă 
dihotomie), o eroare de logică ce te forțează să iei în 
considerare doar două concluzii (ori A, ori B), deşi în 
realitate mai este valabilă cel puţin o a treia. Dacă una din 
cele două concluzii nu este adevărată sau nu are explicație, 
rămâne valabilă doar cealaltă, care e musai să fie adevărată, 
falsa dilemă luând-o în considerare doar pe aceasta. 


Ori medicina poate explica modul în care doamna X s- 
a vindecat de cancer, ori e vorba de un miracol. 
Medicina nu poate explica, deci e un miracol. 


Dar există explicaţii! Poate că doamna X nu s-a vindecat 
de cancer. Poate că analizele i-au ieşit greşit. Poate că este 
un efect întârziat al chimioterapiei. Mai sunt o grămadă de 
alte explicaţii ce pot fi luate în considerare pe lângă „e un 
miracol”. 

Fireşte, avem de-a face cu o falsă dilemă doar când sunt 
forțate doar două explicaţii (ori albă, ori neagră) în contextul 
în care ar putea exista lejer o a treia explicație. Nu orice 
dilemă pe care o ai este falsă. Astfel, să spui că „numărul 
întreg 3 este ori par, ori impar; nu este par, deci este impar” 
e în mod clar o dilemă cât se poate de corectă, pentru că ne 
referim la un număr întreg. Nu există altă variantă. Un 
număr întreg este ori par, ori impar. 

O rudă apropiată a argumentului ignoranței este apelul la 
probabilitate, a cărui formă e: X este posibil, deci X este cert. 


Probabilitatea nu este acelaşi lucru cu certitudinea şi 
nici improbabilitatea nu este acelaşi lucru cu 
imposibilitatea. 


Deşi adepţii pseudoştiinței susțin că au şi ei o opinie, 
nimic mai mult, atunci când debitează o prostie şi că e doar 


o posibilitate, ei deja au hotărât în mintea lor că e o 
certitudine. În realitate, ei nu cred că e posibil să fii vindecat 
prin puteri telepatice, ei ştiu că vei fi vindecat. Fratele 
apelului la probabilitate e apelul la improbabilitate, a cărui 
formă este: X e improbabil, deci X este imposibil. 


Strategia preferată 


Fiind expertă în distorsionarea limbajului şi a faptelor, 
pseudoştiința are la dispoziţie diferite feluri prin care îţi 
ridică la fileu argumentul ignoranței pentru a te putea 
buimăci cum trebuie. Pesemne că cel mai întâlnit 
pseudoargument este: 


Ştiinţa nu ştie totul! 


Personal, în momentul în care aud aceste patru cuvinte, 
trag adânc aer în piept, bâjbâi rapid după zenul interior şi 
mă aşez undeva comod, pentru că sunt sigur că voi vedea 
pseudoştiința desfăşurându-se în adevărata sa splendoare. 
Dacă nu aud exact aceste patru cuvinte, nu mă descurajez: 
ştiu că voi avea parte de un extraordinar spectacol de 
acrobații mentale. De exemplu, când aud „ştiinţa nu poate 
explica X” (unde X poate fi un fenomen care nu are o 
explicaţie în momentul de față, un fenomen pentru care 
există mai multe explicaţii, dar asupra cărora comunitatea 
ştiinţifică nu se poate pune de acord, sau chiar un domeniu 
ştiinţific foarte bine cercetat, cu multe dovezi, dar înțeles 
prost de adepţii pseudoştiinței), urmează un raționament 
foarte simplu, livrat în două arome: 

I 

Premisa 1: Dacă ştiința nu poate explica X, atunci Y e 
adevărat. 

Premisa 2: Ştiinţa nu poate explica X. 


Concluzia: Y este adevărat. 

II 

Premisa: Ştiinţa nu ştie totul. 

Concluzia: X este adevărat /fals. 

Este cât se poate de adevărat, ştiinţa nu poate explica 
totul. Nu are cum. Niciodată nu vom şti totul: nici peste 3 
luni, nici peste 50 de ani, nici peste un secol sau 100 de 
milenii. Cu toate acestea, nu poți îndesa orice idee creață îţi 
vine în minte în locurile încă necunoscute de ştiinţă. De 
exemplu, în momentul de față nu ştim exact cum a apărut 
viața pe Pământ (nu ştim cum s-a produs procesul natural 
care se numeşte abiogeneză), dar faptul că nu ştim acest 
lucru nu înseamnă automat că o entitate supranaturală a 
creat viața. 

Partea cea mai interesantă la argumentul ignoranței este 
că adesea această eroare de logică este un cuib de alte erori 
de logică ce stau liniştite la adăpost, dar pe care le poți 
vedea dacă analizezi lucrurile îndeaproape. Apropo de 
entități supranaturale, cartea „ştiinţa nu ştie totul” este 
jucată cel mai des de newageri (când vine vorba de chestii 
precum chakre, qi şi alte nebunii care au treabă cu 
„vibraţiile”), dar şi de creaţionişti. În momentul în care 
argumentul ignoranței este folosit de ultimii, el primeşte 
numele de Dumnezeul golurilor, gol în sens de lacună în 
cunoaştere (în engleză God of the gaps sau Goddidit — 
„Dumnezeuafăcut-o”, dacă vrei o traducere mot-à-mot): 
explicația oricărui lucru pe care nu-l ştie ştiinţa este 
Dumnezeu. 

Dumnezeul golurilor este de multe ori folosit şi pentru a 
contrazice fenomene foarte bine cunoscute de ştiinţă, cu 
precădere în sfânta luptă a creaţționiştilor împotriva teoriei 
evoluției. Este momentul să ne oprim un pic asupra acestui 
lucru, pentru că o să-l întâlneşti cu siguranță de-a lungul 


vieții, dacă nu l-ai întâlnit deja. Adesea argumentul 
respectiv arată în felul următor: 

e Oamenii de ştiinţă încă se contrazic în ceea ce priveşte 
un detaliu al teoriei evoluției, deci aceasta nu este validă ca 
explicație pentru bogăția vieții de pe Pământ. Singura 
soluție rămâne Dumnezeuafăcut-o. 

e Nu s-a descoperit veriga lipsă dintre oameni şi maimuțe, 
deci teoria evoluției nu este validă ca explicaţie pentru 
apariția omului pe Pământ. Singura soluție rămâne 
Dumnezeuafăcut-o. 

Hai să lăsăm de la noi şi să închidem ochii în privința 
„verigii lipsă” şi a faptului că oamenii nu provin din 
maimuțe, dar însăşi menționarea acestor două lucruri indică 
nişte lipsuri grave în înțelegerea teoriei evoluției. Oricum ai 
lua-o, faptul că nu ştim anumite lucruri (care în momentul 
de față sunt efectiv nişte detalii, pentru că imaginea de 
ansamblu ne-am format-o deja) în cadrul teoriei evoluţiei nu 
înseamnă că aceasta nu e validă şi că o altă explicaţie este 
automat adevărată. 

Uite un exemplu cât se poate de real din fizică. Până în 
momentul de față cunoaştem patru interacții elementare 
(manifestate prin tot atâtea forțe fundamentale) care 
guvernează universul: interacția electromagnetică, interacția 
nucleară tare, interacția nucleară slabă şi interacția 
gravitaţională. În ultimii 500 de ani am învăţat extraordinar 
de multe despre ele: ştim, de pildă, că sunt „transportate” 
sau „purtate” de anumite particule elementare. Imaginează- 
ți că interacțţiile elementare sunt nişte colete, iar particulele 
ce le poartă sunt curierii care îți aduc coletele. Ei bine, în 
momentul de față ştim că interacția electromagnetică este 
transportată de particulele numite fotoni, interacția 
nucleară tare - de gluoni, interacția nucleară slabă - de 
bosoni Z şi W. Marea noastră problemă a rămas interacția 
gravitațională: nu am descoperit particulele care o 


transportă. Avem un nume pentru ele, le numim gravitoni, 
dar sunt încă ipotetice. Pe celelalte le-am descoperit 
experimental, ştim sigur că există, dar pe gravitoni nu! Şi 
totuşi, poţi afirma că interacția gravitațională nu există? Poţi 
spune „pentru că n-am descoperit gravitonii, gravitația nu 
există, iar noi suntem ținuți pe Pământ de o entitate 
supranaturală”? Bineînţeles că nu. Pentru că deşi există un 
detaliu pe care nu-l cunoaştem, există alte zeci sau sute de 
dovezi experimentale care indică existența forței numite 
gravitație. 

Dacă eşti mai puţin fan fantasy şi vrei ceva mai science 
fiction, stai calm, există o variantă de Dumnezeul golulilor şi 
pentru tine: îi spune Aliensdidit în engleză, adică 
Extratereştriiaufăcut-o. Exemplu: nu ştim cum au fost 
construite marile piramide din Egipt, deci extratereştrii au 
făcut-o! 

O altă variantă de „ştiinţa nu ştie totul” se întâlneşte sub 
forma: 


Până acum 100-200 de ani ştiinţa nu ştia de existența 
microbilor şi că ei cauzează diverse boli, dar acum 
ştim că aşa stau lucrurile. De unde ştii că telepatia nu 
există, chiar dacă ştiinţa de azi o neagă? 


Problema cu pseudoargumentul ăsta e că oamenii care îl 
folosesc uită (în mod convenabil, mă hazardez să zic) că nu 
a acceptat nimeni existența microbilor şi faptul că ei 
cauzează boli până nu s-au găsit dovezi care să sprijine 
această idee. Până atunci habar n-aveam că sifilisul, 
tuberculoza sau holera sunt cauzate de microbi (adică 
bacterii), dar nimeni nu a acceptat explicaţia cu microbii pe 
principiul: „Voi ştiţi de ce ne îmbolnăvim de sifilis?” - „Nu, 
până în momentul de față nu ştim.” - „Păi dacă nu ştiţi, vă 
spun eu: e cauzat de nişte microorganisme care ne 

invadează.” - „A, ok, acceptăm explicația asta.” Nici un 
medic nu a acceptat teoria germenilor din start. După ce 
oameni precum Robert Koch şi Louis Pasteur au găsit şi au 
oferit dovezi, abia atunci au acceptat şi ceilalți medici că 
bolile pot fi cauzate de microbi. Astfel, întrebarea nu ar 
trebui să fie „De unde ştii că telepatia nu există?”, ci mai 
degrabă: „Ce dovezi ai pentru existența telepatiei?” Nu poți 
dovedi existența unui lucru prin ignoranță. 

Adevărat, ştiința nu poate explica totul şi până la urmă 
orice e posibil! Este posibil ca Pământul să fie plat. Este 
posibil să fim vizitaţi de ființe extraterestre de la mii de ani- 
lumină depărtare. Este posibil ca noi să trăim într-o 
simulare pe computer a unor ființe care ne depăşesc ca 
inteligență. Este posibil ca fantomele şi spiriduşii să existe. 
Este posibil ca telepatia să existe şi ea. Dar ştii ce e la fel de 
posibil? Este posibil ca această carte să fie de fapt compusă 
din uraniu. Este posibil ca părinții tăi să fie de fapt caşalotți, 
nu oameni. Este posibil ca animalul tău de companie să nici 
nu existe, iar tu să-ți imaginezi totul. Orice e posibil, dar 
posibilitatea nu implică automat şi certitudinea. 


„Este posibil” nu este egal cu „este sigur”. Eşti de 
acord? Suntem cu toții de acord? Atunci de ce în 
pseudoştiință aceste două concepte sunt 
interşanjabile? 


Întreb pentru că în general oamenii spun chestii de genul: 
„De ce n-ar fi telepatia posibilă? Eu cred că e posibilă”, ei 
fiind deja siguri că telepatia există, acceptând acest „fapt”. 
„Păi, da, dar uite că şi atomii erau doar o ipoteză şi acum 
ştim că există”, vor spune, dar ştii care-i treaba? Avem 
dovezi ale existenţei lor, sute de dovezi, dar atât timp cât nu 
au apărut dovezile, nici oamenii de ştiinţă nu acceptau că 
există atomi (eventual cei care îi studiau acceptau existența 


atomilor ca posibilitate). E posibil ca eu să fiu pe jumătate 
reptilă. E posibil. Dar de unde până unde certitudinea că 
într-adevăr aşa e? În baza căror dovezi? Milioane de lucruri 
mai mult sau mai puţin improbabile pot fi posibile, dar 
posibilitatea de una singură nu garantează existența unui 
fenomen sau validitatea unui concept. 

De multe ori însă, nici măcar nu e vorba de ştiinţă şi de 
inabilitatea ei de a explica un anumit fenomen, răspunsul 
fiind mult mai simplu: e vorba strict de incapacitatea de a 
înțelege sau a-şi imagina sau a avea încredere a persoanei 
care afirmă un anumit lucru. Aceasta este o altă eroare de 
logică similară argumentului ignoranței, pe care o numim 
argumentul  incredulității personale. Raționamentul este 
următorul: 

Premisa 1: Nu îmi pot imagina sau nu pot înţelege X. 

(Premisa 2, implicită: Dacă mi-aş putea imagina sau 
înțelege X, atunci X ar fi adevărat.) 

Concluzia: Deci X este fals. 

„Nu îmi pot imagina cum de toate animalele astea au 
apărut dintr-o bacterie acum sute de milioane de ani, deci 
teoria evoluției e falsă” şi,„eu unul nu înțeleg teoria big-bang, 
nu înțeleg cum nimicul a devenit ditamai universul, deci 
big-bangul nu a avut loc” sunt doar două exemple de 
incredulitate personală pe care le poți auzi în viața de zi cu 
zi. În cazul de față nu este vorba de ceva ce ştiinţa nu 
înțelege (teoria evoluției sau teoria bis-bang), ci pur şi 
simplu de lacunele mentale ale persoanei care nu crede 
aceste teorii. O soluţie a problemei este să afli mai multe 
despre tema în cauză, nu să accepţi automat o altă 
explicație. Nici eu nu înțeleg exact cum funcționează 
motorul cu combustie internă, dar asta nu înseamnă că 
sunt convins că automobilele sunt puse în mişcare de nişte 
zâne care sălăşluiesc în motor. 


Şi pentru că prostul nu e prost destul până nu e şi fudul, 
adesea această eroare de logică se ține strâns de mână cu 
eroarea numită om de paie, având rolul de a exagera, suci 
sau simplifica diferite concepte prezentate de ştiinţă. De 
pildă, în ceea ce priveşte teoria evoluției, adesea auzi de la 
creaționişti întrebarea: „Tu chiar crezi că oamenii provin din 
maimuțe?”, ceea ce este o simplificare grotescă. Nici un om 
de ştiinţă care acceptă teoria evoluţiei nu o să-ţi spună că ai 
evoluat din maimuțe, ci dintr-un strămoş comun cu 
primatele (cu cimpanzeii, de exemplu). Evoluţia nu este o 
scară de la un organism inferior la un organism superior, iar 
noi nu suntem în vârf; este mai degrabă un copac (metaforic 
vorbind), în care noi ne aflăm pe o ramură, printre alte sute 
de ramuri. 

Acum este lesne de înțeles că dacă afirmi, de exemplu. că 
nu accepţi ideea de Pământ plat, ăsta nu este un argument 
de incredulitate personală. Nu crezi această afirmaţie pentru 
că tot ce ştim până în momentul de față o contrazice, deci 
este cât se poate de rezonabil să n-o accepţi nici tu. 


Sarcina dovezii (burden of proof ) 


De multe ori, argumentul ignoranței poate fi prezentat şi 
sub forma: 


X este adevărat pentru că nu există nici o dovadă că X 
ar fi fals. 


Un exemplu concret pentru această construcție este 
ceainicul lui Russell. Matematicianul, logicianul şi filozoful 
Bertrand Russell a propus următorul experiment mental: să 
presupunem că undeva între Pământ şi Marte, orbitând în 
jurul Soarelui, se află un ceainic de porțelan care este prea 
mic pentru a putea fi văzut chiar şi de cele mai puternice 
dintre telescoapele noastre. Russell afirma cu seninătate şi 
încredere în 1952 că acel ceainic există, de vreme ce nu 
poate dovedi nimeni că nu există. Concluzia lui era, prin 
urmare: nu poți dovedi că nu există, deci există. 

Fireşte că în ziua de azi avem nave spaţiale pe care am 
putea să le trimitem în spaţiu să tragă în poză ceainicul, dar 
să nu uităm că în 1946 abia se făcuse prima fotografie de pe 
orbita Pământului (de pe o rachetă V-2), iar Iuri Gagarin a 
ajuns în spaţiu abia în 1961. În momentul în care Russell 
vorbea despre acest experiment mental, chiar nu am fi avut 
cum să demonstrăm inexistența ceainicului. 

Sarcina dovezii (burden of proof în engleză, onus probandi 
în latină) este obligația pe care o are cineva de a oferi dovezi 
şi argumente în momentul în care afirmă ceva. Odată ce 
acestea au fost furnizate, persoanele care contrazic afirmaţia 
trebuie să prezinte la rândul lor dovezi. Ce a făcut Bertrand 
Russell cu ceainicul lui a fost de fapt să combată ideea că, 
pentru a respinge o afirmaţie, sarcina dovezii îi revine 
scepticului, exemplificând astfel absurditatea pretenţiei ca 
persoana care contrazice, şi nu cea care a formulat 
afirmația, să aducă dovezi. 

Schimbarea sarcinii dovezii este o tactică foarte des 
întâlnită în pseudoştiință şi o poţi recunoaşte atunci când ţi 
se spune ceva de genul „Dovedeşte-mi că X nu există” 
(ducând implicit la concluzia „dacă nu poţi dovedi că nu 
există, atunci există”). Ce trebuie tu să faci este să ignori 
aceste pretenţii, deoarece este cât se poate de normal să ceri 
tu dovezi pentru existența lucrului sau fenomenului în 


discuție. Nu-ţi revine ție sarcina să dovedeşti că nu există. 
Dacă eu îți spun că am trei rânduri de aripi, iar tu nu mă 
crezi, este obligația mea să dovedesc că spun adevărul, în 
nici un caz nu trebuie să demonstrezi tu că nu am aripi. 

În esență, aşa funcționează treaba cu sarcina dovezii în 
orice discuție, fie că-i de natură ştiinţifică sau filozofică: eu 
afirm ceva, eu trebuie să vin cu argumente sau dovezi care 
să susțină această afirmație. Apoi, cel care doreşte să 
infirme sau să contrazică afirmaţia mea trebuie să vină la 
rândul lui cu argumente sau dovezi. După ce se întâmplă 
asta, sarcina dovezii se mută din nou la mine şi uite-aşa o 
tot plimbăm de la unul la altul până se află adevărul. Şi 
totuşi, există excepţii de la această regulă: 

e În ştiinţă, când se fac cercetări, cel care face analizele 
poate prezenta diverse dovezi (pentru descoperirea unui nou 
medicament, de exemplu), iar persoanele care verifică acele 
dovezi pot să-i spună că sunt insuficiente şi să-i explice de 
ce alte informaţii mai au nevoie. Astfel, deşi una din cele 
două părți a oferit argumente şi dovezi pentru o anumită 
afirmație, sarcina dovezii nu se mută la cealaltă, ci rămâne 
tot la prima, pentru că se cer nişte clarificări. Este o 
încercare onestă de a înțelege poziţia şi afirmaţiile celui care 
le inițiază. 

e La polul opus se află pseudogtiința, cu adepţii ei care 
neagă anumite idei ştiinţifice bine stabilite, pentru care 
există argumente şi dovezi (de pildă, evoluția sau 
heliocentrismul). Ei pur şi simplu au obiceiul de a ignora 
dovezile prezentate de oamenii de ştiinţă şi insistă în 
continuare ca aceştia să le prezinte dovezile, sarcina dovezii 
aflându-se deci în continuare pe umerii oamenilor de ştiinţă. 
Spre deosebire de cazul precedent, aici dovezile sunt 
ignorate pur şi simplu de una din părți; nu se încearcă 
înțelegerea afirmațiilor, ci pur şi simplu se încearcă oprirea 
mutării fireşti a sarcinii dovezii de la o parte la cealaltă. 


e În tribunale, sarcina dovezii nu stă de partea celui care 
se presupune că a comis o infracțiune (acesta beneficiază de 
prezumția de nevinovăție), ci de partea celor care îl acuză. 


Extraordinar! 
Pentru că tot suntem la capitolul dovezi: 


„Afirmațiile extraordinare necesită dovezi 
extraordinare” 


este o frază pe care e musai s-o ţii minte şi s-o ştii ca pe 
Tatăl nostru (mai ales că e mai scurtă). Să presupunem că 
tocmai ţi-am spus că ieri am fost până în Buşteni, la 
cascada Urlătoarea. Este foarte uşor să mă crezi, iar dacă 
nu mă crezi un bilet de tren sau o poză de-acolo ar trebui să 
te convingă rapid. Acum, să presupunem că îți spun că ieri 
am fost răpit de extratereştri, dus în vecinătatea stelelor 
Zeta Reticuli şi învățat cum să mă teleportez prin puterea 
gândului. 

E mai greu de înghițit găluşca asta, nu? Pot să vin cu un 
bilețel scris cu simboluri ciudate şi să jur că e de la 
extratereştri, dar n-o să mă crezi aşa uşor. Este cât se poate 
de normal. Afirm o chestie extraordinară care nu poată fi 
dovedită cu una, cu două, iar ca să mă crezi ai nevoie de 
mai mult. Vrei să vezi cum mă teleportez. Poate chiar vrei să 
te iau şi pe tine data viitoare. 


Lumea pseudoştiinței abundă în afirmații 

extraordinare care au de partea lor nişte dovezi 
insignifiante. 

Oamenii care afirmă că au puteri paranormale şi spun că 
pot îndoi linguri cu puterea gândului nu pot totuşi să le 


îndoaie fără să pună mâna pe ele, cei care susțin că au 
văzut extratereştri au de partea lor nişte filmuleţe foarte 
neclare, cel mai probabil editate pe calculator, astrologia are 
de partea ei dovezi anecdotice, precum „mi s-a întâmplat fix 
cum a spus astrologul” (isnorându-se alte explicații posibile) 
şi câte şi mai câte. 

Afirmațiile extraordinare necesită dovezi extraordinare. Şi 
este cât se poate de important să înţelegi, să asimilezi şi să 
pui în aplicare această idee oricând se iveşte ocazia, pentru 
că altfel rişti să pici în plasa şarlatanilor de tot felul. Partea 
cea mai tare e că în astfel de cazuri principala vină (în 
proporție de 75%, zic eu) o are chiar păgubitul, pentru că de 
multe ori parcă vrem să ne lăsăm păcăliți şi înşelați. Şi îţi 
dau imediat un exemplu personal. 

În noaptea dintre 27 şi 28 octombrie 2018, pe la ora 
03:38, a avut loc în România un cutremur de 5,8 grade pe 
scara Richter. L-am simțit. Apoi, ca orice român 
conştiincios, am sărit imediat pe Facebook, să văd ce zic 
oamenii. În mod surprinzător, la nici o oră după cutremur 
au început să apară share-uri la o postare din 15 august 
2018 a unei pagini de Facebook care se numea „Seismic 
Center Predicţie şi alertă cutremur”. Postarea suna aşa: 

„Ca şi [sic ] opinie personală, un cutremur cu 
magnitudinea peste 5.2 richter este posibil să apară în jurul 
datei de 27-28 octombrie 2018, bineînțeles mai este mult 
timp până atunci şi abia înaintea intervalului vom ştii [sic ] 
ce procentaj [sic |] este, dar este bine ca lumea să fie 
pregătită tot timpul inclusiv cei de la situaţii de urgențe în 
jurul datei de 28 octombrie şi să comunice cu instituţiile de 
cercetare ale statului în caz că apar semnale că ar fi posibil 
acest lucru. 

Publicat astăzi, 15 august 2018.” 

„Ce ciudat”, mi-am zis, după care m-am dus imediat la 
culcare. Când m-am trezit a doua zi, situația se înrăutățise: 


din ce în ce mai mulți oameni dăduseră share postării 
respective. De ce mi s-a părut foarte ciudat acel mesaj care 
a dat mulți oameni pe spate? Să le luăm pe rând: 

e E foarte dubios ca cineva să fi putut prezice un 
cutremur cu trei (3!!!) luni (LUNI!!!) înainte ca acesta să se 
producă. În general, un cutremur se produce atunci când se 
eliberează energia acumulată între două plăci tectonice (mai 
mici sau mai mari) care se freacă una de cealaltă. În prezent 
nu ai de unde să ştii când va fi eliberată energia aia. Există 
o ramură a seismologiei care încearcă să identifice şi să 
anunțe din timp (cu vreo 3 ore înainte, maxim), prin 
intermediul unei metode ştiinţifice, când şi unde vor avea 
loc cutremure, dar este încă o ramură tânără care nu are 
prea multe dovezi de partea ei. Înțelegi cât de extraordinar 
ar fi fost acest lucru dacă era pe bune? 

e Doamne, câtă acuratețe! Nu numai că au prezis un 
cutremur cu trei (3!!!) luni (LUNI!!!) înainte, dar l-au prezis 
cu o exactitate uimitoare: data au nimerit-o, ba chiar şi 
magnitudinea cutremurului (ei au zis 5,2 grade pe scara 
Richter, ştirile au zis 5,8). Cum să-ți spun, în situaţii de 
genul ăsta, dacă ceva e prea bun ca să fie adevărat, atunci 
mai mult ca sigur nu e adevărat. 

e Apropo de pagina care a postat asta: nu ştim cine sunt 
oamenii din spatele ei şi care este gradul lor de educaţie în 
ceea ce priveşte geologia, seismologia şi alte domenii 
relevante pentru predicția unui cutremur. Pe pagina lor se 
recomandă drept Echipa Seismic Center şi spun că „în 
echipă îşi desfăşoară lucrul seismologi amatori, pasionaţi de 
seismologie. Numărul celor care efectuează lucru de 
cercetare din echipă este irelevant pentru public, el putând 
fi de 1, 2, 3, 4, 5 până la 10 persoane, acest lucru fiind mai 
puţin important, şi cei care vor să ştie acest lucru în mod 
expres au intenţii posibil dubioase, la fel şi cei care caută 
neapărat să ştie identitățile celor care lucrează în această 


cercetare, dar totuşi furnizăm şi aceste detalii sub formă de 
contract”. 

Ce declară oamenii ăştia este peste puterea mea de 
înțelegere. Dacă până în momentul de față această poveste 
nu-ți pare cusută cu o aţă de un alb imaculat, să adăugăm 
că, atunci când au fost întrebaţi despre metoda folosită şi de 
studii peer-reviewed (să ne aducem aminte cum e cu metoda 
ştiinţifică), au spus că nu vor să li se fure munca de către 
guvern, aşa că nu arată nimănui. Păi bine, prieteni, dar nici 
celorlalți oameni de ştiinţă seismologi nu le spuneți? Şi dacă 
tot suntem la capitolul ăsta, ce s-a mai modernizat lumea! 
În ziua de azi chiar se face totul pe Facebook: de la anunţul 
de căsătorie sau al naşterii unui copil până la prezentarea 
unei descoperiri care efectiv schimbă felul în care ne 
înțelegem planeta. Oamenii de ştiinţă care îşi anunță 
descoperirile altor oameni de ştiinţă, prin studii publicate în 
reviste ştiinţifice, fac parte din vechea gardă, demodată. 
Faceţi loc, babalâcilor! Vine noua gardă, copiii cool: ei fac 
totul online, inclusiv descoperiri ştiinţifice care au nişte 
consecinţe extraordinare. Sau ar avea. Dacă ar fi reale. 

Dar nu! Cică ei se ascund ca să nu le fure cineva ideile. 
Având în vedere ce am explicat la punctul 1 despre cum se 
formează un cutremur, să reuşeşti să prezici unul cu trei 
luni înainte nu este pur şi simplu o nouă tehnologie, un 
aparat pe care ţi-l poate fura cineva, ci un set de noi 
cunoştinţe şi posibile teorii care efectiv întorc cu susu-n jos 
tot ce ştim noi deocamdată despre cutremure, plăci 
tectonice şi Pământ. Este vorba de nişte cunoştinţe 
fundamentale. Dacă le ai, nu le ascunzi! Imaginează-ți cum 
ar fi arătat lumea de azi dacă Isaac Newton şi-ar fi ascuns 
cercetările despre gravitație! Gândeşte-te, numai, cum ar fi 
arătat lumea dacă Robert Koch şi Louis Pasteur ar fi arătat 
rezultatele cercetărilor care au stat la baza teoriei germenilor 
doar ălora care le-au dat bani! Să nu poți vindeca boli şi 


crea medicamente timp de sute de ani pentru că nişte 
încăpățânați şi-au ţinut acele cunoştinţe extraordinare doar 
pentru ei! Aşa ar fi şi în acest caz. Sigur, dacă ce spune 
Echipa Seismic Center ar fi adevărat, dar nu e. 

Spre marea mea surpriză, chiar şi după ce am explicat 
chestiile astea din care reiese măcar faptul că ar trebui să 
fim un pic mai precauțţi înainte de a accepta direct această 
predicție, o grămadă de oameni au ales să creadă că este 
adevărată. Persoane care până atunci fuseseră cât se poate 
de ponderate şi dovediseră că au gândire critică au sărit ca 
arse. Cele două raționamente principale ale lor au fost: 

e Oamenii ăştia au prezis ceva, iar predicția lor s-a 
adeverit. Deci e adevărată. 

e Tu, Alex, şi ceilalți sceptici nu puteţi explica metoda 
prin care ne-au înşelat. Deci predicția e adevărată. 

Referitor la punctul 2, probabil o să observi că avem de-a 
face cu argumentul ignoranței şi cu mutarea sarcinii dovezii, 
două lucruri despre care am vorbit deja. Just, nici până în 
ziua de azi nu-ți pot explica în proporție de 100% cum au 
reuşit să facă să se adeverească predicția. Cât la sută din 
funcțiile site-ului Facebook crezi că ştii? Mi se pare dubios 
că puţini s-au gândit că explicația mai rațională ar fi că pur 
şi simplu oamenii ăştia au profitat de o anumită funcţie a 
rețelei sociale. Cel mai probabil modus operandi ar fi că 
administratorii paginii au publicat periodic postări de genul 
ăsta (cu diverse date sau intervale), au aşteptat să 
primească nişte comentarii de la conturi false sau oameni 
creduli, au ascuns postările respective de pe pagină (la data 
scrierii acestei cărți, Facebook îți permite să ascunzi diverse 
postări, pentru a le face vizibile mai târziu), apoi au aşteptat 
să vadă care din mesajele create anterior se adeveresc, după 
care le-au reafişat. 

Şi, pentru că tocmai am vorbit despre asta cu câteva 
pagini în urmă, îți spun iar: sarcina dovezii nu se află pe 


umerii scepticilor! Se află încă pe umerii celor care au făcut 
predicția. Abia după ce ei dovedesc că predicția e adevărată 
se poate muta sarcina dovezii pe umerii scepticilor. Dar, la 
cât de paranoici sunt cei care au făcut prezicerea, presimt 
că sarcina dovezii o să rămână mult timp în posesia lor. 

„Dar, Alex, o să spui, predicția s-a adeverit! Ea însăşi e o 
dovadă că este adevărată şi pe bune.” Aici voiam să ajung: 
avem o afirmație extraordinară, care în mod normal ar 
necesita nişte dovezi extraordinare. Studii ştiinţifice, 
experimente blind, double-blind, triple-blind, peer reviews de 
către experți, nu amatori într-ale seismologiei. Ți se pare 
nerezonabil şi irealizabil ce le cer? Oamenilor de ştiinţă care 
ți-au dat Wi-Fi-ul, internetul, medicamentele, electricitatea, 
motoarele cu combustie internă, sateliții etc. nu li s-a părut 
deloc aşa. Şi totuşi, oricât de extraordinară ar fi fost această 
predicţie, cei de pe internet au fost destul de mulțumiți cu 
argumentul: „În postare scria că va fi cutremur pe 27-28 
octombrie, a fost cutremur pe 27-28 octombrie, deci e 
adevărat, ce alte dovezi mai vrei ca să demonstrezi 
validitatea acestei predicții?” 

Chiar aşa. Dacă ei au spus că aşa va fi şi aşa a fost, ce 
mai e de adăugat şi de ce suntem aşa răi cu ei? Păi, vezi tu, 
asta e problema: faptul că cineva chiar face o chestie 
extraordinară după ce a spus în prealabil că va face o 
chestie extraordinară nu dovedeşte că nu este o înşelătorie. 

Ia de exemplu următoarele două situații: 

e În prima seară din cadrul unui eveniment, un iluzionist 
îşi uimeşte publicul făcând diverse trucuri şi le spune 
oamenilor că tot ce face este pur şi simplu iluzionism, o 
păcăleală. Oamenii îl cred. 

e În a doua seară din cadrul aceluiaşi eveniment, un 
clarvăzător îşi uimeşte publicul făcând aceleaşi trucuri, dar 
le spune oamenilor că tot ce înfăptuieşte se datorează unor 


puteri supranaturale pe care el le-a obținut în diverse 
moduri. Oamenii îl cred. 

Mi se pare incredibil că, deşi clarvăzătorul foloseşte exact 
aceleaşi trucuri, e de ajuns să spună „ştiţi, eu am nişte 
puteri paranormale cât se poate de reale” pentru ca oamenii 
să-l creadă şi să ignore complet că ar putea fi pur şi simplu 
nişte trucuri. De-a lungul timpului, iluzionişti faimoşi 
precum Harry Houdini şi James Randi au demonstrat că tot 
ce fac şarlatanii respectivi sunt doar nişte trucuri. Sau, mai 
exact, au demonstrat că ceea ce fac ei ar putea fi explicat 
foarte bine prin trucuri de iluzionism înainte de a apela la 
eventuale puteri supranaturale. Fix asta s-a întâmplat şi la 
câteva ore după cutremurul din 28 octombrie: oamenii au 
văzut pe Facebook o predicţie care aparent s-a adeverit şi au 
„uitat” că există posibilitatea unor explicaţii raționale. Sau 
n-au vrut. Deoarece, atunci când înşală pe cineva, un 
şarlatan face doar un sfert din muncă, în timp ce restul de 
trei sferturi o face chiar cel înşelat. Pentru că vrea să fie 
înşelat. Cum spune un cunoscut citat latin: 


Homo vult decipi; decipiatur. (Omul vrea să fie păcălit; 
păcăleşte-l.) 


În încheiere, James Randi ne povesteşte în cartea sa Flim- 
Flam! o întâmplare cu Gerard Croiset, un şarla... ăsta... 
clarvăzător olandez faimos, care a participat la un seminar 
de parapsihologie. Acolo s-a întâlnit cu un alt clarvăzător 
din Germania şi au fost puşi amândoi la încercare: li s-a dat 
o floare, iar germanul trebuia să ofilească floarea cu puterile 
lui psihice, în timp ce Croiset trebuia să se concentreze să o 
mențină în viață. Floarea a supraviețuit, iar Croiset s-a 
umflat în pene, victorios, afirmând că puterile sale au fost 
mai mari. Fireşte, fiind o întâlnire de parapsihologi, nu s-a 
obosit nimeni să vadă dacă germanul chiar era capabil să 


ofilească o floare cu puterea gândului. Ce să mai zicem de 
verificarea puterilor lui Croiset? 


„Da, dar...” - partea I 


Să zicem că eşti prins într-o discuţie cu o persoană care 
afirmă că, prin meditaţie, poate mişca doar cu puterea 
minții orice obiect din camera în care vă aflați. „OK, îi spui 
tu, nerăbdător, abia aştept să văd grozăvia. Arată-mi.” Se 
fâstâceşte omul ce se fâstâceşte, începe să mediteze şi nu se 
întâmplă nimic. Te uiţi neîncrezător la el şi îi spui să mai 
încerce, că ai tot timpul din lume. Ba chiar ai scos telefonul 
să filmezi toată treaba. În momentul în care aude că vrei să 
şi filmezi, persoana respectivă se opreşte şi spune: „A, nu 
pot momentan să le fac să se mişte. Se simt nişte vibrații 
negative în aer care îmi strică toată concentrarea. Simt că 
nu ai credința că va funcționa, şi am nevoie să crezi în mine 
ca să-mi pun în funcțiune abilitățile.” 

Am vorbit şi mai devreme de chestia asta, când 
povesteam despre aventurile lui James Randi, dar a venit 
timpul s-o dezvoltăm un pic: pledoaria specială. În esenţă, 
aceasta e o scuză nejustificată care te ajută să ieşi cu basma 
curată atunci când descoperi că lucrurile nu mai merg chiar 
cum doreai tu. Este o explicaţie sau regulă ad-hoc pe care o 
dai ca nu cumva să se creadă că ce-ai făcut sau ai zis este o 
înşelătorie. Cum adică? Vrei să-mi spui că nu poţi muta 
obiecte cu puterea minţii fiindcă nu cred eu în tine? De 
când? De ce? 

Unul din cele mai bune şi mai cunoscute exemple este 
argumentul cosmologic clasic formulat de teologul Toma 
d'Aquino (argument preluat de la Aristotel şi Avicenna, 
adaptat şi îmbunătăţit), care sună cam aşa: 

Premisa 1: Orice există a fost creat de ceva care există. 


Premisa 2: Universul există. 

Concluzia 1: Prin urmare, universul a fost creat de ceva 
care există. 

Definiţie: Entitatea care a creat universul se numeşte 
Dumnezeu. 

Concluzia 2: Prin urmare, Dumnezeu există. 

Dar apoi te întrebi: dacă Dumnezeu există, de cine a fost 
el creat? Deoarece conform concluziei 2 acesta există, iar 
conform premisei 1 orice există a fost creat de ceva care 
există. Răspunsul este că Dumnezeu a existat dintotdeauna 
şi nu a fost creat de nimeni. Cu toate acestea, pentru ca 
argumentul enunțat să funcţioneze, trebuie să încălcăm o 
regulă şi să introducem o pledoarie specială: orice există a 
fost creat de ceva care există, mai puțin Dumnezeu, care 
există, dar nu a fost creat de ceva care există. (Acum nu 
intrăm în discuţii şi polemici despre existența vreunei 
divinități, că nu ăsta e scopul cărții; ce vreau să arăt este că 
strict acest argument conţine o eroare de logică.) 

Schematic, pledoaria specială arată cam aşa: 

Regulă: X e în general Y. 

xeună. 

x este excepția de la regulă pentru că e i (unde i este o 
caracteristică irelevantă). 

Aşadar, x nu este un Y. 

Uite un alt exemplu, mai lumesc, pe care îl explicăm şi 
schematic: 

„Domnule judecător, da, sunt convinsă că toți şoferii care 
conduc beți trebuie să meargă la închisoare, dar el este fiul 
meu! Este un băiat bun şi doar a făcut o greşeală!” 

Regulă: Toţi şoferii care conduc beţi trebuie să meargă la 
închisoare. 

Fiul ei este un şofer care a condus beat. 


Fiul ei este excepţia de la regulă pentru că e un băiat bun 
care doar a făcut o greşeală (caracteristici irelevante pentru 
acest caz). 

Fiul ei nu trebuie să meargă la închisoare. 

Alte exemple: o grămadă de oameni consideră că alte 
credințe, aparținând altor oameni, sunt nişte superstiții, 
nişte prostii, dar lucrurile în care cred ei sunt cât se poate 
de valide şi corecte. Există oameni care ştiu că e stupid să 
crezi că toate bolile se pot vindeca doar cu puterea minții; şi 
totuşi, când vine vorba de homeopatia în care cred ei, găsesc 
o scuză, o explicaţie. Există conspiraționişti care râd cu 
gura până la urechi de ceilalți conspiraţionişti care cred că 
Pământul este gol pe dinăuntru, şi totuşi n-au nici o 
problemă să creadă că aselenizările navelor Apollo nu au 
avut loc niciodată. Există fundamentalişti care cred selectiv, 
luând în serios doar anumite părți din Biblie, pe cele care 
nu le convin socotindu-le metafore. După cum vezi, 
pledoaria specială se înțelege de minune şi cu disonanța 
cognitivă. 

Acum, fireşte, nu orice excepţie de la o regulă este o 
eroare de logică, o pledoarie specială: în multe restaurante, 
de exemplu, nu ai voie cu animale de companie, dar se face 
excepție pentru câinii însoțitori ai oamenilor orbi. E o 
excepţie justificată. Un şofer de ambulanţă aflat în timpul 
programului de lucru poate încălca legea şi trece pe roşu în 
cazul unei urgențe. Şi asta e o excepție justificată. 


„Da, dar...” —- partea a II-a 
Dar se întâmplă totuşi să discuțţi în contradictoriu cu câte 


o persoană care nu acceptă teoria evoluţiei — şi te trezeşti că 
îți spune: 


„Dacă evoluţia e adevărată, dă-mi un exemplu de 
evoluție care se întâmplă chiar acum”. 


Iar tu îi spui să se uite la bacteriile care sunt din ce în ce 
mai rezistente la antibiotice: pe măsură ce sunt folosite 
antibioticele, bacteriile mai puţin rezistente sunt omorâte, în 
timp ce bacteriile rezistente rămân în viață, transmițând mai 
departe codul lor genetic şi dând naştere la bacterii din ce în 
ce mai rezistente. lată o explicație corectă şi satisfăcătoare 
pentru exemplul cerut de interlocutor, dar nu şi în cazul 
ăsta! Ce crezi că face omul nostru? Îţi spune imediat:„Nu, 
nu, asta nu se pune. Dă-mi un exemplu de evoluţie care se 
întâmplă pe o perioadă mai lungă de timp”. 

Cum? Vrea să... ce? Ei bine, te anunț cu bucurie că 
interlocutorul tău tocmai a folosit o eroare de logică numită 
moving the goalposts. În română s-ar traduce mot-à-mot 
prin „mutarea barelor porții”: imaginează-ți că eşti pe 
terenul de fotbal şi tocmai te pregăteşti să dai gol la poarta 
adversă când, brusc, portarul echipei adverse se apucă să 
mute barele porții astfel încât să nu mai poţi da gol! Cam 
aşa se întâmplă şi aici: două persoane stabilesc nişte 
standarde sau reguli pentru o dezbatere sau o discuție, 
apoi, imediat după ce condiţiile au fost îndeplinite, una din 
ele (de obicei cea care „pierde” discuţia) decide să schimbe 
pe loc acele standarde/reguli. 

Practic, similar cu ce se întâmplă în eroarea logică the 
Texas sharpshooter, interlocutorul aşteaptă argumentele tale 
şi abia apoi îşi clarifică poziţia şi spune ce vrea să 
găsească /să dovedească. În realitate, lucrurile ar trebui să 
decurgă aşa: mai întâi interlocutorul să specifice ce vrea să 
găsească /să dovedească, apoi tu să-i dai argumentele. 

Acum este o ocazie foarte bună să-ți spun că totuşi nu 
orice modificare a regulilor este o eroare logică de mutare a 
barelor porţii. Uneori acest lucru se întâmplă pentru că pe 


parcurs cineva şi-a dat seama că regulile originale sunt 
cumva incomplete; de exemplu, când spui că vrei un 
document istoric care să ateste că extratereştrii au construit 
piramidele, e posibil să fie nevoie să adaugi şi condiţia ca 
acele documente să nu fie nişte falsuri. Sau dacă ceri nişte 
dovezi video sau foto că monstrul din Loch Ness chiar 
există, probabil o să completezi mai târziu (în urma 
avalanşei de filmuleţe şi fotografii foarte neclare) că acestea 
trebuie să fie cât mai clare posibil. 

În general, moving the goalposts merge mână-n mână cu 
omul de paie (despre care am vorbit mai devreme), când 
persoana cu care discuți îți răstălmăceşte în mod voit 
argumentele, creând astfel o versiune mai slabă a 
argumentului tău, pe care îl contrazice. De exemplu, 
revenind la teoria evoluției, este o tactică destul de comună 
ca cel care o respinge să-ți ceară să-i arăţi un exemplu de 
crocoraţă, o încrucişare dintre un crocodil şi o rață, pentru 
că aşa se presupune că funcționează evoluţia, nu? 
Procedând astfel, el a mutat barele porţii făcând un om de 
paie: evoluţia nu are cum să fie adevărată dacă nu-i arăţi un 
asemenea exemplar. Fireşte, nu există aşa ceva nicăieri pe 
lume, deci nu poți îndeplini această cerere total absurdă. 


Briciul lui Occam 


Dacă unicul stâlp pe care se sprijină pseudoştiința ar fi 
argumentul ignoranței (şi ai văzut câte probleme se ivesc 
doar din chestia asta), ar fi prea simplu şi frumos pentru 
omenire, iar cartea asta ar fi mai scurtă decât drumul 


parcurs de o furnică astmatică în toiul verii. Numai că există 
un al doilea stâlp, şi fără el pseudoştiința pur şi simplu nu 
ar mai exista: ignorarea briciului lui Occam. 


Briciul lui Occam nu este un brici pe bune, ci unul 
metaforic, al cărui rol este să taie scurt chestiile de 
care nu avem nevoie în formularea unei concluzii. 


Este un principiu sau un ghid euristic, care afirmă că din 
două ipoteze este întotdeauna de preferat s-o alegi pe cea 
mai simplă, care necesită cele mai puţine explicații 
adiționale. 

Euristica e o tehnică de soluționare a problemelor, de 
învățare sau descoperire a unor lucruri printr-o metodă 
practică, dar care nu garantează că este optimă, perfectă, 
logică sau rațională, fiind în schimb suficientă pentru a 
ajunge la o concluzie, la o soluție. Metodele (sau ghidurile) 
euristice sar peste anumiţi paşi utilizați în mod normal la 
formularea unei concluzii, fiind practic nişte scurtături. 
Fireşte, aceste scurtături se bazează pe experiențele 
anterioare pe care le-am avut cu probleme similare. 
Antivirusul de pe computerul tău, de exemplu, foloseşte un 
model euristic de detectare a virusurilor şi malware-ului: 
grosso modo, când dă de un obiect necunoscut, se uită la el 
şi-l analizează ca să vadă dacă ce face el seamănă cu 
definițiile despre virusuri sau malware pe care antivirusul le 
are stocate în interior („experiența” antivirusului este, 
fireşte, artificială, pentru că el nu învață de unul singur). 
Deşi nu garantează în 100% din cazuri că ceea ce a prins el 
este un virus informatic, în general abordarea aceasta 
funcționează. 

Alte exemple de ghiduri euristice sunt stereotipurile, 
judecata folosind intuiţia, apelul la bunul-simţ (common 
sense) sau ceea ce în engleză numim educated guess (o 


presupunere bazată totuşi pe cunoştinţe). Şi, bineînţeles, 
briciul lui Occam. După cum vezi din exemplele date până 
acum, deşi pare un concept obscur, euristica (şi briciul, în 
consecință) se găsesc peste tot în jurul tău în viața de zi cu 
zi. Le aplici tot timpul, chiar dacă nu conştientizezi acest 
fapt. 


Bun, hai să n-o mai tărăgănăm şi să vedem concret care-i 
treaba cu briciul lui Occam şi de ce nu e o idee bună să-l 
ignori. În esență,cum spuneam mai sus, el îți „sugerează” că 
din două ipoteze este întotdeauna de preferat s-o alegi pe 
cea mai simplă, care necesită cele mai puține explicaţii 
adiționale. 

Uite, să zicem că e o seară friguroasă de ianuarie. Tocmai 
am ajuns acasă şi am neplăcuta surpriză să găsesc bradul 
(odinioară împodobit) făcut vraişte pe jos, în timp ce pisica 
mă întâmpină voioasă, mieunând. Cum a ajuns bradul în 
situația asta? Lăsând la o parte faptul că tocmai am propus 
o falsă dilemă, tu pe care dintre cele două ipoteze ai alege-o? 

e Pisicii mele i-a ars de glume şi a dărâmat bradul. 

e Un Alex venit din viitorul îndepărtat a călătorit în timp 
şi s-a teleportat în sufragerie la mine, răsturnând bradul în 
încercarea de a mă destabiliza mental. 

Normal, alegi prima variantă. De ce? Pentru că este 
ipoteza cea mai simplă (chit că nu conştientizezi asta). Din 
informaţiile pe care ţi le-am oferit, ştii că am o pisică. Din 
experiența ta cu pisicile, ştii că sunt nişte animale jucăuşe 
şi capabile să sară destul de sus. Are sens să alegi prima 
variantă! Să alegi a doua variantă ar însemna să te complici 
prea mult. 

Dar parcă ar merge să alegi şi a doua variantă totuşi, nu? 
Sună mai interesant, mai wow, e ceva demn de povestit 
prietenilor, nepoților, ar fi o experiență fascinantă. Exact! 
Oamenii care acceptă şi cred în diverse idei care ţin de 


pseudoştiință preferă mereu să aleagă a doua variantă. Nu 
pentru că ar fi mai logică, ci pentru că le gâdilă cumva 
simțul aventurii, al explorării, atât de esențial supraviețuirii 
speciei noastre. E o poveste interesantă şi, după cum ştim 
foarte bine, oamenilor le plac poveştile. 

Dacă este să ne îndepărtăm însă de această explicație şi 
să privim situația pragmatic, să alegi a doua variantă (cea 
complicată) îți dă mai multe dureri de cap, pentru că trebuie 
să faci o grămadă de salturi acrobatice mentale. Apar noi 
întrebări, iar fiecare dintre ele necesită un răspuns: cum a 
ajuns Alex din viitor aici? A venit cu o maşină a timpului? În 
baza căror legi ale fizicii funcționează aşa ceva? De ce s-a 
întors fix în acest moment al vieții? Fiecare din întrebările 
astea te afundă şi mai mult într-un soi de nisip mişcător din 
care este foarte posibil să nu mai ieşi cu o concluzie 
rațională şi reală. De ce aş încerca de unul singur să mă 
destabilizez mental? 

Deşi din ce am scris până în acest punct pare că briciul 
lui Occam este mai degrabă o unealtă pentru leneşi, o 
chestie folosită când n-ai chef să te complici, de fapt este 
mai mult decât atât. Uite, o veche zicală din medicină spune 
aşa: 


Când auzi zgomot de copite în Central Park, gândeşte- 
te la cai, nu la zebre. 


Raționamentul din spatele acestei zicale este următorul: 
dacă te afli în Central Park şi auzi zgomot de copite, ştiind 
că pe acolo umblă şi poliţişti călare sau căruțe pentru turişti 
trase de cai, este mult mai logic să te gândeşti că zgomotele 
sunt produse de cai, nu de zebre, chit că şi ele au copite. 
Adică nu zic nu, ar putea fi şi copite de zebre, dar apoi 
trebuie să explici cum au ajuns aici şi cine le-a lăsat să 
umble libere prin Central Park. 


În medicină, această zicală se traduce astfel: dacă ai nişte 
simptome care ar putea fi explicate de o cauză comună şi 
locală (febră, dureri de cap, senzaţie de slăbiciune), este mai 
probabil să ai o gripă, o răceală, aşa ceva, decât 
tripanosomiază africană. Să sărim din start la cea de-a doua 
ipoteză ar însemna să explicăm în primă fază cum s-a ales 
pacientul cu o boală exotică, mai ales dacă nu a plecat în 
ultimul an din ţară. Bineînţeles, ar putea fi tripanosomiază 
africană, şi nu gripă. Există posibilitatea asta, dar în general 
ajută să te gândeşti mai întâi la ipoteza cea mai simplă, 
după care poți avansa către ceva mai complicat. 


Hidra sferică vs Hercule plat 


Imaginează-ți că avem conceptul de „Pământ sferic” care 
răspunde foarte bine întrebării „ce formă are Pământul?”. De 
fapt, mergi un pic mai departe de-atât şi imaginează-ți că 
acest concept are forma unei hidre, un monstru din 
mitologia greacă cu care s-a luptat Hercule, şi căruia, atunci 
când îi tăiai un cap, îi creşteau alte trei în loc. Deodată, top, 
din tufiş sare şi un adept al pseudoştiinței pe care noi o să 
ni-l imaginăm ca fiind Hercule. El vine şi spune: „Nu, 
Pământul nu e sferic, ci plat!” — şi taie capul hidrei. 


Proastă idee. 

Din păcate, în loc să omoare hidra (şi să ofere un răspuns 
satisfăcător întrebării inițiale „ce formă are Pământul?”), el a 
reuşit să transforme o problemă în şi mai multe probleme: 
în locul unui singur cap, hidra are acum trei capete. Omul 
nostru, adept al pseudoştiinţei, şi-a înrăutățit situația şi pe 
măsură ce taie mai multe capete (adică neagă nişte chestii 
pe care le ştim foarte bine şi vine cu propriile explicaţii 
fanteziste), apar noi probleme şi întrebări şi trebuie să taie 
în continuare din ce în ce mai multe capete. Partea proastă 


este că o să se țină cu dinții de ideile sale şi, oricât ar 
contrazice bunul-simţ şi tot ce ştim noi, o să dea mereu câte 
o explicație pentru a nu rupe vreo legătură. Hai să ne 
îndepărtăm un pic de metaforele cu hidra şi Hercule şi să 
analizăm întrebarea „ce formă are Pământul?” prin prisma 
briciului lui Occam. Avem două ipoteze: 

e Pământul este sferic. 

e Pământul este plat 


Prima ipoteză este varianta mainstream şi cea mai simplă, 
care necesită cele mai puține explicații suplimentare, pentru 
că deja ştim o grămadă de lucruri care confirmă această 
ipoteză. Dacă e să ne luăm după briciul lui Occam, e 
alegerea cea mai bună. 

Pe de altă parte, alegerea celei de-a doua ipoteze ar 
genera şi mai multe necunoscute, contrazicând dovezile şi 
cunoştinţele pe care le-am dobândit de-a lungul istoriei 
despre forma Pământului. Dacă Pământul este plat, celelalte 
planete de ce nu sunt plate? Cu ce e Pământul mai special? 
Cum funcționează gravitația dacă Pământul e plat? Deja 
încep să se ivească o grămadă de probleme, iar adeptul 
pseudoştiinței contribuie la apariția a şi mai multe 
probleme. După cum am spus, în încercarea de a păstra o 
coerență în ideile sale despre univers, astfel încât să nu 
renunțe la credința sa („Pământul e plat, iar NASA ne 
minte”), el recurge la o grămadă de alte explicaţii care să 
lămurească problemele apărute tot din cauza lui. Iată o listă 
de explicaţii cât se poate de reale ale adepților Pământului 
plat: 

e Nu există stele sau planete (cel puțin nu aşa cum le 
ştim noi) pentru că Pământul (plat) este acoperit de un soi 
de dom de care nu poate trece nimic. Din asta înțelegem că: 


e Adepții Pământului plat neagă în acelaşi timp şi 
aselenizările şi în general ideea de zboruri spaţiale sau către 
alte planete. Şi apropo de asta: 

e Sateliții nu există (cf. punctelor precedente) 

e Stelele, planetele, galaxiile, nebuloasele, quasarii sunt 
nişte holograme pe dom sau sunt ceva spiritual. La fel şi 
aurora australă de la Polul Sud. 

e Gravitaţia nu există. 

e Soarele şi Luna au cam aceeaşi mărime şi se plimbă 
deasupra Pământului. Din toate chestiile astea rezultă că: 

e Pământul plat se află în centrul universului, iar tot 
universul se învârte în jurul Pământului plat. 

e Un zid uriaş de gheaţă înconjoară Pământul plat. 

e Există o conspirație mondială, de aceea nu ştim nimic 
despre ideile de mai sus. 


Fireşte, nu toți adepţii Pământului plat (latearthers, pe 
scurt, sau platişti, după cum le place să-şi spună în 
România) cred toate chestiile astea. Unii le cred pe toate, 
alții doar o parte din ele. Este o comunitate ai cărei membri 
nu prea reuşesc să se pună de acord cu multe puncte 
fundamentale ale ideologiei lor, din păcate. Dar ai observat 
că, pe măsură ce ai citit explicaţiile, s-au ivit şi mai multe 
necunoscute în capul tău? Fireşte, întreaga ştiinţă şi 
întreaga evoluție a speciei umane se bazează pe 
necunoscute şi încercarea de a le clarifica, dar în contextul 
briciului lui Occam şi al Pământului plat ne complicăm 
inutil: iarăşi, deja avem explicații şi dovezi foarte bune 
pentru forma sferică a Pământului, iar Pământul plat 
generează mai multe probleme care nu pot fi explicate într- 
un mod satisfăcător. 

Un alt exemplu scurt şi la obiect este cel al 
conspiraționiştilor care nu acceptă că oamenii au pus 
piciorul pe Lună: explicația simplă este că nu am ajuns pe 


Lună dat fiind că nu am avut tehnologia necesară (asta cred 
ei, deci e vorba de incredulitate personală), explicația 
complexă este că sutele de mii de oameni care au lucrat 
vreodată la NASA şi la alte agenții spaţiale ale altor țări, 
împreună cu oameni din diverse guverne ale lumii, au tăcut 
mâlc şi au ascuns chestia asta. Una din regulile de bază din 
Cartea micului conspiraționist (sunt convins că au aşa ceva) 
e că nu poţi fi conspiraţionist dacă nu ignori briciul lui 
Occam. 


Briciul bun la toate? 


Dar briciul lui Occam (la fel ca oricare altă metodă 
euristică) are totuşi nişte limitări. Cel mai important lucru 
pe care trebuie să-l ştii despre el e următorul: 


Briciul lui Occam nu este neapărat un principiu 
ştiinţific şi nici o regulă de logică, ci pur şi simplu o 
unealtă cu ajutorul căreia decizi care din două ipoteze 
este cel mai probabil să fie corectă. 


E foarte important de ştiut că e vorba mai degrabă de o 
sugestie, în nici un caz de o regulă absolută şi nici de o 
metodă de a afla vreun adevăr. Briciul e folosit în mod 
implicit în ştiinţă, mai ales atunci când se elaborează 
diverse modele ştiinţifice sau ipoteze, nu când e vorba de 
chestii mai serioase şi deja acceptate, precum teoriile 
ştiinţifice. De aceea e bine să nu-l foloseşti în chip robotic şi 
fără pic de discernământ în ştiinţă: dacă ai o ipoteză mai 
complexă, care este susținută de dovezi şi invalidează 
ipoteza mai simplă, atunci prima e cea corectă. Mereu vor fi 
de preferat explicaţiile mai simple, dar, pe măsură ce 
obținem mai multe dovezi, putem descoperi că explicațiile 


mai complexe sunt cele corecte. Totul depinde de dovezile pe 
care le avem. 

În secolul al XVI-lea, astronomi precum Galileo Galilei, 
Johannes Kepler şi Nicolaus Copernic au început să se 
gândească serios la ideea că sistemul solar nu ar fi 
geocentric (toate planetele şi Soarele orbitează Pământul), ci 
heliocentric (Pământul şi toate planetele orbitează Soarele). 
Alți astronomi, precum Tycho Brahe, nu erau convinşi de 
acest fapt şi considerau că sistemul solar este mai degrabă 
geoheliocentric (Pământul în centru, în jurul lui orbitând 
Luna şi Soarele, în jurul căruia orbitează toate celelalte 
planete). În a doua jumătate a secolului, adevărata luptă se 
ducea între heliocentrism şi geoheliocentrism. Deşi pentru 
noi, în ziua de azi, e de la sine înțeles că heliocentrismul 
este cât se poate de corect şi mai simplu decât 
geoheliocentrismul, în perioada aceea nu era chiar aşa: 
heliocentrismul nu se pupa defel cu o seamă de cunoştinţe 
pe care le aveam despre fizică şi univers. Astfel, Kepler, ca 
să poată face heliocentrismul să funcționeze cum trebuie 
(iarăşi, din perspectiva cunoştinţelor din acea epocă), a 
trebuit să-şi inventeze propria-i fizică, folosind trei forțe 
diferite pentru fiecare planetă plus forța gravitaţiei, care nu 
avea nici o treabă cu orbita planetei. S-a demonstrat între 
timp că argumentele geoheliocentriştilor, deşi izvorâte din 
simplitate şi urmând sugestia briciului lui Occam, erau 
false; acum ştim că ipoteza cea mai complexă (la vremea 
aceea) e cea corectă. 

De asemenea, e foarte important să ai grijă în stabilirea 
ipotezelor să discerni: care-i cea mai simplă, care-i cea mai 
complexă? De exemplu, să zicem că vrei să explici care-i 
treaba cu fulgerele şi ce anume le cauzează: 

e Sunt cauzate de nişte particule subatomice numite 
electroni care „curg” dintr-un loc în altul. 


e Sunt cauzate de o entitate supranaturală căreia îi 
spunem Thor, Zeus, Dumnezeu etc. 

La prima vedere, cea de-a doua pare a fi mai simplă, deci 
corectă, pentru că aşa ne sugerează briciul lui Occam. Dacă 
stăm să ne mai gândim puţin însă, observăm că e fix invers: 
teoria atomică şi cea electromagnetică ne explică foarte bine 
care este cauza, în timp ce pentru a doua ipoteză e nevoie să 
inventăm o entitate supranaturală, să o explicăm şi să 
prezentăm dovezi pentru ea. E important de ţinut minte 
acest lucru, pentru că de multe ori adepţii pseudoştiinţei 
folosesc briciul lui Occam ca argument pentru ipotezele 
susținute de ei. De exemplu, cei care contrazic teoria 
evoluției spun adesea că e mai simplu să explici apariția 
diversității vieții pe Pământ prin intermediul lui Dumnezeu 
decât prin evoluție, ignorând cu totul complexitatea 
covârşitoare pe care o presupune o asemenea entitate 
supranaturală (teoria evoluţiei funcţionează în baza lumii 
naturale, care de fapt e mai uşor de folosit ca explicaţie 
decât o entitate supranaturală). Trebuie, de asemenea, să ai 
grijă să nu pici în plasa incredulității personale : faptul că tu 
nu ştii de existența electronilor sau de felul în care se 
comportă nu înseamnă că alții nu ştiu şi că nu există dovezi 
în privința acestor particule. 

Deşi am spus că briciul lui Occam are nişte limitări, simt 
nevoia să subliniez că acestea apar în anumite contexte, 
strict când vine vorba de lucruri bine stabilite din ştiinţă. 
Asta nu înseamnă că dacă dai de un flatearther care-ţi 
spune că Pământul e plat explicaţia lui are şanse egale cu 
ideea de Pământ sferic. 


Când suntem puşi în fața unei ipoteze pseudo- 
ştiinţifice, briciul lui Occam este o unealtă valoroasă 
care ne poate scăpa de multe bătăi de cap. 


Cum să minți spunând adevărul 


În mod surprinzător, de multe ori nici nu e nevoie să ţi se 
ofere informaţii false pentru a fi păcălit şi tras de partea 
pseudoştiinței. E de ajuns să ți se spună adevărul într-un 
anumit fel. Sucit. 

Uite, chiar recent am aflat că în toate supermarketurile 
din România se vinde un anumit tip de fasole importată din 
alte țări, care este toxică. E de ajuns să mănânci câteva 
boabe de fasole ca în trei ore să ți se facă greață, să vomiţi şi 
să faci diaree. Nu-i aşa că parcă îţi vine să iei furca sau 
toporul din debara şi să dai iama peste nenorociţii ăia din 
supermarketuri? Cum să ne otrăvească în halul ăsta? De ce 
luăm fasole din alte țări, să ne otrăvească ăia, în loc să luăm 
fasole naturală de la noi, din grădini, care sigur nu e toxică? 

Deşi toate informaţiile din paragraful de mai sus sunt cât 
se poate de corecte din punct de vedere factual, felul în care 
am ales să le prezint îți distorsionează judecata. Este cât se 
poate de corect că un anumit tip de fasole din 
supermarketuri este toxică, dar întreaga poveste sună cam 
aşa: 

e În realitate este vorba despre fasolea roşie, dar nu cea 
din conserve, ci aia crudă, de o cumperi vrac, care conține o 
proteină numită fitohemaglutinină. 

e Fitohemaglutinina se găseşte în mod natural în 
aproximativ 30% din hrana pe care o consumăm şi, deşi se 
găseşte şi în alte tipuri de fasole, este mult mai concentrată 
în fasolea roşie. 


e Astfel, indiferent că ai cumpărat fasolea roşie de la 
supermarket sau din piaţă, că e din România sau din altă 
țară, ea va conține garantat fitohemaglutinină. Deci e foarte 
posibil să faci toxiinfecție alimentară de oriunde ai lua 
fasolea dacă nu o prepari cum trebuie. N-a murit nimeni din 
asta, just, dar nu e mai OK să nu te intoxici? 

e Să scapi de această proteină este foarte simplu însă, 
pentru că altfel nu am mai mânca fasole. E de ajuns să o 
fierbi timp de măcar 30 de minute la 100°C ca să distrugi 
fitohemaglutinina (înainte de asta e bine să ţii fasolea în apă 
timp de vreo 5 ore). Pe de altă parte, nu se recomandă fiertul 
cu slow-cookers (tipul de oală care se bagă în priză şi care 
găteşte mâncarea la temperaturi mai joase timp de câteva 
ore), deoarece temperatura nu este destul de ridicată ca să 
distrugă proteina. 

Vezi? Deşi informaţiile pe care ţi le-am dat inițial erau 
corecte, lipsea însă contextul. Acum adu-ți aminte de toate 
articolele alea peste care ai dat de-a lungul timpului care 
voiau să te sperie cu chestii de genul „în supermarketuri se 
vând caise care conțin cianură” şi gândeşte-te că prezentau 
doar o mică parte din adevăr. 

Un alt exemplu este cel al monoxidului de dihidrogen: în 
anul 1983, de Ziua Păcălelilor, ziarul Durand Express din 
oraşul Durand, statul Michigan, SUA, a publicat un reportaj 
conform căruia în rețeaua de apă potabilă a oraşului fusese 
găsit monoxid de dihidrogen care poate fi fatal dacă e 
inhalat. Păcăleala respectivă a ajuns în cele din urmă şi pe 
internet (într-o variantă îmbunătăţită), dar a atins o faimă 
internațională în anul 1997, când elevul de 14 ani Nathan 
Zohner a creat o petiție pentru a interzice folosirea de 
DHMO (monoxid de dihidrogen în engleză). Petitia spunea 
că: 

Monoxidul de dihidrogen 


e Este cunoscut şi ca acid hidroxilic şi este o componentă 
majoră a ploii acide; 

e Contribuie la efectul de seră; 

e Poate cauza arsuri severe; 

e Contribuie la efectul de eroziune a mediului 
înconjurător; 

e Accelerează procesul de corodare şi ruginire a mai 
multor metale; 

e Poate cauza pene de curent şi scădea eficiența frânelor 
automobilelor; 

e A fost găsit în tumorile pacienţilor cu cancer. 

În ciuda pericolelor, el este folosit adesea: 

e Ca solvent şi lichid de răcire industrial; 

e În centralele nucleare; 

e În producţia polistirenului; 

e La stingerea focurilor; 

e În mai multe tipuri de cercetare pe animale, multe 
făcute cu cruzime; 

e În distribuirea pesticidelor. Chiar şi după spălare, 
alimentele rămân contaminate cu această substanţă; 

e Drept aditiv în anumite junk-foods şi alte mâncăruri. 

Ţi se zbârleşte părul în cap numai când citeşti toate 
chestiile astea! Şi totuşi mai mult ca sigur ai consumat azi 
ceva care conținea monoxid de dihidrogen, pentru că fie că-i 
spui aşa sau acid hidroxilic, astea sunt pur şi simplu alte 
nume pentru apă. H20. 

După cum vezi, strategia asta constă pur şi simplu dintr- 
un şir de adevăruri care fie sunt incomplete şi mai deloc 
explicate, fie sunt explicate punându-se accent pe o chestie 
normală şi insignifiantă cu scopul de a-ţi stârni nu gândirea 
critică, ci sentimentele. 


Apelul la frică şi apelul la dezgust sunt două erori de 
logică pe care le întâlneşti pe toate gardurile. 


Sunt extraordinar de eficiente tocmai fiindcă provoacă 
două reacții adânc înrădăcinate în creierul uman, pentru că 
de-a lungul timpului frica şi dezgustul au avut (şi încă au) 
un rol esenţial în supraviețuirea individului şi a speciei 
noastre. Ţi-e frică să te iei la bătaie cu un urs pentru că 
creierul tău încearcă să te țină în viață, ştiind că ursul e mai 
puternic decât tine. Te dezgustă când vezi materii fecale 
pentru că creierul tău ştie că te pot îmbolnăvi şi încearcă să 
te țină departe de ele. În momentul în care aceste instincte 
îşi „depăşesc atribuţiile” avem de-a face cu nişte erori de 
logică. 

Pe cât sunt de eficiente, pe atât sunt de simple, ca 
structură şi „raționament”, aceste două erori de logică: 

e Premisa 1: X mă sperie sau mă dezgustă. 

e Premisa 2 (care adesea nu este exprimată explicit, e 
implicită): Lucrurile înspăimântătoare sau dezgustătoare 
sunt rele sau greşite. 

e Concluzia: X este rău sau greşit. 

Avem exemple foarte grăitoare printre antivaccinişti. Două 
din cele mai recitate poezii ale lor sunt că vaccinurile conțin 
mercur (sau aluminiu, când simt nevoia să mai varieze) şi că 
acestea conțin celule de fetuşi avortaţi. Prima chestie este 
total adevărată, iar a doua este mai degrabă falsă, dar nici 
una din ele n-ar trebui să te îngrijoreze. Îți explic imediat. 


Doctor Strangelove: cum am învăţat să nu-mi mai 
fac griji şi să iubesc vaccinul 


Buuuun! Hai să începem cu mercurul din vaccinuri. Ce 
ştim noi despre mercur? Că e un element chimic metalic, 
argintiu, lichid la temperatura camerei (20°C la presiunea de 
la nivelul mării, adică o atmosferă). Dar ce ne interesează pe 
noi (şi asta-i întreaga şmecherie pe care se bazează apelul la 


frică al antivacciniştilor) este că acest element chimic e toxic 
pentru oameni, lucru cât se poate de adevărat. Acum e 
absolut normal să tragem concluzia că, dacă mercurul este 
toxic pentru oameni, iar vaccinurile conțin mercur, atunci şi 
vaccinul este toxic, nu? A = B, B = C, deci A = C şi alte 
chestii d-astea inteligente de logică. Deci ăştia cu vaccinurile 
vor să ne otrăvească! 

Numai că situaţia nu e chiar atât de simplă pe cât pare: 
vaccinurile conţineau (pentru că nu mai conțin de multă 
vreme) de fapt thiomersal, un compus chimic ce conţine 
mercur. Una din ideile care stau la baza întregii chimii este 
că un element chimic poate avea anumite proprietăți de 
unul singur, dar şi le schimbă total în momentul în care se 
combină cu un alt element chimic. Astfel, dacă mercurul se 
combină cu nişte atomi de hidrogen şi unul de carbon, 
compusul chimic rezultat nu o să aibă aceleaşi proprietăți 
ca mercurul de unul singur. 

Gândeşte-te la sarea de bucătărie, numită şi clorură de 
sodiu (NaCl) pentru că este compusă dintr-un atom de sodiu 
şi un atom de clor. Sodiul reacționează violent cu apa, iar 
clorul ştim cu toţii cât de toxic este pentru noi. Şi totuşi în 
fiecare zi mănânci acest compus chimic care nu numai că 
este solubil în apă (deci nu reacționează violent), şi nu 
numai că nu e toxic pentru noi în cantitățile ingerate în mod 
obişnuit, ci e chiar necesar pentru a avea o viață normală! 
Deşi conține clor. Care e toxic. 

Molecula de apă este compusă din doi atomi de hidrogen 
şi un atom de oxigen, ambele elemente chimice fiind în stare 
gazoasă la temperatura camerei; hidrogenul este foarte 
exploziv, iar oxigenul întreține arderea. Şi totuşi, dacă le 
combinăm, rezultă apă, care este lichidă la temperatura 
camerei şi nici nu arde sau nu întreține arderea. 


Avem două tipuri de compuşi cu mercur (nu că n-ar 
exista mai mulți) peste care poţi să dai în viața ta pe această 
planetă frumoasă: 

e Metilmercurul [CHsHg]* este un compus chimic care se 
găseşte în mod natural în anumiți peşti. În doze mari, 
metilmercurul este toxic pentru oameni, deoarece nu poate 
fi eliminat prea uşor din corp. De-a lungul vieţii (oricât ar 
minimiza autoritățile contactul oamenilor cu acest compus), 
oricine este expus la un pic de metilmercur, fie că vrea sau 
nu. 

e Etilmercurul |[CoHsHg]* este compusul chimic care se 
găseşte în thiomersalul din vaccinuri. Spre deosebire de 
metilmercur, este eliminat mult mai repede din corp şi nu 
are timp să se acumuleze, fiind mult mai puţin probabil să 
ne facă rău. 

Am dat şi formulele ca să vezi că e vorba de două lucruri 
diferite. Primul are un atom de carbon, trei de hidrogen şi 
unul de mercur, al doilea are doi atomi de carbon, cinci de 
hidrogen şi unul de mercur. Fireşte, dacă doi compuşi 
chimici sunt diferiți nu înseamnă automat că unul e mai 
puţin nociv pentru noi. Înseamnă doar că au proprietăţi 
diferite. Astfel, când auzi că un compus conține un element 
care în mod normal e periculos, înainte să te sperii, 
gândeşte-te că e important cum se combină acel element cu 
alte elemente din compus. Poate că nu e aşa periculos cum 
pare. 

Dar de ce este nevoie (sau, mă rog, era) de thiomersal în 
vaccinuri? Pentru că avea rol de conservant. Ştiu că e la 
modă să te sperii de orice poartă numele ăsta, conservant, 
dar nu e otravă, el face fix ce zice numele: conservă ceva, 
protejează. Thiomersalul este un foarte bun antiseptic şi 
agent  antifungic, el stopează apariția şi înmulțirea 
microorganismelor şi fungilor care pot apărea în vaccin. 


Adică ar fi foarte nasol să injectezi pe lângă vaccin şi nişte 
bacterii sau fungi care să te îmbolnăvească, nu-i aşa? 

Şi mai e o chestie de care trebuie să ţii cont, chiar şi dacă 
ar pune ăştia mercur necombinat cu nimic. O veche zicală 
de-a toxicologilor şi medicilor spune că: 


Doza face otrava. 


Ideea e că nici o substanţă chimică simplă sau compusă 
nu este toxică aşa, din oficiu. Totul ține de cantitatea care îţi 
intră în corp. Astfel, conform Organizaţiei Mondiale a 
Sănătăţii,  metilmercurul devine toxic (adică afectează 
negativ corpul uman) atunci când concentrația sa din sânge 
atinge 200-500 ng/ml. Dacă e sub cantitatea asta, nu te 
afectează. La fel şi fosforul: este foarte important pentru 
corpul tău, dar e de ajuns să ingerezi o cantitate cât vârful 
degetului mic ca să te intoxici. Apa? Încearcă să bei rapid 
aproximativ 6 litri şi o să vezi că şi această substanță 
extraordinar de importantă pentru viață îți poate face rău. 
Aşa că, şi dacă ar fi pus mercur pur sau au pus, mai 
demult, thiomersal în vaccinuri, nu înseamnă automat că o 
să mori. Depinde foarte mult de ce cantitate era. 

În toxicologie există noțiunea LD50, de la Lethal Dose 50, 
care stabileşte pragul de toxicitate al unei substanțe, al 
unor tipuri de radiație sau al unui patogen: mai exact, 
cantitatea de substanță necesară pentru a ucide 50% dintr- 
o populațţie-test, exprimată în mg/kg din masa corporală. 
Astfel, cafeina are un LD5O de 192 mg/kg, în timp ce 
uraniul are (aproximativ) 114 mg/kg, iar toxina botulinică 
(numită şi botox) are 1 ng/kg (fiind cea mai toxică substanță 
de care ştim în momentul de față). 

După cum vezi, în urma acestei analize cât de cât 
amănunțite, situația cu mercurul din vaccinuri este mult mai 
complexă decât vor unii oameni să crezi. Acum hai să 
vorbim şi despre faza cu celulele de fetuşi avortați din 


vaccinuri. E o idee care din start îți repugnă în cel mai 
groaznic mod posibil. Cum emoţiile sau afectele intră deja pe 
fir, raţiunea se aşază pe ultimul loc şi deja nu te mai 
interesează ce înseamnă asta mai exact şi cum se realizează. 
lată, s-a făcut apel la dezgust. 

La ce altceva te mai gândeşti când auzi de chestia asta? 
Păi dacă sunt celule de fetuşi avortaţi, ele trebuie să vină de 
undeva, nu? Celulele de fetuşi avortați provin din ţesuturi, 
te gândeşti. De fapt, o altă variantă foarte des întâlnită este 
aceea că vaccinurile conțin chiar țesuturi de fetuşi avortați. 
Tesuturile provin şi alea de la fetuşi, nu? În consecință, este 
cât se poate de logic să presupunem că fiecare doză de 
vaccin conţine astfel de celule sau țesuturi, iar oamenii de 
ştiinţă au fetuşi avortați pe bandă rulantă din care fac 
aceste vaccinuri. Treziţi-vă, oameni buni! Bine, asta e logica 
pe care o aplică antivacciniştii şi, după cum vom vedea 
imediat, este cât se poate de greşită. 

În general, oamenii, când aud de țesuturi, se gândesc la 
bucăţi de piele sau muşchi sub formă de rămăşiţe; în 
realitate (dacă există rămăşiţe) e mai degrabă vorba de 
bucăţi de molecule de ADN, care înseamnă fix zero pericol 
pentru noi. 

Ce conţine şi cum funcţionează un vaccin? În esenţă, el 
conține un virus mort sau atenuat (care nu se mai poate 
reproduce, deci nu mai poate face rău) pe care noi îl 
introducem în organism cu scopul de a ne antrena sistemul 
imunitar: acesta vede virusul, îl împunge, se joacă un pic cu 
el, învaţă să-l recunoască, iar data viitoare când în organism 
intră un virus pe bune, pus pe făcut rele, sistemul imunitar 
o să-şi facă treaba mult mai eficient. Este o explicaţie 
supersimplificată, dar cam aşa stau lucrurile. 

Ei bine, virusurile alea atenuate nu apar din cer. Nu se 
plimbă un imunolog pe stradă şi dă peste un virus mort sau 
atenuat. Ele trebuie create. Pentru asta ai nevoie de o 


cultură de celule, adică multe, multe celule în care să 
introduci virusul pentru care vrei să creezi un vaccin şi să-l 
reproduci şi să-l atenuezi, astfel încât să creezi o versiune a 
lui mai puţin periculoasă. În plus, virusul, fiind virus, nu 
poate să se reproducă şi să trăiască fără o gazdă. De aceea 
avem nevoie de celule umane (mai exact, de celule 
fibroblaste). În general, oamenii de ştiinţă folosesc astfel de 
celule pe care apoi le reproduc de foarte, foarte, foarte multe 
ori. Există o limită până la care pot fi reproduse celulele 
(numită limita Hayflick), dar unele conţin o mutație care le 
permite să fie „nemuritoare”, să fie reproduse la nesfârşit. 
Folosind asemenea celule, cercetătorii pot creşte patogeni cu 
grămada, astfel încât să-i slăbească. Înţelegi? Oamenii de 
ştiinţă nu trebuie să ia nonstop astfel de celule din oameni, 
pur şi simplu iau o singură dată de la cineva nişte celule, pe 
care apoi le înmulțesc în eprubetă, în laborator. De ce 
folosesc celule de la oameni şi nu de la animale? Pentru că 
virusurile care creează boli la oameni se dezvoltă cel mai 
bine în celulele umane. 

În anii 1960 au fost făcute complet deliberat şi legal două 
avorturi: unul în Suedia, altul în Anglia. Nici unul nu a fost 
făcut cu scopul de a crea vaccinuri. O parte din celulele 
fetusului din Suedia au fost trimise la Institutul Wistar din 
Philadelphia, SUA, şi au fost numite WI-38, iar o parte din 
celulele fetusului din Anglia au fost trimise la Consiliul de 
Cercetări Medicale din Wiltshire, Anglia, fiind numite MRC- 
5. Cercetătorii au luat aceste celule şi le-au replicat de 
nenumărate ori timp de 50 de ani. Au folosit celulele 
replicate pentru a crea următoarele tipuri de vaccinuri: 

e contra rubeolei 

e contra hepatitei A 

e contra varicelei 

e contra zonei zoster 

e contra adenovirusurilor tip 4 şi tip 7 


e contra rabiei. 

Cu toate acestea, după cum am spus în paragrafele 
anterioare, vaccinurile respective nu conțin celule de fetuşi, 
ci virusurile din ele au fost atenuate în astfel de celule. Este 
totuşi o diferență considerabilă, nu? 

Şi totuşi de ce celule de fetuşi? Pentru că au nişte 
avantaje remarcabile faţă de celulele de adulţi. În primul 
rând, sunt un mediu steril în care nu se găsesc deja alte 
virusuri şi alți agenți patogeni. De asemenea, pot fi 
manipulate în aproape orice fel de ţesut şi au capacitatea de 
a se reproduce rapid, fiind perfecte pentru analiza felului în 
care funcționează anumite boli. Astfel, celulele de fetuşi au 
fost folosite cu succes nu numai la vaccinuri, ci şi pentru 
potenţiale tratamente ale unor boli sau afecțiuni precum 
cancerul, diabetul, SIDA, scleroza multiplă, ALS (scleroza 
laterală  amiotrofică) şi boala Alzheimer. Vaccinul 
poliomielitei (realizat prin acelaşi procedeu) salvează anual 
cam 550.000 de vieți în SUA şi în ziua de azi este foarte greu 
să găseşti pe cineva care nu a beneficiat de pe urma acestui 
tip de cercetare pe linii de celule de fetuşi precum WI-38 şi 
MRC-5. 

Acum înţelegi? Nu-i aşa că stă altfel treaba? Ştiu că a fost 
o explicație lungă şi poate anevoioasă, dar acum ai 
explicaţia întreagă şi mult mai puţin trunchiată decât cea pe 
care ţi-o oferă antivacciniştii. 


E foarte uşor să minţi spunând adevărul, mai exact să 
omiți complet părți importante, aruncând în public 
doar cu fragmente. 


Carevasăzică, mercurul din vaccinuri nu e mercur pur şi 
simplu. E un compus care conține mercur, ceea ce schimbă 
treaba. Carevasăzică, vaccinurile până la urmă nu conțin 
celule de fetuşi avortaţi, doar au fost create cu ajutorul 


acestora. Şi chiar şi în spatele acestei afirmaţii este o 
poveste mult mai complexă decât pare la prima vedere. 


Medicamente! 


Hai să vorbim şi despre efectele adverse ale 
medicamentelor. Conform celor care se îndeletnicesc cu 
„medicina” alternativă, una din principalele atracţii ale 
diverselor tratamente „medicale” alternative este că, spre 
deosebire de cele ale „medicinei alopate”, ele nu au efecte 
adverse. Pentru că, după cum se vor grăbi să-ți spună, 
medicamentele sunt rele/nasoale/nocive tocmai pentru că 
au acele efecte adverse (că-s sintetice, nu naturale). Şi aici 
frica joacă un rol important, pentru că unul din multele 
pseudoargumente ale antivacciniştilor este: „Vrei să rişti să 
aibă parte de efecte adverse copilul tău în urma vaccinării?” 
Fireşte că, dacă pui problema cum o pun ei, nu vrei. Mi-au 
spus mulți părinți mai mult sau mai puţin antivaccinişti că 
ei nu vor să rişte. Aşa că hai să lămurim cum stă treaba cu 
efectele adverse. 

Scurtă paranteză: chestia asta cu „medicina alternativă” 
vs „medicina alopată/convenţională /vestică” este o prostie. 
Nu sunt mai multe tipuri de medicină, ci unul singur. După 
cum spune comediantul Tim Minchin: 


„Stii cum se numeşte medicina care funcționează? 
Medicină.” 


În primul rând, efectele adverse există pentru orice 
medicament şi pentru orice tratament, iar dacă cineva îţi 
spune că tratamentul oferit de el nu are nici un efect advers, 
dă-i o palmă şi trei şuturi, fiindcă este imposibil. Până şi 
ceaiurile medicinale au efecte adverse (tratamente naturale, 
carevasăzică). Ceaiul de mentă, de exemplu, poate cauza 


crampe, dureri de cap, încetinirea ritmului cardiac sau 
reflux gastroesofagian. Ceaiul de tei? Ha! Poate favoriza 
unele disfuncționalități ale inimii, mai ales la persoanele 
cardiace. Până şi vitamina C poate cauza stări de greață, 
crampe stomacale, oboseală, dureri de cap, somnolenţă, 
diaree, insomnie etc. Aşa că nu te grăbi să pici în capcana 
„doar medicamentele au efecte adverse, pentru că sunt 
sintetice, în timp ce tratamentele naturale/naturiste nu au 
efecte adverse”. 

Efectele adverse sunt incidente nedorite ce apar ca 
rezultat al tratamentului cu medicamente administrate 
corect. Incidentele astea pot genera două tipuri de reacții. 
Reacţiile de tip A sunt previzibile şi sunt dependente de doza 
medicamentului, putând fi slabe, moderate sau severe. 
Acest tip de reacții adverse poate fi atenuat prin reducerea 
dozei de medicament. Un exemplu ar fi anticoagulanțţii, care 
pot avea ca efect advers sângerări de diverse feluri. Reacţiile 
de tip B sunt mai urâte, pentru că sunt complet 
imprevizibile şi nu au deloc de-a face cu dozele. Se întâmplă 
mult mai rar şi sunt influențate de anumiţi factori la care e 
sensibil pacientul (precum reacții alergice şi intoleranță la 
anumite substanţe). Un efect advers reprezentând o reacție 
de tip B este anafilaxia, care poate apărea în urma 
tratamentului cu penicilină. 

Apropo de apelul la frică, una din tacticile preferate ale 
antivacciniştilor este îndemnul ca părinții să citească 
prospectele vaccinurilor. La prima vedere pare a fi un 
îndemn de bun-simţ: e de preferat să vezi şi tu ce bagi în 
copilul tău, nu? Numai că scopul este ceva mârşav: ei 
mizează pe ideea că o să citeşti prospectul şi efectiv o să te 
oripileze ce citeşti acolo. La chestia asta contribuie şi lipsa 
educației părinților în privința unor noțiuni elementare de 
medicină şi chimie, pe scurt, faptul că nu înţeleg ce scrie 
acolo. 


Prospectele medicamentelor chiar sunt de speriat dacă 
nu le înţelegi. 


De exemplu, din prospectul paracetamolului aflăm că în 
urma tratamentului cu acest medicament mai puțin de 1 
utilizator din 1000 poate suferi de depresie, confuzie, 
halucinaţii, amețeli, tremurături, dureri de cap, tulburări de 
vedere, dureri abdominale, sângerări gastrice şi intestinale, 
diaree, greață, vărsături şi alte chestii care mai de care. În 
continuare, aflăm că mai puțin de 1 utilizator din 10.000 
poate suferi de reacții alergice severe, hipoglicemie, 
hepatotoxicitate, sindrom Stevens-Johnson (m-am uitat eu 
pentru tine ce este, e de rău!), necroză epidermică, 
insuficiență renală severă, sânge în urină, imposibilitatea de 
a urina şi alte lucruri care te pot indisponibiliza pentru o 
perioadă mai scurtă sau mai lungă de timp. Ăăă... 

Acum, înainte să te oripilezi şi s-o apuci pe calea 
vindecării prin deschiderea chakrelor şi mai ştiu eu ce 
pălării pseudoştiinţifice, hai s-o spunem pe-a dreaptă: 
oamenii stau foarte prost când vine vorba de evaluarea 
riscurilor. Fie le supraestimăm, fie le subestimăm, niciodată 
nu le evaluăm corect. (Cel mai bun exemplu este frica de 
zborul cu avionul, care este mai sigur de fapt decât mersul 
cu maşina. Şi totuşi, asta nu-i opreşte pe oameni să-şi 
exercite liber paranoia.) Există un motiv pentru care am 
subliniat mai sus nişte chestii: 1 din 1000 de utilizatori 
(acolo scrie „mai puţin de”) înseamnă 0,1% utilizatori, în 
timp ce 1 din 10.000 de utilizatori înseamnă 0,01% 
utilizatori. Din punct de vedere statistic şi realist vorbind, 
0,1% pentru cazuri slabe şi moderate sau 0,01% pentru 
cazuri severe este un număr foarte mic. Se întâmplă deci 
destul de rar ca să nu împiedice folosirea paracetamolului în 
diverse tratamente. Fireşte că cercetătorii încearcă în mod 
constant să găsească medicamente cu cât mai puţine efecte 


adverse şi cât mai puține riscuri, dar este imposibil să 
ajungi la un procent de 0%. Şi până la urmă, având în 
vedere acele efecte adverse severe ale paracetamolului pe 
care le-am menţionat aici: tu de câte ori ai dat în viața ta de 
cineva care să le manifeste? Să ia paracetamol şi bam! să 
halucineze sau să aibă insuficiență renală severă? Eu n-am 
întâlnit pe nimeni, şi cred că paracetamolul este unul din 
medicamentele care se iau cel mai des. În realitate, acele 
efecte severe apar mult mai rar decât credem noi, dar frica le 
amplifică şi ne dă impresia că apar des. Să ai în vedere 
chestia asta data viitoare când o veni vreun antivaccinist la 
tine să-ţi spună „citeşte prospectul, tu ai văzut ce efecte 
adverse nasoale au vaccinurile?”. 

Şi apropo de prospecte şi efecte adverse, hai să-ţi zic un 
mic secret pe care l-am aflat acum vreo doi ani de la 
prietenii mei medici. După cum probabil ştii, medicamentele 
nu ies pe piață aşa, de capul lor, ci trec printr-o serie de 
teste clinice, care se fac în cinci paşi: 

e Descoperirea şi dezvoltarea — cercetarea pentru un nou 
medicament începe în laborator; 

e Investigaţiile preclinice - medicamentul respectiv este 
testat în laborator (in vitro) şi pe animale (in vivo) pentru a 
răspunde la întrebări de bază în ceea ce priveşte siguranța 
lui; 

e Investigaţiile clinice - medicamentul este testat pe 
oameni pentru a verifica dacă e sigur şi eficient; 

e Verificarea medicamentelor de către instituții precum FDA 
(Food and Drug Administration din SUA) - echipele FDA 
care se ocupă cu verificarea medicamentului respectiv 
examinează din scoarță în scoarță toate informaţiile legate 
de acesta şi hotărăsc dacă îl aprobă sau nu pentru a ieşi în 
lume; 


e Monitorizarea siguranței medicamentului după ce acesta 
iese pe piaţă — instituțiile urmăresc şi atunci medicamentul 
în discuţie, pentru a-l evalua în continuare. 

Ideea e că OMS (Organizaţia Mondială a Sănătății, WHO, 
adică World Health Organization, în engleză) şi FDA impun 
să se precizeze în prospect orice eveniment apărut în timpul 
efectuării unui studiu în pasul 3. De exemplu: avem un 
studiu în pasul 3 asupra augmentinului. În timpul 
desfăşurării lui, unul dintre subiecți mănâncă o fasole cu 
cârnaţi veche de patru zile. Şi începe să vomite şi să aibă 
scaune  diareice. Toată echipa coordonatoare ştie că 
pacientul vomită pentru că a mâncat mult şi prost. Dar, 
cum asta s-a întâmplat în timpul derulării unui studiu, va fi 
raportat către OMS sau FDA ca un efect advers şi aşa va 
ajunge în prospect afirmaţia că 1% din pacienţii pot 
prezenta episoade de vărsături. Te-am mai liniştit un pic? 

„Da' până la urmă cercetătorii ăştia ce Doamne iartă-mă 
fac? Chiar nu sunt în stare să facă medicamente fără (sau 
cu mai puține) efecte adverse? Cât de greu poate fi?” 

Păi hai să tragem puțin aer în piept şi să încercăm să 
înţelegem ce se întâmplă aici. Înainte de a începe să judeci 
orice medicament sau tratament, ţine cont de faptul că 
organismul tău este minunat de complex şi complicat. Eşti 
un univers întreg, format din trilioane de celule care 
muncesc împreună şi trăiesc într-un echilibru demn de 
toată admiraţia, pentru că fix în momentul ăsta, în timp ce 
citeşti aceste rânduri, în corpul tău se duce o luptă 
constantă între celule şi diverse bacterii, virusuri sau fungi 
care amenință acest echilibru ce te face pe tine să 
funcționezi cum trebuie, zi de zi. lar bacteriile de care 
vorbeam nu sunt două-trei, ci cam 100 de trilioane, dintre 
care o grămadă de specii diferite. Numai dacă ţii cont de 
chestia asta, deja te ia amețeala. Gândeşte-te cum 
interacționează între ele sau cu celulele din corpul tău. Deşi 


planul general al corpului uman este similar pentru toate 
cele 7 miliarde şi ceva de oameni, fiecare om este unic în 
anumite privințe: de la bacteriile din el până la codul 
genetic. 

Dacă mai pui la socoteală şi mediul în care omul îşi face 
veacul, vârsta şi alte afecțiuni, deja te ia cu leşin. Este un 
întreg univers, incredibil de complex, pe care medicii, 
experții în farmacologie şi  biochimiştii încearcă să-l 
înțeleagă. E greu să faci un medicament bun. Este incredibil 
de greu. De aia medicamentele (includem aici şi vaccinurile) 
fac parte dintre cele mai mari miracole ale lumii moderne. 
Tu poţi să faci mii de teste clinice, să verifici tot, dar la ceva 
vreme după ce l-ai scos pe piață (din cauza eşantionului 
mult mai mare) o să apară neapărat nişte efecte adverse la 
care nici nu te aşteptai. Pentru că apar tot felul de reacții 
complet neaşteptate şi nu ai ce să faci! Să nu crezi că 
studiile alea preclinice şi clinice se fac pe doi-trei oameni, ci 
pe mii de indivizi, şi sunt din ce în ce mai bine făcute. Dar 
adevărul este că corpul tău e o maşinărie formidabilă cu tot 
felul de chichițe care se influențează una pe alta în cele mai 
subtile moduri posibile. Sau mai puţin subtile. 

Să luăm alt exemplu: AINS  (antiinflamatoarele 
nesteroidiene), precum aspirina, sunt folosite pentru a 
preveni cheagurile de sânge, inhibând un anumit grup de 
enzime din trombocite. Numai că aceste enzime sunt 
prezente şi în căptuşeala stomacului, fiind folosite pentru a 
o proteja. Din păcate, aspirina nu are cum să facă distincția 
între ele, aşa că în timp ce previne cheagurile de sânge, 
protecția căptuşelii stomacului are de suferit, ajungându-se 
la ulcer gastric (în cazurile extreme, bineînțeles). Majoritatea 
efectelor secundare şi reacţiilor adverse apar tocmai din 
cauza asta, pentru că medicamentele nu sunt în stare să 
selecteze cu exactitate ţinta, oricât s-ar încerca. 


lată motivul pentru care nu există medicamente care să 
funcționeze fără să aibă efecte adverse: fiecare chestie mică 
ce modifică o altă chestie mică din corpul uman ajunge să 
influențeze o a treia chestie mică, în funcţie de cum eşti tu 
construit la nivel chimic şi genetic. lar în momentul în care 
te îmbolnăveşti şi se strică echilibrul din corp, situaţia se 
complică şi mai mult. 

Apropo de chestii care se influențează una pe cealaltă, nu 
pot termina capitolul fără să vorbesc şi de efectele secundare 
ale medicamentelor. Adesea ele sunt confundate cu efectele 
adverse, dar sunt altceva. Efectele secundare sunt efecte 
nedorite ce apar când iei un tratament, indiferent de doza 
medicamentului. Spre deosebire de efectele adverse, cele 
secundare sunt preconizate de cele mai multe ori de către 
medic, care în general i le comunică pacientului, ca să fie 
conştient de ele. Efectele secundare dispar de la sine după o 
anumită perioadă de tratament. De exemplu, medicamentul 
numit atropină, care tratează otrăvirea cu pesticide, are ca 
efect secundar uscarea gurii, iar ibuprofenul cauzează 
somnolență. 

Uneori chiar putem folosi efectele secundare ale unui 
medicament în avantajul nostru: medicamentul numit 
minoxidil este folosit pentru tratarea hipertensiunii, iar unul 
din efectele sale secundare este creşterea exagerată a 
părului de pe corp. Ca rezultat, în ziua de azi minoxidil este 
folosit şi ca tratament pentru creşterea părului. Viagra 
(numele real: sildenafi) este un alt exemplu. Iniţial 
medicamentul a fost şi el pus pe piață ca tratament pentru 
hipertensiune, dar azi e folosit pentru disfuncţii erectile. 
(Aparent medicamentele pentru hipertensiune sunt o mină 
de aur...) 

Un caz mai dramatic este cel al medicamentului numit 
talidomidă. Acesta a apărut în anii 1950 şi a fost iniţial 
vândut pentru a trata tulburările de somn, dar şi anxietatea, 


gastrita, insomnia şi hipertensiunea. Aparent a fost un 
succes, iar ulterior s-a descoperit că poate fi folosit cu 
succes şi pentru tratarea grețurilor femeilor gravide. A 
început să fie vândut în 40 de ţări din Europa, Africa, 
America de Sud, plus Australia şi Canada, şi putea fi 
achiziționat fără rețetă de la medic. 

Din păcate însă, la scurt timp au apărut nişte nereguli 
foarte mari în Europa: unele femei au născut copii cu grave 
malformații la nivelul mâinilor şi picioarelor. După ce au 
început să apară din ce în ce mai multe cazuri şi s-au făcut 
cercetări, s-a descoperit că însăşi talidomida era de vină. 
Această tragedie s-a petrecut pentru că testele clinice (din 
nou, subliniez, testele clinice au evoluat mult de atunci) 
fuseseră făcute pe genunchi, la repezeală. Întâmplarea face 
ca talidomida să se mai folosească şi în ziua de azi de o 
grămadă de pacienți. 

Cum?!?! 

Da, aşa este! Dar stai să vezi ce răsturnare de situație. 
Am învățat o grămadă de lucruri de la acest incident 
nefericit: s-a impus un control mult mai riguros din partea 
statului în ceea ce priveşte medicamentele, fabricarea lor, 
realizarea testelor clinice şi vânzarea lor cu sau fără rețetă. 
În acelaşi timp, am descoperit că talidomida poate fi folosită 
cu succes ca tratament pentru boli şi afecțiuni precum 
lepra, mielomul multiplu şi alte tipuri de cancer, precum şi 
pentru anumite simptome ale SIDA. Iar aceste tratamente 
au succes, nu există incidente neplăcute. 


E-uri în jeleuri 
În caz că nu eşti la curent cu serialul De ce să ne mai 


temem, prieteni? 1001 de lucruri banale de care te poți speria 
şi TU chiar AZI!, care rulează zi de zi în faţa ochilor tăi, una 


din activitățile preferate ale oamenilor este să se teamă de 
aproape orice chestie insignifiantă din diverse alimente sau 
lucruri la care au acces zilnic milioane de persoane. Ideea 
este simplă: 

e Jei un aliment consumat de oricine sau ceva la care are 
acces oricine; 

e Scoți în evidență un compus sau un element chimic din 
interiorul lui; 

e Urli cât mai dramatic „O, Doamne! Uite cum încearcă 
ăştia să ne omoare!”; 

e PROFIT! 

Poate că elementul sau compusul chimic respectiv este 
inclus în aliment dintr-un motiv extraordinar de bun. Poate 
că apare în mod natural în acel aliment. Dacă este inclus de 
industria alimentară şi există şi în natură, poate cantitatea 
este mai mică aici decât în natură şi nu ne face rău. Cine să 
ia în considerare atâtea detalii insignifiante? Şi uite-aşa te 
trezeşti că te ia cu leşin când auzi că alimentul pe care îl 
consumi conţine fluor, ceară sau E-uri. 


Ah, E-urile! Tapul ispăşitor al tuturor necazurilor 
noastre legate de sănătate. 


Ele sunt demonul modern, întruchiparea răului absolut. 
Nimeni din cei care se tem de E-uri nu ştie exact ce sunt, 
dar ştie că au chimicale, deci automat sunt nocive pentru 
organismul uman. Fireşte, subiectul ăsta e îmbrățişat cu 
foarte mare drag de cei care doresc să facă şi ei un apel la 
frică. De exemplu, pe 14 septembrie 2017, tabloidul 
Libertatea a postat pe site-ul său un articol care se 
intitulează: Ştii ce consumi? Cabanoşi cu până la 8 E-uri şi 
29,8 grăsimi saturate per 100 g de produs. 


Titlul ăsta e construit în aşa fel încât să te sperie. Adică, 
să fim serioşi, cabanoşi cu opt E-uri?! În ce lume trăim? Ăia- 
s mai mult chimicale decât carne! Îmi place cum se pune 
accent pe faptul că acei cabanoşi au 8 amărâte de E-uri, şi 
nu pe faptul că în general cârnațţii sunt oricum făcuți din 
orice resturi de carne de pe fostul animal. A, şi să mai zic că 
oricum în general îi prăjim în ulei de-i uită sfinții? Dar 
problema noastră asta-i: că au 8 E-uri despre care noi, 
publicul, oricum nu ştim nimic, eventual am auzit pe 
undeva că ar cauza cancere. Dar, na, aşa e omul: „Cum 
adică, risc să mă îmbolnăvesc pentru că fac exces de 
grăsimi, prăjeli, zahăr sau sare? Nu-nu-nu-nu! E din cauza 
E-urilor!” Păi nu e mai bine să dăm vina pe alţii, dacă nu 
suntem în stare să ne controlăm? 


Pentru a înceta să ne temem de E-uri, trebuie să le 
înțelegem. 


Ca să le înțelegem însă, trebuie să ne întoarcem în timp 
prin secolul al XIX-lea, în Europa. Suntem fix în timpul 
revoluției industriale, momentul în care, datorită noului 
avânt al tehnologiei şi industriei, o grămadă de oameni se 
mutau de la sate la oraşe. Existau nişte mici mari probleme 
însă: nu puteai să iei cu tine vacile, porcii, găinile, ogoarele, 
fix chestiile de unde obţineai tu hrana, aşa că trebuia să ţi-o 
procuri din alte părți. De la magazin. Şi uite-aşa, oamenii 
deveneau din ce în ce mai dependenţi de vânzătorii de 
alimente. Acei vânzători nu erau tot timpul cinstiți, în goana 
după profit modificau în diferite feluri alimentele. 

Astfel, în 1850, chirurgul Thomas Wakley şi medicul 
Arthur Hill Hassall s-au pus pe testat în Anglia tot felul de 
mostre de alimente (mâncare şi băutură) din piețe şi 
magazine. Şi au descoperit că practica asta a modificării 
alimentelor era mai des întâlnită decât le-ar fi plăcut. De 


exemplu, producătorii care aveau lapte mai slab din punct 
de vedere calitativ şi foarte subțire (pe care eventual îl mai şi 
diluau cu nişte apă, ca să pară că e mai mult) încercau să-i 
dea o consistență mai cremoasă. Cum? Îi adăugau nişte 
cromat de plumb (PbCrO,)! Aveau copiii poftă de dulciuri? Le 
cumpărai nişte bomboane de un roşu foarte frumos şi 
aprins, bomboane care cel mai probabil conțineau miniu de 
plumb pentru culoare. 

Marea problemă este că oricum atât cromatul de plumb, 
cât şi miniul de plumb sunt nişte substanțe toxice pentru 
oameni, chiar şi în cantităţi infime. O şi mai mare problemă 
era că nu exista nimeni care să verifice cantitatea sau tipul 
de substanțe chimice pe care producătorii sau distribuitorii 
le puneau în alimente. Aşa că astfel de practici erau foarte 
des întâlnite. În scurt timp însă, autorităţile au dat milităria 
jos din pod şi au creat diverse instituții şi documente al 
căror scop era reglementarea alimentelor consumate de 
populaţie: The Adulteration of Food and Drugs Act 1860, The 
Adulteration of Food and Drugs Act 1875 şi The Milk and 
Dairies Act 1914, emise în Marea Britanie, sunt primii paşi 
făcuți către protejarea consumatorilor. 

În sfârşit, guvernele începuseră să impună standarde şi 
să controleze (în sens bun) ce mâncăm şi ce bem. În scurt 
timp, alimentele au început să aibă etichete care arătau 
numele şi adresa celui care le împacheta şi producea, 
numele comun al alimentelor respective, ingredientele şi 
multe altele. În prezent, în Europa, instituţia care se ocupă 
cu reglementarea alimentelor se numeşte European Food 
Safety Authority (EFSA) - Autoritatea pentru Siguranța 
Alimentelor. 

În noiembrie 1961 s-a petrecut ceva spectaculos: 
instituția Food and Agriculture Organization of the United 
Nations (FAO), pe româneşte Organizaţia pentru Alimentaţie 
şi Agricultură a Naţiunilor Unite, a creat un document 


numit Codex alimentarius (cum s-ar spune, „codul hranei”). 
Dacă ai mai auzit până acum de el, sunt şanse destul de 
mari să fi fost din gura unui conspiraţionist, deoarece, în 
caz că nu ştii deja, „omule, Codex alimentarius este o chestie 
prin intermediul căreia guvernele lumii (de fapt acel unic 
guvern mondial) încearcă să ne controleze, să facem cum vor 
ei!”. 

Da, Codex alimentarius e unul din subiectele preferate ale 
conspiraționiştilor, dar realitatea-i mult mai banală: este 
pur şi simplu un document care conține standarde 
recunoscute internațional, coduri de practici, ghiduri şi alte 
recomandări pentru producerea alimentelor şi siguranța 
alimentară. Atât EFSA, cât şi FAO impun nişte măsuri 
stricte tocmai pentru ca tu să nu mănânci bomboane cu 
glazură de plumb sau, dacă ai ghinion şi mănânci aşa ceva, 
cei care le-au produs să nu scape nepedepsiți. Acest 
document îți salvează viața. Dar FAO nu s-a oprit aici: în 
1962 comitetul responsabil de Codex alimentarius a făcut o 
singură listă mare şi lată care enumera coloranțţii ce puteau 
fi folosiţi în alimente. În 1964 au adăugat şi conservanțţi, în 
1970 antioxidanți, iar în 1974 emulsificatori şi stabilizatori. 
În tot acest timp, substanţele introduse pe aceste liste au 
primit şi cele dintâi E-uri numerotate. 

E-urile sunt în realitate nişte nume standardizate date de 
autorități anumitor substanțe folosite în producerea sau 
ambalarea alimentelor. De la numele substanțelor chimice 
până la numele taxonomice date tuturor organismelor de pe 
Pământ, standardizarea ne ajută să organizăm lucrurile pe 
care le numim şi să le înţelegem mai bine. În momentul în 
care un compus sau un element chimic este introdus pe 
lista de substanțe admise în alimente, acesta primeşte un E 
numerotat. Dar ele nu sunt incluse pe listă aşa, la 
nimereală, ci sunt testate (la fel ca medicamentele), iar 
introducerea lor este justificată de cercetări şi experimente 


făcute de oamenii de ştiinţă. E foarte important să înțelegem 
că 


E-ul este în general o asigurare din partea autorităților 
că poți consuma liniştit alimentul care conține această 
substanță. 


Dacă un anumit compus chimic este introdus într-un 
aliment şi are un E numerotat, înseamnă că instituțiile care 
se ocupă cu siguranța alimentară au decis în urma 
cercetărilor că acel E e sigur pentru noi. 

De asemenea, E-urile sunt pur şi simplu nişte nume date 
unor compuşi chimici sau elemente chimice care în general 
oricum se găsesc în jurul tău şi pe care îi folosim oricum de 
o grămadă de vreme. E948, de pildă, este un alt nume 
pentru oxigen (peste care oricum dai zi de zi şi fără de care 
nu poți trăi). E949? Este unul din cele mai abundente 
elemente chimice din univers, ba chiar primul element 
chimic apărut la scurt timp după naşterea universului: 
vorbesc, bineînțeles, de hidrogen. Stai că mai am două 
exemple: E300 şi E330? Primul este un alt nume pentru 
acidul ascorbic, iar al doilea este un alt nume pentru acidul 
citric: două chestii pe care le găseşti în mod natural în 
citrice, adică în lămâi, portocale, grepfruturi etc. Contează 
dacă îi spui acidului citric aşa sau E330? E acelaşi compus 
chimic. Apă sau monoxid de dihidrogen? Aceeaşi substanță. 
Sare de bucătărie sau clorură de sodiu? Mi-e indiferent! Tot 
sare e. Vorba lui Shakespeare: 


Ce este un nume? acela pe care-l numim un trandafir 
Cu oricare alt nume ar mirosi la fel de dulce. 


Şi totuşi, de ce folosim aditivi alimentari? Ei sunt de mai 
multe categorii (coloranți alimentari, conservanti, 
antioxidanți, emulsificatori, agenți de gelifiere, substanțe de 


îngroşare etc.) şi sunt în total 1.599 ca număr. Fiecare are 
rolul lui şi nu e folosit în alimente doar de dragul de a fi 
folosit. Ca să înțelegem mai bine cum stă treaba cu ei, hai 
să vedem pe scurt ce sunt primele trei categorii: coloranții, 
conservanții şi antioxidanții. 


Coloranţii 


Sunt folosiți în principal pentru: 

e A compensa pierderile de culoare din cauza expunerii la 
lumină, aer, temperaturi extreme sau umezeală; 

e A corecta variațiile de culoare ce se produc în mod 
natural; 

e A oferi culoare alimentelor „distractive” sau incolore 
(jeleuri, de exemplu); 

e A face alimentele mai atrăgătoare, mai apetisante; 

e A le oferi consumatorilor posibilitatea de a identifica 
vizual produsele în doi timpi şi trei mişcări (de exemplu, 
pastilele). 

Practic, rolul lor este să facă mâncarea sau băutura mai 
atractivă. O problemă pe care multe alimente o au în general 
este că, după ce sunt procesate şi conservate, îşi cam pierd 
din culoare. Acest fapt poate duce la o scădere considerabilă 
a apetitului consumatorului în momentul în care vede că 
mazărea din conservă nu e de un verde frumos, cum se 
aştepta el, ci de un galben-vomă. 

Probabil te gândeşti că gustul şi mirosul nu au nici o 
treabă cu văzul. Ce contează culoarea alimentului? Adevărul 
e că ştim de ceva vreme că, atunci când mănânci, te ghidezi 
şi după felul în care arată mâncarea: dacă nu arată cum te 
aştepţi, o să aibă alt gust! Pentru că aşa te-a învățat 
evoluția. Timp de milioane de ani, creierul tău a învățat că 
dacă fructul ăla din tufiş are culoarea roşie, atunci e bun de 


mâncat. Dacă nu are culoarea roşie, nu e (încă) bun de 
mâncat şi e posibil să aibă un gust foarte acru. Dacă îți dau 
o portocală cu o coajă galbenă ca o lămâie (dar cu gustul de 
portocală), oricât te-ai convinge tu că e portocală ai vedea-o 
ca pe o lămâie, iar gustul l-ai simți mult mai acru. Pentru că 
văzul joacă un rol important în recunoaşterea alimentelor. 

Revenind la mazărea din conservă: când e pregătită şi 
conservată, e încălzită foarte mult pentru a distruge 
bacteriile şi enzimele care ar putea s-o altereze. Problema 
este că, pe lângă distrugerea bacteriilor şi enzimelor, 
căldura rezultată din procesare modifică şi culoarea 
mazărei, dându-i un aspect diferit. De aceea i se adaugă 
nişte colorant verde care-i readuce culoarea de odinioară. 

(Paranteză: procesat este alt termen de care ne place tare 
mult să ne temem când vine vorba de alimente. În realitate, 
alimentele procesate sunt pur şi simplu alimente modificate 
într-un anumit fel în momentul în care au fost pregătite. 
Procesat poate însemna: congelat, uscat, conservat, copt, 
fiert, prăjit. Tocmai ai gătit o ciorbă? Ai făcut-o din alimente 
procesate. Ai fiert nişte ouă? Alimente procesate. Etc. 
National Health Service din Marea Britanie ne spune că 
unele alimente procesate pot fi nesănătoase, dar nu pentru 
că ar conține E-uri sau alte bălării, ci pur şi simplu pentru 
că au un nivel foarte ridicat de sare, zahăr sau grăsimi.) 


Conservanţii 


Din momentul în care a dezvoltat agricultura şi a început 
să aibă mai multă mâncare decât putea să mănânce într-o 
zi-două, omul a început să se confrunte cu o problemă pe 
care n-o mai avusese până atunci: cum să păstreze 
mâncarea şi băutura proaspete, astfel încât să fie bune de 
consumat şi la câteva zile după ce le-a obţinut. Pentru a 


putea înfăptui acest lucru, trebuie să evităm atât nişte 
factori atmosferici, precum oxidarea, cât şi diverşi agenți 
patogeni, precum bacterii, fungi sau insecte. De aceea 
strămoşii noştri au început să practice conservarea 
alimentelor. 

Ideea e că şi dacă locuieşti la țară şi îți produci singur 
mâncarea, tot trebuie să-ți baţi capul cu conservarea ei: 
dacă o familie taie un porc întreg, fie trebuie să-l mănânce 
rapid pe tot, fie trebuie să-l conserve cumva. Situaţia se 
complică şi mai mult când altcineva îți produce pâinea cea 
de toate zilele. Alimentele sunt produse într-un loc (un alt 
oraş, un alt județ, o altă ţară sau chiar un alt continent), 
împachetate în alt loc, puse pe rafturi în alt loc şi, după ce 
au tot fost plimbate de colo-colo, aşteaptă săptămâni întregi 
să fie vândute. În acest context conservarea alimentelor este 
absolut esențială. 

De-a lungul istoriei, am reuşit să dezvoltăm numeroase 
tehnici de conservare: 

e Conservarea propriu-zisă: alimentele sunt puse în 
conserve, apoi încălzite destul de mult încât să fie omorâte 
bacteriile din interiorul lor. Când conținutul din conservă se 
răceşte, aceasta e sigilată etanş şi nu mai pot intra alte 
bacterii; 

e Răcirea: mâncarea este păstrată la temperaturi joase, 
astfel încât bacteriile, deşi nu sunt ucise, nu se mai pot 
reproduce; 

e Congelarea: la fel ca la răcire, bacteriile nu se pot 
reproduce, iar apa din alimente este înghețată; 

° Uscarea: înlăturarea apei opreşte creşterea 
microorganismelor şi capacitatea lor de a digera mâncarea; 

e Adăugarea de sare sau zahăr: înlătură apa din aliment 
prin procesul numit osmoză, altfel spus absorb apa din 
citoplasma microorganismelor - astfel că le deshidratează şi 
le omoară; 


e Adăugarea de oțet: reduce pH-ul, împiedicând enzimele 
din microorganisme să îşi realizeze funcțiile. 

Dar aceste procese au şi ele neajunsuri (unele bacterii, de 
exemplu, sunt mai rezistente), astfel că s-au căutat 
permanent noi soluții. Aşa au apărut conservanții cum îi 
ştim în ziua de azi; iar aici mă refer strict la E-uri, pentru 
că, dacă vrem să fim corecțţi, şi clorura de sodiu (sarea de 
bucătărie) e tot un conservant, chit că trei sferturi de 
populaţie nu crede că este. Conservanţii sunt folosiți în 
alimente strict cu scopul de a le păstra prospețimea un timp 
îndelungat, dar şi pentru a ucide diverşi agenți ai 
descompunerii, care ne pot îmbolnăvi mai mult sau mai 
puțin grav. 

E252 (azotatul de potasiu) este unul din cei mai întâlniți 
conservanți şi se găseşte în special în produsele care conțin 
carne. El arată ca sarea de bucătărie şi este un tip de sare, 
rolul lui fiind să conserve carnea, la fel ca sarea. Păi atunci 
de ce folosim azotat de potasiu în loc să folosim sare de 
bucătărie, aşa cum am făcut secole întregi? Ei bine, deşi ea 
conservă foarte bine, poate distruge gustul cărnii, făcând-o 
mult prea sărată. Dar azotatul de potasiu nu modifică 
gustul. 

Şi totuşi, cea mai importantă calitate a lui E252 este că 
poate distruge bacteria numită Clostridium botulinum, care 
secretă cea mai letală substanță cunoscută de oameni, 
numită toxina botulinică, o neurotoxină care te poate omori 
în maxim 24 de ore dacă înghiți cantitatea infimă de 30 de 
picograme per kilogram de greutate corporală. Ideea e că e 
de ajuns să se aşeze nişte spori pe carne, din care să iasă 
bacteriile care produc toxina. Crezi că poți scăpa oricum de 
ea? Clostridium botulinum se găseşte peste tot în jurul tău, 
iar sporii săi sunt foarte rezistenți la căldură şi evoluează în 
absenţa oxigenului. În contextul acesta, folosirea lui E252 
este complet justificată, mai ales că toate cazurile şi studiile 


ce au ca subiect această substanță atestă că nu e nociv 
pentru sănătatea umană în cantitățile incluse în alimente. 
Şi din nou: tocmai faptul că azotatul de potasiu are un E 
numerotat este o garanţie că îşi face treaba foarte bine. În 
mod ironic pentru cei care se opun cu înfrigurare E-urilor, 
majoritatea covârşitoare a cazurilor de botulism au ca sursă 
alimentele (fructele sau legumele) conservate în casă în mod 
necorespunzător. Cazurile de botulism care să aibă ca sursă 
alimente conservate industrial sunt foarte rare. 


Antioxidanţii 


Partea cea mai bună cu oxigenul e că se găseşte peste tot 
în jurul nostru, ceea ce e o întâmplare foarte fericită: îl 
respirăm, iar el ne ţine în viață. Aşa am evoluat încă de 
acum sute de milioane de ani, de când eram nişte amărâte 
de bacterii. Însuşi corpul nostru este compus din celule 
aerobe, care trăiesc cu ajutorul oxigenului. 

Problema cu oxigenul este că tinde să se combine cu o 
grămadă de elemente chimice printr-un proces numit 
oxidare. Un exemplu foarte cunoscut este procesul de ardere 
sau combustie, care la rândul său e un proces de oxidare cu 
eliberare bruscă de energie, deoarece diverse substanțe se 
combină cu oxigenul. De exemplu, când arzi o bucată de 
lemn, carbonul din interiorul său se combină cu oxigenul 
din atmosferă şi rezultă dioxid de carbon sau monoxid de 
carbon (în funcţie de energia reacției chimice). În fine, 
procesul de oxidare a alimentelor nu este atât de puternic 
încât să emită brusc energie, dar reacția oxigenului cu 
compuşii chimici din alimente dă startul procesului de 
descompunere. 

Dacă grăsimile din alimente se oxidează, ele încep să 
emane nişte mirosuri râncede, iar gustul de modifică. Dacă 


pigsmenţii din alimente se oxidează, acestea îşi schimbă 
culoarea (de exemplu, carnea roşie se face gri în momentul 
în care mioglobina din interiorul ei se combină cu oxigenul). 
E unul din principalele motive pentru care folosim 
antioxidanți în alimente: pentru a împiedica alterarea 
gustului şi mirosului alimentelor ce conțin grăsimi. Un alt 
motiv important este că anumite vitamine şi anumiți 
aminoacizi pot fi distruşi foarte uşor la contactul cu aerul, 
iar antioxidanțţii le protejează. Pentru a putea opri procesul 
de oxidare, avem la dispoziție o grămadă de antioxidanți, 
dintre care amintim mai joi doi. 

Dacă îți cumperi de la supermarket o salată sigilată în 
pungă este foarte probabil ca aceasta să aibă şi E941 în 
ambalaj, adică elementul chimic pe care-l cunoaştem cu 
toții: azotul. Rolul lui este, după cum probabil bănuieşti, de 
a menține salata şi vitaminele din interiorul său proaspete, 
ținând oxigenul la distanţă. 

Un alt antioxidant foarte puternic pe care-l avem la 
dispoziție este E300 (acidul ascorbic, adică vitamina C), care 
se găseşte într-o grămadă de alimente şi este foarte 
important pentru buna desfăşurare a tuturor proceselor 
biochimice din corpul uman. Cârnaţii ăia cu până la 8 E-uri 
despre care vorbea ziarul Libertatea conțineau E300. Acid 
ascorbic. Vitamina C. Ăsta e unul din E-urile alea oribile şi 
înfricoşătoare de care trebuie să-ţi fie frică. Vitamina C! O 
lămâie conține în mod natural (direct din copac!) 4 E-uri: 
E620, E640, E330 şi E300. Renunțăm acum la lămâi doar 
pentru că au în ele nişte substanţe cărora le-am pus nişte 
nume? 

Pe E300 îl găseşti, fireşte, şi în anumite fructe pe care le 
numim citrice, care conţin cantități foarte mari de acid 
ascorbic. De aceea dacă tai o lămâie şi o laşi pe masa de la 
bucătărie, ea n-o să se oxideze. În schimb, dacă tai un măr, 


acesta o să înceapă rapid să se oxideze, deoarece nu conține 
foarte mulți antioxidanți în comparaţie cu citricele. 


Când cumperi vitamina C de la farmacie, cumperi 
nişte pastile de E300. Ce mi-e că-i spui acid ascorbic, 
vitamina C sau E300? 


Este fix acelaşi compus chimic, chit că e produs în 
laborator de o companie farmaceutică sau este format 
natural într-o lămâie culeasă din copac. Ştii de ce? Pentru 
că, atât timp cât structura moleculară şi atomică e aceeaşi, 
vorbim de acelaşi compus chimic. 

Dacă vrei sare de bucătărie (aici mă refer strict la clorura 
de sodiu, fără alți aditivi precum iod sau fluor), o poţi obţine 
fie din mine de sare, fie în laborator prin una din 
următoarele două reacții chimice: 

Na (sodiu) + Cl (clor) —> NaCl (clorură de sodiu = sare de 
bucătărie) 

NaOH (hidroxid de sodiu)+HCl (acid clorhidric) — NaCl 
(clorură de sodiu) + H2O (apă) 

De oriunde ar veni, dacă are strict aceeaşi structură (un 
atom de sodiu şi un atom de clor), atunci vorbim de sare de 
bucătărie, care, consumată în cantități moderate, este foarte 
OK pentru noi. La fel şi E252 (azotatul de potasiu, KNO3), 
despre care am vorbit deja: poţi face rost de el fie din 
peşteri, fie din laborator prin intermediul mai multor reacții 
chimice. În cazul în care diferă chiar şi un singur atom, 
atunci nu mai avem de-a face cu acelaşi compus chimic. De- 
aia ar fi cazul să renunțăm la mentalitatea „este produs 
artificial, deci e nociv”. Asta e o eroare de logică numită apel 
la natură, bazată pe următorul raționament: „Este natural, 
deci e benefic pentru corpul uman”. Deşi nu afirmă explicit 
asta, raționamentului respectiv are o continuare: „Este 
artificial, deci e nociv pentru corpul uman”. Dar ştii ce mai e 


natural? Veninul. Toxina botulinică. Razele ultraviolete. 
Razele X. Focul. Toate sunt naturale şi ne pot face rău foarte 
uşor. Locul de proveniență al unui element sau compus 
chimic nu ne spune nimic despre cât de benefic sau nociv 
este pentru organismul uman. 

Şi apropo de locul de provenienţă al aditivilor alimentari, 
acesta (oricare ar fi el, în funcţie de E-ul în discuţie) joacă 
un rol important în apelul la dezgust despre care am tot 
vorbit în capitolul ăsta. De exemplu, E120 (carminul) este un 
colorant natural folosit în alimente pentru a le da culoarea 
roşie şi este făcut din insecta numită coşenilă (Dactylopius 
coccus). Insecta asta e uscată şi apoi mărunțţită până devine 
un praf, din care iese carminul folosit pentru alimente. Ştiu 
că multora le repugnă ideea că roşul din care e făcută 
bomboana aia provine din nişte insecte moarte, strivite şi 
uscate, dar devine carminul mai nociv pentru noi doar în 
virtutea acestui fapt? Nu, fireşte că nu. E220 (dioxidul de 
sulf) este un antioxidant folosit în vinuri şi provine din 
vulcani, iar alți aditivi alimentari (diverşi coloranți artificiali) 
provin din cărbune. Şi ce dacă? Din nou, dacă îi dăm apei 
un nume înfricoşător, precum acid hidroxidic, asta o face 
mai periculoasă? Nu. E doar un nume şi nu schimbă cu 
nimic proprietăţile acestui compus chimic. Dacă spunem că 
am obținut-o nu dintr-un izvor de munte, ci din reacția 
dintre metan şi oxigen (dând foc metanului), devine automat 
mai nocivă? Nu. Mai ales că o bună parte din apa din 
natură este obținută fix din arderea gazelor naturale, 
precum metanul. 


Când E-urile o iau razna 


Şi totuşi, marea grijă a oamenilor apropo de aditivii 
alimentari e că aceştia pot cauza cancer. Problema e că 


până în momentul de față nu există studii ştiinţifice ale 
căror rezultate să se pună de acord: „Da, dom'le, E-ul ăsta 
sigur dă cancer”, ci doar studii care spun că ar putea exista 
o legătură între un E şi o anumită condiție (vezi capitolul 
„Filmele cu Nicolas Cage duc la înec” pentru a vedea 
importanța înțelegerii cuvintelor de tipul celor subliniate) şi 
altele care spun că nici măcar nu s-a găsit vreo legătură. 
Bine, detaliul ăsta minor nu-i deranjează defel pe oamenii 
care preferă să asculte bloggeri anonimi decât instituţii care 
se ocupă cu asta. 

Unul din cele mai temute E-uri este E621 (glutamatul de 
sodiu sau glutamatul monosodic), un potenţiator de aromă, 
adică un compus chimic cu rolul de a îmbunătăți gustul 
mâncărurilor şi despre care populaţia crede că ar cauza 
reacții alergice şi dureri de cap. 


Deja multe restaurante se laudă în meniuri cu 
anunțuri precum „Nu conţine glutamat de sodiu”. Ce 
părere au oamenii de ştiinţă? Că e o prostie. 


Există studii care să ateste cu certitudine că aceste efecte 
nocive există cu adevărat? Nu. 

Şi mai e o problemă cu temerile astea: în momentul în 
care pui glutamat de sodiu pe limbă, sodiul se dizolvă 
aproape imediat (fix ca atunci când mănânci sare de 
bucătărie, pentru că şi E621 este o sare) şi rămâne doar 
slutamatul. Deci din toată treaba asta, ipotetic doar 
glutamatul face probleme. Ştii ce e dubios însă? Că 
glutamatul se găseşte în mod natural în mai multe alimente, 
precum: parmezan, broccoli, cartofi, ouă, roşii, sos de soia 
etc., alimente care sunt chiar bogate în glutamat. Oamenii 
de ştiinţă ştiu de decenii întregi că corpul tău nu face 
distincție între glutamatul din aceste alimente şi glutamatul 
din glutamatul de sodiu. Atunci de ce nu se plânge nimeni 


de alergii de la glutamatul din roşii, sau de dureri de cap de 
la glutamatul din ouă? Probabil fiindcă nu ştiu că ele conțin 
aşa ceva. Ca în desenele animate: Wille E. Coyote nu cade în 
prăpastie până nu observă că nu mai are pământ sub 
picioare. Nici lumea nu ştie că roşiile conțin glutamat, că 
altfel sigur ar da vina şi pe ele. 

Şi totuşi, de ceva ani Uniunea Europeană a scos 
numeroase E-uri de pe listă şi le-a interzis producătorilor să 
le mai folosească. Este oare asta o dovadă de incompetență? 
Nu, sub nici o formă. Instituţia funcționează fix cum trebuie 
(reglementează folosirea de diverşi aditivi alimentari pentru 
siguranța consumatorului), iar ştiinţa pe care se bazează 
funcționează cel puţin la fel de bine: pe măsură ce 
investisgăm aceşti aditivi alimentari cu noi instrumente şi noi 
tehnici, aflăm mai multe despre ei şi cum reacționează cu 
corpul nostru. Atunci poate ar trebui să nu le folosim până 
nu ştim 100% ce efect au asupra corpului nostru? N-aş zice. 
Este o aşteptare complet nerealistă. După cum am 
menționat în prima parte a cărții, ştiinţa nu ştie niciodată 
totul, dar încearcă să afle cât mai multe. Cunoştinţele sunt 
provizorii şi pot fi înlocuite constant cu altele noi. Cum ar fi 
fost să nu mai conducem deloc maşini până când nu le 
facem 100% sigure? E152 (un colorant maroniu spre negru 
numit şi Black 7984) a fost scos din produse în 1984 (şi nu 
se mai foloseşte în alimente de atunci) în SUA şi Uniunea 
Europeană. E doar un exemplu de E-uri care au fost scoase 
de pe listă de-a lungul anilor. 

Includerea sau excluderea diverşilor aditivi alimentari de 
pe lista întocmită de Uniunea Europeană nu se face după 
considerentul „am mâncat eu ceva cu glutamat de sodiu şi 
m-a luat durerea de cap, deci e de la glutamatul de sodiu!”, 
ci în urma unor studii, experimente şi investigaţii. lar 
oamenii care se ocupă de siguranța alimentelor le evaluează 
încontinuu în funcție de ce observaţii mai apar. Nu sunt 


incluse sau excluse aşa, aiurea, în baza zvonurilor. Studiile 
referitoare la aditivii alimentari sunt evaluate strict, legea 
este aplicată strict, şi dacă sunt găsite probleme se iau 
măsuri imediat. Cel puţin în statele mai răsărite, pentru că 
de la un punct încolo nu mai e vorba de lista de E-uri a 
Uniunii Europene, ci de abilitatea diverselor state 
componente de a pune în aplicare directivele şi hotărârile 
EFSA. Care ne recomandă, ne mustră, dar nu intră cu 
bocancii în sufletul nostru. 

Câteodată însă, autoritățile, deşi nu au dovezi concrete că 
anumiți aditivi alimentari ne fac rău, vor să ia o măsură în 
plus pentru siguranța consumatorilor. Chestia asta e 
relativă, depinde de ce anume hotărăşte autoritatea care se 
ocupă cu siguranța alimentelor din fiecare ţară. De exemplu, 
E161g (cantaxantin) este un colorant aprobat în UE, dar nu 
şi în SUA; motivele sunt numeroase, unul din ele fiind că 
pur şi simplu autoritățile americane vor să fie ultrasigure că 
acest E nu are consecințe neplăcute asupra organismului 
uman. 

E110 (sunset yellow FCF) este un alt aditiv alimentar 
(colorant) care dă palpitaţii populaţiei pentru că, încă din 
anii 1970, alergologul pediatru Benjamin Feingold a 
susținut că ar cauza hiperactivitate la copii. În SUA este 
permisă utilizarea lui în alimente, medicamente şi produse 
cosmetice, acceptându-se un consum zilnic de 3,75 mg/kg. 
În Europa, pe de altă parte, situaţia diferă în funcţie de ţară: 
în Norvegia, Finlanda şi Suedia sunset yelow FCF este 
restricționat sau interzis ca aditiv alimentar, în timp ce Food 
Standards Agency (FSA) din Marea Britanie le recomandă 
producătorilor să pună o etichetă pe produsele care-l conțin, 
pe care să scrie „poate avea efecte adverse pentru activitatea 
şi atenţia copiilor” şi îi încurajează să găsească alternative. 
EFSA (în urma unui studiu publicat în 2007 care a găsit o 
posibilă legătură între consumul mai multor coloranți 


artificiali şi hiperactivitate) a decis să reducă temporar doza 
zilnică recomandată. După o reevaluare din 2009 însă, a 
ajuns la concluzia că nu există dovezi concrete care să 
stabilească vreo legătură semnificativă între E110 şi 
comportamentul copiilor. În 2014, după ce a reevaluat 
situația, EFSA a restabilit pragul anterior al dozei zilnice 
recomandate pentru acest aditiv alimentar la 0-4 mg/kg, fix 
cel din prezent. 

Şi pentru că veni vorba de doze zilnice recomandate, fiind 
făcuți din aceiaşi atomi ca orice altceva, şi aditivii alimentari 
se conformează principiului doza face otrava. Astfel, când 
EFSA stabileşte că poate fi folosit un aditiv alimentar, nu 
înseamnă că producătorul poate să toarne în aliment oricât. 
Nu. Că vorbim de EFSA, FSA, FAO sau FDA, toate includ 
aditivii alimentari pe listă obligatoriu împreună cu o doză 
zilnică recomandată, bazată pe studii ştiinţifice. Pentru că, 
la fel ca apa, sarea, maioneza, ciocolata, orice lucru de pe 
lumea asta, în cantități moderate sau minime, nu ne face 
rău, dar încă îşi poate face treaba. Dacă un producător 
pune cantități mai mari decât au stabilit autorităţile, atunci 
avem o problemă, dar nu cu aditivul alimentar în sine, ci cu 
producătorul care nu a ţinut cont de doza zilnică 
recomandată. 

După cum vezi, excluderea unui aditiv din alimente este 
un proces care poate fi influențat de fiecare țară, în funcție 
de cât de precaută este. Cu toate astea, nu poți spune că 
Uniunea Europeană este nesăbuită în decizia de a continua 
să accepte folosirea lui E110, în timp ce alţii l-au interzis: a 
evaluat şi reevaluat toate informaţiile în 2007, 2009 şi 2014 
şi a hotărât că totuşi nu există motiv să ne temem. Pe cine 
să crezi? Avem în partea dreaptă instituţii întregi în care 
lucrează oameni de ştiinţă specializați în chimie, biologie şi 
siguranța alimentelor, cu resurse şi ani buni dedicați 
studiilor lor, iar în partea stângă avem oameni ca mine şi ca 


tine, care au citit ceva pe un blog de nutriție care vinde 
shake-uri de slăbit şi au de partea lor teama. Din păcate, 
teama nu ţine loc de resurse şi ani întregi de educație. 

Sigur, la fel ca la vaccinuri sau în orice alt domeniu al 
ştiinţei, situaţia este mai complexă decât pare la prima 
vedere. Dar ca să termin cu toată poliloghia asta, uite un 
rezumat: 

e E-urile sunt pur şi simplu alte nume pentru compuşi 
sau elemente chimice fie artificiale (create în laborator), fie 
naturale; 

e Multe dintre ele se găsesc oricum în natură în cantități 
mai mari decât cele incluse în alimente ca aditivi; 

e Faptul că sunt naturale sau artificiale nu spune nimic 
despre efectele lor asupra sănătății umane; 

e La fel ca la orice alte substanțe, doza face otrava: 
efectele asupra corpului uman depind în primă instanță de 
doza de aditivi alimentari administrată; 

e Includerea sau excluderea aditivilor din alimente se 
bazează pe studii ştiinţifice şi evaluări constante. 

Chiar nu era nevoie să-ți descriu în detaliu aceste diverse 
aspecte ale vaccinurilor, medicamentelor în general şi 
aditivilor alimentari ca să înţelegi cum stă treaba cu apelul 
la frică şi apelul la dezgust. Sunt sigur că ai înțeles din 
prima ce sunt şi cum funcționează. Ce voiam să-ţi arăt este 
că niciodată treburile nu sunt atât de simple cât le fac să 
pară cei care folosesc astfel de pseudoargumente. Concluzia 
întregului capitol este că dacă dai de „argumente” care vezi 
că încearcă (şi reuşesc) să-ți suscite anumite sentimente de 
frică sau dezgust, opreşte-te imediat din simţit chestii şi 
întreabă-te: „Oare asta e întreaga poveste? De ce aşa şi nu 
altfel? Care sunt motivele pentru care se întâmplă asta?” 
Deoarece: 


Apelul la frică sau la dezgust fix pe asta se bazează: 
că o să fii prea ocupat cu emoțiile ca să mai raționezi 
şi să-ți pui întrebări. 


Tehnotrăncăneala: cum să nu spui nimic 
în multe cuvinte 


Nu ştiu alții cum sunt, dar eu, când îmi aduc aminte de 
anii de liceu, mă apucă aşa o mândrie şi mi se ridică stima 
de sine cu vreo 3-4 cm peste cotele normale ale apelor 
Dunării. Nu, nu toceam şi nici nu luam 10 pe linie, dar 
aveam talentul ăsta de a scrie un eseu de cel puţin o pagină 
pornind de la o idee pe jumătate uitată. Şi nu pentru că 
eram eu mare literat, ci pur şi simplu pentru că ştiam să 
sucesc şi să lărgesc propoziţiile de nu-ți venea să crezi. Aşa 
m-am trezit prin a X-a, la ora de literatură universală, că am 
luat cea mai mare notă din clasă la o lucrare de control din 
Frații Karamazov. Nota 8, dar, hei, tot cea mai mare notă 
era. Nu citisem cartea, citisem doar un paragraf de trei 
rânduri pe Wikipedia despre capitolul din care ni s-a dat 
lucrarea. Mi se mai spune şi Alex „Succes” Doppelgânger. 

În fine, la mulţi, mulți ani după terminarea liceului, am 
dat pe internet peste un tip pe nume Toby Alexander. Tipul 
este „coach, speaker, lider de seminar şi autor”, după cum 
se descrie el însuşi pe site-ul său, deci îți dai seama că este 
total potrivit să vorbească despre ce urmează să-ți spun şi 
ție. Da, sunt sarcastic. Tipul este expert de top în 
următoarele: medicină energetică, „perfecțiune emoțională”, 
„strategii mentale de top pentru performanță optimă”, fizică 
în 15 dimensiuni (?!?!), forex trading, remote viewing 


(vizualizare la distanță, un soi de telepatie) şi nu în ultimul 
rând vindecare la distanță. Pe lângă astea, are el o idee ceva 
mai creață pe care o numeşte activarea ADN. Ştii că întreaga 
biologie ne spune că o moleculă de ADN este formată din 
două catene spiralate? Ei bine, Toby al nostru trăieşte cu 
impresia că pe lângă alea două catene mai sunt vreo 10 
„catene eterice”, care, bineînțeles, nu pot fi detectate de 
ştiinţă. El spune aşa: 

„Sunt sceptic [Ha! Sunt sigur că eşti, Toby!] — toţi cei care 
au făcut cursuri de biologie în liceu ştiu că ADN-ul are o 
structură de spirală dublă. Cum este posibil să existe catene 
de ADN suplimentare şi cum arată acestea? Porțiuni din 
lanțul ADN pe care ştiinţa l-a identificat ca «spirala dublă» 
reprezintă doar porțiunile de suprafață din componentele 
chimice, elementale şi electrice ale catenelor ADN active. 
Totuşi, ştiinţa trebuie să identifice spectrul multidimensional 
al comportării ADN şi să fie conştientă de faptul că în 
structurile ADN detectabile există nivele de structură şi 
funcţie care coordonează funcţionarea întregii amprente 
genetice, care în momentul de faţă nu sunt depistabile prin 
metoda ştiinţifică modernă.” 

Sublinierea îmi aparține şi, dacă te uiţi la ea ca vițelul la 
poarta nouă şi nu ai înțeles nimic, nu te simţi prost. la un 
biolog sau chimist de mână şi o să vezi că acum sunteți doi 
care vă uitaţi ca vițeii la poarta nouă! Pentru că nici el nu o 
să înțeleagă absolut nimic din ce spune tipul ăsta. Sunt 
nişte cuvinte care par a fi inteligente şi sună ştiinţific, dar în 
fapt sunt complet lipsite de sens. Tocmai ai făcut cunoştinţă 
cu ceea ce se numeşte în engleză technobabble, care în 
română s-ar traduce foarte bine prin bâlbâieli tehnice sau 
tehnotrăncăneală. 

Cel mai uşor recunoşti tehnotrăncăneala în filmele sau 
cărțile SF. Ştii? Atunci când te uiţi la Star Trek şi îi auzi pe 
ăia că spun: 


A: „Nu putem reporni motoarele trifazice cu energie 
divergentă pentru că am fost loviți de o torpilă cu energie 
neutronică!” 

B: „Atunci activează  scuturile  pozitronice din 
antiparticule electromagnetice!” 

A: „Nu putem! Cineva a înfundat cu spaghete toate ţevile 
care duc spre generatorul de tensori Schwarzenberg!” 

B: „FAQ&&!Q+!!!” [injurătură în klingoniană, care nu 
poate fi tradusă în limba română, din lipsă de sunete] 

În contextul science-fiction-ului este vorba de un mijloc 
prin care scenaristul sau autorul urmăreşte să-l aducă pe 
spectator sau cititor mai aproape de acea lume. Eşti în 
spațiu, adaugi nişte cuvinte care sună ştiinţific şi astfel 
creşte imersiunea în acel univers. Nu face nici un rău 
nimănui. (Cel mai bun exemplu de astfel de 
tehnotrăncăneală îl reprezintă videourile de pe internet 
despre o maşinărie imaginară numită turboencabulator, în 
care se face mişto chiar de conceptul ăsta.) Cu toate 
acestea, când intră pe mâini nepotrivite, tehnotrăncăneala 
transcende situația sa umilă şi devine o veritabilă armă în 
slujba pseudoştiinței, fiind una din cele mai folosite 
strategii. Deja ai văzut mai sus un exemplu la tipul cu 
„catenele eterice”. 

De ce folosesc această tactică şi ce e în neregulă cu ea? Pe 
scurt, şarlatanii folosesc tehnotrăncăneala pentru a-şi 
păcăli publicul şi a-l convinge să creadă ideile creţe pe care 
le prezintă, dându-i impresia că sunt totuşi ancorate în 
realitate, că ideile lor au un statut ştiinţific. Fireşte, dacă 
într-adevăr ele ar fi ancorate şi în ştiinţă, n-ar mai fi nevoie 
de o asemenea terminologie vagă, pentru că ar exista dovezi. 

Cei care practică această tactică aruncă în stânga şi-n 
dreapta cu termeni ori folosiți prost, ori inventaţi de-a 
dreptul, fără să încerce măcar să-i definească. Îşi lasă 
publicul să decidă singur ce înțeles să atribuie termenilor, 


în funcţie de preconcepțiile individuale. Când, printr-o 
minune, se îndură şi dau o definiție, descoperi rapid că şi 
aceasta conține termeni fără nici un sens sau prost definiți. 
De exemplu, pe internet poţi găsi de vânzare sticle cu apă 
tachionizată, care e încărcată cu „energie tachionică” şi te 
poate vindeca de orice (desigur, pe bani mulți). Nu ni se 
explică care-i treaba cu „tachionizarea” aia (ce surpriză), dar 
pot să-ți spun eu ce e un tachion, de fapt un tahion (după 
modelul tahicardie) folosindu-mă de cunoştinţele dobândite 
de ştiinţă: pe scurt, este o particulă ipotetică din fizică ce se 
presupune că are viteză mai mare decât cea a luminii. Dar 
este ipotetică, repet, deci nu s-a dovedit că ar exista. 
Bineînţeles, asta nu-i împiedică pe şarlatani să deturneze 
termenul şi să-i schimbe complet înțelesul ca să-ți vândă 
apă de robinet la sticlă. 

Şi, ca să continuăm pe linia asta, în tot restul capitolului 
o să aflăm care sunt termenii favoriți ai pseudoştiinţei 
presărațţi în tehnotrăncăneală şi ce înseamnă ei în realitate: 
avem în meniu fizică cuantică, energie şi vibrații. 


Salata cuantică 


Există mai multe tipuri de tehnotrăncăneală în lumea 
asta mare şi frumoasă, dar fără îndoială cel mai întâlnit este 
ceea ce în engleză se numeşte quantum woo - justificarea 
unor credințe iraționale prin folosirea unor termeni din 
mecanica cuantică. Termenii cei mai răspândiți sunt câmp, 
energie, undă de probabilitate, efectul observatorului şi 
dualitatea undă-particulă. Bineînţeles că sunt folosiți cât se 
poate de greşit şi fără nici o legătură cu mecanica cuantică, 
iar scopul lor este să transforme ideile crețe de genul 
„puterile paranormale, precum telechinezia, chiar există” în 
ceva tangibil. 


Până la urmă, când o idee pare prea nebunească, se 
recurge la fizica cuantică. 


Publicul e foarte uşor de păcălit: nu ştie exact ce e fizica 
cuantică, dar ştie că e o ştiinţă extrem de complicată despre 
chestii foarte mişto. Aparent fizica cuantică are de-a face cu 
particule care se pot teleporta, care se comportă altfel dacă 
te uiţi la ele; cică două particule situate la distanțe de 
kilometri întregi una de cealaltă se influențează totuşi 
reciproc (fenomenul de quantum entanglement). Sunt nişte 
chestii care sună aproape magic, aşa că de ce nu ar fi şi alte 
chestii pe care le considerăm magie influențate de fizica 
cuantică? Şi de fapt asta reprezintă ea pentru adepţii 
pseudoştiinței: un mod de a legitima magia şi gândirea 
magică. Să zici că scaunul ăla pe care stai tu e o iluzie sau 
că dacă te gândeşti la bani o să vină ei la tine e stupid, dar 
spune-o făcând apel la fizica cuantică şi, brusc, totul are 
sens! 

Un exemplu concret: am dat acum ceva timp peste cartea 
unei tipe pe nume Sandra Anne Taylor care se fălea pe 
prima copertă cu statutul de „New York Times bestseller”. Se 
chema Succesul cuantic: Extraordinara ştiinţă a bogăției şi 
fericirii şi era prezentată pe ultima copertă în felul următor: 

„Ce ai face dacă s-ar putea să ți se împlinească într- 
adevăr tot ce îți doreşti? Această trecere în revistă 
revelatoare asupra ştiinţei succesului îți va arăta cum să 
realizezi exact acest lucru! Formula pe care ţi-o oferă Sandra 
Anne Taylor pentru o viață sub semnul abundenței se 
bazează pe principiile fizicii cuantice, pe forțele enorm de 
puternice care te pot ajuta să îți transformi visele în 
realitate.” 

Extraordinar! Cumva fizica cuantică transcende lumea ei 
subatomică şi îşi face timp din când în când să ne mai 
îndeplinească şi nouă, oamenilor, câte o dorință. Poate în 


doi-trei ani o să apară şi cărți care să ne înveţe cum să fim 
mai fericiți folosindu-ne de legile lui Kepler sau de statistică! 
„Află cum să faci bani aplicând aceste trei principii ale fizicii 
nucleare!” o să citeşti în curând prin reviste şi ziare. Acesta 
e probabil exemplul cel mai clar de fizică cuantică deturnată 
şi băgată unde nu are nici o treabă. Cea mai cunoscută 
carte de acest fel este fără îndoială Secretul de Rhonda 
Byrne, în care ni se povesteşte că, prin intermediul fizicii 
cuantice, dacă ne gândim la lucruri frumoase o să ni se 
întâmple lucruri frumoase. 

După cum probabil te aştepţi, nici tipa asta, nici aialaltă 
nu studiază fizica cuantică, ceea ce este o situație destul de 
nefericită. Cum să-ți spun eu mai clar, cum să-mi exprim 
gândurile care îmi apasă umerii obosiţi? Oricât de mult am 
crede eu şi cu tine şi Sandra cu Rhonda că înțelegem fizica 
cuantică, chiar nu o înțelegem. Este un domeniu foarte 
avansat, complex şi complicat al fizicii şi ca să-l înţelegi ai în 
primul rând nevoie de cunoştinţe vaste de mecanică clasică, 
statistică, calcul diferenţial şi câte şi mai câte. Nici fizicienii 
care lucrează de ani buni în domeniu nu o înțeleg complet, 
deci va trebui să-mi scuzi scepticismul pronunțat când 
afirm că o tanti care e consilier şi consultant corporatist 
(Sandra Anne Taylor) şi care cel mai probabil nu ştie nici 
fizică elementară nu poate înțelege atât de bine fizica 
cuantică încât să tragă vreo concluzie. 

Quantum woo se bazează pe fizica înțeleasă prost. De 
exemplu, una din cele mai vehiculate idei este că fizica 
cuantică ne arată că realitatea nu există până când nu o 
măsurăm. Această carte nu există până când nu te uiţi tu la 
ea! 


In the absence of a conscious entity, the moon remains 
a radically ambiguous and ceaslessly flowing 
quantum Soup. 


(În absenţa unei entităţi conştiente, Luna rămâne o 
supă cuantică radical ambiguă, care curge neîncetat.) 


Minunăţia asta de citat a fost oferită pe tavă de Deepak 
Chopra în timpul unei dezbateri de la CalTech, în data de 14 
martie 2011 (difuzată şi de televiziunea americană ABC). 
Omul ăsta e medic endocrinolog, nu are nici o treabă cu 
fizica, cu atât mai puţin cu fizica cuantică, şi totuşi e unul 
din cei mai mari adepţi ai quantum woo, iar oamenii îl 
ascultă. Alături de el au participat Jean Houston, Michael 
Shermer şi Sam Harris. Am vrut neapărat să dau şi citatul 
original în engleză pentru că este o veritabilă comoară şi, din 
fericire, poţi găsi şi videoul pe YouTube. Practic, Deepak 
susține că Luna este pur şi simplu o supă de „incertitudine 
cuantică” la care până nu te uiţi nu devine Luna pe care o 
ştim cu toții. Chestia asta se bazează pe o idee reală din 
fizică, dar înțeleasă prost, numită observer effect (efectul de 
observator). 

În ştiinţă, efectul de observator se referă pur şi simplu la 
schimbări pe care actul observaţiei le va efectua asupra 
fenomenului observat. Nu poți măsura un sistem fără să îl 
afectezi un pic. În fizică un sistem poate fi orice: un obiect, 
un fenomen, o porțiune de spațiu. Un exemplu concret este 
că atunci când vrem să „vedem” un electron, trebuie ca un 
foton să interacționeze cu el, schimbându-i un pic calea. 
Sau dacă verifici presiunea pneurilor: când bagi aparatul în 
pneu ca să faci chestia asta, automat iese un pic de aer şi 
schimbă puțin presiunea dinăuntru. În electronică, 
ampermetrul sau voltmetrul trebuie să fie conectat la circuit 
şi prin simpla lui prezenţă afectează curentul sau tensiunea 
pe care o măsoară. Un termometru cu mercur automat 
absoarbe un pic de energie termică când înregistrează o 
temperatură, deci modifică temperatura corpului pe care o 
măsoară. Acum înţelegi? Efectul de observator nu spune că 


realitatea ar fi o iluzie şi nici măcar că, pentru a se produce, 
trebuie să existe un observator conştient (termometrul cu 
mercur schimbă temperatura corpului măsurat cu toate că 
nu e om şi n-are conştiinţă). 

Tot auzim de particule subatomice care se „teleportează” 
(deşi nu în felul în care ne imaginăm noi) şi ne gândim 
„wow, păi dacă ele pot face asta, de ce nu am putea şi noi să 
ne teleportăm”?”. Uite, o chestie foarte importantă de care nu 
prea ţin cont oamenii e că fizica cuantică nu lucrează la 
nivel macro, ci doar la nivel subatomic. Ține strict de 
domeniul subatomic şi nu are nici o treabă cu ceva, orice, 
mai mare decât un atom. Un exemplu opus, dar relevant: 
gravitația este o forță fundamentală care afectează orice corp 
din univers care este mai mare decât un atom. În momentul 
în care intri în măruntaiele unui atom, ea nu mai 
funcționează, nu mai are sens să vorbeşti despre ea, nu mai 
există (vorba vine). La fel, nici forța nucleară tare care ţine 
protonii din atom împreună nu funcționează la scară mai 
mare, funcționează la nivel subatomic şi atât. Aşa şi fizica 
cuantică: indiferent cât ai dori tu, ea nu te poate ajuta să 
faci rost de mai mulți bani sau de fericire, oricâte acrobaţii 
mentale ai face ca să împaci ce vrei tu să se întâmple cu 
realitatea. 


Energia, bat-o vina 


Energia este, săraca, un alt concept din ştiinţă care a fost 
deturnat şi transformat în ceva irecognoscibil şi de propriile 
rude. În ziua de azi, cuvântul „energie” este folosit cu atâta 
dezinvoltură şi generozitate, încât, dacă ai fi primit 10 bani 
de fiecare dată când cineva l-a folosit în preajma ta, ai avea 
acum destui bani ca să-ți cumperi o vilă în Toscana (cu tot 
cu o podgorie medie), un iaht, un iaht pentru copii, un iaht 


cu care să mergi în vizită la rudele din Sardinia, un iaht mai 
elegant pentru când te duci la nuntă, un garaj pentru iaht, 
un automobil în formă de iaht, un garaj pentru automobilul 
în formă de iaht şi o pungă de chipsuri. Şi apare atât de 
mult în jurul tău nu pentru că ar da oamenii pe afară de 
cunoştinţe de fizică şi că numai despre asta s-ar discuta 
prin baruri, ci pentru că, similar lui „cuantic”, e un cuvânt 
folosit total aiurea. 

Şi uite-aşa ne-am pricopsit cu energia ezoterică (cum îi 
spun băieții deştepţi de la Wikipedia). Raționamentul este, la 
fel ca pentru quantum woo, „Hei, oamenii de ştiinţă vorbesc 
de energie, adepții New Age vorbesc de energie, deci e 
aceeaşi chestie”. Dar nu, nu sunt la fel. Energia ezoterică nu 
este ceva real şi, după cum spun chiar newagerii, nici nu 
poate fi detectată şi verificată de ştiinţa actuală (deşi cumva 
a fost identificată de adoratorii pseudoştiinței - nu ştim 
cum). Ceea ce e puțin ciudat, având în vedere că până în 
momentul de față avem o idee foarte clară despre ce e de 
fapt energia şi cum să facem ce vrem cu ea. 

Energia adevărată (aia folosită şi explicată de fizică) este: 


Capacitatea unui sistem fizic de a efectua lucru 
mecanic sau de a produce căldură. 


Am explicat mai devreme că în fizică un sistem poate fi 
orice vrei să studiezi: o stea, o planetă, o galaxie, un om, un 
câine, o masă, un nor, o porțiune de spațiu etc. Lucrul 
mecanic se produce atunci când o forță acționează asupra 
unui sistem fizic, făcându-l să se mişte. Când împingi un 
scaun, de exemplu, scaunul e sistemul (corpul pe care îl 
analizăm), iar forța de împingere care deplasează scaunul 
„efectuează lucru mecanic” asupra lui. 

Energia asta de care vorbeşte fizica nu este nimic mistic, 
ba chiar putem să o cuantificăm, să o măsurăm, ceea ce ne 


permite să o folosim. De exemplu, energia termică se 
măsoară în mod obişnuit în grade Celsius sau Fahrenheit, 
iar asta ne permite să încălzim cum trebuie mâncarea în 
cuptor şi de fapt, în primul rând, să construim cuptoare. 
Energia se măsoară în jouli (prescurtat J) sau, când e vorba 
de energia termică sau cea din mâncare, în calorii (aici avem 
două tipuri: caloria mică - notată cal — şi caloria mare sau 
kilocaloria - notată Cal sau kcal. 

Energia are două forme de bază: energia cinetică şi 
energia potenţială. Energia cinetică implică mişcare: când 
arunci o piatră, de exemplu, ea dobândeşte energie cinetică. 
Energia potențială este energia stocată într-un obiect, care 
abia aşteaptă să fie eliberată. Când ţii o minge în mână la 
doi metri deasupra Pământului, aceasta are energie 
potenţială gravitațională care se dezlănţuie (se eliberează) 
imediat ce i-ai dat drumul. Mâncarea pe care o mănânci are, 
am putea spune, o energie potențială chimică. Energia este 
în continuă transformare, deşi ţie ți se pare că ai creat-o 
instant: când baţi din palme, de exemplu. De fapt, când faci 
asta, energia chimică pe care ai obținut-o din mâncare şi pe 
care ai stocat-o până atunci se transformă în energie 
mecanică, mişcându-ți muşchii şi palmele. În momentul în 
care palmele se ating, rezultă energie sonoră şi energie 
termică. Aceste tipuri de energie, la rândul lor, mişcă 
moleculele şi atomii din aer, transformându-se mai departe 
în energie cinetică. Şi aşa mai departe. Procesul ăsta poartă 
numele de conservarea energiei, iar prima lege a 
termodinamicii fix asta spune: nu poți crea sau distruge 
energie, ci doar o poți transforma dintr-un tip de energie în 
altul. 

Deşi pseudoştiința adoră să afirme chestii de genul „totul 
este făcut din energie în univers” şi alte bălării 
asemănătoare, mă tem că nu e aşa. Vezi tu, de fapt noi toți 
suntem făcuţi din materie. În schimb, materia asta deține 


energie. Cuvântul deține este foarte important de reținut 
pentru că energia nu e o chestie concretă, un obiect (să 
zicem), ci o însuşire a unui obiect. Inţelegi? 


Tu nu eşti făcut din energie, dar deţii energie. Ea este 
ceva abstract. 


Energia nu e „substanță”, cum nu sunt substanță 
volumul sau masa unui obiect, deci nu poţi spune că un om 
e făcut din energie, la fel cum nu poți spune că un om e 
făcut din masă sau din volum. Nu are sens, pur şi simplu. 


Nu vibrezi, nu exişti! 


Vibraţia este alt termen ştiinţific folosit din plin în 
tehnotrăncăneală. Ea (adesea împreună cu termenul 
frecvențe) este un fel de deus ex machina pentru 
pseudoştiință, soluția universală pentru orice problemă, o 
explicație pentru adeptul pseudoştiinței când acesta vrea ca 
bazaconiile lui să pară cât de cât reale. 

Şi uite aşa ne-am pricopsit cu vibraţiile ca explicaţii 
pentru diverse fenomene nedovedite, precum: astrologia 
(planetele ne influențează prin nişte vibrații şi frecvenţe), tot 
felul de credințe New Age (totul e vibraţie, chakrele 
funcționează prin vibrații, dacă te gândeşti la chestii bune, 
vibraţiile emise de tine ajung în univers etc.), faptul că 
plantele cresc mai voioase dacă le spui vorbe dulci sau le 
pui Mozart şi, culmea, homeopatia. Ce spuneam despre 
energie se aplică şi aici: avem un fenomen misterios pe care 
nu-l putem explica (pentru că e inventat, nu e deloc real), 
aşa că recurgem la cuvinte deştepte, ştiinţifice, dar al căror 
sens a fost schimbat complet. 

Dar poate eşti curios şi vrei să afli care este mecanismul 
fizic în baza căruia funcționează chakrele sau ne 


influențează planetele prin vibrații. Ei şi tu acuma! O să ţi 
se răspundă că ştiinţa nu poate detecta chestiile astea. Ceea 
ce e uşor dubios, având în vedere că este un fenomen care 
se manifestă în lumea naturală, deci clar are nişte 
mecanisme naturale ce pot fi detectate de ştiinţă, mai ales 
că aceasta ştie deja o grămadă de chestii despre unde, 
vibrații şi frecvenţe. 

e Vibraţia (ştiinţific se numeşte oscilație) este mişcarea 
oscilatorie periodică a unui corp sau a particulelor dintr-un 
mediu, efectuată față de o poziţie de echilibru destul de 
rapid (cu frecvenţă relativ înaltă). Ca analogie, gândeşte-te la 
un pendul care se mişcă de o parte şi de alta a unei poziții 
de echilibru. 

e Frecvența este o mărime care arată de câte ori se 
produce ceva în unitatea de timp. Oscilaţia are o frecvenţă. 
Frecvența nu există de sine-stătător, ea necesită un 
fenomen care se repetă: un om nu poate fi o frecvenţă, o 
cană nu poate fi o frecvenţă... 

Cea mai tare chestie e că în prezent ştim atât de bine cum 
stă treaba cu vibraţiile şi cu frecvențele lor, încât avem şi 
formule pentru ele! Ce înseamnă asta? Păi, după cum am 
spus în prima parte a cărţii, înseamnă că le putem pune să 
lucreze pentru noi, ne putem folosi de ele: aşa se face că 
avem cuptoare cu microunde, telefoane cu camere în 
infraroşu, internet wireless, instrumente muzicale şi câte şi 
mai câte. Ştim că există vibrații sonore (atomii sau 
moleculele din aer sau alt mediu au o mişcare oscilatorie 
care se propagă sub formă de unde mecanice) sau 
vibrații/ unde electromagnetice, de exemplu lumina (creată în 
urma oscilaţiilor sincronizate ale unui câmp electric şi unui 
câmp magnetic, având fotonii ca „mesageri”): deşi e vorba de 
două chestii total diferite, ambele sunt rezultatele unor 
oscilații. Ştim, de asemenea, cum să captăm aceste unde (fie 
că sunt mecanice, fie că sunt electromagnetice) şi să le 


„citim” — şi absolut nici unul din lucrurile astea nu e magic şi 
inexplicabil. Nu ştiu cum se face, dar numai vibraţiile 
pseudoştiințifice ne ocolesc! Ce convenabil! 

Nu mă înțelege însă greşit, problema nu e că ar exista 
lucruri pe care ştiinţa nu le cunoaşte (încă). Sunt multe 
lucruri pe care nici în ziua de azi nu le înțelegem şi nu o să 
le înțelegem prea curând. Problema principală este că 
oamenii de ştiinţă, care se folosesc zilnic de radiotelescoape, 
detectoare de raze X, acceleratoare de particule, 
microscoape electronice şi alte aparate specializate care ne- 
au permis să fotografiem până şi prima gaură neagră şi să 
detectăm bosonul Higgs, nu au reuşit să detecteze până 
acum aceste „energii misterioase”, deşi adepții 
pseudoştiinței se jură cu mâna pe inimă că există, că le-au 
detectat ei. Cu ce instrumente? Prin ce metode? Asta e 
problema: în loc să-i asculte pe oamenii care chiar ştiu ce 
studiază şi au instrumentele necesare detectării acestor 
„energii”, publicul preferă să dea crezare ăstorlalți, a căror 
singură dovadă e că „aşa simt” ei. 

Şi totuşi... 

Dar oare nu cumva...? Oare nu cumva recurg eu însumi 
la argumentul ignoranței, sau mai exact la ceea ce am numit 
mai devreme incredulitate personală? Adică doar pentru că 
nu ştiu eu sensul cuvintelor folosite de ei şi nu înţeleg 
explicația lor înseamnă că e vorba de pseudoştiință? 

Corect! Ştii cum afli cel mai uşor dacă termenul folosit 
este tehnotrăncăneală sau chiar e pe bune? Roagă persoana 
care a folosit acel termen (sau expresie, sau ce-o fi) să-ți mai 
explice o dată, ca să înţelegi mai uşor. Nu te simți prost. 
Dacă persoana chiar ştie despre ce vorbeşte, o să-ți poată 
descrie fenomenul sau conceptul respectiv în termeni ceva 
mai familiari. Nu uita citatul pe care-l tot vezi pe internet: 


Dacă nu poți explica ceva în termeni simpli, atunci nu-l 
înţelegi. 


Şi e cât se poate de adevărat, cu cât înţelegi un lucru mai 
bine, cu atât îl poţi explica mai uşor şi corect cu ajutorul 
unor analogii simple sau familiare, fără să recurgi la termeni 
bombastici şi tehnici. Zic asta pentru că în general 
pseudoştiința, când i se cer clarificări apropo de termenii 
folosiţi, se afundă şi mai mult în termeni vagi care cer şi mai 
multe clarificări. Aşa că data viitoare când ţi se vorbeşte de 
vindecare theta sau alte bazaconii cuantice, întreabă: 
„Scuze, n-am înțeles, poţi folosi nişte cuvinte mai simple?” 

O altă chestie utilă e să te uiţi la ce spune comunitatea 
ştiinţifică: probabil tu nu înţelegi ce e aia „vindecare theta”, 
dar mă gândesc că nişte medici, fizicieni, biologi şi chimişti 
ar înțelege dacă ar fi pe bune. Dacă nici ei nu înțeleg ce-i cu 
salata asta de cuvinte, atunci e clar: e tehnotrăncăneală, 
deci pseudoştiință. 


Minerii şi Darwin: cum să sapi după 
cuvintele potrivite 


Teoria evoluției este una dintre cele mai mari realizări ale 
omenirii: ea reuşeşte să explice într-un mod elegant cum 
dintr-un LUCA (last universal common ancestor - ultimul 
strămoş comun universal, cel mai probabil o bacterie) a 
apărut întreaga diversitate a vieții din prezent, fără să facă 
apel la vreo entitate supranaturală, bazându-se pe legi şi 


fenomene naturale care au loc în univers. Contrar a ceea ce 
cred unii, ea nu explică şi modul în care a apărut viaţa pe 
Pământ (aşa-numita abiogeneză). 

Ideea asta, că oamenii, caii, reptilele, palmierii, brazii, 
macii, mucegaiul albastru, ciupercile şi bacteriile au avut 
toţi şi toate ca strămoş un singur organism comun, nu este 
ceva nou. Filozofii greci Anaximandru şi Empedocle afirmau 
că un tip de organism poate proveni din alt tip, Carl 
Linnaeus şi-a dat seama în 1735 că există nişte legături 
ierarhice între specii, în timp ce Pierre Louis Maupertuis 
scria în 1751 că pot apărea modificări naturale în timpul 
reproducerii şi că acestea se pot cumula în organism, astfel 
încât să dea, în cele din urmă, naştere unor noi specii. 
Ulterior, au apărut pe marea scenă a vieții Charles Darwin 
şi Alfred Russell Wallace, care au preluat ideile şi 
descoperirile de până atunci, le-au adăugat alte idei, 
descoperiri şi dovezi şi le-au rafinat, dându-le o formă mai 
elegantă. 

Acum să nu crezi că teoria evoluției din prezent a rămas 
fix ca aceea enunțată de Darwin şi Wallace în secolul al XIX- 
lea. La fel ca oricare altă teorie (teoria germenilor, teoria 
celulară, teoria gravitaţiei, teoria relativității generale etc.), 
ea a suferit modificări şi a primit adăugiri constante, iar 
părțile dovedite mai puţin corecte au fost aruncate la coş. În 
ziua de azi, teoria evoluţiei este una dintre teoriile cel mai 
bine susținute de dovezi din întreaga ştiinţă. Embriologia, 
paleontologia, botanica, biochimia, anatomia, geofizica, 
genetica şi multe alte discipline aduc munți întregi de dovezi 
care o sprijină. Bun! Ai zice că, iată, am mai aflat ceva 
despre funcționarea universului. Ce bine e să cunoşti! 

Dar stai, că nu e chiar aşa. Pe Pământ mai există oameni, 
destul de mulți, aş zice, care, deşi în general acceptă fără să 
clipească alte explicaţii şi descoperiri ştiinţifice (de pildă, nu 
resping ideea că ar exista electricitatea sau gravitația), 


resping teoria evoluției din principiu. Li se pare mai 
rezonabilă ideea că o ființă supranaturală a creat totul 
instant şi nu sunt de acord că a fost vorba de legile naturii, 
care şi-au făcut de cap timp de miliarde de ani. Aceşti 
oameni sunt creaționişti şi se împart în mai multe categorii: 
de la evoluționiştii teişti, care acceptă teoria evoluției şi tot ce 
a aflat ştiinţa despre formarea Pământului şi universului, 
dar cred că acestea sunt nişte procese declanşate de o 
entitate supranaturală, până la young Earth creationists 
(creaționiştii Pământului tânăr), care susțin absolut tot ce 
scrie în cartea de căpătâi a religiei lor (literă cu literă), 
anume că toată viața de pe Pământ a apărut în forma din 
ziua de azi, fiind creată de o entitate supranaturală, 
împreună cu Pământul (creat acum 6.000-10.000 de ani) şi 
universul (care ar avea mai puțin de 13,77 miliarde de ani, 
cum au descoperit oamenii de ştiinţă). Ăştia din urmă sunt 
cei mai nerezonabili, şi în tot restul capitolului o să mă refer 
la ei când vorbesc de creaționişti. 

Bun, ţi-am ţinut această scurtă prelegere despre teoria 
evoluției ca să putem aborda în continuare una din celelalte 
strategii ale adepților pseudoştiinței: quote mining (altfel 
spus citarea în afara contextului). Deşi această strategie se 
găseşte până la urmă în orice colțişor al pseudoştiinței, 
nicăieri nu o s-o vezi desfăşurându-se cu mai multă bucurie 
şi naturalețe decât în războiul pe care-l duc creaţționiştii cu 
teoria evoluţiei. De aceea în exemplificarea acestei strategii 
ne vom concentra exclusiv pe această luptă. 

Cum funcționează quote mining? În esență, este o 
strategie simplă şi de efect: citeşti o bucată de text în 
căutarea unei propoziţii sau fraze care să-ți susțină 
argumentul, după care ştergi şi elimini toate celelalte 
propoziţii care nu-l susțin. Pur şi simplu preiei de la un om 
de ştiinţă un citat pe care-l scoţi din context, astfel încât să- 


ți susțină punctul de vedere. Cum ar fi să preiei un citat din 
Darwin. 

Stai aşa... Darwin? 

Da, fix Darwin. Charles Darwin, cel care a formulat teoria 
evoluției. Ştiu că sună contraintuitiv şi stupid, dar unele din 
cele mai comune argumente împotriva teoriei evoluției sunt 
citate din el, precum: 


Să presupui că ochiul, cu toate mecanismele sale 
inimitabile pentru a ajusta focalizarea în funcţie de 
diferite distanțe, pentru a admite diferite cantități de 
lumină şi pentru corectarea aberaţiilor sferice şi 
cromatice, ar fi putut fi format în urma selecţiei pare, 
mărturisesc sincer, de o absurditate uriaşă. 


Acum, dacă e să te iei strict după acest citat, este cât se 
poate de rezonabil să tragi concluzia că până şi Darwin se 
îndoia de teoria evoluției. Şi dacă el făcea asta, noi de ce am 
accepta-o? Numai că acest citat este scos din context în aşa 
hal şi într-un mod atât de parşiv, încât dacă îl redăm în 
context concluzia se schimbă radical. În realitate, el face 
parte dintr-un paragraf întreg, dintr-o idee care a fost 
trunchiată. Citatul complet din Originea speciilor este: 

„Să presupui că ochiul, cu toate mecanismele sale 
inimitabile pentru a ajusta focalizarea în funcţie de diferite 
distanțe, pentru a admite diferite cantități de lumină şi 
pentru corectarea aberațţiilor sferice şi cromatice, ar fi putut 
fi format în urma selecției pare, mărturisesc sincer, de o 
absurditate uriaşă. Când s-a afirmat prima dată că soarele 
este fix şi că lumea este cea care se învârte, bunul-simț al 
omenirii a declarat doctrina ca fiind falsă; dar, după cum 
ştie orice filozof, vechea vorbă vox populi, vox Dei nu se 
aplică şi în ştiinţă. Şi totuşi, rațiunea îmi spune că, dacă pot 
fi dovedite numeroase gradaţii de la un ochi imperfect şi 


simplu la unul perfect şi complex, fiecare stadiu fiind util 
fiinţei la care apare, aşa cum, fără îndoială, stau lucrurile; 
mai mult, că dacă ochiul variază infinitezimal, fiecare 
variație fiind moştenită, aşa cum, fără îndoială, stau 
lucrurile şi în acest caz; iar dacă fiecare dintre aceste variații 
se va dovedi utilă unui animal în condiţii de viaţă mereu 
schimbătoare, atunci dificultatea de a crede că un ochi 
perfect şi complex poate fi format prin selecție naturală, deşi 
insurmontabilă pentru imaginaţia noastră, nu poate fi 
considerată reală.” (Apud Christopher Hitchens, Dumnezeu 
nu este mare, trad. de Patricia Neculae, ed. Litera, 2018.) 

lată adevărul! Având întregul citat, întreaga idee, vedem 
că totuşi Darwin nu se îndoia de teoria evoluției. Acum să 
nu fim naivi, oamenii ăştia nu au omis trei sferturi din idee 
pentru că le-a intrat un elefant în ochi fix când ajunseseră 
la partea interesantă. Este ceva cât se poate de voit. Atât de 
voit, încât chiar avem cărți care se bazează pe această „mică 
neînțelegere”. Avem, de exemplu, cartea Demisia lui Darwin 
de Joe White şi Nicholas Comninellis, pe a cărei ultimă 
copertă scrie: 


Ştiaţi că Charles Darwin şi-a semnat de bunăvoie 
demisia când, pus în fața complexității ochiului uman, 
a afirmat în cartea sa Originea speciilor: „Mărturisesc 

că poate părea o adevărată nebunie să presupui că 
ochiul, cu sistemele sale complexe pentru ajustarea 
distanței şi a intensității luminii, pentru corectarea 
anomaliilor cromatice şi de sfericitate, este rezultatul 
selecției naturale”? 


Dar quote mining-ul nu se reduce la astfel de metode. 
Există pe piață destule „documentare” (şi folosesc termenul 
în cel mai larg sens posibil) precum What the bleep do we 
know (plin de bazaconii New Age şi quantum woo) care au ca 


invitați oameni de ştiinţă cât se poate de serioşi ce susțin, în 
aparenţă, ideile pseudoştiinţifice prezentate. Cum aşa? 
Producătorii „documentarelor” îi abordează pe acei oameni 
de ştiinţă sub pretextul unui interviu despre, să zicem, fizica 
cuantică. După ce a fost luat interviul, răspunsurile lor sunt 
scoase din context şi, prin magia editării video, introduse 
într-un nou context astfel încât să pară că şi ei sunt de 
acord cu acele bazaconii. 

O altă întrebare pe care trebuie s-o pui atunci când te 
găseşti față în față cu un citat dubios este: din ce moment al 
vieții autorului provine citatul? Să nu uităm că oamenii de 
ştiinţă sunt oameni şi că se pot răzgândi în lumina unor noi 
dovezi. Astfel, dacă îți aduci aminte din primele capitole, 
timp de mulți ani Albert Einstein nu a acceptat că universul 
s-ar extinde, susținând că este static. Ulterior însă şi-a dat 
seama că a greşit (grație unor dovezi aduse de alți fizicieni). 
Astfel, un citat din Einstein care să susţină că universul nu 
se extinde ar fi cât se poate de inutil, având în vedere că 
omul s-a răzgândit mai târziu. 

Cea mai eficientă metodă să te aperi de această strategie? 
Pur şi simplu să cauţi sursa citatului respectiv, cu tot cu 
context. Nu strică nici să pui nişte întrebări suplimentare. 
Cine e autorul? În ce împrejurări a zis ce a zis? În ce 
moment al vieții a spus acel lucru? La ce întrebare a 
răspuns (în cazul în care e vorba de un interviu)? De 
exemplu, revenind la citatul lui Darwin, chiar şi dacă ar fi 
fost adevărat că el se îndoia de teoria evoluției, merită să ne 
întrebăm: ce relevanţă ar fi avut acel citat şi acea părere 
având în vedere muntele de dovezi pentru evoluție? Cum să 
dai ca argument un citat de acum mai mult de o sută de ani 
ca să contrazici nişte dovezi cât se poate de recente? 

Un exemplu foarte bun pentru chestia asta este 
următorul. Cei de la Turnul de Veghe (Martorii lui Iehova) au 
publicat în 1985 Viața. Cum a ajuns aici? Prin evoluție sau 


creaţie? care încearcă să infirme teoria evoluției prin citarea 
(în afara contextului original) a diverşi oameni de ştiinţă, 
precum Solly Zuckerman, anatomo-patolog: 


Când e comparat cu craniile de oameni şi ale altor 
primate, craniul Australopitecului este, în aparență, 
foarte similar cu cele ale primatelor, nu cu al 
oamenilor. Să afirmi contrariul ar fi totuna cu a afirma 
că negrul este alb. 


Aparent, sursa acestui citat este Revista Colegiului Regal 
a Chirurgilor din Edinburgh din ianuarie 1966. Zuckerman 
chiar a spus chestia asta, dar, când este citat, se uită (în 
mod convenabil) că această observaţie a fost făcută înaintea 
descoperirilor unor schelete mult mai complete de 
Australopiteci, precum Lucy (schelet complet în proporție de 
40%, descoperit în 1974), care îi infirmă spusele. Stupid, 
nu-i aşa? E ca şi cum ţi-aş cita dintr-un medic din Evul 
Mediu (sau chiar din timpul Renaşterii) ca să-ți dovedesc că 
microbii nu există. 

Într-un context ceva mai banal, quote mining poate fi 
întâlnit peste tot în jurul tău, mai ales când vine vorba de 
recenzii la diverse filme, albume sau cărți sau chiar la ştiri 
sau talk-show-uri. Nu de puţine ori s-a întâmplat ca o 
prezentare de pe un DVD care spune „o mare operă de artă” 
să provină de fapt dintr-o frază ceva mai mare, de genul: 
„acest film ar fi avut potenţialul de a fi o mare operă de artă, 
dar actorul principal lasă de dorit, iar regizorul este 
Icsulescu”. După cum spuneam mai devreme, nu e greu nici 
să înregistrezi un interviu, iar apoi să-l editezi cum vrei tu. 


Din zgomot, muzică 


Când creierul îți joacă feste 


De multe ori, după cum probabil ţi-ai dat seama deja, 
omul nu prea are de ales şi ajunge să creadă în tot felul de 
idei pseudoştiinţifice sau în supranatural. Durează un pic 
să ne dezmeticim şi să preia rațiunea hățurile, pentru că de 
multe ori chiar propriul creier ne pune bețe-n roate. Nu o 
face intenţionat, săracul, este mai degrabă vorba despre 
felul în care funcționează şi încearcă să găsească un sens 
lumii din jur. 

Probabil cele mai bune exemple pentru chestia asta sunt 
iluziile optice. În cazul acesta, ochii văd ceva, transmit 
semnalul la creier astfel încât el să interpreteze ce vede, dar 
creierul pur şi simplu se blochează: nu înțelege ce i-ai pus 
în față şi încearcă să potrivească ce vede el cu ce-a învățat 
despre lumea din jur. Fireşte, toate astea se petrec în 
fracțiuni de secundă, iar creierul trebuie să se hotărască 
rapid ce înțelege din toată povestea. De multe ori greşeşte. 


Iluziile optice sunt greşeli pe care le face creierul. 


Da, ştiu că pentru tine creierul uman pare un organ 
perfect, la câte ştie să facă, dar în realitate nu e aşa. A 
evoluat timp de sute de milioane de ani (şi încă o face), fiind 
un organ avansat, da, dar nu perfect. De aceea, „am văzut 
cu ochii mei!” nu e chiar cel mai bun argument, mai ales 
când vine vorba de chestii ce țin de paranormal sau 
pseudoştiință. Un exemplu foarte bun este cel cu oamenii 


aflați în moarte clinică şi care susțin că au ajuns la porțile 
raiului sau au fost în drum spre ele, adesea parcurgând un 
tunel la capătul căruia se află o lumină. Deşi ne-ar plăcea 
să fie adevărat, deoarece ne confirmă dorința ca după 
moarte să mai existe ceva, un loc ferit de toate capriciile 
acestui univers rece şi aleatoriu, explicația este că în acele 
momente creierul se află în stare de şoc şi încearcă să revină 
pe linia de plutire, astfel că suferă atât halucinații vizuale, 
cât şi auditive, chit că nu eşti conştient. Deâjă-vu-urile şi 
terorile nocturne sunt consecința altor situaţii în care 
creierul „se împiedică” şi, timp de o secundă sau mai multe, 
„dă eroare”. 

Cu toate acestea, sunt multe lucruri de genul ăsta pe care 
creierul le face total intenționat: cum ar fi să-ți scoată 
propriul nas din câmpul vizual, astfel încât să ai o imagine 
clară în față. Deşi e destul de mare şi fix în fața ochilor, nu- 
ți vezi nasul până nu te concentrezi pe el. De asemenea, o 
persoană normală clipeşte cam de 15-20 de ori pe minut, 
deci cam de 1.200 de ori pe oră, adică de 28.800 de ori pe zi. 
Cam 10% din orele în care suntem treji sunt petrecute pe 
întuneric. Şi totuşi, tu nu simți asta, deoarece creierul ştie 
ce să facă astfel încât să nu fii conştient de acele 
milisecunde de întuneric. 


Apophenia: legături şi tipare imaginare 


O altă chestie pe care o face creierul şi care a fost şi este 
esențială pentru specia umană e apophenia. Am mai 
menționat-o când am vorbit de astrologie, dar a venit 
vremea s-o tratăm mai pe larg: este pur şi simplu tendința 
omului de a percepe tipare în informaţii aleatorii, de a găsi 
legături între două sau mai multe lucruri care nu au nici o 
legătură între ele, de a găsi o ordine într-un loc în care nu 


există aşa ceva. O însuşire a creierelor noastre e să găsească 
legături între anumite elemente în scopul şi cu speranța de 
a discerne nişte tipare semnificative în experiențele 
senzoriale trăite zi de zi. 

E luni. Întârzii la muncă pentru că alarma telefonului nu 
a funcționat. Pisica tocmai şi-a făcut nevoile pe canapea. 
Aparatul de cafea scoate nişte sunete ciudate şi nu mai 
funcționează. Afară plouă cu găleata, iar maşina nu mai 
vrea să pornească. În mod normal, una sau două întâmplări 
nefericite ar trece neobservate, dar mai adaugă câteva astfel 
de experiențe şi în scurt timp o să începi să crezi că eşti de 
fapt victima unui complot al unor forțe nevăzute. Cu 
siguranță nimic nu e la nimereală. E un tipar şi totul se 
întâmplă cu un sens. Aceasta e, după cum i se spune în 
statistică, o eroare de tip I, un fals pozitiv: să vezi un tipar 
acolo unde nu este. 

Există şi o eroare de tip II sau fals negativ, în care pur şi 
simplu nu vezi un tipar acolo unde este, iar dintre cele două 
tipuri de erori ultimul este mult mai periculos. De exemplu: 
te întorci acasă, vezi uşa descuiată (deşi tu ai încuiat-o), pe 
podea sunt toate lucrurile tale aruncate, laptopul îţi lipseşte 
şi auzi glasul cuiva. Un fals negativ ar fi să intri în casă ca şi 
cum totul ar fi în regulă şi efectiv să nu conştientizezi ce se 
întâmplă, adică să nu vezi vreun tipar. Dar în realitate 
nimeni nu face asta, pentru că ar fi periculos pentru propria 
supraviețuire, iar creierul tău, după sute de milioane de ani 
de evoluţie, ştie să fie precaut şi să te ferească de rele. Din 
perspectivă evoluționistă, este mult mai bine să percepi un 
tipar acolo unde nu este, decât să ratezi nişte semne foarte 
importante şi să nu percepi un tipar acolo unde este, 
punându-ți astfel viața în pericol. 

Apophenia ne-a fost un tovarăş de încredere de-a lungul a 
sute de mii de ani de evoluție: observând tipare, am înțeles 
care ne este mâncarea, care ne sunt prădătorii. Chestia aia 


de pe jos este o creangă de copac, sau un şarpe veninos? Ce 
se aude din depărtare este mormăitul unui urs, sau vocea 
unui om? Better safe than sorry. La un moment dat, am 
învățat să creştem plante şi să practicăm agricultura şi, 
timp de mii de ani, am fost ajutaţi de constelațţiile de pe cer 
şi de apophenia pentru a nu muri de foame: când vedeam 
întreaga constelație Orion pe cer, ştiam că trebuie să 
înceapă iarna, iar când vedeam asterismul Triunghiul Verii, 
ştiam că urmează să vină primăvara şi vara. Astfel, puteam 
planifica din timp cum să semănăm plante ori să culegem 
recolta. Evoluţia noastră ca specie şi civilizație a depins de 
cât de bine ne-am descurcat cu nişte tipare imaginare de pe 
cerul nopții. 

Câteodată însă apophenia poate distorsiona felul în care 
înțelegem o anumită situaţie, şi atunci avem de-a face cu 
gambler's fallacy (eroarea jucătorului de jocuri de noroc), ceva 
des întâlnit: este credința greşită că, odată ce s-a întâmplat 
un lucru, e foarte probabil ca el să se întâmple mai frecvent 
(sau mai puţin frecvent) în viitor. Acum, pentru a fi o eroare, 
această credință trebuie să fie aplicată în cazul proceselor 
aleatorii, cum ar fi datul cu banul sau aruncatul zarurilor. 
Deşi poate apărea în mult mai multe situaţii, este o eroare 
adesea asociată cu jocurile de noroc şi cu oamenii care se 
îndeletnicesc cu ele, de unde şi numele. 

De exemplu: dai cu banul. La prima încercare îţi iese cap. 
La a doua îţi iese din nou cap. La a treia tot cap şi aşa mai 
departe, până când ai dat de cinci ori cu banul şi de cinci ori 
ţi-a ieşit cap. Văzând asta, e foarte probabil să crezi ori că 
este mult mai probabil ca rezultatul următoarei aruncări să 
fie tot cap (pentru că deja ai avut acest rezultat de cinci ori), 
ori că la următoarea aruncare o să-ți iasă pajură, pe 
considerentul că „e rândul ei să apară”. Fireşte, oricare din 
aceste raționamente este greşit, pentru că datul cu banul e 
un proces aleatoriu şi rezultatul fiecărei aruncări este 


complet independent de ce a fost până atunci. Indiferent de 
rezultatele anterioare, la fiecare aruncare există o şansă de 
50% să-ți pice sau cap, sau pajură. 

Gambler's fallacy se mai numeşte şi Monte Carlo fallacy, 
nume inspirat de unul din cele mai cunoscute cazuri în care 
s-a produs această eroare de logică. Pe 18 august 1913, la 
cazinoul Monte Carlo din Monaco s-a întâmplat ceva tare 
neobişnuit: la un joc de ruletă, bila a căzut pe spațiul de 
culoare neagră de pe ruletă de 26 de ori la rând. Conform 
statisticilor, şansele să îți pice negru sau roşu de 26 de ori 
la rând la ruletă este cam de 1 la 66,6 milioane 
(presupunând că nu se trişează). Problema este că jucătorii 
care erau de față s-au gândit cumva că dacă a ieşit negru de 
26 de ori la rând era musai ca acum să urmeze un lung şir 
de bile care să cadă pe culoarea roşie. Aşa că au pariat toți 
pe roşu şi au pierdut milioane de franci. După cum am spus 
însă, această eroare de logică poate apărea în orice context 
al vieţii noastre, cum ar fi atunci când aşteptăm un copil. 
Multe familii pot fi tentate să creadă că dacă au deja trei 
copii de sex feminin, atunci următorul clar o să fie un copil 
de sex masculin pentru că „e cazul”, „e rândul lui”. 

Gambler's fallacy este unul dintre cele mai întâlnite 
cazuri din viaţa de zi cu zi în care apophenia îşi face de cap: 


Găsim un tipar acolo unde nu este şi îi dăm o anumită 
semnificaţie. 


În momentul în care scapă de sub control, apophenia dă 
în schizofrenie (atunci când, de exemplu, interpretezi 
zgomotele aparatului de aer condiționat drept voci care îţi 
spun să faci lucruri nasoale, ai clar o problemă). De fapt, 
termenul Apophănie a fost propus prima oară în 1958 de 
psihiatrul Klaus Conrad cu referire la primele stadii ale 
schizofreniei, pe care el le definea drept „observarea 


nemotivată de legături, acompaniată de o anumită senzație 
de sens şi scop”. 


Pareidolia şi „omul din Lună” 


Pe 25 iulie 1976, în jurul planetei Marte se roteau liniştite 
două nave spațiale pământene: Viking 1 şi Viking 2. 
Plecaseră de pe Pământ cu aproape un an înainte, cu scopul 
bine determinat de a analiza planeta vecină, care deja 
captase atenţia şi imaginaţia omenirii încă de la sfârşitul 
secolului al XIX-lea. Una din primele lucrări literare ce 
menționa planeta Marte a fost Across the Zodiac de Percy 
Greg, scrisă în 1880, în care se povesteşte cum un 
pământean vizitează planeta vecină, unde întâlneşte nişte 
ființe inteligente foarte mici. Acestea sunt convinse că nu 
există viață în altă parte decât pe Marte şi că de fapt 
personajul principal e pur şi simplu un marțian mai înalt, 
venit din altă parte a planetei. Printre alte opere literare (şi 
nu numai: să nu uităm de emisiunile radio şi TV sau de 
pulp magazines americane) care se referă la planeta roşie, 
nu putem uita, fireşte, de Războiul lumilor al lui H.G. Wells, 
în care marțienii sunt mai belicoşi şi nu numai că ştiu de 
existența vieţii în alte părți decât pe Marte, dar şi vor să 
cucerească alte lumi. 

Da, planeta vecină ne stârnea interesul de acum un secol; 
sigur că urma s-o explorăm îndeaproape imediat ce aveam 
să dezvoltăm tehnologia necesară. Mai ales că trebuia să 
ştim cum este acolo, dacă putem trăi pe acea planetă şi mai 
ales dacă trăieşte deja cineva pe ea! Ideea asta, că Marte ar 
fi locuită, nu a scos-o Percy Greg din buzunar. Prin 1877 
astronomul Giovanni Schiaparelli a descoperit (uitându-se 
prin telescop) nişte forme de relief ciudate, un fel de linii 


care brăzdau suprafața marțiană. El le-a numit canali, în 
italiană. 

Acum, ca să înţelegi unde vreau să ajung cu întreg 
capitolul ăsta, trebuie să facem un mic curs de italo-engleză. 
Vezi tu, când a dat numele de canali acestor forme de relief, 
Schiaparelli se referea la ceea ce în engleză se numeşte 
channel, adică „porţiune de mare situată între două ţărmuri 
apropiate” (conform DEX 2009). Mai târziu însă, când 
cuvintele lui au fost traduse în engleză, a fost folosit 
cuvântul canal, al cărui înțeles este „albie artificială sau 
amenajată, care leagă între ele două mări, două fluvii, un 
râu cu un lac etc. şi care serveşte la navigaţie, la irigări sau 
la construcții hidrotehnice” (DEX 2009). Sfârşitul secolului 
al XIX-lea a fost o perioadă în care a început construcția a o 
grămadă de proiecte uriaşe de infrastructură, inclusiv 
canale (cum ar fi canalul Suez, terminat în 1869, şi canalul 
Panama, a cărui construcție a început în 1880). Vezi cum se 
leagă totul? Un cuvânt tradus aiurea a dus la paroxism 
imaginația multor astronomi. Ei au ajuns la concluzia că 
mai mult ca sigur acele canale (canals, nu channels) au fost 
construite de către o civilizaţie inteligentă. Mai mulți 
astronomi au confirmat canalele lui Schiaparelli, ba chiar au 
descoperit altele noi (de multe ori înflorind datele şi 
dublându-le). Astronomul Percival Lowell a fost unul dintre 
cei mai de seamă susținători ai ideii de canale construite de 
o civilizație marțiană, dar erau destui alții care se îndoiau 
serios că ar fi ceva de capul lor. Până în 1909, deja nu mai 
interesa pe nimeni ideea cu pricina, mai ales că, la 
începutul secolului XX, s-a descoperit că acele canale erau 
de fapt o iluzie optică apărută din cauza calităţii inferioare a 
instrumentelor folosite în astronomie până în acel moment. 
După cum vei vedea însă, oamenii încă voiau să creadă că 
există viață pe Marte. 


Revenim la navele spațiale Viking. 25 iulie 1976. Probabil 
o zi toridă atât în SUA, cât şi în România. Viking 1 orbita de 
zor planeta Marte şi făcea fotografii, strângând informații pe 
care urma să le trimită echipei responsabile cu această 
misiune. Nava se afla deasupra regiunii Cydonia, unde la un 
moment dat a făcut o fotografie care avea să facă valuri 
mulți ani de atunci încolo: în acea fotografie se vedea destul 
de clar o structură care seamănă cu o față de om! 

Astronomii de la NASA au fost foarte uimiți şi amuzați 
când au primit această fotografie de la Viking 1, ba chiar au 
trimis-o presei spre publicare, explicând cât de frumoasă 
este acea iluzie optică datorată formei dealurilor şi felului în 
care lumina de la Soare pică pe ele. Harold Masursky (unul 
din membrii echipei proiectului Viking) chiar a spus în 
glumă, referitor la faţa de pe Marte: „Asta-i tipul care a 
construit canalele lui Lowell”. Ce nu se aşteptau însă 
oamenii de ştiinţă era ca unii să preia ştafeta de la Percival 
Lowell şi s-o ducă mai departe, susținând că această 
formaţiune era artificială, construită de o civilizație 
inteligentă şi avansată care locuia pe Marte. Richard 
Hoagland, autor de cărți şi adept al conspiraționismului, a 
fost principalul propagator al ideii. De fapt, el era convins că 
nu numai Marte, ci şi Luna şi câteva luni ale lui Jupiter şi 
Saturn erau populate de civilizații avansate, iar NASA şi 
guvernul SUA ascundeau acest lucru (fireşte). Mulţi i-au 
cântat în strună. Şi încă îi cântă... 


Cydonia, pe 25 iulie 1976. În partea de sus se vede clar „fața 
marțiană”. Sursa: NASA/JPL. 


Care este totuşi explicaţia „feţei” de pe Marte pentru 
oamenii sănătoşi la cap? În primul rând, e vorba de aspectul 
tehnic: în comparaţie cu ce avem astăzi la dispoziţie, 
camerele foto de pe navele Viking aveau o rezoluție destul de 
mică. Fotografiile făcute de aceste două nave au rezoluția de 
250 m/pixel sau 550 m/pixel (adică un pixel din fotografie 
reprezintă 250, respectiv 550 metri). În schimb, pe 8 aprilie 


2001, Mars Global Surveyor (o navă trimisă tot de NASA, 
care a ajuns pe orbita planetei Marte în 1997) avea o cameră 
foto mult mai bună, cu rezoluţia de 14 m/pixel, aşa că a 
făcut o nouă fotografie misterioasei fețe, fotografie în care se 
vedeau nişte... dealuri. Deci până la urmă e vorba, într- 
adevăr, de nişte dealuri. Cine ar fi crezut? Bine, asta nu le-a 
tăiat din elan defel conspiraționiştilor noştri, pentru că, 
dacă te uiţi la fotografie vei observa în colțul din stânga jos 
un soi de piramidă. Hait! Asta cum o explicați, oamenilor de 
ştiinţă? 

Dar până la urmă, oricât de proaste ar fi fost camerele de 
pe navele Viking, fața de pe Marte nu ar fi existat niciodată 
dacă omenirea nu se caracteriza prin ceva pe nume 
pareidolia. 

Deşi sună a boală în fază terminală, pareidolia nu ne 
pune în pericol viața (de obicei), ba chiar ne-a fost de mare 
ajutor de-a lungul milioanelor de ani în care am evoluat. Ea 
e un caz particular de apophenia: este tendința de a percepe 
un tipar într-o imagine, un şir de imagini sau un şir de 
sunete, în care în mod normal nu există un astfel de tipar. 
Pareidolia este apophenia „specializată” pe imagini şi sunete, 
iar fața de pe Marte e un exemplu clasic pentru această 
tendință. Atunci când te uiţi la norii de pe cer şi vezi tot felul 
de iepuraşi sau dragoni, aia e pareidolia. Când te uiţi pe 
cerul nopții şi vezi Carul Mic sau Carul Mare, e pareidolia. 
Când vorbeşti cu un prieten pe internet, iar el îţi scrie :) şi 
tu vezi o față care zâmbeşte, e din nou pareidolia (pentru că 
în realitate sunt pur şi simplu două puncte şi o paranteză). 
Când vezi Isuşi în felii de pâine prăjită, tot pareidolia este. 
lar exemplele pot continua la nesfârşit. Nu-ţi face griji, nu e 
nimic în neregulă cu tine dacă vezi toate chestiile astea, ba 
chiar e ceva cât se poate de normal! Această tendință se 
manifestă peste tot în viaţa de zi cu zi şi ne-a fost tovarăş de 
drum încă din preistorie. Explicaţia evoluționistă e aceeaşi 


ca la apophenia: te ajută să supraviețuieşti şi să mai apuci o 
zi pe Pământ. Dacă vezi ceva mişcându-se în tufişuri, dar nu 
vezi clar ce este, creierul decide că e mai bine să crezi că-i 
un urs şi să ştergi putina, decât să-l ignori şi (în cazul în 
care chiar e un urs) să mori. 


„Fața marțiană” văzută într-o nouă lumină. Fotografie făcută de 
Mars Global Surveyor pe 8 aprilie 2001. Datorită rezoluţiei 
îmbunătăţite a camerei foto, forma de relief arată nu atât ca o 


față, cât ca un deal. Sursa: NASA/JPL/Malin Space Science 
Systems. 


Pareidolia este deosebită pentru că ne ajută să observăm 
chipuri cât de cât umane în locuri în care nu există aşa 
ceva: 


Fie că e vorba de partea din față a unui automobil, de 
forme de relief de pe Marte sau orice alte lucruri, 
creierul nostru este mereu pus pe detectat fete umane. 


Psihologii evoluționişti sunt de părere că această tendință 
a fost foarte avantajoasă pentru strămoşii noştri. Omul este 
o ființă socială a cărei supraviețuire depinde mult de 
membrii grupului din care face parte, astfel că ne-am format 
de-a lungul timpului tendința de a percepe în doi timpi şi 
trei mişcări intențiile altor indivizi. Sau uneori trebuie să ne 
ferim de alți indivizi din propria specie, iar detectarea 
intenției lor este şi ea o calitate. Chiar şi nou-născuțţii sunt 
mult mai interesați de o față umană decât de oricare alt 
tipar la fel de complex, fiind capabili să o detecteze imediat 
ce îşi dezvoltă văzul. 

Procesul acesta de detectat feţe, chipuri în orice este atât 
de bine înrădăcinat în creier, încât e de ajuns să vezi o 
formă de genul (-_-) (până la urmă două paranteze rotunde 
şi trei linioare orizontale) ca nu numai să detectezi o față, ci 
chiar să ştii care este starea ei! E o față iritată. În ziua de azi 
ştim că în creier există o zonă dedicată detectării fețelor şi 
corpului în ceea se numeşte girusul fusiform. Dacă acesta 
este vătămat (în urma unui accident vascular cerebral, de 
exemplu) pot apărea afecțiuni precum prosopagnosia, care 
este incapacitatea de a recunoaşte chipuri. Oamenii care 
suferă de prosopagnosia severă nu-şi pot identifica membrii 
familiei după față: văd ochii, nasul, gura, dar nu le pot pune 


cap la cap ca să vadă o față. Adică văd fața (că nu sunt 
orbi), dar pur şi simplu nu o recunosc drept față! 

Când vine vorba de paranormal şi pseudoştiinţă, 
pareidolia este regină şi duce la nişte cazuri destul de 
interesante, mai ales când nu se însoţeşte cu gândirea 
critică. Astfel, de-a lungul timpului, au fost numeroase 
cazuri de întâlniri de gradul III cu extratereştri (de pildă 
cazul Kelly-Hopkinsville: nişte oameni au confundat într-o 
noapte nişte bufnițe cu urechi lungi cu extratereştri, 
începând să tragă în ele), sirene (se crede că întreaga 
mitologie a sirenelor a pornit de la întâlnirile marinarilor cu 
dugongi, nişte mamifere marine) sau fantome - toate fiind 
cazuri care se bazează pe fenomenul pareidolia. 

Sugestia are un rol extrem de important în pareidolia. În 
multe cazuri nu poți vedea un lucru sau un chip până în 
momentul în care ţi se spune unde să te uiţi şi ce să vezi. 
„Uită-te la norul ăla, nu ți se pare că seamănă cu un 
dragon?” Şi bam! deodată începi să vezi şi tu dragonul ăla, 
chit că te-ai mai uitat de vreo trei ori la norul cu pricina şi 
nu era nimic acolo. Cel mai bine vezi (de fapt auzi) cât de 
importantă este sugestia (sau autosugestia) când vine vorba 
de EVP (electronic voice phenomenon, fenomenul vocii 
electronice) sau de melodiile cu „mesaje subliminale”. 

EVP este ipoteticul proces prin care se fac auzite vocile 
fantomelor în zgomotul de fond alb al aparatelor de radio. 
Adică pui un reportofon într-o cameră „bântuită” şi-l laşi să 
înregistreze. Majoritatea vânătorilor de fantome aud adesea 
diverse voci de „spirite” după ce ascultă înregistrările 
respective. Normal, nu? Eşti vânător de fantome, cauţi 
fantome într-o casă aşa-zis bântuită, clar o să auzi voci de 
fantome în zgomotul de fond alb. 

Michael Nees şi Charlotte Phillips au efectuat în 2014 un 
studiu asupra fenomenului pareidoliei auditive în contextul 
experiențelor paranormale. Au participat la experiment 28 


de subiecţi, care au fost expuşi la diverşi stimuli auditivi: 
înregistrări considerate EVP de către vânătorii de fantome, 
înregistrări cu oameni care vorbeau, înregistrări degradate 
cu oameni care vorbeau şi zgomot de fond alb. Toţi au primit 
aceleaşi înregistrări, dar unora li s-a spus că trebuie să 
identifice EVP (voci de spirite şi fantome) în ele, iar altora li 
s-a spus că pur şi simplu trebuie să identifice voci umane în 
medii zgomotoase. Nu li s-a indicat ce reprezenta fiecare 
înregistrare. Cei cărora li s-a spus să caute EVP au detectat 
mult mai multe voci în înregistrările degradate cu voci 
umane şi presupusele înregistrări EVP decât grupul care 
căuta voci umane în medii zgomotoase, chit că doar 22% 
înțelegeau ce spuneau acele voci. Acest studiu vine în 
sprijinul ideii că e de ajuns să ţi se sugereze existența unor 
voci ca să le detectezi, fie că ele există sau nu. 

Cât despre melodiile cu „mesaje subliminale”, ai mai auzit 
de ele. Sunt melodii pe care, se presupune, dacă le asculți în 
mod normal, totul sună OK, dar dacă le asculți pe dos (de la 
coadă la cap), o să auzi tot felul de îndemnuri la crimă sau 
preamăriri aduse diavolului sau diverse alte mesaje. Cele 
mai des întâlnite exemple privesc melodia Stairway to 
Heaven de Led Zepellin, în care multora li se pare că aud 
versurile „Here's to my Sweet Satan” („în sănătatea dragului 
meu Satan”) dacă ascultă melodia de la coadă la cap. Nici 
Queen nu se lasă mai prejos, îndemnându-i pe ascultători 
în melodia Another one bites the dust să se relaxeze un pic 
cu nişte marijuana şi explicând de ce merită s-o faci: „It's 
fun to smoke marijuana” („e distractiv să fumezi marijuana”) 
ar zice Freddie Mercury. Fireşte, nu o să auzi nimic dacă nu 
ştii ce să auzi şi unde să auzi! De aceea, videourile în cauză 
de pe YouTube îți spun mereu „uite, aici se aude cum zice 
de Diavol, ascultă mai atent”. Toată nebunia asta s-a 
desfăşurat mai ales între anii 1970 şi 1990, când diverse 
grupuri creştine au decis cumva că trupele care cântau rock 


(fie heavy-metal, fie rock-n-roll, nu conta) băgau mesaje 
subliminale în melodiile lor. Raționamentul lor era că dacă 
asculți melodia normal, conştientul tău nu detectează 
mesajul subliminal, dar subconştientul tău o s-o facă şi o să 
asculte de el, pentru că aşa funcţionează creierul uman în 
opinia lor. 

Acum, deşi ideea de mesaje subliminale în melodii este 
absurdă (chiar nu s-a dovedit că ar exista un asemenea 
fenomen), ea se bazează pe un proces real folosit în muzică, 
numit backmasking, în care un sunet este înregistrat invers, 
pe dos, într-o melodie ce rulează normal. The Beatles au 
popularizat această tehnică, introducând în piesele lor 
înregistrări pe dos ale unor melodii instrumentale. După ce 
a început toată nebunia cu „mesajele subliminale satanice”, 
mai multe trupe au început să le folosească în mod satiric, 
ba chiar făcând mişto de cei care căutau astfel de mesaje. 
Trupa Poésie Noire a înregistrat pe albumul ei Tetra un 
mesaj pe care dacă îl ascultai pe dos spunea: „You fucking 
asshole, play the record in the normal way” („Cretinule, 
ascultă discul normal”). „Weird al” Yankovic a avut şi el mai 
multe astfel de mesaje în melodiile lui, unul în melodia I 
remember Larry, care spune: „Wow, [you] must have an 
awful lot of free time on your hands” („Uau, cred că ai tare 
mult timp liber la dispoziţie”). 

lată de ce nu e o idee bună să te bazezi pe argumentul 
„am văzut cu ochii mei!” sau „am auzit cu urechile mele!” 
când vine vorba despre vreo afirmaţie ce ţine de 
pseudoştiință sau paranormal. După cum am arătat în acest 
capitol, creierul uman se poate înşela (şi o face destul de 
des), de multe ori experiențele noastre senzoriale nefiind în 
concordanță cu realitatea. De aceea şi există experimente şi 
metoda ştiinţifică, pentru că astfel eliminăm bună parte din 
eventualele erori ale propriilor organe de simț şi din 
prejudecățile noastre. 


Filmele cu Nicolas Cage duc la înec 


Ohoo, cu ce afirmaţie îndrăzneață deschid acest capitol! 
Din raţiuni de spaţiu (nu pot să am ditamai cârnatul de 
titlu), a trebuit să scurtez fraza, care, întreagă, era de fapt 
aşa: „Sunt filmele în care joacă Nicolas Cage responsabile 
pentru cazurile de oameni înecați în piscine?” Sună fix a 
titlu pe care ai putea să-l găseşti în vreun ziar tabloid şi 
pare absurd la prima vedere, dar stai un pic: am dovezi! 
Ştiinţifice, ai putea spune. Uită-te la figura 8 de mai jos. 

În această diagramă poţi vedea clar că există o legătură 
între numărul de cazuri de oameni care s-au înecat în 
piscină şi numărul de filme în care a jucat Nicolas Cage. 
Vezi ce frumos urcă şi coboară curbele împreună? Şi nu, 
statisticile respective nu au fost inventate, au ca surse site- 
urile CDC (Center for Disease Control and prevention) şi 
Internet Movie Database. Concluzia cât se poate de logică şi 
clară este că filmele în care joacă Nicolas Cage influențează 
cumva oamenii şi duc la înecuri în piscine. 

Sau mă înşel? Este oare posibil, având în vedere că 
informaţiile sunt atât de clare şi concrete? Dacă încă ți se 
pare absurdă această idee, să ştii că ai dreptate. Deşi datele 
sunt cât se poate de corecte, iar diagrama însăşi nu este 
greşită, eu m-am înşelat într-o privință şi am făcut o eroare 
de logică măricică: am văzut că cele două curbe sunt 
corelate şi am tras concluzia că una o cauzează pe cealaltă. 

æ Nicholas Cage > Înecurile din piscină 


Curba numărului de înecuri în piscină în funcție de timp (ani) 
(linie groasă) şi curba numărului de filme cu Nicholas Cage în 
funcţie de timp (linie subțire). Sursa: Spurious Correlations 
http: //tylervigen.com/spurious-correlations 


Corelaţia este un concept din statistică şi descrie relația 
dintre două sau mai multe variabile. Aceasta poate fi 
pozitivă, dacă o creştere a frecvenţei unei variabile este 
însoţită de o creştere a frecvenţei celeilalte variabile, sau 
negativă, dacă o creştere a frecvenței unei variabile este 
însoțită de scăderea frecvenței celeilalte variabile. În 
exemplul de mai sus este vorba de o corelaţie pozitivă, 
pentru că frecvența primei variabile (cazurile de oameni 
înecaţi în piscine) creşte sau scade împreună cu cea de-a 
doua variabilă (filmele în care joacă Nicolas Cage). Un 
exemplu de corelație negativă este următoarea: cu cât 
frecvența oamenilor vaccinați pentru anumite boli creşte 
(prima variabilă), cu atât scade frecvența cazurilor de 
oameni care se îmbolnăvesc de acele boli (a doua variabilă). 

Corelaţia este un instrument valoros în statistică, dar 
problema apare atunci când decidem că asta implică şi o 
cauzalitate între cele două variabile. În acel moment facem 
eroarea de logică pe care am făcut-o eu mai sus, pentru că 
adevărul crud este acesta: 


Corelaţia nu implică şi cauzalitate. 

Concluzia la care am ajuns eu mai sus este rezultatul 
unei erori de logică ce se numeşte în latină cum hoc, ergo 
propter hoc şi se traduce în română astfel: „cu aceasta, deci 
din cauza acesteia”, adică, mai explicit: „ceva s-a petrecut 
împreună cu acest lucru, deci s-a întâmplat din cauza 
acestuia”. Această eroare de logică este strâns legată (şi 
adesea se confundă) cu alta, numită post hoc, ergo propter 
hoc („după aceasta, deci din cauza acesteia”), care afirmă că 
dacă un lucru s-a petrecut după un alt lucru, atunci primul 
l-a cauzat pe al doilea. Fie că le suprapui, fie că le tratezi 
separat, ambele afirmaţii sunt false. 

Există mai multe situaţii în care cauza este dedusă în 
mod ilogic din corelația dintre două variabile (A şi B). Avem 
astfel eroarea de logică numită cauzalitate inversă, în care 
conchidem că B îl cauzează pe A. De exemplu: 

e Observăm că viteza cu care morile de vânt se învârt 
creşte sau scade odată cu viteza vântului. 

e Putem deduce astfel că vântul este produs de rotația 
morilor de vânt. 

Această concluzie este falsă, rotația morilor de vânt nu 
este cauza vântului. În realitate, lucrurile se petrec invers: 
vântul cauzează rotația morilor de vânt şi putem dovedi asta 
foarte uşor: vântul poate fi observat şi în locuri în care nu 
există astfel de mori, în timp ce, pentru a se roti, morile au 
nevoie să bată vântul. 

A doua situaţie este ignorarea unei cauze comune, în care 
se afirmă că variabila A cauzează variabila B, dar se ignoră 
complet variabila C care le cauzează atât pe A, cât şi pe B. 
Un exemplu ar fi: 

e Există o corelație foarte puternică între oamenii care 
adorm încălțați şi oamenii care se trezesc cu durere de cap. 

e Concluzia este că adormitul încălțat duce la trezirea cu 
durere de cap. 


Aici concluzia este greşită pentru că se ignoră prezența 
unui al treilea factor care poate cauza ambele variabile: să 
consumi băuturi alcoolice în exces şi să adormi beat. Dacă 
eşti beat, există posibilitatea să adormi încălțat, iar de 
dimineață o să te trezeşti, fireşte, cu o durere de cap de 
toată frumuseţea. 

A treia situație este cauzalitatea bidirecțională, în care se 
ignoră faptul că A şi B se pot cauza reciproc. De exemplu, să 
zicem că vrei să conservi păşunile din savană, aşa că doreşti 
să scapi de elefanți (pentru că mănâncă iarba care 
alcătuieşte păşunile). Ar fi însă o acţiune greşită, deoarece, 
deşi elefanții se hrănesc cu iarbă, şi iarba se „hrăneşte” cu 
îngrăşământul natural lăsat în urmă de elefanți. Astfel, deşi 
elefanții mănâncă iarba, ei ajută şi la creşterea ierbii din 
savană. 

A patra situaţie este pur şi simplu coincidența: cel mai 
probabil este pur şi simplu o coincidență că A se corelează 
cu B şi de fapt nu există nici o cauză care să ducă de la 
unul la celălalt. În exemplul de la începutul acestui capitol, 
e fix vorba de coincidență. 


Este o pură coincidență faptul că numărul de oameni 
care mor înecați în piscine creşte sau scade odată cu 
numărul de filme în care joacă Nicolas Cage. 


Când presa bagă strâmbe 


Eroarea logică de corelație care implică şi cauzalitate este 
foarte des întâlnită în presă. Acum nu ştiu câte publicaţii 
online sau offline fac această greşeală pe bune sau pur şi 
simplu manipulează, dar ştiu că oamenii care citesc 
anumite publicaţii sunt adesea păcăliți de titluri precum: Un 


elev şi-a bătut cu bestialitate părinții după ce a jucat Doom pe 
calculator. 

E un titlu similar cu ce ai putea găsi (sau ai găsit în 
trecut) într-un articol de ziar. În caz că nu ştii, Doom este 
un joc pe calculator cu împuşcături (jucătorul deține rolul 
unui personaj care împuşcă tot felul de demoni, având mai 
multe arme la dispoziție). O să te dezumflu puțin şi o să-ți 
spun că până în momentul de față nu s-a dovedit o legătură 
de cauzalitate între jocurile video violente şi copiii excesiv de 
violenți. Şi totuşi, discuția pe marginea acestui subiect 
persistă de cel puţin 20 de ani şi nu dă semne că s-ar opri. 

Revenind la titlu, el este un exemplu clasic de post hoc, 
ergo propter hoc. Informaţia dată doar în titlu este foarte 
neclară şi nu este suficientă pentru a ne putea forma o 
părere. Aflăm că băiatul şi-a bătut părinţii după ce a jucat 
un joc video violent, dar întrebarea-cheie ignorată este: la 
cât timp după A (jucatul de Doom) s-a întâmplat B (bătutul 
părinților)? Este o întrebare importantă, pentru că de multe 
ori afli că de fapt tipul a jucat ultima oară Doom cu două 
luni înainte de eveniment, lucru care diminuează drastic 
presupusa relație de cauzalitate. E ca şi cum cineva ar 
spune: „Alex a spart cu capul, de nervi, un perete, după ce 
s-a spălat pe dinți. Concluzia este că spălatul pe dinţi l-a 
făcut să devină violent. Alex ar trebui să nu se mai spele pe 
dinți”. Dar eu m-am spălat pe dinți la ora 10.00 (mă trezesc 
mai greu) şi am spart peretele cu capul abia după-amiază, la 
ora 17.00. 

De asemenea, după cum s-a întâmplat de-a lungul 
timpului, presa „uită” să menţioneze (sau pur şi simplu n-o 
interesează) că adesea copiii care comit astfel de fapte 
violente au un anturaj dubios, au probleme la şcoală, sunt 
ei înşişi victimele unor abuzuri sau pur şi simplu au nişte 
probleme de natură psihică. 


Poezia cu vaccinurile şi autismul 


Un alt exemplu elocvent este cel al antivacciniştilor şi al 
afirmației lor principale: vaccinurile cauzează autism. Mai 
exact, este vorba de vaccinul ROR (Rujeolă-Oreion-Rubeolă, 
în engleză MMR - Measles-Mumps-Rubella) care ar fi, spun 
ei, cauza principală a numeroaselor cazuri de autism ce tot 
apar de câțiva ani încoace. Dovezile? Un articol dintr-un 
jurnal ştiinţific (promit să revin asupra lui mai încolo) şi o 
corelație pozitivă între numărul de copii vaccinaţi şi 
numărul de cazuri de autism la copii. Creşte variabila A, 
creşte şi variabila B. Tu ce crezi? 

Pe măsură ce au apărut mai multe vaccinuri, ele au fost 
oferite populaţiei, aşa că e cât se poate de firesc că a crescut 
numărul de imunizări. Ba chiar, datorită lor, am reuşit să 
eradicăm variola. Îţi dai seama ce înseamnă asta?! Să 
elimini o boală de pe fața Pământului este una dintre cele 
mai mari realizări ale omenirii din întreaga sa istorie. Din 
păcate, mai sunt o grămadă de alte boli care ar trebui 
eradicate. Din fericire, avem deja la dispoziție o mulțime de 
vaccinuri şi încă pe atâtea vor fi create şi dezvoltate. 
Datorită progresului tehnologiei şi cunoştinţelor medicale. 

Şi totuşi, cum explicăm corelarea cu acele cazuri de 
autism? De ce au crescut? Cel puțin în SUA, autismul a 
devenit prevalent după anul 2000, când cercetătorii au 
început să-l urmărească. Din cauză că rata cazurilor de 
autism a crescut, oamenii au început să se teamă de o 
epidemie. De unde şi teama că vaccinurile ar cauza această 
afecțiune. Cu toate acestea, adevărul este mult mai simplu 
şi mai interesant: nu a crescut numărul cazurilor de autism 
(adică nu au fost afectați mai mulți copii), ci pur şi simplu 
am învățat să depistăm mai bine acele cazuri! 

Conform unui articol din Scientific American, primul 
diagnostic de autism a fost dat în 1943, când Leo Kanner a 


introdus termenul de autism infantil pentru a descrie copiii 
care păreau izolați social. Conform criteriilor de diagnostic 
ale lui Kanner, cercetătorii din 1966 estimau că în SUA unul 
din 2.500 de copii avea autism. În 2000, se estima că unul 
din 150 de copii avea autism, iar în 2017 se estima că unul 
din 68 de copii avea autism. Motivul pentru care a crescut 
numărul de cazuri este, printre altele, pur şi simplu faptul 
că cercetătorii din 1966 luau în considerare cazurile severe 
de autism, şi nu pe cele cu nişte caracteristici mai subtile 
ale acestei afecțiuni. Cu timpul însă, cunoştinţele medicale 
au avansat, iar medicii şi-au îmbunătățit metodele de 
depistare. 

Autismul are în ziua de azi un spectru mai larg, 
cuprinzând mai multe criterii decât pe vremea lui Leo 
Kanner, în 1943. În trecut, multe persoane care sufereau de 
autism erau diagnosticate cu alte afecțiuni, precum 
dizabilitate intelectuală, sau, dacă aveau o formă mai 
uşoară, erau pur şi simplu priviți ca nişte oameni care se 
purtau mai ciudat. În 1994 DSM (Manualul de Diagnostic şi 
Statistică al Tulburărilor Mentale) a lărgit definiția 
autismului, incluzând şi sindromul Asperger în partea mai 
„blândă” a spectrului. În 2013, DSM--5 (ediția a cincea a 
manualului) a introdus autismul, sindromul Asperger şi 
tulburarea globală (pervazivă) de dezvoltare - nespecificată 
altfel (da, aşa se cheamă afecțiunea) în acelaşi diagnostic. 
Un rol foarte important îl joacă şi conştientizarea 
autismului: cazurile par că s-au înmulțit şi pentru că am 
devenit mult mai conştienţi de această afecțiune. Dacă în 
trecut persoanele care sufereau de autism erau pur şi 
simplu instituționalizate şi deveneau invizibile, în ziua de azi 
pot primi ajutor de specialitate şi pot fi înregistrate în 
diverse rapoarte din care se pot realiza statistici. 

Acum, fireşte că există posibilitatea să fi crescut numărul 
de cazuri şi din diverse cauze biologice. Ele există, dar 


realitatea este că această creştere îngrijorătoare a cazurilor 
de autism e cauzată tocmai de faptul că am învăţat să-i 
depistăm mai bine pe cei cu această tulburare şi să ne 
ocupăm mai bine de ei. 


Nu erau mai puțini oameni cu autism pe vremuri, ci 
pur şi simplu nu erau diagnosticaţi, nu se ştia că au 
această afecțiune. 


Iată cum, în realitate, se dovedeşte că în corelaţia dintre 
vaccinuri şi autism nu există şi o relaţie de cauzalitate, 
cauzele variabilelor respective fiind total diferite. Aş adăuga, 
de asemenea, că în prezent (datorită naturii lor de 
medicamente preventive) vaccinurile sunt printre cele mai 
bine reglementate medicamente, existând numeroase studii 
(cel puţin 25 în cazul vaccinului ROR) care confirmă că nu 
există nici o legătură între ele şi autism. 


Schimbare de situaţie: când corelaţia chiar 
implică o cauzalitate 


Şi totuşi, ideea asta de corelaţie care să implice automat 
şi cauzalitate este cât se poate de normală, dacă stăm să ne 
gândim mai bine. La fel ca apophenia şi pareidolia, nevoia 
de a vedea o cauzalitate în corelaţie este strict legată de 
nevoia noastră de a crea ordine în haosul ce ne înconjoară 
(A şi B nu pot fi corelate din pură coincidență, sigur una o 
cauzează pe cealaltă, ne gândim adesea). În natură, în 
ştiinţă şi în viața de zi cu zi există destule evenimente în 
care corelația chiar implică şi cauzalitate: de exemplu, cu 
cât au parte de mai multă lumină solară, cu atât plantele 
cresc mai mult. Cu cât încălzeşti mai mult un ibric cu apă, 
cu atât mai multă apă o să treacă din starea de agregare 


lichidă în starea de agregare gazoasă. Şi exemplele pot 
continua. 

Bun, în cazul ăsta, cum deosebim până la urmă eroarea 
de logică de concluzia corectă? În ştiinţă, o grămadă de 
dovezi se bazează pe corelarea unor variabile; mai ales în 
domenii precum medicina, psihologia şi sociologia, corelarea 
este un tip valoros de dovadă ştiinţifică, fiind folosită ca 
indicator pentru existența unor tipare interesante. Cu toate 
acestea, oamenii de ştiinţă au grijă mereu să nu uite că o 
corelație nu înseamnă neapărat şi cauzalitate: presupunerea 
că A îl cauzează pe B doar pentru că A este corelat cu B nu 
este acceptată în general. Pentru a putea afirma că există o 
relație de cauzalitate între două variabile corelate, oamenii 
de ştiinţă trebuie să realizeze o serie de experimente folosind 
metoda ştiinţifică. 

Înţelegi în ce constă diferenţa? În dovezi. 


În ştiinţă, în momentul în care se descoperă o 
corelație, se verifică posibila cauzalitate prin 
experimente. 


În schimb, atunci când cineva face eroarea de logică prin 
care conchide că din corelaţie rezultă direct cauzalitatea, el 
foloseşte pur şi simplu corelaţia ca argument - şi atât. Fie că 
vorbim de un tratament, o boală, nişte factori sociali sau 
economici sau mai ştiu eu ce, corelația de una singură nu 
poate fi folosită ca dovadă pentru o relaţie cauză-efect. E 
uşor şi tentant să tragi concluzii pripite bazate pe o anumită 
corelaţie, de aceea este foarte important să ai un ochi ager 
cu care să observi imediat eroarea de logică. 


Planul B: studiile ştiinţifice 


Modul de operare standard când eşti adept al 
pseudoştiinței este să juri şi să te dai de ceasul morţii că 
ştiinţa nu va putea explica niciodată (sau nu acum, cel 
puţin) toate fenomenele alea pe care le descrii. Dar 
câteodată ai nevoie de nişte extra-convingere (mai ales dacă 
ai în fața ta un public ceva mai sceptic) şi trebuie să recurgi 
la arma ta secretă: studiile ştiinţifice. 

Stai... ce? 

Da, oricât de ciudat ar suna, în momentul în care vrea să 
câştige un plus de prestigiu şi încredere din partea 
publicului, pseudoştiința recurge la studii ştiinţifice. Ironic, 
nu-i aşa? Pentru că oricât ai îndruga tu verzi şi uscate, 
cumva, într-un colțişor mai puţin explorat al minţii tale, ştii 
totuşi că ştiinţa este de încredere. Să nu ne amăgim însă: în 
majoritatea covârşitoare a cazurilor, studiile ştiinţifice nu 
dau dreptate şi nu aduc nici un plus de valoare afirmațiilor 
pseudoştiinţifice. Dar dacă le suceşti destul şi culegi ce vrei 
din ele, pot să-ţi confirme orice vrei! În general, tactica asta 
o vezi folosită de publicaţiile online de pseudoştiință 
(Collective Evolution, The Mind Unleashed, Awareness Act, 
Efemeride, Cocoon şi alte site-uri care sper să dea ortul 
popii până să public cartea asta... am şi eu dreptul să 
visez!), unde apar articole de genul „Noi studii afirmă că 
fluorul este toxic” sau „Un nou studiu confirmă că viața de 
după moarte există” sau „Fizica cuantică dovedeşte că 
realitatea este o iluzie!” şi alte tâmpenii. 

În ştiinţă, studiile ştiinţifice sunt o parte extraordinar de 
valoroasă a metodei ştiinţifice şi a încercării noastre de a 
înțelege fenomenele din univers. Foarte pe scurt, un studiu 
ştiinţific este consemnat într-un articol pregătit de o echipă 
de cercetători despre un anumit subiect, în care sunt 
incluse informații şi rezultate obţinute în urma 
experimentelor efectuate de autori. Un studiu ştiinţific este 
scris într-un limbaj tehnic şi clar, astfel încât să nu lase loc 


de interpretări, exprimând în mod absolut neambiguu de la 
ce premisă/observaţie au pornit cercetătorii, care a fost 
metodologia aplicată şi cum s-au făcut experimentele în 
urma cărora s-au obținut rezultatele. 

Studiul ştiinţific nu are mare putere de unul singur, dar 
este foarte important pentru că, după publicarea sa, alți 
oameni de ştiinţă îl pot prelua în încercarea de a-i replica 
rezultatele. Dacă şi ei reuşesc să le obțină şi publică un alt 
studiu care să-l confirme pe primul, atunci fundamentul 
acestuia este întărit. 

Când e vorba de articole pseudoştiinţifice care folosesc 
studii ştiinţifice ca surse, poți da de două tipuri: 

e Cele valide, făcute corect, dar înțelese prost de cel care 
scrie despre ele; 

e Cele făcute incorect, de o calitate îndoielnică, provenite 
din nişte reviste ştiinţifice de o calitate la fel de îndoielnică. 

Hai să vedem concret cum arată fiecare caz. 


Fluor de mucegai - când înţelegi ce vrei dintr-un 
studiu ştiinţific 


Prin aprilie 2018, unul din cele mai noi site-uri de 
pseudoştiință, Awareness Act, a publicat un articol intitulat 
„Fluoride Officially Classified As A Neurotoxin In World's 
Top Medical Journals” („Fluorul - clasificat oficial ca 
neurotoxină în revistele medicale internaționale de top”). 

Acum nu o să reproduc aici întregul articol, dar iată 
primele două paragrafe (traduse de mine) ca să putem 
înțelege despre ce vorbim: 

„Numărul dovezilor despre cât de negativ poate fi 
impactul fluorului asupra sănătății noastre a crescut rapid 
de-a lungul ultimilor ani. Oamenii speră că prin aducerea la 


cunoştinţă a acestui fapt putem înlătura fluorura de sodiu 
din rezervele de apă de pe mapamond. 

Recent s-a făcut un mare pas în această direcţie. Într-una 
din cele mai prestigioase reviste medicale, The Lancet, 
fluorul a fost în sfârşit clasificat ca neurotoxină 100%. Asta 
îl pune în aceeaşi categorie cu elemente precum plumbul, 
arsenicul şi mercurul.” 

La fel ca frica de E-uri, despre care am vorbit deja, frica 
asta de fluor în apă sau în pasta de dinţi este cât se poate 
de atractivă, iar detaliile motivelor pentru care e folosit 
fluorul sunt la fel de neinteresante pentru ei. Prima 
întrebare la care e musai să răspundem pentru a înțelege 
toată debandada asta de articol este: de ce punem fluor în 
apă (sau în pasta de dinţi)? Conspiraţioniştii susțin că e 
vorba de un complot mondial pentru a menține populaţia 
docilă (aceleaşi rezultate sunt obținute, zice-se, şi prin 
folosirea de iod în sare sau clor în apă) sau pur şi simplu ca 
să ne îmbolnăvească de cancer. Scopul este de fapt mai 
puţin malefic: 


Majoritatea oraşelor îşi tratează cu fluor apa pentru a 
combate cariile populației. 


Eficacitatea fluorului în combaterea cariilor este foarte 
bine documentată încă din anii 1940 şi folosirea lui e o 
soluție foarte bună şi ieftină prin care populaţia să poate fi 
ferită. În mod similar se procedează şi cu clorul din apa 
potabilă (folosit pentru a distruge bacteriile care pot 
îmbolnăvi lumea de holeră, dizenterie sau febră tifoidă) sau 
cu iodul din sare (folosit pentru a preveni deficiența de iod, 
care poate duce la guşă şi cretinism). 

Când vorbim de fluorul din apă însă, este foarte 
important de specificat că nu vorbim de fluor ca element 
chimic, ci de nişte compuşi chimici cu fluor. Astfel, 


fluorizarea apei se face în general prin adăugarea în apa 
potabilă de: fluorură de sodiu (NaF), acid hexafluorosilicic 
(H>SiFs) şi fluorosilicat de sodiu (NaoSiFs). Organizaţia 
Mondială a Sănătăţii recomandă un nivel de la 0,5 până la 
1,5 mg/l (miligrame pe litru), în funcţie de climă şi alte 
surse de fluor. 

Ca nivel al fluorizării apei potabile, SUA stă cel mai bine, 
un studiu arătând că, în 2010, 66% din cetățenii SUA aveau 
acces la apă potabilă fluorizată. Europa, în schimb, stă mai 
prost: doar 2% din cetățenii acestui continent au acces la 
apă fluorizată, anume în Regatul Unit al Marii Britanii, 
Irlanda, Spania şi Serbia. (Menţionez că nu am găsit 
statistici pentru România, Google preferând să mă îngroape 
în linkuri cu articole conspiraționiste.) Aha! Este acesta un 
indiciu că într-adevăr fluorul din apă ne face rău? N-aş zice. 
Deşi mulți  conspiraţionişti folosesc această statistică 
(procentul redus de cetățeni europeni cu acces la apă 
fluorizată) drept dovadă că fluorul în apă este periculos, este 
foarte important de reținut că motivul principal pentru care 
restul ţărilor din Europa au ales să nu mai bage fluor în apa 
potabilă este că pur şi simplu oamenii obțin fluorul din alte 
surse. Într-adevăr, numeroase studii atestă faptul că ţările 
industrializate nu au nevoie de fluor în apă, deoarece îl 
obțin din alte locuri, precum pasta de dinţi, dar şi sare sau 
lapte. Germania, de exemplu, a renunțat din anii 1970 la 
fluorizarea apei potabile, dar din 1991 a băgat fluor în sare, 
tot în ideea de a opri cariile. Pe lângă asta, în funcție de 
poziția geografică, apa poate conţine în mod natural diferite 
cantități de fluor. După cum vezi, nici unul din motive nu 
coincide cu „vor să ne controleze” sau „pentru că fluorul ne 
dă cancer”. 

În fine, revenind la articolul de pe Awareness Act, prima 
neregulă apare în momentul în care ni se spune că studiul 
ştiinţific a fost publicat în revista ştiinţifică The Lancet, deşi 


a fost de fapt publicat în Lancet Neurology. Mă rog, doar 
caut nod în papură, distracţia abia acum începe. Vezi tu, 
studiile şi revistele ştiinţifice nu clasifică nimic. Pur şi 
simplu nu au autoritatea necesară. De asemenea, doar 
pentru că un studiu este publicat nu înseamnă că 
informaţiile sau rezultatele sale sunt automat valide şi 
definitive. Ele doar pun o problemă, oferă nişte dovezi, care 
apoi sunt reproduse şi dezbătute de oamenii de ştiinţă. 
„Poftiţi, băieţi, noi am ajuns la concluzia asta, voi ce părere 
aveți?” Peerreview! Asta-i tot ce pot face. Organizațiile 
guvernamentale precum OMS sunt cele care, folosindu-se de 
dovezi şi informaţiile obţinute prin cercetare, determină 
dacă o substanță chimică este un pericol pentru sănătatea 
noastră şi o reglementează corespunzător. 

Să rezumăm. Un studiu ştiinţific: 

e nu este definitiv; 

e nu este automat valid doar pentru că a fost publicat; 

e poate fi realizat defectuos. 

Puterea unui studiu ştiinţific stă în replicarea lui de către 
alți cercetători. Dacă este doar el, singur cuc, cu autorii lui, 
atunci nu m-aş aventura să iau de bun ce scrie acolo. De- 
aia trebuie să ai grijă cu articolele pe care le tot vezi în 
newsfeed, că nu trece o săptămână fără să citeşti pe 
Facebook (sau pe ce reţele de socializare îți pierzi timpul) 
cum că „Un studiu arată că oamenii care vorbesc cu 
foştii /fostele sunt probabil psihopaţi” sau „Un studiu arată 
că oamenii care întârzie trăiesc mai mult”. Este vorba de un 
singur studiu? Atunci citeşte articolul cu oarecare rezerve, 
doar ca pe o curiozitate, nu-l lua de bun. Publicaţiile online 
(inclusiv alea de pop science) nu se interesează ce zic alți 
cercetători despre acel studiu, dacă a fost retras (vorbim mai 
multe despre asta mai încolo) sau în ce condiţii a fost 
realizat. E studiu ştiinţific, deci e literă de lege, nu? Nu. 


Şi apropo de publicaţii online, de obicei când acestea 
publică articole care se referă la studii ştiinţifice fie copiază 
textul din altă sursă care a tradus foarte prost studiul, fie îl 
traduc ei înşişi cât de prost le permite timpul. Ce? Îţi 
imaginezi că ăia de pe Science Alert sau I Fucking Love 
Science sunt cercetători? Nu, sunt oameni ca mine şi ca 
tine, care interpretează ce şi cum înțeleg. De bine, de rău, 
ăştia se chinuie să înțeleagă exact ce au zis ăia, în schimb, 
în cazul site-urilor de pseudoştiință, precum Awareness Act, 
dăm peste adevărate comori ale incompetenței. Pur şi 
simplu citesc studiul ştiinţific pe diagonală (dacă îl citesc), 
interpretează cum vor ei şi BAM! - avem articol. Revenind 
însă la articolul nostru cu fluorul, să nu uităm de această 
bijuterie:  „[...] fluorul a fost în sfârşit clasificat ca 
neurotoxină 100%. Asta îl pune în aceeaşi categorie cu 
elemente precum plumbul, arsenicul şi mercurul”. 

Din această bucăţică de text îți poți da seama cât de 
puţin ştie autorul despre subiectul în discuţie. El afirmă 
despre fluor că e „neurotoxină 100%” de parcă, gata, asta-i o 
caracteristică absolută a lui. Fluorul e neurotoxină 100%. 
Punct. Deci e nociv. Punct. În realitate, sintagma asta nu 
are nici un sens şi nici un om de ştiinţă (toxicolog, medic, 
chimist) nu o s-o folosească în viața lui; mai degrabă o să-ți 
vorbească de LD50. După cum am discutat deja, doza face 
otrava, deci la fel ca orice substanţă, şi fluorul sau compușii 
săi pot deveni toxici dacă sunt ingerați într-o anumită doză. 
La fel şi apa, sarea, oxigenul şi alte elemente chimice sau 
compuşi chimici care te ajută să trăieşti. Nici unul nu este 
toxic pur şi simplu, ci devine toxic în funcţie de doză. Dacă 
fluorul e neurotoxină 100%, cum evaluezi apa? Cât la sută 
din ea e toxică? Nu are nici un sens formularea asta! 

lată motivul principal pentru care trebuie să fii 
circumspect când citeşti orice fel de articol de pe internet 
referitor la nu ştiu ce nou studiu ştiinţific: sunt şanse foarte 


scăzute ca autorul articolului să înțeleagă ce scrie în acel 
studiu. Cele mai frecvente cazuri sunt cele în care un studiu 
ştiinţific vorbeşte despre o legătură între două lucruri: 
autorii studiului spun „A este corelat cu B, având în vedere 
C, presupunând că D în condiţiile E”, în timp ce mass-media 
înțelege doar „A îl cauzează pe B”. Am spus mai sus că 
studiile ştiinţifice sunt scrise într-un limbaj tehnic şi clar, 
care să nu lase loc de interpretări. De exemplu, în momentul 
în care într-un studiu scrie că „se sugerează” o legătură 
între A şi B, păi doar se sugerează, în nici un caz nu 
înseamnă că legătura dintre A şi B este certă (cum înțeleg 
oamenii în general). Sau când un studiu spune „s-a arătat 
că există o legătură statistic semnificativă între compusul A 
şi boala B”. În viaţa de zi cu zi, „semnificativ” înseamnă 
„important”, că s-a produs ceva important, dar în ştiinţă 
ceva (statistic) semnificativ este pur şi simplu un rezultat 
care are mai puţin de 5% şanse să apară din întâmplare. Nu 
indică sub nici o formă ceva important la care merită să 
caşti ochii, ci pur şi simplu o chestie OK, normală. De aia e 
musai să înţelegi terminologia unui studiu ştiinţific când te 
apuci să-l citeşti sau să scrii despre el. 

Ce spune, de fapt, studiul despre care vorbesc cei de la 
Awareness Act? În secțiunea „Abstract” (partea care rezumă 
într-un paragraf sau în mai puțin de 300 de cuvinte 
aspectele majore ale întregului studiu ştiinţific) scrie aşa: 

„[...] Pentru a controla pandemia de neurotoxicitate 
asupra dezvoltării creierului, propunem o strategie globală 
de prevenţie. Substanțele chimice netestate nu ar trebui să 
fie bănuite că sunt sigure pentru dezvoltarea creierului, iar 
substanţele chimice folosite în mod curent şi toate 
substanțele chimice noi ar trebui, deci, să fie testate pentru 
neurotoxicitate asupra dezvoltării.” 

Practic, autorii articolului spun că toate substanțele 
chimice ar trebui considerate neurotoxice pentru copii, 


având în vedere inabilitatea ştiinţei de a evalua în mod 
precis sau eficient  neurotoxicitatea pe  creierele în 
dezvoltare, citând cercetări mai vechi pe fluor ca exemplu 
pentru ideea de substanță chimică potenţial periculoasă. Nu 
ți se pare că e o diferență ca de la pământ la cer între ce 
spun cei de pe Awareness Act şi studiul respectiv? Ţi se pare 
că e acelaşi lucru? Nu-s eu cel mai perspicace om de pe 
planetă, dar mie-mi sună a două lucruri diferite. 


Trădătorii 


Pe lângă neînţelegerea gravă de care dau dovadă autorii 
acelui articol, e musai să menționez şi că însuşi studiul 
ştiinţific calcă în străchini şi a fost criticat (chiar în Lancet 
Neurology) de o grămadă de oameni de ştiinţă din domeniu 
pentru că e imprecis şi foloseşte termeni alarmişti. S-ar 
putea să te surprindă, ba chiar să te şocheze, dar nu orice 
studiu ştiinţific este neprihănit ca o fecioară. 

De fapt, întreaga comunitate ştiinţifică are de furcă de ani 
de zile cu membri pentru care „metoda ştiinţifică” e mai 
degrabă numele unui fel de salată sau pentru care ştiinţa se 
face în funcție de cine are cei mai mulți bani. Deoarece, şoc, 
oamenii de ştiinţă sunt oameni şi unii n-au pic de etică sau 
preferă să-şi urmeze îndeaproape credințele, prejudecățile şi 
preconcepțiile. Nu există pădure fără uscături. 

Deşi o grămadă de studii sunt rezultatul unei etici 
îndoielnice (adică autorul a ales să facă nişte bani în plus în 
loc să facă ştiinţă ca la carte), premiul de excelenţă îl câştigă 
fără doar şi poate Andrew Wakefield, care a publicat pe 28 
februarie 1998, împreună cu echipa sa, în revista ştiinţifică 
The Lancet, un studiu în care, printre altele, făcea legătura 
între autism şi vaccinul ROR (Rujeolă-Oreion-Rubeolă). 
Povestea, pe scurt, stă cam aşa: 


e În aprilie 1994, în Anglia, un avocat pe nume Richard 
Barr a dat în judecată Aventis Pasteur, SmithKline Beecham 
şi Merck, producători ai vaccinurilor Immravax, Pluserix- 
MMR şi MMR II (vaccinuri ROR) - şi a câştigat. Potrivit 
reclamațţiei, vaccinurile ROR erau în general defecte şi nu ar 
fi trebuit folosite. (Parţial adevărat: în 1988 s-a descoperit că 
vaccinuri precum Immravax şi Pluserix-MMR prezintă un 
risc inacceptabil de mare de meningită aseptică. În 
consecință, în 1992 acestea au fost scoase de pe piață şi 
înlocuite cu MMRII, care era sigur.) 

e Richard Barr era deja specializat în darea în judecată a 
companiilor farmaceutice. Deşi a mai încercat să dea în 
judecată în 1980 producătorii vaccinului pentru tuse 
convulsivă, nu a reuşit. Ca avocat, aparent, nu făceai bani 
în astfel de cazuri. Dar asta avea să se schimbe când în 
Anglia a fost introdusă Legea pentru protecția 
consumatorului din 1987, care permitea ca producătorii şi 
distribuitorii de medicamente să fie dați în judecată pentru 
daune aduse de produsele lor. Este o idee bună, clar! Numai 
că Barr s-a plasat profesional într-un loc confortabil din 
care putea să profite de această lege. 

e Ulterior, observând două studii ştiinţifice publicate de 
Wakefield în care se explora legătura dintre rujeolă, boala 
lui Crohn şi bolile inflamatorii intestinale, Barr l-a contactat 
pe autor pentru o expertiză. Asta se întâmpla în 1996. 

e În februarie 1998, Wakefield publică studiul care face 
legătura dintre vaccinul ROR şi autism (în baza unui 
sindrom proaspăt inventat de Wakefield:  enterocolită 
autistică îi spunea el — şi nu, nu există), având ca eşantion 
12 copii cu autism. Îl cunoştea deja pe Richard Barr de doi 
ani. 

Dar nu neapărat studiul a creat valuri, ci conferința de 
presă care a urmat publicării studiului; conferință în care 
Wakefield a afirmat că părinţii a 8 copii din 12 dădeau vina 


pe vaccinul ROR pentru faptul că, la doar câteva zile după 
vaccinare, copiii lor de aproximativ 14 luni au dezvoltat 
simptome de autism şi că (citez) „nu mai pot susține 
folosirea continuă a acestor trei vaccinuri combinate până 
când această problemă nu se va rezolva”. Aproape imediat 
această conferință a fost criticată de comunitatea ştiinţifică 
pentru că ar fi fost, de fapt, „ştiinţă prin conferință de presă” 
(science by press conference), practica prin care unii oameni 
de ştiinţă pun sub vizorul mass-media diverse rezultate ale 
cercetărilor efectuate de ei înainte ca acestea să fie verificate 
de restul comunității ştiinţifice. Termenul este folosit în sens 
peiorativ, pentru că cei care apar în astfel de conferințe de 
presă urmăresc doar atenția mass-media, conştienţi fiind că 
este puțin probabil să câştige aprobarea comunităţii 
ştiinţifice. Reclama prematură încalcă în mod decisiv ideea 
de peerreview independent a metodei ştiinţifice: înainte de a 
fi difuzate şi a li se face reclamă, acestea trebuie examinate 
din scoarță în scoarță şi independent de către comunitatea 
ştiinţifică. Procedeul standard este fix acela de care am 
vorbit până acum: publicarea studiului într-o revistă 
ştiinţifică, pentru ca şi alți cercetători să-l evalueze şi 
verifice. Dar Wakefield nu a făcut asta. El a decis ca în urma 
unui singur studiu (al său) să vorbească public, în fața 
jurnaliştilor, despre posibilul şi nedoveditul pericol al 
vaccinului ROR asociat cu autismul. 

(Fireşte, cazul lui Wakefield nu e singurul exemplu de 
ştiinţă prin conferință de presă. Altul - unul din cele mai 
notabile - a avut loc în septembrie 2012, când Gilles-Eric 
Scralini a susținut o conferință de presă în care a afirmat că 
alimentele modificate genetic au provocat cancer la şobolani. 
Acest lucru s-a întâmplat în ajunul publicării unui studiu 
ştiinţific şi a unei cărți, precum şi înainte de premiera unui 
film, toate pe acelaşi subiect, şi a fost preambulul unei 
inițiative de etichetare a alimentelor modificate genetic. 


Ulterior s-a descoperit că băiatul nostru le cerea jurnaliştilor 
să semneze contracte de confidenţialitate pentru a putea 
primi studiul ştiinţific respectiv, special pentru a-i împiedica 
să discute studiul cu alți oameni de ştiinţă.) 

Până acum însă, deşi sună totul foarte dubios şi cam bate 
la ochi, nimic nu e sigur. Poate Wakefield era totuşi un 
medic mânat de bune intenții. Numai că, în februarie 2004, 
jurnalistul Brian Deer a publicat în The Sunday Times 
rezultatul unei investigații din care s-a aflat că: 

e Părinţii a patru sau cinci dintre copiii care au participat 
la experimentele pentru acel studiu făceau parte din grupul 
celor care tocmai se pregăteau să dea în judecată 
producătorii de vaccinuri ROR; 

e Andrew Wakefield a primit 55.000 de lire sterline de la 
Agenţia de Asistenţă Juridică (agenţie al cărei scop este pur 
şi simplu să sprijine oamenii din Anglia şi Wales în 
probleme juridice), fiind cooptat pentru a găsi dovezi că 
vaccinul ROR cauzează autism; 

e De asemenea, părinții multor copii care au participat la 
studiul lui Wakefield erau clienţii lui Richard Barr. 

Tot Brian Deer scria în 2006, tot în The Sunday Times, că 
până la urmă, în total, Wakefield a primit cam 435.643 de 
lire sterline (plus cheltuieli) de la avocaţi pentru a dovedi că 
vaccinurile sunt periculoase şi că a început să fie plătit încă 
dinainte să publice studiul în The Lancet. De asemenea, el a 
manipulat informaţii de-ale pacienţilor pentru a ajunge la 
rezultatele dorite. 

Imediat ce a devenit cunoscut că întregul studiu a fost o 
fraudă bazată pe conflict de interese, 10 din cei 12 coautori 
şi-au retras numele din studiul în care Wakefield făcea 
legătura dintre vaccinuri şi autism, deşi susțineau că 
această idee merită să fie explorată în continuare. Apoi, în 
2010, The Lancet a retras în mod oficial acest studiu. Între 
iulie 2007 şi mai 2010, Wakefield a fost audiat de Consiliul 


General al Medicilor din Marea Britanie pentru abateri 
profesionale, printre care faptul că a cumpărat mostre de 
sânge (a câte 5 lire) de la copiii invitați la petrecerea zilei de 
naştere a fiului său şi că a cerut să le fie făcute pacienților 
participanţi la studiu diverse investigații invazive, precum 
colonoscopii, biopsii ale colonului şi puncţii lombare, fără 
aprobarea departamentului de etică. De asemenea, foarte 
important, a fost audiat şi pentru că nu a declarat conflictele 
de interese în momentul publicării studiului. Declararea 
conflictelor de interese este un pas foarte important pentru 
orice om de ştiinţă care publică un studiu, el fiind obligat să 
menţioneze de unde au venit banii dacă studiul a fost 
sponsorizat. 


Din 1998 şi până în prezent, s-au făcut numeroase 
studii peer-reviewed asupra vaccinurilor, ale căror 

rezultate susțin că nu există nici o legătură între 
vaccinul ROR (sau oricare alte vaccinuri) şi autism. 


Numărul de medici şi oameni de ştiinţă din domeniul 
medicinei care acceptă vaccinurile față de cei care nu le 
acceptă este la fel de mare ca al fizicienilor care acceptă că 
gravitația există şi că gătitul la cuptorul cu microunde nu ne 
face rău, la fel de mare ca al astrofizicienilor, astronomilor şi 
geologilor care acceptă că Pământul e sferic, nu plat, şi că 
are o vârstă mai mare de 6.000-10.000 de ani (de 4,6 
miliarde de ani, mai exact), la fel de mare ca al biologilor, 
geologilor şi paleontologilor care acceptă teoria evoluției. 
Este covârşitor. Fireşte, pe lângă ei şi studiile lor, există şi o 
mână de alți oameni şi alte studii care susțin că vaccinurile 
ne fac mai mult rău decât bine, dar sunt doar ele, fără peer 
reviews. În schimb, au în spate o grămadă de obiecţii din 
partea comunității ştiinţifice pentru metodologia greşită şi 
pentru manipularea rezultatelor. Pentru că, da, un studiu 


ştiinţific nu poate fi făcut oricum, iar mulți cercetători 
greşesc încă de la conceperea şi punerea în aplicare a 
experimentelor. lată câteva semne că experimentul dintr-un 
studiu ştiinţific este greşit: 

e Lipsa unui studiu controlat randomizat. Ideal este ca la 
începutul experimentului să alegi aleatoriu un anumit 
număr de indivizi din populaţie şi să-i împarți tot aleatoriu 
în grupul de testare (care primeşte tratamentul, de exemplu, 
dacă vorbim de studii clinice pentru un nou tratament) şi 
grupul de control (care nu primeşte medicamentul). Fireşte, 
nu în toate experimentele este necesar să existe un studiu 
controlat randomizat, dar, dacă nu există, motivele trebuie 
să fie clare şi justificate. De exemplu, dacă faci un studiu 
pentru a evalua efectele țigărilor asupra sănătății umane, 
nu poți pune în grupul de control oameni care n-au fumat 
niciodată. 

e Se prea poate să îţi alegi greşit ținta. Deşi nu e vorba de 
un experiment ştiinţific, uite un exemplu pertinent: în 1936, 
revista The Literary Digest a făcut un sondaj de opinie pe 10 
milioane de oameni şi în baza lui a prezis că Alf Landon va 
câştiga alegerile pentru preşedinţie cu 57% din voturi. Dar 
Landon a pierdut, alegerile fiind câştigate de Franklin 
Delano Roosevelt. The Literary Digest a greşit pentru că şi-a 
ales eşantionul din rândul propriilor cititori, oameni 
înregistrați că dețineau automobile şi oameni care aveau un 
abonament de telefon. În 1936, când ţara tocmai ieşea din 
Marea Criză economică, mulți oameni nu-şi permiteau 
reviste literare, maşini sau telefoane, iar cei care nu-şi 
permiteau astfel de produse era mai probabil să-l voteze pe 
Roosevelt. 

e Este foarte posibil ca numărul de participanţi să fie 
greşit. Fiecare experiment trebuie să aibă un eşantion destul 
de mare (sau destul de mic) astfel încât să permită totuşi şi 
nişte variaţii aleatorii. Dacă într-un experiment pentru a afla 


eficacitatea unui tratament ai prea puţini oameni, există 
şansa ca în mod total accidental toți oamenii sănătoşi să 
ajungă în grupul de test, iar cei bolnavi în grupul de control, 
astfel că un tratament total ineficient ajunge să pară că îşi 
face treaba. 

e Lipsa unui studiu double-blind (dublu-orb). Un studiu 
blind este cel în care subiecții experimentului nu ştiu în care 
grup se află (de test, sau de control). Un studiu double-blind 
este cel în care nici chiar experimentatorii nu ştiu acest 
lucru. În experimentele ştiinţifice, studiile (double-)blind 
sunt extraordinar de importante pentru a evita efectul 
placebo la subiecţi, bias-urile (prejudecățile, aşteptările) 
cercetătorilor şi efectul lor asupra experimentului. Dacă îi 
spui unui subiect că va primi un tratament pentru acea 
afecțiune, aşteptările lui pot avea un efect în vindecare. Deşi 
sună frumos, nu spune nimic despre eficacitatea unui 
tratament. De aceea, cel mai bine e să aibă toți (din orice 
grup ar face parte) aceleaşi aşteptări: „ia pastila asta, poate 
e medicamentul X, poate e doar o pastilă de zahăr (i se mai 
spune şi medicament homeopat, ha-ha!)”. Double-blind, în 
schimb, îi împiedică pe cercetători să le transmită 
subconştient subiecților indicii despre grupul în care se află, 
sau îi împiedică să trateze diferit un grup față de altul, sau 
să analizeze diferit rezultatele. 

e Lipsa unei metodologii stricte. Nu ştiu dacă ai auzit 
ştirea aia cu elevii din nu ştiu ce ţară (Anglia, parcă) care au 
dovedit printr-un „experiment ştiinţific” că undele Wi-Fi de 
la routerul wireless din casă face rău plantelor. Am povestit 
despre asta la începutul cărții, dar reiau câte ceva, ca să-ți 
aduci aminte. Au pus şase ghivece într-o cameră cu Wi-Fi şi 
şase în altă cameră fără Wi-Fi, iar rezultatul a fost că 
primele şase plante s-au ofilit, în timp ce celelalte au dus-o 
chiar bine. La care mass-media a înțeles că în mod clar Wi- 
Fi-ul ne face rău şi nouă! În primul rând, eşantionul era 


prea mic (12 plante), dar cea mai mare greşeală a fost că nu 
s-a făcut nimic pentru a elimina eventuale erori care puteau 
prejudicia acest mic experiment: starea de sănătate a 
plantelor nu a fost evaluată înainte şi după, condiţiile în 
care au stat nu au fost controlate (temperatură, lumină) şi 
mă îndoiesc sincer că acea cameră fără Wi-Fi era chiar fără. 
Deschide-ţi şi tu Wi-Fi-ul la telefon şi vezi câte rețele găseşti, 
câte se află în camera în care stai şi câte în alte camere sau 
apartamente. Undele radio au capacitatea de a trece lejer 
prin pereți. 

Bineînțeles, mai sunt o grămadă de alte semne că un 
experiment nu este corect realizat (la care adăugăm, fireşte, 
nereguli de genul celor din cazul lui Andrew Wakefield). 

Şi apropo de tribunale şi ştiinţă, am mai văzut în ultimii 
ani titluri de genul „Judecătorii din Italia au decis că 
vaccinurile cauzează autism”. Un exemplu concret este cel al 
unui tribunal din Rimini care a decis în iunie 2012 că un 
copil anonim a dobândit autism la un an după ce a făcut 
vaccinul ROR. Au întrebat un medic care şi-a dat cu 
părerea, ignorând toată literatura medicală de specialitate, 
şi aia a fost! În primul rând, majoritatea argumentelor 
antivaccin ale avocatului părții acuzatoare se bazau pe un 
singur studiu: cel al lui Wakefield. În al doilea rând, intrăm 
din nou în discuția post hoc ergo propter hoc: să acuzi 
vaccinul ROR pentru apariția autismului la un copil la un 
an după ce a fost administrat este o manevră extrem de 
trasă de păr. Şi eu am luat un paracetamol acum 6 luni, dar 
este total absurd să dau vina pe el pentru pneumonia care a 
dat peste mine acum. 

Un tribunal nu decide dacă vaccinurile funcționează sau 
nu, nu este în măsură să hotărască dacă razele X ne fac rău 
sau nu şi nu are nici un drept să stabilească faptul că 
Pământul e plat. Nu intră în atribuţiile lui. Ştiinţa nu se face 
într-o secundă şi nu se face în tribunal. Cercetătorii stau 


ani, zeci de ani, ca să facă un pas în față şi să dobândească 
nişte cunoştinţe în marginea unui subiect. Probabil te 
gândeşti că totuşi avocaţii folosesc ca dovezi diverse articole 
ştiinţifice, şi ar fi bine, dar adevărul crud e că atât ei, cât şi 
judecătorii sunt experți în drept, nu în cercetare ştiinţifică. 
Tribunalele greşesc, indiferent că sunt din Italia, Anglia, 
România sau SUA, iar şansele să greşească cresc cu atât 
mai mult atunci când îşi bagă nasul unde nu le fierbe oala. 
Sper că ne-am înțeles. 

Ca rezultat, în ziua de azi mapamondul este împânzit de 
antivaccinişti (mai ales de grupuri de mame pe Facebook), 
ale căror argumente au ca principal fundament (mă 
hazardez să spun ca unic fundament) studiul lui Wakefield. 
Un singur studiu ale cărui rezultate au fost manipulate, pe 
care autorul a primit bani cu grămada doar ca să scoată la 
lumină argumentele de care un avocat şi şleahia lui aveau 
nevoie ca să câştige un proces! Ştiinţa nu se face cu „vrem 
să obținem rezultatele astea, hai să căutăm dovezi care să le 
susțină”. Şi, până la urmă, nu ţi se pare ironic că 
antivacciniştii nu au absolut nici o problemă să susțină o 
idee răspândită de un medic care a minţit şi a primit bani, 
deşi ei fix de asta îi acuză pe toți medicii? 


Prădătorii 


Am dat mai înainte un exemplu de studiu ştiinţific făcut 
prost, publicat într-o revistă ştiinţifică de prestigiu precum 
The Lancet. Dar ce este o revistă ştiinţifică? Că n-am apucat 
să vorbim despre asta. O revistă ştiinţifică este pur şi simplu 
o publicaţie periodică ce are scopul de a difuza cercetări noi 
sub formă de articole ştiinţifice, cu rolul de a duce la 
progresul ştiinţei. The Lancet (împreună cu Nature) este una 
dintre cele mai vechi şi prestigioase astfel de reviste (deşi a 


călcat şi ea în străchini, după cum ai văzut), studiile 
ştiinţifice pe care le publică de obicei fiind de bună calitate. 
După cum probabil ţi-ai dat seama, comunitatea 
ştiinţifică are şi ea nişte probleme. Problemele nu sunt cu 
metoda ştiinţifică, cu ideile şi conceptele ştiinţifice în sine, ci 
cu felul în care oamenii administrează metoda, felul în care 
sunt create experimentele (am văzut mai devreme nişte 
exemple) şi felul în care sunt publicate studiile. Astfel, de 
câțiva ani încoace, s-a format această tendință periculoasă 
numită publish or perish (publici sau pieri): cercetătorii se 
simt împinşi din spate să publice cât mai multe studii 
ştiinţifice, cât mai rapid, pentru a fi luaţi în considerare şi a 
primi burse de cercetare, putând astfel să-şi continue 
cercetările şi să avanseze în carieră. Este o presiune imensă. 
După cum probabil te aştepţi, creşte numărul de studii 
ştiinţifice, ceea ce are mai mereu ca rezultat scăderea 
calității lor. Unii cercetători, în goana de a-şi publica mai 
repede lucrările, trec cu vederea diverse erori sau corelaţii 
care nu implică şi cauzalitate, şi o fac fie intenționat, fie 
neintenționat. Peter Higgs, unul dintre cercetătorii care au 
descoperit bosonul Higgs, a declarat că dacă în 1964 (când a 
făcut primele cercetări ce aveau să ducă la această 
descoperire monumentală) comunitatea ştiinţifică ar fi avut 
aşteptările pe care le are din anii 1990 încoace (de când a 
început mania publish or perish), cu siguranță nu ar mai fi 
putut continua studiile şi experimentele necesare. „În ziua 
de azi nu aş primi vreun loc de muncă în acest domeniu. Nu 
cred că aş fi considerat destul de productiv”, spunea pe 6 
decembrie 2013, într-un articol din ziarul The Guardian. 
Problema e că o revistă ştiinţifică precum The Lancet sau 
Nature nu primeşte un studiu mediocru, iar dacă primeşte 
aşa ceva editorii o să-l întoarcă pe toate părțile şi vor găsi şi 
cele mai mici nereguli din el. Şi nu pentru că sunt oameni 
răi la suflet, ci pentru că aşa funcționează ştiinţa şi peer 


review : îți evaluează studiul şi încearcă (justificat) să caute 
cele mai mici nereguli, ca să se asigure că a fost realizat 
corect. Dacă studiul tău nu e publicat, ai lucrat degeaba şi 
nu o să-ți dea nimeni bursă de cercetare, iar cariera ta n-o 
să avanseze. Ce-i de făcut? 

O idee este să încerci să-ți publici studiul într-o revistă 
open access (OA). Exemple de astfel de reviste: PLOS (Public 
Library of Science), BioMed Central, PubMed Central sau 
arXiv. După cum le spune numele, revistele open access 
sunt deschise publicului, astfel încât oricine le vizitează site- 
urile poate citi studiile publicate acolo (spre deosebire de 
revistele tradiționale precum The Lancet sau Nature, în cazul 
cărora vizitatorii trebuie să plătească un abonament pentru 
a putea citi conţinutul studiilor fie online, fie pe hârtie). 
Fireşte, tot trebuie să scoată bani de undeva, aşa că în 
momentul în care un autor oferă spre evaluare şi publicare 
un studiu, acesta trebuie să plătească o taxă ce poate varia 
(de la 8 $ până la 5000 $); revistele tradiţionale au în 
general o taxă pe pagină. 

Deşi o revistă open access e mai ieftină, un cercetător nu 
va fi foarte înclinat să-şi publice aici studiul, pentru că locul 
este mai puțin prestigios ca o revistă tradițională. Cu toate 
acestea, dezavantajul este compensat prin viteza cu care 
sunt publicate studiile. Din fericire, şi calitatea revistelor 
open access este în continuă creştere, pentru că şi aici 
studiile sunt verificate de alți cercetători (deci se face peer 
review). 

Şi totuşi, dacă eşti tipul de om pentru care noțiunile 
„etică” şi „morală” sunt doar vorbe goale, probabil nici 
revistele open access nu sunt de ajuns pentru a-ți publica 
studiul cel mult mediocru. În cazul ăsta, cea mai simplă şi 
bună soluție este să-l trimiți unui predatory journal (revistă 
prădătoare), probabil cea mai joasă speță de revistă 
ştiinţifică (deşi nu-şi merită acest nume nici în glumă), pe 


care o preocupă strict banii. Librarul Jeffrey Beall este 
persoana care a dat numele acestei categorii de reviste (mai 
exact a formulat termenul de predatory open-access 
publishing) şi s-a spetit să facă o listă cât de cât exhaustivă 
a lor. Predatory journals au o taxă foarte mică de acceptare a 
studiilor ştiinţifice, dar nu au o comisie de editori (deşi 
multe spun că „urmează să publice în curând numele lor”) 
sau au foarte puține persoane angajate; dar cel mai grav 
este că publică orice. Orice fel de studiu primesc, dacă este 
plătită taxa, îl publică. Fără peer review, deşi unele reviste 
spun că fac şi asta. Deci tu vii cu studiul tău despre gemul 
de prune care este de fapt un combustibil mai bun decât 
motorina, plăteşti taxa şi bam! — ai studiul publicat. 

Se poate întâmpla totuşi să fii un cercetător onest care 
pur şi simplu vrea să-şi publice studiul absolut corect. În 
cazul ăsta, publicarea într-o revistă prădătoare îți poate opri 
avansarea în carieră, pentru că restul comunității ştiinţifice 
nu te va mai privi cu aceeaşi încredere. Spun asta pentru că 
sunt totuşi oameni de ştiinţă care publică în astfel de reviste 
fără să aibă vreun gând ascuns şi diabolic - sunt bieți 
nevinovați atraşi de reclama acestor publicaţii. 

În 2005, doi oameni de ştiinţă pe nume David Mazières şi 
Eddie Kohler au scris un articol al cărui întreg conținut 
consta în fraza: 


Get me off your fucking mailing list („Eliminaţi-mă de 
pe lista voastră nenorocită de mailuri”) 


repetată la nesfârşit (de fapt doar de-a lungul a 10 pagini) şi 
l-au trimis spre publicare organizatorilor ediției a IX-a 
Multiconferinței Mondiale pentru Sistemică, Cibernetică şi 
Informatică, pentru a protesta față de politica lor mult prea 
relaxată de acceptare a studiilor şi pentru spamarea 
excesivă pe care o făceau (da, unul din marile păcate ale 


revistelor prădătoare e că efectiv te inundă cu mailuri şi 
reclame). 

În 2014, un alt om de ştiinţă, pe nume Peter Vamplew, a 
început să primească spam constând în e-mailuri de la 
International Journal of Advanced Computer Technology. S-a 
enervat şi, ca răspuns, le-a trimis „studiul” lui Mazières şi 
Kohler spre „acceptare”. 

Revista l-a acceptat spre publicare... 

Şi l-a şi evaluat. 

I-a dat calificativul excelent. 

Bine, în cele din urmă articolul nu a fost publicat pentru 
că Vamplew nu a plătit taxa de 150 $ (da, o altă strategie 
de-a revistelor prădătoare e să-ți accepte studiul şi abia apoi 
să-ți ceară banii). O revistă „ştiințifică” ce se lăuda că e peer- 
reviewed a acceptat fără să clipească un „studiu ştiinţific” 
fără nici o valoare ştiinţifică. Asemenea manevre nu sunt 
fără precedent şi, de-a lungul timpului, mai mulți oameni de 
ştiinţă au trimis diverselor reviste astfel de articole spre 
publicare, ei nefiind rău intenţionaţi. Din contră! Scopul lor 
era să arate care sunt neregulile din sistem, astfel încât să 
fie rezolvate. 

După ce ai râs pe săturate de pățania asta (şi nu e 
singura de genul acesta, citeşte, de exemplu, despre Sokal 
hoax), lasă cartea din mână şi gândeşte-te serios la câte ştiri 
răspândite de prietenii tăi vezi în fiecare zi cu titlul „studiul 
X confirmă că Y te îmbolnăveşte de Z” sau „studiul X 
confirmă că realitatea e o iluzie” şi întreabă-te doar câte din 
acele studii au fost verificate pe bune de alți oameni de 
ştiinţă. Oare câte au fost publicate pe merit? Oare câte au 
fost publicate într-o revistă ştiinţifică pe bune? 


Ai fi surprins să afli câte studii, citate mai ales pe site- 
uri de pseudoştiință, sunt complet eronate şi publicate 
strict pe bani. 


Nassim Haramein este unul din cei mai iubiți indivizi de 
către adepţii pseudoştiinței şi a apărut în „documentare” 
precum What the Bleep do We Know (Ce naiba ştim?), 
neezitând să ne minuneze constant cu cunoştinţele lui de 
fizică. Cunoştinţe aproape nule, pentru că este un fizician 
amator. Nici măcar nu are pagină de Wikipedia, pentru că 
nu aduce nici un plus de valoare cunoaşterii umane despre 
univers. Deşi afirmă că este un fizician remarcabil, are zero 
studii peer-reviewed publicate. De exemplu, unul din 
studiile sale de referință este despre protonul Schwarzschild, 
un model teoretic de proton în care două găuri negre 
orbitează una în jurul celeilalte. Tot ce ştim noi despre 
protoni (dovedit experimental, nu doar pe hârtie) e că un 
proton este alcătuit din nişte particule numite cuarci (doi 
cuarci „sus” şi un cuarc „jos”). Conceptul de orbită nici 
măcar nu are sens la scară subatomică şi se bate cap în cap 
cu dovezile experimentale pe care le avem până în momentul 
de față. 

Oamenii de ştiinţă care s-au uitat la acest studiu nu l-au 
acceptat pentru că pur şi simplu nu are sens ce scrie acolo! 
Şi nu o zic eu, ci persoane care au făcut fizică atomică şi 
subatomică toată viața. Aşa că omul şi-a publicat studiul în 
Physical Review and Research International Journal, care 
este o revistă prădătoare şi bineînțeles nu e peer-reviewed. 
De asemenea, a fondat Hawaii Institute of UnifiedPhysics şi 
site-ul Resonance Project, aşa că, dacă citeşti vreun articol 
sau studiu din locurile alea, merită să fii circumspect şi 
sceptic 150%. 


Concluzii peer-reviewed 


Cum te fereşti de asemenea înşelătorii? Pseudoştiința de 
care am vorbit în acest capitol, cea care îşi face culcuş 


adânc în comunitatea ştiinţifică, este probabil cel mai greu 
de detectat şi înțeles de oameni ca mine şi ca tine, adică de 
oameni care nu au decât cunoştinţe elementare despre 
subiectele abordate. Şi dacă găseşti un studiu ştiinţific şi îl 
citeşti, de unde poți să ştii dacă e valid sau e o gogomănie? 

Din fericire, nu trebuie să evaluezi tu studiul, pentru că 
sunt oameni de ştiinţă a căror muncă fix în asta constă, să 
verifice alte studii ştiinţifice. În schimb, ce poţi face tu este 
să cauţi răspunsuri la următoarele întrebări: 

e Unde a fost publicat acest studiu? 

e A fost într-adevăr publicat în vreo revistă ştiinţifică? 

e Dacă da, ce fel de revistă? Cât de prestigioasă e? 

e Ce spune comunitatea ştiinţifică despre acel studiu? 
Există obiecții? A fost retras? 

Tu nu poţi să verifici conţinutul acelui studiu, dar alți 
oameni de ştiinţă care ştiu mai multe despre subiectul 
respectiv pot.  Caută-i pe ei. Lăsând deoparte 
conspiraționismele, chiar nu au nici un motiv să mintă (şi 
aici nu mă refer la un individ, ci la întreaga comunitate 
ştiinţifică). 

Şi probabil pe undeva, printr-un colțişor al minţii tale, 
răsare un gând: „În cazul ăsta, de ce să am încredere în 
oamenii de ştiinţă? Că şi ei mint.” Dar ar fi o generalizare 
pripită. În acest capitol a fost vorba de unii oameni de ştiinţă 
care mint, unii care nu fac cinste domeniului în care 
lucrează. La fel cum există electricieni care te trag pe sfoară, 
preoți care sunt prea puţin preocupaţi să te ghideze spiritual 
sau părinţi care fac orice, mai puțin să aibă grijă de copiii 
lor, orice pădure are uscăturile ei. Comunitatea ştiinţifică 
are probleme, da, dar nici un domeniu în care sunt oameni 
nu este lipsit de defecte. În loc să generalizezi, cea mai bună 
strategie, zic eu, este să înveți să separi neghina de grâu, să 
afli care sunt oamenii de ştiinţă şi revistele ştiinţifice de 


încredere (pentru că sunt o grămadă) şi să ai încredere în ei, 
să-i foloseşti ca surse. 

De ce ţi-am spus toate chestiile astea? Că doar nu te 
apuci tu mâine-poimâine să trimiți vreun studiu ştiinţific 
spre publicare. Deşi comunitatea ştiinţifică nu-i ia în serios 
pe aceşti şarlatani care publică pseudoştiință, oamenii care 
nu au treabă cu mediul ştiinţific şi nu ştiu despre 
problemele pe care le-am expus în acest capitol sunt foarte 
impresionați: 


„A publicat un studiu ştiinţific într-o revistă ştiinţifică, 
vorbeşte de chestii deştepte, deci clar are dreptate. De 
ce nu l-aş crede?” 


După cum am văzut şi în capitolul cu tehnotrăncăneala, 
doar pentru că ceva sună a ştiinţă nu înseamnă că şi este 
ştiinţă. Verifică sursele: unde a publicat omul ăla, ce zic alții 
de studiile sale, şi mai ales ce fel de educaţie formală are 
omul respectiv şi dacă este acreditat de vreo instituție 
oficială. A, bine că mi-am adus aminte şi de asta. Hai să 
trecem la capitolul următor, îți spun imediat. 


Cuvântul lui e lege pentru mine - apelul la 
autoritate 


De vreo doi-trei ani încoace, se tot plimbă pe internet un 
articol care ne spune cu un grad destul de ridicat de 
certitudine că limba latină se trage de fapt din limba 
română, şi nu viceversa (cum am fost „îndoctrinaţi” noi să 


credem). Oho! Toţi românii verzi dacofili sunt călare pe 
linkul ăsta cel puţin o dată pe an. Păi îți dai seama cum se 
înseninează viața ta mediocră (pentru că fix românii 
mediocri cred chestiile astea şi se bucură la ele) acum, că 
ştii cu certitudine că de fapt latina vine din română? Este 
într-adevăr o afirmație extraordinară, care poate schimba o 
grămadă de lucruri, dar avem nevoie de dovezi. Sunt sigur 
că persoana care afirmă asta are nişte argumente solide şi 
dovezi, nu-i aşa? 

Nu prea! 

Din primul paragraf aflăm că cel care a aruncat bomba cu 
darul de a ridica stima de sine a poporului român este 
Micheâl Ledwith, caracterizat în articolul respectiv drept 
„savant şi confident al Papei Benedict, care a avut acces la 
documentele secrete din Biblioteca Vaticanului”. Deşi ne 
sunt date şi alte câteva argumente (majoritatea fiind nişte 
interpretări îndoielnice ale unor texte antice, vechi şi de 
demult, cum ar fi că, atunci când a plecat să lupte împotriva 
dacilor, Traian ar fi spus „Mă întorc în ţara străbunilor 
mei”), argumentul de bază al acestui articol este poziția pe 
care Ledwith o ocupă la Vatican. Pentru mulți oameni e de 
ajuns să ştie că domnul este savant şi confident al Papei 
pentru a fi convinşi, dar în realitate asta nu spune nimic 
despre valoarea de adevăr a afirmației „limba latină se trage 
din limba română”. 

Problema principală este că domnul Ledwith nu pare să 
aibă studiile necesare pentru a face astfel de afirmaţii 
extraordinare. Dacă ne interesăm, o să vedem că are un 
doctorat în teologie şi a fost profesor de teologie dogmatică. 
E bine, a studiat, nu glumă, dar din păcate este nevoie de 
mai mult: având în vedere că vorbim despre limbi, 
cunoştinţele lingvistice sunt vitale, la fel şi cele istorice. Este 
lesne de înțeles de ce. Dacă ai o problemă de ordin medical, 
te duci la un medic (adică o persoană care are cunoştinţe 


avansate de anatomie şi fiziologie umană). Dacă ai probleme 
cu rețeaua electrică, apelezi la un electrician (adică o 
persoană care are cunoştinţe avansate despre rețelele şi 
echipamentele electrice). Nu poți apela la un inginer să-ţi fie 
avocat, dacă nu a studiat dreptul, aşa că de ce ai crede o 
afirmaţie extraordinară precum „limba latină se trage din 
limba română, şi nu invers” (care ar avea consecinţe la fel de 
extraordinare) doar în baza faptului că a fost spusă de un 
„savant” şi „confident al Papei Benedict” care are studii de 
teologie? 

E o eroare de logică pe care o numim apel la autoritate şi 
care susține valoarea de adevăr a unei afirmații folosindu-se 
de autoritatea şi poziția unei anumite persoane. O mai 
găseşti menționată şi sub numele de argument din 
autoritate, falsă autoritate sau ipse dixit (în latină: el însuşi a 
spus). În cazul nostru, apelul la autoritate apare sub forma 
menţționării lui Ledwith şi folosirea poziției lui profesionale 
ca argument pentru validitatea afirmației. Apelul la 
autoritate este una dintre principalele strategii folosite de 
pseudoştiință şi de oamenii care o propagă, iar forma sa 
generală este: 

e Premisa 1: Sursa A (o persoană) spune că afirmaţia p 
este adevărată. 

e Premisa 2: Sursa A are autoritate. 

e Concluzie: Deci afirmația p este adevărată. 

Fie că vorbim de antivaccinişti, de oameni care cred că 
Pământul e plat, de indivizi convinşi că apa are sentimente 
sau de creaționişti, este aproape imposibil să nu dai de 
cineva care să folosească drept argument „da, dar X susține 
această idee”, unde X este o autoritate (sau este perceput ca 
atare) într-un domeniu străin de ideea în cauză. De aceea, e 
foarte important să ştii să identifici această eroare de logică, 
mai ales că avem de-a face cu diverse nuanțe. Nu toate 


apelurile la autoritate se nasc egale şi nu tot ce seamănă cu 
un apel la autoritate este aşa ceva. 

Dar Micheâl Ledwith e doar un exemplu. Oare în discuția 
ştiinţă vs pseudoştiință avem aşa ceva? Ba bine că nu! Ține- 
te bine, pentru că mai dăm o tură prin ţinutul 
creaționismului, unde oamenii n-au nici o problemă cu 
ideea că au fost făcuţi din praf (la propriu), dar au probleme 
cu lungul drum de sute de milioane de ani de la o singură 
celulă la întreaga diversitate a biosferei din ziua de azi. 
După cum spuneam în capitolul despre quote mining, ei au o 
concluzie - că teoria evoluţiei e falsă — şi caută dovezi pentru 
asta în orice oală în care îşi pot băga nasul. Aşa că printr-o 
mişcare de un (deja) banal dramatism, au scos la lumină în 
2001, prin intermediul Discovery Institute, o instituţie 
conservatoare creştină, o listă numită A Scientific Dissent 
from Darwinism (O disidență ştiinţifică de la darwinism), în 
care 761 de persoane îşi exprimă dezaprobarea față de 
tirania majorității care susține teoria evo... pardon, 
darwinismul! 


Şi zic asta pentru că transformarea teoriei evoluţiei 
într-un -ism (darwinism) este o altă tactică des folosită 
de creaţionişti: o transformă dintr-o teorie ştiinţifică 
într-un soi de ideologie. 


Ideea ar fi că noi, ăştia care acceptăm teoria evoluției, de 
fapt urmăm orbeşte ce a zis un tip acum vreo sută şi ceva de 
ani. Cumva, fiind fixați pe Darwin ca moliile pe un bec 
aprins, uită complet de faptul că atât înaintea, cât şi în 
timpul şi mai ales după moartea lui Darwin au fost o 
grămadă de oameni de ştiinţă cărora le-a venit ideea asta 
sau care au adus uriaşe contribuții la dezvoltarea teoriei 
evoluției. De exemplu, Carl Linnaeus, tatăl taxonomiei 
moderne şi al nomenclaturii taxonomice, şi-a dat seama cu 


vreo sută de ani înainte de naşterea lui Darwin că există o 
legătură între diversele specii din întreaga biosferă a 
planetei noastre. În timpul vieţii lui Darwin, Alfred Russel 
Wallace a ajuns în mod independent la concluzia că ceea ce 
numim noi azi teoria evoluției explică diversitatea biologică 
din prezent. În plus, creaționiştii ignoră complet faptul că s- 
au schimbat multe de pe vremea lui Darwin (odată cu 
dezvoltarea geneticii, a biochimiei şi a altor ramuri ale 
biologiei şi chimiei) şi că ceea ce a enunțat el greşit ştiinţa a 
corectat, iar ceea ce a spus corect a rămas. 

În fine, 761 de oameni... ba nu! „761 de oameni de 
ştiinţă”, subliniază ei, pentru că ăsta e de fapt motivul 
principal pentru care au făcut lista: să vezi că 761 de 
oameni de ştiinţă se opun teoriei evoluţiei. Şi într-adevăr, 
pentru sufletele mai puţin pregătite pentru un eveniment de 
asemenea magnitudine, este un argument convingător. Şi ar 
fi şi pentru mine... dacă n-ar fi un apel la autoritate. 

Este unul dintre cele mai pure exemple de apel la 
autoritate, în toată splendoarea lui. De ce zic asta? Pentru 
că este vorba pur şi simplu de o listă cu nişte nume de 
persoane şi funcția lor. Fără dovezi, fără explicaţii. Pur şi 
simplu nişte nume! La începutul listei există un singur 
paragraf care spune: 


„Suntem sceptici cu privire la afirmaţiile conform 
cărora o mutație aleatorie şi selecția naturală pot 
explica întreaga complexitate a vieţii. O examinare 
atentă a dovezilor privind teoria darwinistă ar trebui 
să fie încurajată.” 


Lista asta nu face nici cât o ceapă degerată, pentru că, în 
loc să-ți prezinte argumente care să contrazică teoria 
evoluției, îți prezintă pur şi simplu o înşiruire de nume care 
nu sunt de acord cu ea şi un paragraf scris la modul parşiv 


(„teoria darwinistă”, da? Adică „teoria lui Darwin”, adică „vă 
luați după ce a zis un singur om, acum o sută şi ceva de 
ani”). 

Número uno. Când te trezeşti față-n față cu ceva care 
parcă arată şi sună a apel la autoritate, trebuie să întrebi: 

Cine este persoana care face afirmaţia? 

Ce studii are? 

În general, dacă persoana prezentată nu are treabă cu 
domeniul în discuţie, va fi prezentată folosindu-se un 
termen destul de vag: savantul, omul de ştiinţă, doctorul etc. 
Este foarte important şi ce se afirmă: un biolog sau un 
medic nu poate fi luat în serios atunci când declară că 
realitatea este influențată de noi la nivel cuantic. Este o 
afirmaţie extraordinară, care necesită cunoştinţe avansate 
în domeniul fizicii cuantice, în primul rând. De asemenea, 
oricât de inteligent era Stephen Hawking, el nu-ți putea da 
sfaturi ţinând de vindecarea cancerului, pentru că nu 
făceau parte din domeniul său de studiu. Un oncolog însă îţi 
poate da astfel de sfaturi. 

Majoritatea covârşitoare a oamenilor de ştiinţă care au 
semnat această listă fac parte din nişte domenii total 
irelevante pentru subiectul în discuţie: aviație şi inginerie, 
informatică, meteorologie, matematică, statistică, psihologie, 
fizică. Deci nu numai că nu ni se oferă nici o dovadă, ci ni se 
oferă părerile unor oameni care nu au studiat în viața lor 
domenii legate de teoria evoluţiei. Ce motiv aş avea să-l iau 
mai în serios decât pe vecinul de la etajul III, care se ocupă 
toată ziua cu realizarea de aplicaţii de smartphone? Dar, 
stai, ăştia-s oameni de ştiinţă, iar pentru creatorul acestei 
liste pare a fi de ajuns. 

Numero dos. Domenii relevante, care ne-ar interesa destul 
de mult încât să fim măcar un pic atenţi la oamenii ăştia 
care contrazic teoria evoluției ar fi: antropologia, biologia, 
chimia organică, biochimia, geologia, geofizica, anatomia, 


bacteriologia, astronomia sau geofizica. Avem şi d-ăştia. 
Apropo, ştii câți biologi au apărut pe lista în discuție? Cam... 
din cei 761, deci vreo 190 de indivizi. Să presupunem că toți 
locuiau în SUA. Ştii câți oameni de ştiinţă biologi aveau 
Statele Unite în 1999? Aproximativ 955.300. Din care 
majoritatea nu au semnat lista respectivă. Stai că îți fac 
imediat un calcul: 190 din 955.300, înseamnă... 0.02%. 
Ăsta-i numărul impresionant de biologi care au semnat lista 
aia şi care sunt sceptici cu privire la teoria evoluției. Da, 
bineînțeles, mai sunt şi oameni din celelalte domenii 
menționate, dar la cum stă situația în echipa biologilor, 
chiar crezi că dacă se alătură şi ceilalți ajunge pragul la 
1,5% măcar? Mă îndoiesc. Asta nu e o contradicție. 0.02% 
biologi din SUA care să fie împotriva teoriei evoluției nu 
reprezintă o contradicție, ci un mare fâs. 

Se întâmplă totuşi de multe ori să ai surpriza că cei care 
propagă pseudoştiința se folosesc de autoritatea unei 
persoane care într-adevăr are studii în domeniul despre care 
se discută. Mulţi creaţționişti îşi vor susține afirmaţia că 
evoluția nu există folosind ca argument faptul că anumiţi 
biologi o contestă, iar mulți antivaccinişti vor avea sprijinul 
unor medici în lupta lor contra vaccinurilor. Oare ăştia 190 
de oameni de ştiinţă care au semnat lista creaționistă chiar 
se înşală?! Sunt totuşi oameni care studiază acele domenii! 
Să nu ne grăbim să tragem concluzii, însă. În primul rând, 
ştiinţele exacte sunt împărțite în diverse ramuri: mecanica 
nu e doar mecanică şi atât; ea se împarte în mecanică 
clasică, mecanică relativistă, mecanică cuantică (toate 
acestea având alte subramuri). De asemenea, medicina nu 
este doar medicină, ci are numeroase ramuri şi specializări, 
precum oncologia,  biofizica, epidemiologia, genetica, 
endocrinologia, biomecanica, imunologia, hematologia, 
nefrologia etc. Un medic nefrolog, deşi a făcut şi el medicină 
generală şi are habar un pic, nu o să-ți poată oferi un punct 


de vedere specializat asupra tratamentelor cancerului de col 
uterin, dar îți poate vorbi toată ziua despre rinichi. Fiecare 
din aceste specializări sau ramuri sunt destul de avansate şi 
ai nevoie de decenii de studiu ca să le înţelegi cum trebuie. 

Şi sunt mai mulți factori care ne arată că persoanele din 
lista creaționistă nu sunt cele mai potrivite să-şi dea cu 
părerea, să fie ascultate sau chiar să fie acolo. Mulţi nu au 
studiat domeniul respectiv mai departe de masterat, nu au 
studii ştiinţifice publicate sau au ultimele studii publicate 
acum peste 20 de ani. Ştiu că sună de parcă le căutăm nod 
în papură, dar este foarte important: dacă tu eşti la 
facultatea de fizică şi vrei să vorbeşti despre ultimele 
progrese în domeniul fuziunii nucleare, crezi că un licean 
mediocru poate înțelege ce-i spui sau poate să ofere o părere 
pertinentă? De asemenea, dacă publici constant studii 
ştiinţifice din domeniul respectiv înseamnă că eşti la curent 
şi participi activ la subiectul discutat. Şi nu vreau să spun 
că un elev de liceu sau o persoană neavizată nu poate 
discuta asemenea teme. Bineînţeles că poate. Eu ce fac 
acum? În schimb, afirm doar că dacă nu eşti o persoană 
care participă activ în domeniul respectiv şi nu eşti la curent 
cu ultimele descoperiri, nu poţi veni cu propriile concluzii, 
având pretenţia să fii luat în serios, mai ales dacă acestea 
contrazic nişte lucruri deja dovedite. 

Ca să facă mişto de Discovery Institute (care a lansat lista 
creaționistă), membrii National Center for Science Education 
(Centrul Naţional pentru Educaţie Ştiinţifică) şi-au lansat 
propria listă cu semnatari care susțin teoria evoluției. 
Şmecheria e că au permis doar oamenilor numiți Steve (sau 
variații după numele ăsta, precum Stephen, Stefan, 
Stephanie sau Esteban) să semneze lista respectivă, pe care 
au numit-o Project Steve. Până la data de 8 ianuarie 2019, 
ştii câți Steve semnaseră lista de susținere a teoriei 
evoluției? 1435. Doar Steve. Compară numărul ăsta cu cei 


761 de oameni de ştiinţă de pe lista creaționistă cărora nu li 
s-a impus vreo restricție de nume. Da, bineînțeles că şi lista 
asta reprezintă un apel la autoritate, dar e făcută ca să le 
arate creaționiştilor că şi jucând după regulile lor, de 
oameni bătuți în cap şi parşivi, tot sunt mai mulți care 
susțin teoria evoluției. 

Dar, Alex, n-ai zis până acum să avem încredere în ce 
spun oamenii de ştiinţă? Acum te contrazici singur? Dacă o 
luăm aşa, nu ai făcut chiar tu, în toată cartea, numai 
apeluri la autoritate? 

Într-adevăr, dragă cititorule, sunt nişte întrebări 
extraordinare şi mă bucur că le-ai pus. Aici ajungem la cel 
mai important punct al acestui capitol: Dacă persoana 
oferită ca argument afirmă un lucru, dar contrazice ceea ce 
ştie întreaga comunitate ştiinţifică la momentul respectiv, 
iar eu o dau pe ea ca exemplu, vorbim de apel la autoritate. 
Eu sunt convins că gravitația nu există şi că, dacă vreau, 
pot pleca din casă de la etajul III fără să pățesc nimic. „Alex, 
vorbeşti prostii”, ai fi tentat să spui, dar eu am o armă 
secretă: bafta mea este că însuşi Stephen Hawking îmi 
împărtăşeşte punctul de vedere, anume că gravitația nu 
există. O să-ți spun că Hawking însuşi a spus asta, deci am 
dreptate şi am terminat circul. 

Este sau nu apel la autoritate? 

Este. 

Fireşte. 


Chit că însuşi Hawking jură că gravitația nu există, 
întreaga comunitate ştiinţifică, sprijinită de întregul 
univers cu legile sale, îl contrazic. 


Toate dovezile pe care le-am dobândit cu ajutorul metodei 
ştiinţifice indică existența unei forțe pe care o numim 
„gravitație”. 


Site-ul Wikipedia are o politică numită ignore all 
credentials (ignoră toate acreditările) prin care le recomandă 
editorilor să nu țină cont într-o dispută de premii, licenţe de 
a practica o anumită profesie, grade academice şi alte 
calificări formale ţinând de educaţia superioară, inclusiv 
referințe de la experţi. După cum scrie pe pagina dedicată 
acestei politici, „acreditările propriu-zise au o utilitate foarte 
limitată pe Wikipedia în afară de a unui posibil indicator al 
cunoştinţelor în acel domeniu”. Editorii sunt încurajați să 
ignore mai ales acreditările experților autoproclamați, în 
special când aceştia evită să dea sursele afirmațiilor pe care 
le fac. Este o abordare cât se poate de ştiinţifică: nu 
contează cine eşti şi câte premii ai câştigat, ci dovezile şi 
sursele oferite pentru afirmaţia ta. Nu poţi afirma pur şi 
simplu că Einstein a spus ceva, trebuie să oferi şi dovezi. 
Nici un om de ştiinţă serios nu acceptă că evoluția este reală 
doar pentru că a spus-o Charles Darwin. Comunitatea 
ştiinţifică acceptă evoluția deoarece dovezile obținute în baza 
metodei ştiinţifice, dovezi care fac parte din mai multe 
domenii (geologie, biologie, genetică, paleontologie etc.), 
indică acest lucru. 

Ideea e că apelul la autoritate este în mare parte 
circumstanțial, ţine foarte mult de context: uneori e într- 
adevăr o eroare de logică, alteori este un argument foarte 
bun. De exemplu, dacă un prieten s-a dus la un consult la 
hematolog şi îți spune că are anemie hemolitică pentru că 
aşa i-a zis doctorul, asta nu e apel la autoritate. Nu este 
pentru că hematologul oferă un diagnostic din domeniul în 
care el are cunoştinţe vaste; investighează simptomele şi, 
sprijinindu-se pe literatura de specialitate care este 
rezultatul a numeroase experimente şi teste clinice, pune un 
diagnostic relevant. Nu e nevoie ca medicul să ofere surse ca 
să-l poţi crede. În acest caz, opinia expertului este 
suficientă. Dacă, în schimb, acel prieten ţi-ar spune că 


Pământul e plat pentru că medicul hematolog (om deştept) i- 
a spus că aşa e, atunci avem de-a face într-adevăr cu un 
apel la autoritate, pentru că această afirmaţie categorică şi 
extraordinară se află în afara sferei de competență a 
medicului. Astfel, când spuneam mai devreme că nu putem 
avea încredere în Micheâl Ledwith şi afirmaţiile sale 
deoarece el nu are studii în domeniile relevante (lingvistică, 
în principal), nu făceam un alt soi de apel la autoritate. În 
poziția în care ne aflăm eu şi cu tine, este rezonabil să avem 
mai puțină încredere în spusele lui Ledwith, deoarece putem 
deduce că el nu deține cunoştinţele avansate necesare 
pentru a face şi susține o afirmaţie extraordinară precum 
„limba latină provine din limba română”. 

Nu avem de-a face cu apel la autoritate nici dacă citezi pe 
cineva pentru a-ți susține un punct de vedere (într-o lucrare 
de licență, de exemplu) sau dacă ceri opinia unui expert. În 
primul caz, faci apel la autoritatea autorului citatului, dar în 
acelaşi timp dai şi sursa, pe care cititorul poate s-o verifice 
singur dacă vrea. Nu numai că aceste citate sunt acceptate, 
ba chiar sunt necesare pentru a evita plagiatul şi apar 
mereu şi în studii ştiinţifice. 

O schemă a unui raționament care nu face apel la 
autoritate este următoarea: 

e Premisa 1: Experții pe un subiect au în general dreptate. 

e Premisa 2: Experții pe acel subiect ajung la consensul că 
p este corect. 

e Concluzia: P este probabil corect. 

Sigur, se întâmplă să greşească şi experţii dintr-un 
anumit domeniu. S-a tot întâmplat de-a lungul istoriei 
ştiinţei, dar ştii cine nu a fost de acord şi s-a dovedit că au 
dreptate? Alți experți care studiau acelaşi domeniu. 
Aducând dovezi. Folosind metoda ştiinţifică. Motivul pentru 
care avem încredere într-un medic, când mergem la un 
consult, de exemplu, este pentru că el are acces la mai 


multe informaţii în ceea ce priveşte subiectul care ne 
interesează şi judecă şi înțelege mai bine decât noi acele 
informaţii. Dacă te trimit la un astrofizician să-ți explice de 
ce Pământul nu are cum să fie plat, nu fac un apel la 
autoritate tocmai din acest motiv. Şi există şanse mult mai 
puţine ca astrofizicianul să se înşele, spre deosebire de mine 
şi de tine. 

După cum vezi, apelul la autoritate este ceva ce ţine de 
context şi are nuanțe. Când ți se spune că nu ştiu ce 
persoană afirmă nu ştiu ce grozăvie, întreabă-te: cine este 
acea persoană? Ce a studiat de-a lungul vieții? A publicat 
vreun studiu ştiinţific? Ce părere au ceilalți oameni de 
ştiinţă despre afirmaţia lui? Care sunt dovezile pentru 
respectiva afirmaţie? Doar faptul că are un nume şi este „om 
de ştiinţă” nu face ca părerea lui să fie pertinentă sau 
validă. 

Apelul la autoritate îţi face cu ochiul mai des decât ai 
crede, pentru că ai de-a face zilnic cu el în reclame sau 
diverse articole. Când auzi „doctorul recomandă noua pastă 
de dinți bla-bla-bla”, când dai peste: „Actorul Cutărescu 
spune că vaccinurile sunt nocive pentru copii”, când citeşti: 
„Iesulescu nu pleacă din casă fără să ia cu el produsul nu 
ştiu care”, toate acestea sunt apeluri la autoritate. Pur şi 
simplu accepţi afirmaţiile din reclame aşa cum sunt oferite 
doar pentru că o anumită persoană, cu o aparentă 
autoritate, a zis-o. 


Cum să nu spui nimic în 100 de cuvinte 


Lorem ipsum dolor sit amet, consectetur adipiscing elit. 
Vivamus tristique rutrum risus non viverra. Praesent id 
mauris diam. Integer ut nulla sit amet sapien tincidunt 
porttitor. Mauris nec odio pulvinar ex dapibus mollis eget eget 


mi. Suspendisse nec est accumsan, mollis lectus sit amet, 
vestibulum tellus. Vivamus dictum ex ut sapien pretium 
ultricies. Donec erat leo, molestie vel sem et, vehicula dapibus 
tellus. 

Să ştii că m-am gândit vreo 10 minute dacă să continui 
să scriu la această carte sau să copiez direct textul Lorem 
ipsum pe vreo încă 100 de pagini. Aş fi terminat cartea în 
doi timpi şi trei mişcări. Lorem ipsum este un text standard 
utilizat pentru a simula casete de text, astfel încât să ştii 
cum va arăta un site web, o carte, un ziar, un articol, orice 
necesită text, înainte să scrii conținutul propriu-zis. După 
cum vezi, textul este în latină şi, deşi pare complet lipsit de 
sens, are o istorie îndelungată. Prima oară a fost folosit ca 
model de text prin anii 1500, în tipografii, dar el a apărut de 
fapt acum 1974 de ani în lucrarea politicianului, filozofului 
şi oratorului Marcus Tullius Cicero, intitulată De finibus 
bonorum et malorum (Despre supremul bine şi supremul rău), 
constituită din cinci cărți, în care Cicero îi explică lui Antioh 
din Ascalon punctele de vedere ale epicurismului, 
stoicismului şi platonismului. 

L-am adus pe Cicero în discuție pentru că, deşi au trecut 
1976 de ani de la moartea sa (pe 7 decembrie 43 î.Cr.), el a 
rămas unul dintre cei mai buni oratori din istorie. Dacă te 
nimereai într-o dezbatere cu el de partea cealaltă a 
baricadei, te făcea praf şi pulbere. Dezbaterile sunt nişte 
discuţii formale asupra unui anumit subiect, în care sunt 
oferite argumente pentru puncte de vedere diametral opuse. 
Acum, deşi definiția spune că aceste discuţii se petrec într- 
un cadru formal, şi anumite discuţii în contradictoriu de pe 
internet pot fi considerate dezbateri, chit că nu există 
moderator, iar argumentaţia este mult mai liberă. Bine, e 
adevărat, ele tind să fie mai mult contraziceri şi certuri, cum 
ştim. 


Totuşi poţi să consideri rețelele sociale nişte mici sau 
mari agore sau amfiteatre virtuale, în care doi oameni (tu şi 
un oponent) dezbat, iar restul se plimbă prin jur. Unii se 
opresc însă şi ascultă sau citesc discuția de pe margine. 
Poate au deja o opinie fermă pe acel subiect, poate nu au o 
părere formată încă. Ca să-i convingi, ai nevoie de 
consistență logică, de informaţii factuale corecte, dar şi de 
un pic de apel la emoție. 

Din păcate, nu toţi cei cu care dezbațţi sau te cerți într-un 
amfiteatru real sau virtual vor avea în vedere aceste 
caracteristici importante ale unui argument corect. Adesea 
le vor ignora şi vor folosi o grămadă de strategii, orice, ca să 
iasă în față. Dacă ai fost treaz cât ai citit cartea asta până 
acum, ştii, bineînţeles, că vorbim despre pseudoştiință. 

Una dintre cele mai folosite strategii întâlnite atât în 
cadrul unei dezbateri, cât şi în alte contexte mai puțin 
formale, este ceea ce numim Gish gallop (galopul lui Gish), 
după numele creaționistului Duane Gish. După cum îţi dai 
seama probabil, lui Gish îi plăcea la nebunie s-o folosească 
şi într-adevăr ea este una din tacticile cele mai folosite de 
creaționişti când combat teoria evoluției sau modelul 
cosmologic al big-bang-ului. Este foarte utilă şi iubită de 
adepţii pseudoştiinței în general pentru că e fix ca un 
briceag elvețian, ca o cafea 3 în 1, ca un robot de bucătărie. 
Are atâtea avantaje şi nici un dezavantaj! Hai să le luăm pe 
rând şi să le disecăm. 


Atunci cum de încă mai există maimuțe? Unde este 
veriga lipsă din evoluția omului? Cum de a apărut 
viața din nimic? Nu are cum să apară viață din nişte 
pietre. Cum au putut să se formeze proteine 
funcţionale fără ribozomi? Omul de Piltdown, care a 
Jost inițial acceptat de oamenii de ştiinţă, s-a dovedit 
ulterior o păcăleală. Este adevărat că atomii fără viață 


se pot aduna ca să dea naştere vieții în mod spontan? 
Ochiul produce imagini mult mai clare şi mai detaliate 
decât orice cameră fabricată de tehnologia din ziua de 
azi. Nici o metodă ştiinţifică nu poate dovedi vârsta 
Universului sau a Pământului. 


Paragraful de mai sus este poezia standard spusă de orice 
creaționist (şi adepţii Pământului plat, şi antivacciniştii au 
câte un text din ăsta standard) în orice circumstanțe, la 
orice oră. Bine, sigur, mai diferă o propoziție sau două, dar 
forma este aceeaşi. Acesta e Gish gallop. E foarte simplu să-l 
aplici: practic, cel care foloseşte această tactică trimite spre 
interlocutorul său o avalanşă de argumente slabe, jumătăți 
de adevăr sau concepte înțelese prost. Şi exact ăsta-i 
secretul acestei tactici, motivul pentru care e atât de 
eficientă: este foarte greu să combațţi galopul lui Gish nu 
pentru că ar fi doldora de argumente foarte bune şi valide, 
raționale şi cu dovezi concrete. El nu se bazează pe calitatea 
argumentelor, ci pe cantitate. Este greu să-l combațţi pentru 
că „argumentele” vin unul după altul ca un tsunami sau ca 
atunci când deschizi un dulap şi, brusc, încep să cadă toate 
farfuriile din el. Încerci să le prinzi pe toate, dar nu ai cum! 
Aşa se face că interlocutorul nu are cum să demonteze 
fiecare din aceste argumente fără să depună o cantitate 
însemnată de efort. Cineva, Alberto Brandolini, spunea la 
un moment dat, referindu-se la Gish gallop: 


Cantitatea de energie necesară pentru combaterea 
porcăriilor este cu un ordin de mărime mai mare decât 
cea pentru producerea lor. 


De aceea, nu are nici un rost să încerci să combațţi tactica 
asta. Cel mai bine e să-i spui interlocutorului (şi oamenilor 
din jur) că înţelegi prea bine ce face el acolo şi că nu o să dai 


curs invitației de a-l contrazice. Plus că, dacă încerci să 
contrazici şi să explici tot ce afirmă el, mai mult îi dai apă la 
moară. De ce? Din perspectiva celui care foloseşte această 
tactică e de ajuns să nu poți explica unul din argumentele 
sale (pentru că fie sunt nişte informaţii distorsionate sau 
înțelese prost, fie efectiv ştiinţa nu are încă un răspuns cert 
în zona cu pricina) pentru a dovedi că el are dreptate, iar tu 
te înşeli. Adică, tu zici că teoria evoluției este corectă, dar el 
o să-ți spună imediat că oamenii de ştiinţă se ceartă pe un 
detaliu insignifiant al teoriei, deci clar se năruie întregul tău 
argument. Te înşeli. Şah mat! Pe de altă parte, dacă vrei să 
dovedeşti că tu ai dreptate, cel care foloseşte Gish gallop o 
să-ți ceară să demontezi fiecare din argumentele lui. 
Obligatoriu. Dacă nu reuşeşti să le combați pe fiecare, 
ghinion. Te înşeli, iar el a câştigat dezbaterea. 

Acest debit exagerat de cuvinte care se numeşte Gish 
gallop are un efect foarte puternic asupra omului care stă şi 
priveşte dezbaterea de pe margine, adesea el fiind folosit 
indirect ca apel la autoritate. Cum funcționează lucrurile? 
Păi cel care „galopează” aruncă în tine cu tot felul de 
argumente pe care tu încerci fie să le combațţi, fie să le 
ignori. Problema este că omul de pe margine, care observă, 
de cele mai multe ori nu ştie ce este Gish gallop sau că ce-ţi 
spune interlocutorul tău sunt fie informaţii reale înțelese 
prost ori distorsionate, fie invenții. Nu. El vede în acea 
logoree dovada că are în față un expert într-unul sau mai 
multe domenii, pentru că altfel n-ar mai vorbi atât despre 
tot soiul de subiecte, nu? Iar tu, care încerci să faci față 
acestor pseudoargumente şi te chinui să le iei pe rând ca să 
le demontezi, în cel mai fericit caz o să treci drept 
incompetent. Un om care a venit la o dezbatere cu temele 
nefăcute şi care este copleşit de argumentele „bine 
documentate şi ştiinţifice” ale celuilalt. 


Publicul nu va memora detaliile discuţiei, dar va ţine 
minte că „uau, ai văzut? ideea de Pământ sferic/de 
evoluție /de vaccin a întâmpinat o grămadă de probleme, iar 
oamenii de ştiinţă nu prea au avut răspunsuri”. O să țină 
minte că unul din voi a vorbit mult şi a ştiut ce spune, iar 
celălalt s-a tot împotmolit, în încercarea continuă de a-şi 
găsi cuvintele. Ghici care din cei doi eşti tu şi care 
creaționistul! Când intri într-o dezbatere şi dai de această 
strategie, trebuie să fii atent, pentru că observatorii de pe 
margine sunt mai influențați de felul în care oferi 
argumentele decât de argumentele în sine. Altfel Gish gallop 
nu ar mai funcționa. 

Acum, deşi dezbaterile online sau offline sunt principalul 
cadru în care vei găsi această tactică, o poți repera şi în 
locuri mai puţin formale, mai ales pe internet. Listele care 
poartă numele „100 de motive pentru care...” sunt un tip 
foarte răspândit de Gish gallop în afara unei dezbateri. Iată 
câteva exemple reale de astfel de liste: 

e 200 Evidence-Based Reasons NOT To Vaccinate (200 de 
motive bazate pe dovezi pentru a NU vaccina); 

e 101 evidences for a young age of the Earth and the 
Universe (101 dovezi pentru un Pământ şi un univers de 
vârstă tânără); 

e 200 proofs Earth is not a spinning ball (200 de dovezi că 
Pământul nu e o minge în rotație). 

Exemplele pot continua la nesfârşit. Caută listele pe 
Google, dar dacă vrei neapărat să ştii de acum în ce constau 
aceste argumente, află că vorbim despre quote mining (citate 
sau fragmente de text scoase din context), informații 
trunchiate, distorsionate sau înțelese prost. 

Şi vezi ce încearcă să facă? 200 de motive! 101 dovezi! 
200 de dovezi! Contează care sunt ele? Nu. Important e că 
sunt sute! Dar oare faptul că sunt sute de dovezi şi motive 
nu înseamnă nimic? În 1931, la puţin după ce Albert 


Einstein a elaborat teoria relativităţii generale, s-au găsit 
mai mulți „autori” (nu neapărat oameni de ştiinţă, ci mai 
degrabă filozofi) care n-o acceptau şi o contraziceau. Aşa că 
au publicat o carte numită Hundert Autoren gegen Einstein 
(O sută de autori împotriva lui Einstein) în care îşi expuneau 
criticile. De fapt, această carte conținea nişte texte foarte 
scurte din 28 de autori şi fragmente din publicaţiile altor 19 
autori. Obiecţiile erau de două feluri: de natură filozofică 
(bazate în special pe kantianism) sau cauzate efectiv de 
neînțelegerea gravă a ce însemna teoria relativității generale. 
Hans Reichenbach (filozof al ştiinţei) spunea despre carte că 
este o „acumulare de greşeli naive”. Albert Einstein însuşi a 
avut un răspuns foarte simpatic, care poate fi considerat 
mottoul capitolului: 


Dacă aş fi greşit, un singur argument ar fi fost de 
ajuns! 


Şi chiar aşa este! 200 de motive? 101 dovezi? De ce 
atâtea? Când vezi că e nevoie de ditamai lista pentru a 
contrazice un fapt ştiinţific bine stabilit, fii sigur că ai de-a 
face cu Gish gallop, cantitatea fiind mai importantă decât 
calitatea. În realitate însă, un argument bine explicat va fi 
întotdeauna mai mai bun decât 100 de argumente slabe, 
bazate pe informaţii distorsionate. 


Pe de altă parte... 


Mai există o eroare de logică folosită de cei care neagă tot 
felul de lucruri (teoria evoluţiei, Holocaustul, efectele nocive 
ale tutunului etc.), cea numită one single proof fallacy 
(eroarea unei singure dovezi). Practic, cel care se foloseşte de 
acest artificiu retoric pentru a contrazice o idee insistă că, în 
lipsa unei singure dovezi-cheie, întregul argument al 


interlocutorului său nu are valabilitate. Şi nu numai! În 
acelaşi timp ignoră alte numeroase dovezi care îi contrazic 
punctul de vedere. De exemplu, mulți dintre cei care neagă 
Holocaustul insistă ca aceia care acceptă existența lui să 
prezinte, ca dovadă, un singur ordin de eliminare a evreilor 
semnat de Adolf Hitler. Bineînţeles, ignoră cu grație toate 
celelalte dovezi bine-cunoscute ale dorinței lui Hitler de a 
elimina evreii. Creaţioniştii cer o singură fosilă tranzițională 
(„veriga lipsă”) pentru a putea accepta teoria evoluției. 
Făcând abstracţie de faptul că acest concept de „verigă 
lipsă” este neştiinţific şi nici un biolog sau paleontolog serios 
nu-l foloseşte, ei vor de fapt o singură fosilă care să facă 
legătura între două specii diferite de animal (de exemplu, o 
fosilă care să facă trecerea de la crocodil la rață, o 
crocoraţă). Numai că acest lucru e imposibil. Altfel spus, 
cerința lor, dovada crucială care i-ar putea face să accepte 
imediat teoria evoluției, este imposibilă, fiind ceva inventat 
de ei. Bineînțeles, din nou, se ignoră complet toate celelalte 
dovezi ale teoriei evoluției. Adesea, această eroare de logică 
merge mână în mână cu cea numită moving the goalposts 
(mutarea barelor porții). 

Dar întrebarea importantă este: nu cumva ce am spus 
acum se bate cap în cap cu ce am explicat privind Gish 
gallop şi cu citatul din Einstein pe care l-am dat mai 
devreme? Nu chiar. După cum ai văzut şi în capitolul despre 
apelul la autoritate şi în tot restul cărții, toate aceste erori 
de logică sunt circumstanţiale şi intervine mereu câte o 
nuanță. Să revenim la apelul la autoritate: dacă zic că 
medicul mi-a spus să iau un antibiotic, asta nu e o eroare 
de logică; dacă folosesc însă ca argument faptul că medicul 
mi-a spus că oamenii nu au ajuns niciodată în spaţiu, asta 
e eroare de logică. 

În cazul subiectului în discuţie, situaţia stă cam aşa: 
spunând „dacă aş fi greşit, un singur argument ar fi fost de 


ajuns!”, Einstein afirma că, în loc de zeci de argumente pe 
lângă subiect, un singur argument bun ar fi fost suficient. 
Einstein spunea că abundența de argumente (şi proaste, pe 
deasupra) nu este necesară. Pe de altă parte, oamenii care 
se folosesc de eroarea de logică one single proof pur şi 
simplu ignoră complet zeci de dovezi deja existente în 
detrimentul unei singure dovezi, adesea imposibil de 
furnizat, pentru că acea dovadă este produsul propriei lor 
ignoranțe privind subiectul în discuție. 

Matematica este unul dintre domeniile în care one single 
proof poate fi aplicată fără a fi eroare de logică. În rest însă, 
majoritatea domeniilor acceptă dovezi din mai multe locuri, 
iar ignorarea lor poate împiedica explicarea sau soluționarea 
unui concept din cadrul acelor domenii. Aplicarea 
raționamentului one single proof în criminalistică ar fi 
dezastruos. Cum ar fi să spui „OK, avem ADN-ul şi 
amprentele criminalului la locul faptei, dar arată-mi tu o 
filmare în care se vede clar cum a omorât victima, altfel nu 
poți dovedi că el a făcut-o”? 


Galileo Galilei şi complexul de persecuție 


În caz că nu-ţi aduci aminte de el, Galileo Galilei a fost un 
tip tare deştept, unul din oamenii aceia care apar o dată la 
câteva sute de ani şi schimbă lumea pentru totdeauna, 
participând activ la ceea am ajuns să numim revoluția 
ştiinţifică. La fel au fost Isaac Newton şi Nicolaus Copernic. 
Băiatul ăsta, Galilei, a fost astronom, fizician şi inginer, iar 
contribuțiile aduse de el ştiinţei şi speciei umane sunt de 


neegalat: în 1610 a observat pentru prima oară cei mai mari 
patru sateliți ai lui Jupiter, pe care în ziua de azi îi numim 
sateliți galileeni (lo, Europa, Ganymede şi Callisto); a 
observat petele solare; a observat şi că planeta Venus are 
faze, la fel ca Luna; a introdus noţiunea de inerție (care a 
fost încorporată în prima lege a lui Newton); şi multe altele! 
Nu o să vorbesc acum despre ele pentru că pur şi simplu n- 
aş putea să le fac dreptate într-un singur paragraf. Sau 
două. Sau trei. Sau un capitol întreg. 

Prin 1632, Galilei a publicat lucrarea Dialog despre cele 
două mari sisteme ale lumii, în care compara sistemul 
copernican (heliocentric) cu cel ptolemeic (geocentric) şi 
pleda în favoarea primului: deci el credea, la fel ca Nicolaus 
Copernic, că nu Soarele şi restul planetelor orbitează 
Pământul, ci Pământul şi restul planetelor orbitează Soarele. 
Chestia asta nu a picat prea bine la stomac Bisericii 
Catolice, pentru că îi strica planurile de dominare a lumii, 
aşa că mai-marii Bisericii au pufnit ţâfnoşi: 


Să pui Soarele în centrul universului, în locul 
Pământului? Cum să dai omenirea jos de pe 
piedestalul ei? 


Şi l-au chemat la Roma pe Galilei să dea nişte explicații şi 
să-l convingă să renunţe la ideile astea moderne de prost 
gust. Galilei însă nici să n-audă de aşa ceva. Nevrând să se 
lepede de Satana, a fost condamnat pentru erezie, dar, fiind 
bătrân şi bolnav, i s-a transformat sentința în arest la 
domiciliu, unde avea să-şi petreacă tot restul zilelor până în 
1642, când a murit. 

În mod curios, fix acest episod al vieţii marelui savant a 
reuşit să atragă atenția adepților pseudoştiinței şi 
şarlatanilor de pretutindeni. Sigur, ar fi putut să le suscite 
interesul unul dintre episoadele alea în care el a urmat 


îndeaproape metoda ştiinţifică şi a descoperit chestii prin 
observații şi experimente. Sau unul dintre episoadele în 
care, cu experimentele sale, Galilei a confirmat observaţiile 
altor astronomi, dând un exemplu de peer review. Dar nu. 
Băieţii noştri iubitori de pseudoştiință au decis să se 
folosească de episodul cu Biserica, pe care, după cum o să 
vezi, l-au şi înțeles foarte prost. 

În momentul în care un adept al pseudoştiinţei (fie că-i 
şarlatan sau pur şi simplu naiv) vede că o comunitate 
întreagă de experți într-un domeniu contrazic categoric 
ideile lui din acel domeniu, cum crezi că reacționează? 

Acceptă că e posibil să se înşele? 

Analizează atent argumentele oamenilor de ştiinţă? 

Se întoarce la observaţia /ipoteza sa, ca s-o revizuiască în 
lumina dovezilor prezentate de oamenii de ştiinţă? 

Le arată dovezile empirice pe care le deține, pentru a le 
demonstra celor care-l contrazic că într-adevăr nu e numai 
gura de el? 

Nici vorbă. Mai degrabă se va folosi de ceea ce se numeşte 
Galileo gambit sau Galileo fallacy (strategia lui Galilei sau 
eroarea lui Galilei), care se bazează fix pe acel capitol al vieţii 
lui. Raționamentul este următorul: 


Au râs de Galileo Galilei şi l-au oprimat, iar el a avut 
dreptate în cele din urmă. Râd de mine şi mă oprimă, 
deci am dreptate. 


Tactica sau eroarea asta (tactică dacă eşti destul de 
mârşav s-o foloseşti, eroare dacă eşti destul de prost s-o 
foloseşti) apare oriunde e nevoie, în orice discuţie în care 
cineva contrazice o idee pseudoştiințifică. Eşti un fizician 
care contrazice teoria evoluției şi te trezeşti că ți se opune 
întreaga comunitate ştiinţifică? Dă-te rănit, joacă teatru, 
ţipă într-un mod dramatic: „O, Doamne! Priviţi aceşti 


oameni de ştiinţă, autoritățile, cum încearcă să-mi pună 
căluş în gură, fix ca lui Galileo Galilei!” — şi vei cuceri inimile 
tuturor celor care stau pe tuşă şi observă mica dezbatere. 

Problema cu această comparaţie e că Galilei a făcut nişte 
observaţii care au fost demonstrate empiric atât în timpul 
vieții sale, cât şi în secolele ce au urmat. Toată lumea ştie 
azi de Galileo Galilei şi îi acceptă ideile şi descoperirile nu 
pentru că a îndrăznit să se opună autorităților şi 
cunoştinţelor luate de bune pe vremea aia, ci pur şi simplu 
pentru că s-a demonstrat că sunt corecte. La 400 de ani 
după ce omul a murit, putem oricând să demonstrăm că a 
avut dreptate: am trimis nave spaţiale care au fotografiat cei 
patru sateliți galileeni, poţi vedea fazele planetei Venus cu 
un telescop pentru amatori, există numeroase metode care 
demonstrează că sistemul solar este heliocentric etc. Ironia 
maximă este că, în general, această strategie e folosită de 
creaționiştii care, în baza credinței lor, contrazic idei 
ştiinţifice precum teoria evoluției, deşi în cazul lui Galilei 
povestea stă diferit: ideile ştiinţifice au fost oprimate de 
credință, nu invers. 

Cea mai întâlnită variantă de Galileo gambit o găseşti în 
general sub forma citatului: 


Şi altora li s-a spus că greşesc, şi uite că până la urmă 
s-a dovedit că au dreptate. 


Apoi e posibil să dea exemplul lui Galilei, Copernic sau 
alți oameni de ştiinţă precum Ignaz Semmelweis, asupra 
căruia o să ne şi îndreptăm acum atenţia. În secolul al 
XVIII-lea, au apărut primele maternități, instituţii care 
ofereau femeilor sărace sau mamelor necăsătorite un loc 
confortabil în care puteau să nască, având la dispoziţie 
mâncare, căldură şi adăpost. Cu toate astea, în multe din 
aceste spitale numărul mamelor care mureau la naştere din 


cauza unei infecții numită febră puerperală era inacceptabil 
de mare, şi nimeni nu ştia de ce. De aceea asemenea locuri 
şi-au câştigat reputaţia de „abatoare” sau „necropole”. 

Juristul Oliver Wendell Holmes povesteşte despre un 
distins doctor care, în timpul unei autopsii, a scos organele 
pelviene ale unei paciente care murise de febră puerperală. 
Şi le-a pus în buzunarul halatului, după care s-a dus să 
ajute mai multe femei să nască - femei care, toate, au murit 
ulterior. Ignaz Semmelweis a fost primul care a făcut 
conexiunea dintre febra puerperală şi cadavre. În 1846, 
când un prieten bun de-al lui, profesor de medicină legală, a 
murit, Semmelweis i-a citit fişa autopsiei. Prietenul său 
fusese zgâriat accidental cu un bisturiu în timpul unei 
autopsii, iar fişa sugera că murise în urma aceleiaşi boli de 
care mureau femeile la naştere. Semmelweis a examinat 
obiceiurile doctorilor din clinica sa şi a observat că aceştia 
veneau la naşteri sau examinări vaginale ale femeilor în 
travaliu direct de la autopsii fără să se fi spălat pe mâini. 
După ce a insistat ca toți studenții şi doctorii să se spele pe 
mâini înainte de a intra în sala de naşteri, cazurile de febră 
puerperală (provocată, ştim astăzi, de bacteria Streptococcus 
pyogenes) au scăzut dramatic. 

Dar medicii şi oamenii de ştiinţă din vremea lui 
Semmelweis nici nu voiau să audă de aşa ceva. Carl Edvard 
Marius Levy, un obstetrician olandez, i-a respins ideea sub 
motivul că e improbabilă şi neştiinţifică. Şi nu a fost 
singurul, părerea generală era că Semmelweis vorbea 
prostii. 

Ce stupid, nu? Îţi vine să spui „cât de prost să fii ca să 
nu-ți dai seama că spălatul pe mâini te scapă de bacterii şi 
de boli?” Este strigător la cer şi absurd! Da, exact. Pentru 
nişte oameni din secolul XXI e cât se poate de evident că 
trebuie să te speli pe mâini ca să nu te îmbolnăveşti, dar 
tocmai ăsta e secretul: vedem totul ca nişte oameni care au 


apă curentă, au medicamente, trăiesc mai mult ca rezultat a 
vreo 200 de ani de evoluție a medicinei moderne. Este din 
nou o eroare de logică şi se numeşte hindsight bias: tendința 
de a percepe un eveniment, după ce a avut loc, ca fiind mult 
mai uşor de prevăzut decât a fost de fapt. E uşor să te 
întrebi cum de le-a luat oamenilor mii de ani ca să inventeze 
o amărâtă de roată sau cum de nu ne-am prins mai din 
timp că suntem făcuți din atomi. Aceeaşi eroare de logică 
joacă un rol important şi în conspirații („Cum, vrei să-mi 
spui că nu ştia CIA că ăia o să atace cu avioanele World 
Trade Center?”). 


Toate chestiile par evidente după ce s-au întâmplat, 
dar uite că nu sunt aşa evidente până să se întâmple! 


Tocmai de-aceea, sincer să fiu, eu sunt cumva de acord 
cu Carl Levy şi ceilalți oameni de ştiinţă care nu luau în 
serios ideile lui Semmelweis. Dacă doreşti să înţelegi ce 
vreau să spun cu asta, trebuie să te pui în pielea unui om 
de la jumătatea secolului al XIX-lea: nici cei mai respectabili 
oameni de ştiinţă nu ştiau de existența microbilor. Teoria 
germenilor, care explică de ce apar numeroase boli (din 
cauza virusurilor sau a bacteriilor) avea să apară abia la 
vreo 20 de ani după moartea lui Semmelweis, datorită unor 
oameni precum Louis Pasteur şi Robert Koch. Abia atunci a 
venit Pasteur cu o explicaţie teoretică ce a putut fi aplicată 
ideilor lui Semmelweis, iar medicii şi toată lumea au început 
să se spele pe mâini. După cum am discutat în capitolul 
despre apelul la ignoranță, nu poţi accepta ca adevărată o 
ipoteză despre care nu ai destule argumente şi dovezi. 

La prima vedere, această versiune de Galileo gambit este 
un argument cât se poate de corect: cum am mai spus, 
istoria ştiinţei este plină de astfel de situaţii în care s-a râs 
de anumiți oameni de ştiinţă sau pur şi simplu li s-a spus în 


față că greşesc. Şi, da, până la urmă s-a dovedit că au 
dreptate, dar cei care folosesc Galileo gambit uită complet 
faptul că ideile le-au fost acceptate pe baza unor dovezi şi 
argumente concrete. Care pseudoştiinței îi lipsesc! Spre 
deosebire de Semmelweis, Copernic, Galilei, Boltzmann şi 
alți oameni de ştiinţă de care s-a râs, nici un adept al 
pseudoştiinței care vine cu vreo idee sărită de pe fix n-o să 
dețină în viața lui argumente clare, convingătoare, valide, 
precum şi experimente şi dovezi ştiinţifice care să le susțină. 
De unde ştiu asta? Pentru că, dacă ar deţine, nu ar mai 
folosi scuza asta de doi bani. Uite, de exemplu Ryke Geerd 
Hammer, fondatorul Noii Medicini Germane, era convins că 
medicii îi resping bazaconiile nu pentru că ar fi greşite şi 
lipsite de dovezi, ci pur şi simplu pentru că exista un 
complot mondial al evreilor de a decima întreaga populație a 
lumii care nu era compusă din evrei. Ce să mai zici? 

În plus, foarte important, este un non sequitur (din latină: 
nu decurge), o concluzie care nu reiese din premisă. Stai un 
pic, şi ce dacă au râs de Galilei sau Semmelweis, iar ei au 
avut dreptate? Nu există nici un motiv pentru care să 
tragem concluzia că e şi cazul lui Hammer sau al altor 
dubioşi. 

Galileo gambit mai are cel puţin două variațiuni folosite 
de omul de rând. Prima ar fi you get the most flak when 
you're over the target, care s-ar traduce prin „primeşti cele 
mai multe critici atunci când ai dreptate”. Faptul că cineva 
te critică este o dovadă de netăgăduit că ai dreptate. Altfel 
nu te-ar mai critica, nu? Nu s-ar mai obosi să te critice dacă 
nu ai avea dreptate. Dar bineînțeles că ai dreptate cu 
ipoteza ta complet neverificată cum că Luna e făcută din 
caşcaval, din moment ce te contrazic atâţia oameni! 
Argumentul martiriului este la fel de simplu: pentru adepţii 
pseudoştiinței, o idee devine automat adevărată dacă 
persoana care o emite este detestată pentru ideea respectivă 


(sau e percepută ca fiind detestată). Acea persoană devine 
un martir demn de respect şi admiraţie pur şi simplu pentru 
că cineva i se opune. Raționamentul se bazează pe concepția 
comună că un martir nu moare degeaba, pentru o 
convingere greşită, martiriul fiind o dovadă de netăgăduit că 
ideea acelei persoane este adevărată. Dar oare militanţii ISIS 
care mor în atacuri sinucigaşe pentru religia lor au 
dreptate? Dacă ne luăm după argumentul martiriului, aşa 
se pare. 

Se tot vorbeşte despre oameni de care s-a râs de-a lungul 
istoriei şi care au avut de fapt dreptate, dar asta numai 
când se urmăreşte susținerea unei idei pseudoştiințifice. Hai 
să vorbim însă şi de ăia despre care s-a dovedit că nu au 
avut dreptate. Hai să vorbim de chimistul (câştigător al 
premiului Nobel) Svante Arrhenius, care susținea că planeta 
Venus este plină de mlaştini. Sau de astronomul Percival 
Lowell, care susținea că Marte are canale artificiale. Hai să 
vorbim despre oamenii care au fost convinşi că toate bolile 
vin de la mirosurile neplăcute sau sunt pedepse ale lui 
Dumnezeu. Hai să vorbim despre oamenii de ştiinţă care au 
susținut că Pământul se extinde. 


Să vorbim despre... Einstein, care până la un moment 
dat a fost convins că universul e static. 


Astea-s exemple de veritabili oameni de ştiinţă care s-au 
înşelat. Au fost mulți oameni de ştiinţă care s-au înşelat. Ei 
sunt în mod convenabil uitaţi când se găseşte scuza „dar s-a 
dovedit că a avut dreptate”. 

Şi atunci, nu este mai logic şi mai sigur să nu accepţi o 
idee din start, în lipsa dovezilor? Am vorbit în capitolele 
dinainte despre argumentul ignoranței: lipsa dovezilor nu 
înseamnă automat că ceva e adevărat sau că e fals, dar este 
cât se poate de logic să nu accepţi o idee până nu sunt 


prezentate dovezi sau argumente. Când eu îți spun că pot să 
zbor dacă îmi bag o lingură la subraț, iar alți oameni mă 
contrazic şi spun că e imposibil fizic să fac aşa ceva, este cât 
se poate de normal să nu mă crezi până nu dovedesc că pot. 
Doar nu eşti atât de prost încât să spui „păi îl cred, că de-a 
lungul istoriei au mai fost oameni care au susținut ceva, n- 
au fost crezuți şi s-a dovedit că aveau dreptate”. 

Dacă am fi corecțţi, ar trebui să nu facem apel la oameni 
de ştiinţă care au avut dreptate, ci la adepţi ai 
pseudoştiinței, pentru că avem exemple delicioase şi multe, 
căci nici o idee pseudoştiințifică nu s-a dovedit adevărată. 
Altfel nu ar mai fi pseudoştiință. Dacă susţii o idee 
pseudoştiințifică, mi se pare normal să ai referințe din acest 
domeniu, nu din ştiinţă, care oricum, zic ei, „nu poate şti 
totul”. Asta nu înțeleg: contrazici comunitatea ştiinţifică 24 
din 24 de ore şi spui nonstop că se înşală, iar acum vii şi 
oferi ca sprijin pentru ideile tale creţe fix un argument care 
face referire la oamenii de ştiinţă?! Hai să vorbim de ăia care 
aveau impresia că pe 21.12.2012 va veni sfârşitul lumii. Hai 
să vorbim de oamenii care erau numai ochi şi urechi la 
catrenele lui Nostradamus înainte de anul 2000, susținând 
că urmează sfârşitul lumii. (Te salut, supraviețuitor al 
Apocalipsei!) Hai să vorbim de oamenii care cred că 
Pământul e plat. Hai să vorbim de oamenii care credeau că 
fața de pe Marte a fost construită de extratereştri. Hai să 
vorbim despre cei care cred că pot vindeca diverse boli cu 
cristale. Vorba lui Carl Sagan: 


Faptul că s-a râs de unele genii nu înseamnă că toţi 
cei de care se râde sunt genii. Au râs de Columb, au 
râs de Fulton, au râs de frații Wright. Au râs şi de 
Bozo Clovnul. 


Da, istoria ne arată de mii de ani încoace că ideile 
ştiinţifice au tot fost finisate, acceptate, respinse, 
demontate, remontate etc. Pentru că aşa funcționează 
ştiinţa. Dar asta nu înseamnă că poți accepta orice 
tâmpenie spusă de oricine doar în virtutea faptului că „s-a 
mai întâmplat”. Fiecare caz, fiecare ipoteză, oricât de banală 
sau extraordinară ar fi, are nevoie de dovezi empirice, peer- 
reviewed, pentru a fi acceptată. Ştiinţa nu se face pe ochi 
frumoşi şi pe smiorcăieli de genul „dar uite că şi lui... bla- 
bla-bla”. 

Da, cam aşa aş putea rezuma Galileo gambit într-un 
cuvânt: smiorcăială. 


Inspiră, expiră, conspiră 


Un grup de reptilieni umanoizi numiți Frăția Babilonului 
controlează omenirea. — David Icke 


Ne aflăm în anul de grație 2019, moment în care 
internetul a ajuns deja la maturitate. O mare parte din 
planetă are acces la internet, iar asta poate fi doar un lucru 
bun: oamenii de pe întreg mapamondul împărtăşesc 
experiențe, cunoaştere, poze cu pisici. Viaţa e frumoasă! 

Dar astea nu sunt singurele lucruri pe care le 
împărtăşim; printre ele se strecoară şi paranoia fiecăruia 
dintre noi. În momentul în care ajunge să fie acceptată de 
mai mulți oameni, devenind o paranoia colectivă, avem de-a 
face cu ceea ce numim teoria conspirației. Ea, în sine, nu 
este nouă, însă în perioada modernă s-a amplificat. În anul 


64 d.Cr., a avut loc marele incendiu din Roma, care, din 
cauza vântului şi a caselor de lemn, a durat aproape o 
săptămână, distrugând pur şi simplu oraşul. Conform 
istoricului Tacit (în Anale, cartea a XV-a), în tot acest timp 
împăratul Nero nu se afla acolo, ci în vila sa din Antium, dar 
s-a întors rapid să organizeze ajutorarea victimelor. În 
acelaşi timp însă, începuseră să apară deja teorii ale 
conspirației care susțineau că de fapt Nero şi apropiații lui 
au dat foc Romei pentru a o putea reclădi apoi conform 
viziunii împăratului şi că, în timp ce oraşul ardea, el privea 
şi cânta. Cum nu i-a convenit să audă asemenea prostii, 
Nero a lansat prompt propria sa teorie a conspirației: de fapt 
comunitatea creştină era de vină pentru declanşarea 
incendiului şi propagarea zvonurilor. Consecințele n-au fost 
deloc plăcute pentru creştini, mulți au fost crucificați sau 
arşi de vii. 

Ai auzit până acum de cartea intitulată Protocoalele 
Înțelepţilor Zionului? A fost publicată prima oară în anul 
1903 în Rusia şi descrie cu lux de amănunte un anume 
plan al evreilor de dominație mondială. A fost tradusă în mai 
multe limbi, ba însuşi Henry Ford a tipărit 500.000 de 
exemplare şi le-a distribuit prin SUA în anii 1920. Naziştii 
foloseau adesea Protocoalele ca propagandă împotriva 
evreilor. Chiar şi în ziua de azi poți găsi această carte destul 
de uşor: eu am descoperit-o acum vreo cinci ani într-un 
automat de cărți în stația de metrou Piața Victoriei. 
Problema e că această carte e un fals, o păcăleală, nu are 
nici o bază realistă. Şi totuşi, mulți oameni încă o prezintă 
drept o lucrare autentică. Ea este doar produsul unei teorii 
a conspirației vechi de mai bine de 1.000 de ani, care afirmă 
că evreii sunt de vină pentru tot soiul de crize ale omenirii şi 
alte evenimente neplăcute din societate. Până în ziua de azi 
sunt oameni convinşi de asta. 


De la George Soros, Noua Ordine Mondială, 
francmasonerie şi atacul de la World Trade Center de pe 11 
septembrie 2001 până la fluorizarea apei, vaccinare, 
încălzirea globală, faptul că nu am ajuns niciodată pe Lună 
(sau chiar în spaţiu), faptul că Pământul este în realitate 
plat şi câte şi mai câte, există câte o teorie a conspirației 
pentru aproape orice în ziua de azi. În foarte multe puncte, 
teoria conspirației se intersectează cu pseudoştiința, dar 
asta nu înseamnă că orice formă de pseudoştiință este o 
teorie a conspirației: astrologia, creaționismul, teoria 
miasmatică nu sunt teorii ale conspirației. Pentru a putea fi 
catalogată astfel, o idee sau o afirmaţie trebuie obligatoriu 
să facă apel la o entitate sau un grup de entități ascunse, 
care să fie responsabile pentru toate sau măcar o parte din 
relele care ni se întâmplă. 


Orice teorie a conspirației este fundamental definită 
prin credința că undeva, acolo în lume, există Ei, un 
grup de persoane care ne ascund ceva şi controlează 
lumea din umbră. 


Evrei, bogătani, NASA, Big Pharma, guvern, reptilieni din 
sistemul Zeta Reticuli — poate fi oricine, dar important e să 
fie cineva responsabil pentru nenorocirile din lumea asta. Şi 
e vorba mereu de o entitate fără chip. Nu e niciodată Dan, 
programatorul cu trei copii care locuieşte în Botoşani, sau 
Ana-Maria din Cluj-Napoca, studentă la Facultatea de 
Arhitectură, care deține o pisică, ci NASA, evreii, Big 
Pharma, guvernul. Sunt nişte ținte foarte uşoare pentru că 
nu pot fi personificate, în sensul că nu le poţi atribui un 
chip. Dezumanizarea unui grup de persoane a fost 
dintotdeauna o tactică foarte eficientă pentru orice tip de 
propagandă, iar în pseudoştiință lucrurile stau la fel. De 
exemplu, întreaga teorie a conspirației cu Big Pharma se 


bazează pe faptul că cercetătorii din medicină nu sunt 
oameni cu prieteni, rude, sentimente, gânduri, ci nişte 
drone care ar face orice li se spune, eventual pentru bani. 
Nu doar doi-trei indivizi sau chiar unul, cum a fost 
Wakefield, ci întreaga suflare dintr-o anume comunitate. 

Teoria conspirației are totuşi un foarte mic sâmbure de 
adevăr: este bine să fii sceptic. Ubi dubium ibi libertas, se 
zice, unde există îndoială există libertate. E bine să te 
îndoieşti, să fii sceptic, mai ales când e vorba de autorităţi, 
pentru că autoritățile se înşală adesea. Indiferent că vorbim 
despre politicieni sau despre comunitatea ştiinţifică, dacă e 
un domeniu populat de oameni sigur se vor găsi unii mai 
puțin cinstiți. De-a lungul timpului au existat teorii ale 
conspirației care s-au dovedit a fi adevărate (de exemplu, 
guvernul american chiar a experimentat cu LSD ca să vadă 
dacă poate să modifice comportamentul oamenilor -— 
proiectul MK-ULTRA), iar această afirmaţie poate fi oferită ca 
argument de conspiraționişti pentru a-şi susține propriile 
teorii. Dar, după cum am discutat şi în capitolul despre 
Galileo fallacy, faptul că în istorie s-au mai petrecut lucruri 
asemănătoare nu înseamnă că ce susții este automat valid. 
OK, e adevărat, guvernul chiar ne spionează, dar asta nu 
înseamnă că şi teoria conspirației conform căreia suntem 
conduşi de reptilieni este automat adevărată. 

Michael Shermer (fondator al Societăţii Scepticilor din 
SUA) scria într-unul din numerele revistei sale Skeptic că pe 
lume există două tipuri de sceptici: transcendentalii şi 
empiricii. Prima categorie consideră că totul în lumea asta 
este conectat şi că totul se întâmplă cu un motiv. Cea de-a 
doua consideră că hazardul şi coincidența se ciocnesc din 
când în când cu lumea în care trăim, iar credința 
(acceptarea) fiecărei afirmaţii individuale este condiționată 
de dovezile aduse. Cât priveşte scepticismul transcendental 
şi cel empiric, primul este intuitiv, iar al doilea nu. Şi nu e 


aşa? Doar am vorbit în capitolele trecute de apophenia şi 
pareidolia. Ne place la nebunie să găsim legături şi tipare în 
orice lucruri din jur, şi cu atât mai mult vrem să credem că 
nimic nu se întâmplă aleator, ci că există un tipar, un plan 
în spate. 

De aceea, o a doua caracteristică foarte importantă a 
teoriilor conspirației este interconectarea a tot felul de 
evenimente sau lucruri (connecting the dots), deşi, în afara 
raționamentului greşit, nu există nici o dovadă că ar exista o 
legătură reală între ele. Recent, am văzut pe Facebook un 
conspiraționist care afirma că între noua tehnologie 5G şi 
vaccinuri este o legătură: medicii ne injectează vaccinuri ce 
conțin metale precum aluminiu sau mercur, iar apoi ăştia, 
cu tehnologia lor 5G, dirijează prin corpul nostru aceste 
metale şi ori ne controlează mental, ori ne îmbolnăvesc. 
Pentru o persoană normală, tehnologia 5G şi vaccinurile fac 
parte din două domenii diferite, dar conspiraționistul simte 
nevoia să le conecteze, oricât de improbabile ar fi legăturile. 

Da, teoria conspirației se naşte dintr-un scepticism 
sănătos, dar intră rapid într-o paranoia metastazată. Ceea 
ce ajută enorm la propagarea teoriilor conspirației e că 
vorbim de nişte lucruri pe care numai tu şi o mână de 
oameni le ştiţi. În consecinţă, informaţiile pe care le deţineţi 
sunt foarte rare. Pentru oameni lucrurile devin cu atât mai 
prețioase cu cât sunt mai rare şi le vom prefera mereu pe 
acestea unor lucruri comune, mai utile şi chiar mai ieftine. 
Diamantele, aurul, platina sunt preţioase pentru că sunt 
rare, abia apoi ne gândim la utilitatea lor. Acelaşi lucru se 
petrece şi când evaluăm informațiile: informaţiile rare sunt 
mult mai prețioase decât cele comune, pe care le găseşti pe 
toate gardurile. 


Da, toată lumea ştie că Pământul este rotund, dar 
doar tu şi câțiva oameni ştiţi adevărul — că Pământul 
este plat! 


Oamenii cu capul pe umeri nu iau în serios ideea de 
Pământ plat şi încearcă să împiedice propagarea acestei idei, 
dar conspiraționistul vede altceva: vede că unii încearcă să 
oprească o anumită informaţie să ajungă la alți oameni, iar 
asta înseamnă că e vorba de ceva secret, rar, prețios! Pentru 
el înseamnă automat că această informaţie este şi 
adevărată. „Ei nu vor ca tu să ştii asta” e o afirmaţie foarte 
des întâlnită, care ajută la vânzarea multor produse 
pseudoştiințifice. Cum sunt metodele de „detox” (care te 
scapă, cică, de toxinele din corp); ficatul tău este foarte bun 
la asta şi e gratuit, dar e mai atractiv pentru oameni să dea 
banii pe „un truc secret”. E secret, e rar, deci este adevărat 
şi bun. 

Atracția exercitată de teoriile conspirației se mai 
datorează şi senzației că eşti un erou, un martir. Eşti 
special. Tu singur împotriva tuturor, încercând să aduci 
cunoaşterea şi adevărul în mintea oamenilor. Spre deosebire 
de şarlatanii din pseudoştiință, conspiraţioniştii nu sunt 
puşi de obicei pe rele. Nu caută să facă rău. Ei vor să iasă 
adevărul la lumină. Problema este că se agaţă de orice 
informaţie care le confirmă ideea că Ei ne ascund ceva. De 
aceea, oricât i-ai explica unui moonhoaxer (cel care neagă că 
am ajuns pe Lună) că în 1969 chiar s-a pus piciorul pe 
satelitul nostru natural, el o să facă tot ce-i stă în puteri ca 
să-ți arate că NASA şi guvernul american ne-au minţit şi 
încă ne mint. Nu vor să facă rău, dar nici nu caută în mod 
onest adevărul, ei sunt deja convinşi. Vor doar să-ţi arate şi 
ție că au dreptate. 


Hai să ne complicăm viaţa! 


Conspiraţioniştii o apucă întotdeauna pe drumul cel mai 
lung şi mai anevoios pentru a-şi confirma credințele, sportul 
lor favorit fiind să se scarpine la urechea dreaptă cu mâna 
stângă. Efectiv ignoră briciul lui Occam cu atâta graţie şi 
măiestrie, încât zici că te uiţi la un balet. Ignoră explicaţii şi 
acțiuni mai simple şi ancorate în realitate pentru a face loc 
unora complicate şi de-a dreptul fanteziste. 

Multor oameni li se pare absurdă ideea că în 1969 am fi 
avut tehnologia de a trimite oameni pe Lună şi preferă să 
creadă că guvernul american a ascuns lumii întregi, timp de 
50 de ani, faptul că nici un om nu a ajuns vreodată acolo şi 
că toate cele şase misiuni Apollo au fost nişte înscenări. 
Argumentele lor sunt multe (şi imbecile), dar mă voi axa 
doar pe câteva, ca să vezi cum ignoră o teorie a conspirației 
bunul-simţ. 


De ce nu se văd stelele în fotografiile de pe Lună? Cum 
au ajuns ei până acolo? Aveau un calculator inferior 
celui mai prost smartphone din ziua de azi. Cum să 
treacă prin centura de radiaţie Van Allen fără să fie 
prâjiți? 


Toate aceste argumente (şi multe alte) sunt deja piese 
standard din repertoriul oricărui conspiraționist. Ele au 
nişte explicaţii foarte simple. 

„De ce nu se văd stelele în fotografiile de pe Lună?” În 
momentul în care dai de întrebarea asta, ştii instant că ai 
de-a face cu un om care nu numai că nu înțelege pe ce lume 
se află, dar e şi o persoană care nu caută adevărul, ci mai 
degrabă vrea să-şi confirme credințele personale. Zic asta 
pentru că acest argument poate fi demontat de absolut 
oricine. Ia-ți un prieten cu tine într-o seară şi pune-l sub un 


stâlp de iluminat, apoi ia orice aparat foto, focalizează pe el 
şi fă o fotografie. El o să iasă bine-mersi, dar stelele de pe 
cerul nopţii nu o să fie vizibile (presupunem că nu faci 
fotografia cu un timp prelungit de expunere). Pur şi simplu, 
aparatul nu poate să-şi „concentreze atenţia” şi pe amicul 
tău, şi pe stelele de pe cer. În general, când faci o fotografie, 
îi setezi expunerea (deschiderea diafragmei aparatului) astfel 
încât să „culeagă” suficientă lumină pentru a putea 
fotografia ca lumea subiectul. Tu ai setat o expunere foarte 
mică (adică să se deschidă diafragma aparatului foarte 
puţin), pentru că amicul tău stă sub un stâlp de iluminat 
stradal şi primeşte lumină din belşug. Cerul nopții însă, 
fiind întunecat, necesită ca expunerea să fie mai mare 
(diafragma aparatului să fie deschisă mai mult, astfel încât 
să primească lumina venită de la stele). Dar aparatul nu are 
cum să-şi deschidă diafragma ca să surprindă clar şi un 
obiect foarte luminat, şi un obiect foarte slab luminat! Fix 
ăsta e şi cazul fotografiilor de pe Lună: aparatul avea 
expunerea setată pentru solul lunar, care în acele momente 
era puternic luminat de Soare. Pentru că am venit pe Lună 
ca să facem fotografii Lunii, nu stelelor! Dacă expunerea ar fi 
fost setată pentru a surprinde stelele, astronauții ar fi ieşit 
foarte „arşi” (în termeni fotografici) şi nu s-ar fi văzut deloc 
clar. 

Şi mai e argumentul: „Cum am ajuns noi pe Lună? Că 
aveam nişte calculatoare foarte proaste pe vremea aia!” Aici 
e vorba de un apel la incredulitate foarte voios şi falnic. 
Oamenii care spun lucrul ăsta pur şi simplu au impresia că, 
dacă ei nu înțeleg o chestie (cum să ajungem pe Lună?), 
înseamnă că acea chestie nu e adevărată. În primul rând, 
până la calculatoare, ca să ajungi pe Lună ai nevoie de 
rachete puternice, care să învingă gravitația. Ca să ajungi 
oriunde în spaţiu ai nevoie în primul rând de rachete mari şi 
puternice. Şi, slavă cerului, încă de pe vremea aia ştiam să 


construim aşa ceva! Misiunile Apollo au fost toate lansate cu 
cea mai puternică rachetă a vremurilor de atunci, Saturn V. 
Dar asta nu e tot. Pe lângă rachete puternice, trebuie să 
înţelegi şi cum se deplasează corpurile în spațiu şi, în 
general, şi alte chestii ce ţin de fizică. Bafta noastră este că 
angajații NASA ştiau deja de lucrurile astea: legile lui 
Newton şi ale lui Kepler, legi extrem de importante pentru 
orice călătorie spaţială, erau cunoscute de câteva sute de 
ani. De ce e aşa de greu de înțeles că există oameni care 
chiar ştiu mai multe ca mine şi ca tine într-un domeniu? 

Este cât se poate de corect: pe vremea aia un calculator 
care să facă mai puţin de un sfert din ce face smartphone-ul 
tău în ziua de azi ar fi ocupat întregul etaj al unei clădiri de 
birouri, fără să fie foarte deştept. Dar nici nu era nevoie de 
aşa ceva. Ce crezi că făcea? Simula în 3D întreaga Lună în 
timp ce calcula câte calorii conține un somon prăjit şi 
descărca poze de la nuntă? Nu, calculatorul de la bordul 
modulului de comandă trebuia pur şi simplu să primească 
nişte instrucțiuni în cod binar, prin unde radio, ca să 
direcționeze nava, atâta tot. Am ajuns pe Lună cu un 
calculator care făcea fix ce aveam noi nevoie să facă şi cu 
nişte rachete foarte mari şi puternice. 

Probabil cel mai întâlnit argument este că astronauții nu 
ar fi putut trece prin centura de radiaţie Van Allen, pentru 
că ar fi fost prăjiți, pur şi simplu! Asta zic conspiraționiştii, 
realitatea e alta. Ce este centura de radiații Van Allen? Ea 
are practic forma unei gogoşi care înconjoară Pământul, 
fiind formată din particule încărcate de energie înaltă 
reținute de câmpul geomagnetic. Omul de rând, când se 
gândeşte la radiaţii, se gândeşte automat la Hiroshima şi 
Cernobil. Asta-i prima problemă. Dar în fizică radiaţia este 
pur şi simplu fenomenul de emisie şi propagare a energiei, 
sub formă de unde sau particule, în vid sau într-un mediu 
oarecare. Avem diverse tipuri de radiație: electromagnetică, 


corpusculară (cum e radiaţia alfa), acustică, gravitațională, 
fiecare cu propriile caracteristici. Ba aceste tipuri se împart 
şi în subtipuri de radiație. Radiația electromagnetică, de 
exemplu, se împarte în unde radio, microunde, unde 
infraroşii, lumină vizibilă, ultraviolete, raze X şi radiaţie 
gamma. Dar nu toate aceste tipuri de radiaţie ne fac rău: 
undele radio, microundele, undele infraroşii (căldura) şi 
lumina vizibilă sunt în mare parte inofensive pentru oameni, 
dar restul (numite radiații ionizante, pentru că transformă 
atomii de care se lovesc în ioni, adică le zboară electronii de 
pe „orbită”) sunt nocive. Şi nici atunci situația nu este 
simplă! Depinde mult şi de gradul de expunere. De aceea, 
chit că în general razele X ne fac rău, nu mori dacă stai 
câteva secunde să ţi se facă o radiografie la medic. 

Radiația nu „te omoară cum ai intrat în contact cu ea”. 
Dar mulți oameni nu înțeleg chestia asta şi te trezeşti cu 
enormităţi ridicole, de genul „ar fi fost nevoie de doi metri de 
plumb ca să-i protejeze de radiația mortală pe astronauții 
care treceau prin centura Van Allen”. Afirmația asta chiar 
apare într-o grămadă de teorii ale conspirației legate de 
vizitele noastre pe Lună. E adevărat, astfel de măsuri sunt 
necesare pentru radiația electromagnetică cu frecvența 
foarte ridicată (cum ar fi radiația gamma), dar natura 
centurii Van Allen face inutilă o astfel de soluție. Ea e 
formată din alt tip de radiaţii şi nu te aperi la fel pentru 
fiecare. De exemplu, ca să te aperi de radiaţia alfa este de 
ajuns să te înfăşori în nişte hârtie, dar pentru razele gamma 
(care au frecvență şi energie mai mari) ai nevoie de plumb. 
Inginerii NASA ştiau de toate lucrurile astea şi se pregătiseră 
deja. Modulele Apollo erau învelite în materiale menite să 
protejeze de radiaţii şi au urmat o asemenea traiectorie, 
încât astronauții să primească cea mai mică doză de radiație 
posibilă. Pe lângă asta, fiecare astronaut a avut pe 


parcursul întregii călătorii un dozimetru care măsura 
cantitatea de radiație primită. 

Deşi probabil deja te doare capul de la toate explicaţiile 
astea, află că ele se află pe partea simplă a briciului lui 
Occam, adică sunt cele mai simple pentru că le putem oferi 
fără a fi nevoie să recurgem la explicații în plus. Ştim cum 
funcționează fotografia, ştim să facem rachete, ştim de 
radiații şi centura Van Allen. Nu e nevoie să inventăm nici 
un concept nou pentru a putea aduce explicaţii şi nu 
trebuie să facem diverse acrobaţii mentale. În schimb, 
conspiraționiştii susțin că timp de 50 de ani NASA a ascuns 
întregii lumi (zecilor de milioane de oameni care au trăit de 
atunci şi până acum) că de fapt oamenii nu au ajuns pe 
Lună şi că totul a fost filmat într-un studio. 

De ce spun că explicaţiile şi argumentele lor se află pe 
partea complicată a briciului lui Occam şi e nevoie de 
explicații în plus? Fă-mi hatârul şi ia-ți zece din cei mai 
apropiaţi prieteni şi spune-le unul dintre cele mai mari 
secrete ale tale. Apoi vezi cât durează până să ajungă 
secretul tău la alte persoane. O săptămână? Trei luni? Şi 
totuşi, conspiraționiştii se jură cu mâna pe inimă că NASA a 
reuşit timp de 50 de ani să păstreze acest secret pe care 
oamenii din interiorul acestei companii îl ştiau! Conform 
unui raport cu estimări ale bugetului NASA din anul 2016, 
în momentul acela lucrau 17.211 oameni acolo. Timp de 50 
de ani, peste 17.211 oameni au reuşit să păstreze tăcerea. 
Chestia asta contrazice briciul lui Occam, deoarece acum 
conspiraționiştii trebuie să inventeze o scuză pentru care 
acest lucru nu s-a întâmplat încă. Hai s-o spunem pe aia 
dreaptă: oamenii nu ştiu să țină secrete. Şi cu cât sunt mai 
multe persoane implicate într-o conspirație, cu atât e mai 
puţin probabil să fie adevărată. Este unul dintre cele mai 
importante moduri în care îți dai seama că ai de-a face cu o 
teorie a conspirației. 


Şi apropo de NASA, ea apare în foarte multe teorii ale 
conspirației ca țap ispăşitor. Ba e a masonilor, ba te minte 
că omul a ajuns pe Lună, ba îți ascunde că există o planetă 
nedescoperită (Planeta X/Nibiru) de cealaltă parte a 
Soarelui, ba îți ascunde că Pământul e de fapt gol în 
interior, că s-au găsit extratereştri pe Marte sau că sfârşitul 
lumii ar fi fost pe 21 decembrie 2012. NASA are o aură de 
autoritate şi invincibilitate în ochii conspirationiştilor: da, or 
exista şi alte agenţii spaţiale în lume (ESA, ROSCOSMOS, 
JAXA, ROSA, CNSA, UKSA etc.), dar cu toţii ştim că NASA 
are puterea extraordinară de a le controla pe toate şi de a le 
spune ce să le declare cetăţenilor propriilor ţări. Îţi dai 
seama? Ea nu numai că poate dicta în SUA ce să afle 
publicul, dar poate dicta (de 50 de ani încoace) şi altor ţări 
ce informații să divulge, iar astea tac ca proastele (inclusiv 
China şi Rusia). Aşa e, prieteni, Rusia nu se înțelege deloc 
cu SUA, dar când vine vorba de ajunsul pe Lună, eheee, ce 
nu face ea pentru NASA şi americani! 


Crudul adevăr e că NASA nu e o instituție care poate 
controla orice altă instituţie sau guvern din lume. 


E pur şi simplu o agenţie spaţială la fel ca toate celelalte 
agenții spațiale şi nu domină pe nimeni. Nici măcar nu este 
prioritară când se planifică bugetul SUA pe un an. Bugetul 
acestei instituţii pe 2017 era de vreo 18 milioane $, în timp 
ce bugetul armatei SUA era de 600 miliarde $ (din bugetul 
federal de 2,77 trilioane $). Din nou, contrazice briciul lui 
Occam, pentru că e nevoie de o explicație când faci afirmația 
că o amărâtă de agenție spaţială poate controla guverne 
întregi. 

Înţelegi cât de caraghioase sunt teoriile conspirației? Şi 
nici n-am contrazis ideea că aselenizările ar fi fost filmate 
într-un studio, pentru că aş mai scrie o carte întreagă. Pe 


scurt, pe vremea aceea, în 1969, televiziunea pur şi simplu 
nu era destul de evoluată pentru a realiza ce afirmă 
conspiraționiştii, de exemplu că ar fi filmat cu încetinitorul 
timp de o oră. Ar fi fost mult mai uşor ca astronauții să 
meargă direct pe Lună. Ceea ce au şi făcut. 


Motive 


Bineînţeles că toate forțele astea oculte care conspiră 
impotriva noastră au nişte motive, că doar n-o fac de 
distracție. Deşi la prima vedere par a fi nişte motive foarte 
bune şi perfect valide, e de ajuns să adăugăm un rând-două 
de „de ce”-uri ca să ne dăm seama că avem de-a face cu alte 
tactici menite să ne complice viața inutil. După ce începi să 
scrutezi mai atent problema, o să-ți dai seama că motivele 
sunt fie irealizabile, fie sunt de aşa natură că nici o 
persoană sănătoasă la cap nu ar recurge la punerea în 
funcțiune a unei conspirații pentru îndeplinirea lor. 

Fireşte, fiind o carte despre pseudoştiință şi ştiinţă, o să 
mă axez pe teoriile conspirației care se intersectează cu 
ştiinţa. Şi una dintre cele mai des întâlnite teorii de genul 
ăsta e cea care o implică pe Big Pharma, această gloată de 
companii farmaceutice despre care conspiraţioniştii spun că 
deține deja leacul pentru cancer, dar nu vrea să-l ofere 
publicului. 


Scopul Big Pharma, cred conspiraționiştii, este să-i 
mențină bolnavi pe oameni pentru a-i stoarce de bani. 


Argumentul ăsta nu doar că frizează prostia, ci şi-a făcut 
deja culcuş în interiorul ei. 

Hai s-o spunem din capul locului: industria farmaceutică 
este o industrie, adică o afacere, într-adevăr. O afacere care 
vinde un produs (medicamente) şi urmăreşte, totuşi, să-şi 


maximizeze profitul. Unde se duc banii ăştia? În mare parte, 
tot pe medicamente, pe cercetarea şi dezvoltarea lor. Să ştii 
că aspirina, antibioticele, vaccinurile şi toate celelalte 
medicamente, anestezice şi dispozitive folosite în medicină, 
care te scapă de boli grave sau de moarte, nu au căzut din 
pom. Cercetarea şi dezvoltarea fiecărui potențial 
medicament necesită bani pentru maşinării şi materii prime 
pentru cercetare, după care mai bagi bani şi în testele 
clinice. Toate costă bani. Milioane de euro. Şi nici n-am 
vorbit de resursele umane, fiindcă toate chestiile astea sunt 
făcute de oameni care au şi ei o chirie de plătit, un stomac, 
nişte copii. Oricât am spera noi, în naivitatea noastră, 
companiile farmaceutice n-au cum să producă medicamente 
gratis. 

Modelul lor de business este să facă profit de pe urma 
celor mai bune tratamente valabile la ora actuală, de 
preferat pentru cât mai multe boli. Ca să fie cumpărate şi 
folosite de cât mai mulți oameni, aceste tratamente trebuie 
să funcționeze, de aceea medicamentele sunt printre cele 
mai strict reglementate produse din lume. Teste clinice peste 
teste clinice, verificări independente etc. Cancerele sunt boli 
care se dezvoltă zilnic la milioane de oameni, oameni care 
chiar ar da bani grei pe un medicament care să-i vindece. 
Orice companie ce ar deține patentul unor eventuale leacuri 
pentru cancer ar avea un profit uriaş. Să fii CEO-ul unei 
companii farmaceutice, să ai un tratament pentru un 
anumit tip de cancer şi să decizi să nu-l scoți la vânzare pe 
motiv că mai bine faci profit cu celelalte tratamente pentru 
acel cancer înseamnă să fii bătut în cap şi candidatul ideal 
la titlul de „imbecilul mileniului”. Raționamentul ăsta al 
conspiraționiştilor se bazează pe ideea că dacă Big Pharma 
vindecă bolnavii de cancer nu ar mai face profit. E un 
raționament stupid, dat fiind că orice boală care nu poate fi 
prevenită de vaccinuri va continua să apară în natură: un 


leac pentru un tip de cancer nu-i scapă pe alți oameni de 
această boală. Să-mi scuzi cinismul, dar concluzia este că, 
şi dacă ar vindeca de cancer sute de mii de oameni, 
compania farmaceutică ce deține un leac pentru un tip de 
cancer tot ar avea clienți care să-i cumpere produsul şi să-i 
aducă bani. Deci despre ce vorbim? 

Fiind vorba de o afacere, au existat cazuri în care 
industria farmaceutică nu a lucrat pentru interesele 
consumatorului. Să nu uităm de Martin Shkreli, CEO-ul 
companiei Turing Pharmaceutics, care s-a gândit că ar fi 
super mişto dacă ar creşte prețul medicamentului Daraprim 
de la 13,5 $ pe pastilă la 750 $. Într-un capitol anterior am 
vorbit despre tragicul caz al medicamentului numit 
talidomidă, care a provocat malformații teratogene nou- 
născuților femeilor care au luat acest medicament împotriva 
grețurilor matinale. Asta în Canada, Europa şi Africa, 
deoarece compania farmaceutică Marrion Merrel Dow, care 
producea acest medicament, nu a reuşit s-o convingă pe 
Frances Oldham Kelsey, care se ocupa de evaluarea 
medicamentelor nou-intrate pe piața SUA, că ar fi îndeajuns 
de sigur. Astfel, Statele Unite au scăpat de nenorocire. 

Şi aş mai menționa şi cazul aspirinei şi al heroinei. Nu te- 
ai gândi niciodată că aspirina şi heroina ar putea să aibă o 
istorie comună, nu-i aşa? Aspirina este unul dintre primele 
medicamente sintetice de uz comun şi unul dintre cele mai 
cercetate medicamente din lume, fiind inclusă pe lista de 
medicamente esențiale a Organizației Mondiale a Sănătății. 
Este şi unul dintre cele mai întâlnite şi ieftine medicamente 
anti-inflamatoare, reducând febra şi durerile minore. 
Heroina, în schimb, e drogul care creează cea mai mare 
dependență. Ea a fost prima oară sintetizată în 1874 de 
către C.R. Alder Wright, dar această descoperire a fost rapid 
dată uitării şi, 23 de ani mai târziu, în 1897, Felix Hoffman, 
care lucra la compania farmaceutică Bayer, inițial o fabrică 


de vopsele, a resintetizat această substanţă, fiind în 
căutarea unui analgezic similar cu morfina, măcar la fel de 
puternic, dar care să dea mai puțină dependență. Imediat 
după descoperire, heroina a fost pusă pe piaţă, fiind 
vândută ca un înlocuitor al morfinei care creează mai puţină 
dependență, dar şi ca medicament împotriva tusei. 

Aspirina a fost sintetizată prima oară de acelaşi Felix 
Hoffman tot în 1897, dar nu a fost pusă pe piață imediat 
(da, heroina a fost comercializată prima) pentru că Heinrich 
Dreser, şeful echipei care testa noile medicamente, nu era 
foarte interesat de această descoperire. Ba chiar se opunea 
lansării aspirinei pentru că se credea că „slăbeşte” inima. În 
plus, era prea entuziasmat de cealaltă descoperire a lui Felix 
Hoffman. În cele din urmă, ştii ce s-a întâmplat: s-a 
descoperit că heroina este un drog periculos care creează o 
dependență mult mai puternică decât morfina sau cocaina, 
iar aspirina e folosită şi în ziua de azi ca analgezic pentru 
dureri minore, fiind pe deasupra şi foarte ieftină. 

În exemplul cu Shkreli este pur şi simplu vorba de 
ticăloşie, în exemplul cu aspirina şi heroina este vorba de 
ignoranță (nu voluntară) şi goană după profit, iar în cazul 
talidomidei este pur şi simplu vorba de ignoranță (iarăşi, nu 
voluntară: metoda testărilor clinice nu era încă dezvoltată pe 
atunci) şi eroare umană. Industria farmaceutică are nişte 
nereguli, e clar, dar teoriile conspirației care o vizează 
depăşesc cu mult rezonabilul. 

Şi totuşi, hai să presupunem prin absurd că ăştia de la 
Big Pharma chiar ştiu de „leacul pentru cancer” şi nu vor 
să-l ofere poporului. Ei bine, tot nu se leagă nişte lucruri. În 
primul rând, nu toate fondurile de cercetare a unui leac 
pentru un tip de cancer provin de la organizații cu interes 
financiar. Sunt foarte multe universități care fac cercetări în 
domeniul ăsta, iar mulți bani provin de la organizații 
caritabile, precum American Cancer Research. Cu munca de 


cercetare finanțată din astfel de surse s-au făcut mari 
descoperiri. 

În al doilea rând, savanții care se ocupă cu cercetarea şi 
cei din astfel de corporaţii sunt la fel de susceptibili de a 
face boala cu pricina. Cu ce crezi că-i ajută dacă nu creează 
sau ascund un tratament? Raționamentul ăsta se bazează 
pe faptul că toți angajaţii sunt nişte drone care nu gândesc 
şi care, dacă se îmbolnăveşte vreun cunoscut de-al lor de 
cancer, nu vor să-l salveze. Nu există nici o companie care 
să funcționeze aşa. Şi cum faci bani ca CEO dacă şi tu te 
îmbolnăveşti, dar ai fost destul de prost încât să stopezi 
dezvoltarea unui medicament pentru acea boală? Fiecare 
angajat şi om care ia parte la acest proces este la fel de 
susceptibil să contracteze boala ca oricine din afară. 

În al treilea rând, să zicem că eşti cercetător şi nu-ţi pasă 
de alți oameni. Cu toate astea, sigur ai da toți banii din 
lume pentru faima şi recunoaşterea mondială care ar veni 
odată cu aflarea leacului pentru cancer. Ai văzut cât de 
faimos este Alexander Fleming pentru descoperirea 
penicilinei (primul antibiotic din lume, care a salvat de 
atunci zeci de milioane de oameni de la moarte)? Să 
descoperi leacurile pentru diverse tipuri de cancer sau 
pentru SIDA reprezintă Sfântul Graal al medicinei, şi oricine 
le-ar descoperi ar fi ținut minte cât timp va dura specia 
umană. 

Să ne îndepărtăm însă un pic de industria farmaceutică 
şi să încercăm să cuprindem întreaga ştiinţă. Unul dintre 
motivele auzite de mine de-a lungul vieţii pentru care 
comunitatea ştiinţifică nu vrea, cică, să accepte tot felul de 
idei tâmpite, precum Pamântul e plat, Pământul e gol, 
vârsta Pământului e de 6.000-10.000 de ani este... fii atent 
la asta: 


Pentru că le-ar răsturna toate ipotezele şi teoriile. 


Motivul ăsta ne spune mai multe despre conspiraționist 
decât despre conspirația în sine. Un om care dă argumentul 
ăsta ca motiv pentru respingerea ideii de Pământ plat, de 
exemplu, este pur şi simplu rupt de realitate şi de felul în 
care funcționează lumea din jurul lui. Practic, acest motiv se 
bazează pe următoarele premise: 

e Multe lucruri pe care le ştim despre univers sunt 
acceptate pur şi simplu pentru că oamenii de ştiinţă s-au 
gândit la ele, ni le-au spus, iar noi le-am înghițit pe 
nemestecate; 

e Comunitatea ştiinţifică este 100% compusă din nişte 
copii răzgâiaţi care, dacă lumea nu joacă aşa cum vor ei, 
încep să se dea cu fundul de pământ. 

Nu are rost să bat apa-n piuă cu contrazicerea primei 
premise, că doar am vorbit deja despre asta, dar o să-ți aduc 
aminte pe scurt că ştiinţa se bazează fix pe răsturnări de 
situație, ipoteze noi şi teorii. Cât priveşte a doua premisă, ea 
este la fel de lipsită de sens. De ce te-ai face om de ştiinţă 
dacă nu vrei să schimbi chestii sau să afli lucruri noi despre 
univers? Ce om de ştiinţă sănătos la cap ar gândi: „Da, mă 
bucur că m-am apucat de fizică, dar sper din tot sufletul să 
nu vină nimeni cu vreo idee care să răstoarne absolut tot ce- 
am învățat până acum, aşa cum s-a întâmplat în toată 
istoria ştiinţei”. Omul de ştiinţă din această premisă este, de 
fapt, o proiecţie a înseşi mentalității conspiraţionistului, 
care face o eroare de logică numită apel la nirvana: 
conspiraționistul gândeşte că dacă un lucru nu e făcut sau 
explicat perfect, atunci nu este corect, valid, adevărat. El 
crede că nu poți avea încredere în ştiinţă pentru că ea e 
schimbătoare. Crede că schimbarea e ceva rău şi 
proiectează această concepție asupra omului de ştiinţă din 
argumentul său, care spune că „schimbarea e rea, nu vreau 
să se schimbe ceea ce ştiam eu”. Omul de ştiinţă din 


argumentul ăsta nu e un om de ştiinţă real; de fapt, este 
oglindirea conspiraționistului nostru. 


Cum convingi un conspiraţionist? 


S-o spunem pe şleau: este foarte greu să convingi un 
adept al teoriilor conspirației că ideile sale sunt nişte 
fabulaţii. Motivul principal este pur şi simplu că 
raționamentul lui e întors la 180° şi pus să stea în cap. 


Dacă în ştiinţă pornim de la o observaţie, iar în baza ei 
strângem dovezi ca să ajungem la o concluzie, în 
mintea conspiraționistului situația decurge în felul 
următor: avem o concluzie, iar în baza ei căutăm 
dovezi care s-o sprijine. 


Astfel, când vorbeşti cu un adept al Pământului plat, el 
ignoră argumentele tale nu pentru că acestea s-ar sprijini pe 
nişte dovezi slabe, ci pur şi simplu pentru că el trăieşte cu 
puternica impresie că NASA minte. „Ei te mint” reprezintă 
singurul motiv pentru care adepţii teoriei conspirației nu 
acceptă dovezile concrete sau oficiale. Conspiraţioniştii nu 
au găsit dovezi că Pământul e plat, iar din asta trag 
concluzia că NASA ne minte, ci fix invers! De la concluzia că 
NASA ne minte încep să caute dovezi care să le susțină 
afirmaţia. Astfel, argumentele tale n-o să fie niciodată 
acceptate, pentru că ei au deja concluzia bine înrădăcinată 
în minte şi orice o contrazice e rezultatul minciunilor 
propagate de forțele ascunse care conduc cu adevărat 
lumea. 

Pe lângă asta, aparent nu sunt capabili să înțeleagă că 
felul în care percepem lumea din jurul nostru (cum definim 
şi clasificăm diverse fenomene) nu se reduce la dovezi 


individuale, separate una de cealaltă. În ştiinţă şi în univers, 
mai multe tipuri de dovezi, din mai multe domenii, se 
intersectează şi se sprijină unele pe altele pentru a clădi o 
imagine asupra lumii. Noi ştim că Pământul e sferic nu doar 
pentru că i-a făcut NASA poze din spaţiu, ci şi pentru că 
înțelegem modul în care funcționează gravitația aici şi pe 
alte planete. Teoria evoluţiei este acceptată nu doar în baza 
dovezilor din paleontologie, ci şi din embriologie, botanică, 
biochimie, anatomie, geofizică, genetică etc. Pe scurt, adepţii 
teoriei conspirației simplifică enorm argumentele prezentate 
şi tocmai de aceea au impresia că le pot demonta atât de 
uşor, distrugând ideea de Pământ sferic, de oameni care să 
ajungă pe Lună sau de medicamente produse cu bună- 
credință. 


Tactici 


Deşi o bună parte din tagma conspiraționiştilor este 
compusă din oameni creduli şi ignoranți (restul fiind 
şarlatani), asta nu înseamnă că nu au şi ei tacticile lor de a 
te convinge că adevărul e cu totul altul. Cea mai folosită (şi 
chiar eficientă) este tactica 


Eu doar pun nişte întrebări! 


Ea apare de obicei sub forma: „Vrei să spui că oamenii au 
reuşit să ajungă pe Lună acum 50 de ani, iar acum nu mai 
pot? Deşi au o tehnologie mai puternică? Eşti sigur că nu ar 
fi fost mai uşor să filmeze totul într-un studio? Nu ştiu, eu 
doar pun nişte întrebări!” 

Şmecheria la tactica asta este că la prima vedere ea chiar 
pare că e formată din nişte întrebări cât se poate de oneste, 
în căutarea adevărului, dar e doar o chestie de suprafață. În 
realitate, în momentul în care conspiraţionistul a pus 


întrebările respective, el deja a plantat sămânța îndoielii în 
mintea interlocutorilor. Doar a pus nişte întrebări, într- 
adevăr, dar ele au rolul de a te face să te îndoieşti: „Da' 
chiar, oare nu le-ar fi fost mai uşor să filmeze totul într-un 
studio? De unde să ştiu eu că nu au făcut-o?” 

Tactica asta e un mod foarte bun de a proteja de critici 
afirmaţiile şi acuzaţiile aberante ale conspiraționistului. Nu 
poţi să-l acuzi că afirmaţiile lui sunt absurde şi că susține 
nişte bălării, nu? Pentru că omul până la urmă... doar pune 
nişte întrebări. E o crimă să pui întrebări? E curios şi el. Ba 
chiar e posibil să-şi justifice întrebările spunând că face pe 
avocatul diavolului. Şi totuşi, în acelaşi timp, deja te 
influențează pe tine sau pe ceilalți participanţi la discuţie 
fără să ştiţi. Asta pentru că adesea tactica este folosită 
împreună cu nişte întrebări speciale: loaded questions şi 
leading questions. 

Loaded questions (de la to load, a încărca) sunt nişte 
întrebări care au scopul de a-l induce în eroare pe 
interlocutor şi de a-l păcăli să răspundă la ele după cum 
doreşte cel care le formulează. O astfel de întrebare clasică 
folosită des ca exemplu este: „Îți mai baţi soția?” Poţi să 
răspunzi da sau nu şi, deşi ai impresia că răspunzând nu 
scapi de această acuzație, te păcăleşti singur: răspunsul 
negativ poate fi uşor interpretat ca „nu îmi mai bat soția”, şi 
nu ca „nu mi-am bătut niciodată soția”. Un alt exemplu: „Ai 
recunoscut vreodată că teoria evoluției nu este sprijinită de 
dovezi?” Poţi să răspunzi da sau nu, dar oricare ar fi 
răspunsul tot o să se înțeleagă că teoria evoluției nu este 
sprijinită de dovezi. 

Leading questions (de la to lead, a conduce, a direcționa) 
sunt de fapt nişte propoziţii, nişte afirmaţii rostite sub formă 
de întrebare. Sunt întrebări care sugerează propriul lor 
răspuns. Un exemplu de leading question ar fi: „Purta Paul 
un tricou alb?”, pentru că insinuează automat că Paul purta 


un tricou alb. Îl influențează pe interlocutor să afirme că 
Paul chiar purta un tricou, ba chiar alb. Un exemplu de 
întrebare care să nu influențeze ar fi: „Ce purta Paul”?”, 
pentru că îi oferă interlocutorului o mai mare libertate de a 
răspunde. Poate purta un tricou verde. Sau chiar o cămaşă. 
Întrebările de tipul ăsta nu par a fi foarte importante, dar 
numeroase studii au arătat că folosirea lor excesivă poate 
genera false amintiri în mintea celui care răspunde la ele. 
Cel mai bun exemplu vine din lumea ufologiei: sunt o 
grămadă de oameni care susțin că au avut întâlniri de 
gradul III cu diverşi extratereştri şi chiar că au fost răpiți de 
aceştia. Problema este că oamenii respectivi stau foarte 
prost cu memoria şi, dintr-un motiv sau altul, nu-şi aduc 
aminte nimic din acele episoade, astfel că se recurge la o 
metodă numită regresie hipnotică. Pe scurt, un terapeut îi 
hipnotizează, îi cufundă într-o stare de relaxare şi încearcă 
să extragă de la ei acele amintiri ascunse. 

Acum nu stăm să dezbatem dacă hipnoza este sau nu 
pseudoştiință. Ce ştim însă este că de multe ori terapeutul 
reuşeşte să implanteze în mintea relaxată a hipnotizatului 
nişte amintiri false prin intermediul întrebărilor 
îndrumătoare. Exemple de astfel de întrebări într-un caz de 
răpire de extratereştri ar fi: 

e Pare lumina să vină de deasupra maşinii? — moment în 
care, fireşte, terapeutul implantează în mintea omului ideea 
că lumina unui presupus OZN e deasupra maşinii; 

e Cum comunică ei cu tine? Le auzi vocea? — întrebarea se 
referă la extratereştrii dintr-o întâlnire de gradul III, iar acel 
„cum comunică” sugerează faptul că o fac altfel decât o 
facem noi; 

e Ce fel de instrumente folosesc ei? Sunt la fel ca 
instrumentele folosite de medicii de pe Pământ? - e vorba, 
fireşte, de scena cu omul răpit şi pus pe masa de operaţie, 
iar întrebările terapeutului sugerează că într-adevăr cei care 


operează sunt ființe extraterestre; se face distincția între ele 
şi medicii de pe Pământ. 

Întrebările puse cum trebuie şi unde trebuie pot fi nişte 
tactici extraordinar de eficiente, iar conspiraţioniştii şi 
adepţii pseudoştiinţei le folosesc cu mai multă virtuozitate 
decât cânta Paganini la vioară. Bineînţeles, nu orice 
întrebări sunt o strategie mârşavă de a influența 
interlocutorul (există şi întrebări oneste), dar cele puse de 
conspiraționist pentru a influența au deja nişte răspunsuri 
foarte bine documentate şi bine ştiute pe care el alege să le 
ignore. De exemplu, când spune: „A, da? Am ajuns pe Lună? 
Atunci de ce nu se văd stelele în fotografii? Nu ştiu, frate, eu 
doar pun nişte întrebări!” Răspunsul la această întrebare se 
găseşte pe toate gardurile internetului, dar conspiraționistul 
alege pur şi simplu să le ignore. 

Scepticismul este foarte sănătos, întreaga carte pe care o 
ai în mână este o pledoarie pentru el. Dar, cum am mai 
spus, se poate exagera şi aici, mai ales atunci când ai 
judecata încețoşată de tot felul de prejudecăţi. Şi, până la 
urmă, da, au mai fost conspirații care chiar s-au adeverit, 
deci cine zice că unele teorii ale conspirației nu pot fi 
adevărate? După cum ai văzut deja, există nişte 
caracteristici importante care dau de gol teoriile conspirației: 
cu cât numărul de persoane care tac în privința conspirației 
creşte, cu atât este mai improbabilă. Ce să mai zicem că 
multe astfel de teorii necesită ca grupul care conspiră să 
aibă puteri supranaturale pentru a-şi duce la bun sfârşit 
planul. Dacă dai de ele într-o teorie a conspirației, deja ar 
trebui să tragi nişte semnale de alarmă. 


Există posibilitatea ca Pământul să fie plat, dar care 
crezi că sunt şansele ca întreaga comunitate ştiinţifică 
să ne mintă de sute de ani încoace? 


Sfârşitul încununează opera 


Şi totuşi, ca să aibă ultimul cuvânt, adesea adepții 
pseudoştiinței nu se pot abţine să mai folosească o tactică- 
două în încercarea de a opri o discuţie care nu pare să ducă 
unde vor ei. La fel ca în cazul „eu doar pun o întrebare”, şi 
aici vorbim de nişte strategii care la prima vedere par a fi 
nişte tentative inocente de a detensiona atmosfera (uneori 
da, sunt, dar tot greşite), însă în realitate sunt alte încercări 
viclene de a mai atrage pe cineva de partea lor sau pur şi 
simplu de a ieşi din discuție nevătămați. 


Argumentul moderaţiei 


În toate călătoriile mele peste cele nouă mări şi nouă țări 
ale internetului, argumentul moderaţiei s-a dovedit una 
dintre cele mai enervante chestii pe care le-am găsit. Pe 
scurt, omul care-l emite crede probabil că e un înțelept ce 
îndeamnă la echilibru. În timp ce gloata asta de evoluționişti 
şi creaționişti se ceartă ca chiorii, el e singurul care s-a 
gândit să facă un pas în spate şi să vadă imaginea de 
ansamblu. 

Foarte bine faci, tipule, dar greşeşti. Argumentul 
moderațţiei este de fapt o eroare de logică şi are forma: 


Există două afirmaţii diametral opuse, X şi Y. Deci 
răspunsul se află undeva între X şi Y. 


Fireşte, nu tot timpul e vorba de o eroare de logică, dar în 
cazul temei ştiinţă vs pseudoştiință este o greşeală foarte 
gravă. Una din tabere se bazează pe dovezi empirice, calcule 
şi studii, iar cealaltă se bazează pe dovezi anecdotice şi 
ştiinţă înțeleasă prost. În discuţia vaccinurile cauzează 
autism există o grămadă de oameni care cred că adevărul e 
pe undeva la mijloc, deşi nu specifică niciodată exact ce vor 
să spună prin asta. Acest fals echilibru are consecința 
neplăcută de a pune pe aceeaşi treaptă ştiinţa şi 
pseudoştiința, punând semnul egal între ele. Adică: nu se 
ştie niciodată unde se găseşte adevărul, nu? Numai că ştim 
în cazurile astea (fie că e vorba de Pământul plat şi 
Pământul sferic, de vaccinuri şi autism sau de creaționism 
şi evoluționism) că adevărul este la un capăt sau celălalt, nu 
există între. Şi chiar ştim la care capăt se află adevărul. 

Cel mai mult păcătuieşte mass-media cu argumentul 
moderaţiei, alegând de multe ori să abordeze în mod egal 
atât pseudoştiința, cât şi ştiinţa. Zic că păcătuieşte pentru 
că astfel legitimizează pseudoştiința: când apare la televizor 
o persoană antivaccinistă proeminentă într-o dezbatere cu 
un medic, televiziunea legitimizează antivaccinismul în ochii 
publicului, iar omul din fața ecranului înțelege că este şi 
asta o treabă serioasă. Altfel de ce ar prezenta ambele 
tabere? Când dai şanse egale pseudoştiinței şi ştiinţei în 
mass-media, câştigă pseudoştiința, nu ştiinţa! Publicul 
înțelege că există într-adevăr o controversă, că ştiinţa are un 
oponent legitim. Când permiți pseudoştiinței să urce pe 
aceeaşi treaptă cu ştiinţa, nu creezi o lume mai bună, nu 
ameliorezi gândirea critică şi nu faci un pas în plus spre 
adevăr. Ba din contră, facem cu toții un pas înapoi, iar 
noaptea minţii câştigă teren. 

O tactică alternativă este cea numită teach the 
controversy lansată de creaționiştii din SUA acum mulți ani: 
pe scurt, aceştia doresc predarea în şcoli, în timpul 


cursurilor de ştiinţă, atât a teoriei evoluţiei, cât şi a 
designului inteligent. Sună foarte smart ultimul termen, dar 
el desemnează pur şi simplu vechiul şi obositul creaționism 
deghizat în haine „ştiințifice”. Raționamentul lor e că ar fi 
foarte drăguţ dacă s-ar preda ambele idei în mod egal. Ar fi o 
lume mai bună. Mieii şi leii s-ar lua în brațe. Oamenii ar 
învăța, în sfârşit, că nu are rost să se certe care echipă de 
fotbal e mai bună. Paradisul pe Pământ. 

Dar nu. Nu, nu, nu şi iarăşi nu. Se porneşte de la 
premisa greşită că ambele se află şi merită să se afle pe 
aceeaşi treaptă. Pur şi simplu e imposibil: teoria evoluției 
are de partea ei numeroase studii şi dovezi din diverse 
domenii, în timp ce creaționismul se bazează pe o carte 
scrisă după poveştile unor oameni din epoca bronzului. Nu 
poți preda o ipoteză falsă împreună cu o teorie demonstrată 
ca şi cum ar fi de aceeaşi natură. Oamenii sunt păcăliți de 
faptul că ambele idei încearcă să explice acelaşi lucru 
(apariția oamenilor pe Pământ, în cazul de față), iar în 
mintea lor asta înseamnă că ambele sunt la fel de posibile. 
Dar... 


Doar pentru că două idei încearcă să explice acelaşi 
lucru nu înseamnă că sunt ambele corecte. 


Doar pentru că poţi explica naşterea copiilor atât prin 
ideea că sunt aduşi de berze, cât şi prin ideea că se nasc în 
urma unirii unui ovul cu un spermatozoid nu înseamnă că 
ambele sunt corecte sau pot fi tratate egal. 

Pământul este ori plat, ori sferic. Şi ştim deja răspunsul 
categoric. 

Pământul este ori gol, ori plin pe dinăuntru. Şi ştim deja 
răspunsul clar. 

Pământul ori are 6.000 de ani, ca vârstă, ori 4,3 miliarde 
de ani. Şi ştim răspunsul fără nici o îndoială. 


Diversitatea biosferei din prezent ori a apărut ca urmare a 
evoluției, ori a apărut direct, fix sub forma în care se află în 
ziua de azi. Şi ştim deja răspunsul sigur la asta. 

Oamenii ori au evoluat din alte tipuri de primate, ori au 
fost creaţi din praf. Şi ştim răspunsul şi aici. 

Adepții pseudoştiinței vor să sugereze că există o 
controversă, că există discuţii între oamenii de ştiinţă, că şi 
ideile pseudoştiințifice merită să fie luate în seamă, şi vor 
toate lucrurile astea pentru că le oferă legitimitate. Oricât de 
înțelept ai vrea să pari, sunt unele discuţii în care adevărul 
chiar nu se află la mijloc. Când vine vorba de pseudoştiință 
vs ştiinţă, răspunsul este cât se poate de simplu: ai de ales 
între un scenariu pentru care avem dovezi, experimente, 
modele ştiinţifice şi un scenariu care se bazează pe „scrie în 
Biblie” sau „păi nu e clar că ei te mint?” E simplu. 


Opinia mea despre opinii 


Thought-terminating cliches (clişee care inhibă gândirea), 
numite şi semantic stopsigns (stopsigns fiind semnele de 
circulație pe care scrie STOP), sunt nişte chestii de care nu 
ai mai auzit până acum, dar le întâlneşti de-o viață întreagă. 
Sunt cuvinte sau fraze cu rolul de a descuraja gândirea 
critică şi discuţiile semnificative pe marginea anumitor 
subiecte, fiind oferite ca răspuns când cineva ori nu are un 
răspuns clar la întrebarea respectivă, ori pur şi simplu nu e 
interesat să ofere un răspuns. Deşi sunt folosite în general 
ca răspunsuri simple la întrebări complexe, uneori sunt 
folosite intenționat cu scopul de a opri diverse dezbateri, de 
a-i face pe alții să creadă ceva anume sau pur şi simplu 
pentru a respinge păreri diferite. Nu-i de mirare că sunt 
folosite din plin în pseudoştiință şi chiar de diverse culte. 


Termenul de thought-terminating cliché a fost popularizat 
de psihiatrul Robert Jay Lifton, care în 1961 spunea: 


Limbajul mediului totalitarist este caracterizat prin 
thought-terminating cliches. Cele mai vaste şi 
complexe probleme ale omenirii sunt comprimate în 
fraze sumare, foarte reductive şi categorice, uşor de 
memorat şi de exprimat. Acestea devin începutul şi 
sfârşitul oricărei analize ideologice. 


Exemple de asemenea clişee des întâlnite sunt: 
„Aia e”; 

„Când o să fii de vârsta mea o să înţelegi”; 

„O să înţelegi când o să ai şi tu copii”; 

„Gândeşti prea mult”; 

„Crede şi nu cerceta”. 

Dar regina acestor exprimări este, fără dar şi poate: 


Fiecare are dreptul la o opinie. 


Alte formulări sunt „mă, e părerea mea” sau „am dreptul 
la propria-mi părere”, la fel de greşite şi enervante. Adesea 
sunt folosite de cel care spune o tâmpenie ca un zid de 
apărare în spatele căruia să se ascundă. Adică o fi spus el 
că Pământul e plat, dar ce vrei? Poate să-şi spună şi omul 
părerea. (Ca paranteză, probabil ai observat deja că am şi eu 
o opinie se înrudeşte cu hei, doar pun întrebări despre care 
am vorbit în capitolul privind conspiraţiile.) 

Problema cu opiniile este că, deşi cei care le emit spun că 
sunt doar nişte opinii, ştim prea bine că în mintea lor sunt 
deja o certitudine, un lucru pe care ei îl cred. E o chestie de 
nuanță, dar e uşor de ghicit mai ales că, în general, „părerea 
mea” vine după o discuție destul de lungă în care omul şi-a 
prezentat cu patos poziția. Formularea asta e folosită pentru 
a încheia o discuție când interlocutorul nu mai are 


argumente şi nici nu mai vrea să continue. Nu are nici o 
valoare argumentativă şi singurul ei dar este să oprească 
instant orice discuţie rațională pe teme serioase. 

Faptul că ai o opinie asupra unui subiect nu înseamnă că 
este automat corectă sau demnă de luat în seamă. Urmarea 
firească a expunerii unei păreri este argumentul. Abia după 
aceea putem decide dacă e o opinie corectă sau nu. Ea nu 
este validă doar în virtutea faptului că există. Părerea mea 
este că pe lumea asta există pisici care au aripi, dar faptul 
că am emis această părere nu e de ajuns pentru a stabili 
valoarea ei de adevăr. 

Câteodată, când adepţii pseudoştiinței se simt realmente 
amenințați de argumente, fac un pas înainte şi îți cer să le 
respecţi opiniile. Partea proastă e că, prin simpla lor natură, 
opiniile nu pot fi respectate, pentru că sunt nişte gânduri, 
nişte păreri. În general respecţi un om pentru că a trecut 
prin nişte încercări, a realizat ceva. Opiniile sunt pur şi 
simplu nişte gânduri. A, vrei să te respect pe tine doar 
pentru că ai avut curajul să scoţi opinia la plimbare, în 
lume? Mai greu, pentru că ea tot trebuie argumentată. 

O altă tactică e să ți se spună fiecare cu părerea lui, iar 
aici ne întoarcem la argumentul moderaţiei: persoana 
respectivă are impresia că teoria evoluției, vârsta 
universului sunt nişte opinii, la fel ca ale ei. Le pune pe 
aceeaşi treaptă. Dar bineînțeles că e o mare diferență: este 
cât se poate de adevărat, toate teoriile ştiinţifice au pornit ca 
un soi de opinii, prin care oamenii de ştiinţă au observat un 
fenomen şi au făcut predicții în baza acestor observaţii. Cu 
timpul însă, opiniile au ajuns să fie susținute de calcule şi 
dovezi obținute prin experiment şi şi-au câştigat statutul de 
teorie ştiinţifică certă (în limitele în care ştiinţa poate fi 
certă). Teoria evoluției nu mai e o opinie de cel puțin 100 de 
ani. 


Pe lângă asta, nu toate opiniile sunt egale. Chiar şi atunci 
când vorbim de o discuţie pur speculativă care se poartă 
între doi oameni, dacă unul din ei studiază sau lucrează în 
domeniul vizat, opiniile lui se bazează pe experiență, pe 
cunoştinţe dobândite. Dacă vorbim de existența vieții pe 
planeta Marte, nu poţi pune pe aceeaşi treaptă opinia lui 
Paco de pe internet (ale cărui singure cunoştinţe despre 
fizică se reduc la faptul că apa e udă, iar de biologie ce să 
mai zicem, că nici nu ştie în ce parte îi este splina) cu opinia 
unui astrofizician sau biochimist. Chit că momentan nu 
ştim cu certitudine dacă e viață pe Marte şi e o discuţie pur 
speculativă, astrofizicianul sau biochimistul poate face ceea 
ce se numeşte în engleză o educated guess, o speculație 
bazată pe educaţia sa, pe cunoştinţele sale mult mai vaste 
decât ale lui Paco. Este apel la autoritate? N-aş zice, pentru 
că vorbim de speculații. Chiar dacă nu eşti om de ştiinţă tot 
poţi face o educated guess: deşi nu ai văzut în viața ta aşa 
ceva, poți spune, în baza experienței cu alte elemente 
chimice, cu un grad destul de ridicat de acuratețe, că şi 
hidrogenul poate fi, ca stare de agregare, solid. Este o 
părere, dar se bazează pe nişte cunoştinţe şi pe experiența 
anterioară cu alte elemente chimice. 


O părere este atât: o părere. 


Nu are nici o valoare argumenitativă şi nu te duce cu 
nimic mai aproape de adevăr. Şi nici nu poate fi folosită ca 
zid de apărare; nu este imună la critici. 


Cuvânt de încheiere 


Acum, la final de carte, sper că am mai reuşit să fac un 
pic de ordine prin gândurile tale şi să te fac să înţelegi cum 
arată pseudoştiința, cum se comportă şi mai ales cum s-o 
identifici. S-ar putea să fii derutat în ceea ce priveşte unele 
lucruri şi nu e vina ta: pseudoştiința este foarte abilă în a se 
ascunde şi a se da drept ştiinţă. De multe ori este vorba de 
nuanță, de nişte diferențe atât de fine, încât nu le vezi din 
prima. Şi totuşi, nu e nevoie să fii doctor în fizică cuantică 
pentru a le depista. Trebuie doar să înţelegi nişte chestii de 
logică şi să ai ochiul format. Nu este apel la autoritate când 
spui cuiva că medicul nefrolog ţi-a diagnosticat ceva la 
rinichi, dar e un posibil apel la autoritate când afirmi că 
medicul neurolog ţi-a spus că ai probleme cu rinichii. 

Morala întregii cărți şi ce trebuie să ţii minte mai presus 
de tot este că: 


Totul se reduce la dovezile empirice şi experimentale 
pe care le avem la dispoziţie şi la capacitatea lor de a 
urma sau nu paşii metodei ştiinţifice. 


Da, este cât se poate de posibil ca Pământul să fie plat, 
dar toate dovezile pe care le avem duc în direcţia ideii de 
Pământ sferic. Nu avem nici o dovadă pentru Pământul plat. 
Dorinţele şi percepțiile tale senzoriale sunt egale cu zero. Am 
ajuns departe. Foarte departe. Suntem o specie de animal 
care doar într-o secundă cosmică a reuşit să descifreze o 
bună parte din univers, să se ia la trântă cu moartea. Nu 
numai că am descoperit alte lumi, ci chiar am ajuns pe ele. 
Şi abia am început. lar totul se datorează fixismului 
oamenilor de ştiinţă de a urma îndeaproape metoda 
ştiinţifică şi de a găsi dovezi pentru ipotezele lor. Asta îmi 
aduce aminte de ce spunea comediantul Tim Minchin în 
poezia sa intitulată Storm: 


Pentru că, în întreaga istorie, orice mister care a fost 
vreodată rezolvat s-a dovedit a nu fi magie. 


Pe lângă asta, e foarte simplu şi uşor să credem în 
pseudoştiință şi nu în ştiinţă. Prima ne spune ce am vrea să 
auzim, nu ne pune să gândim prea mult şi nici să renunțăm 
la vechile noastre obiceiuri. A doua, în schimb, este de 
multe ori contraintuitivă, rece şi tinde să ne scoată din zona 
de confort. 

Nu e uşor să scăpăm de deprinderile pe care le-am 
dobândit de-a lungul vieţii şi de care ne ținem cu dinții. Nu 
ne place schimbarea, cu atât mai mult când e vorba să 
schimbăm felul în care percepem lumea din jur. Îmi 
imaginez că a fost la fel de greu pentru Darwin să renunţe la 
tot ce învățase până atunci, probabil a fost la fel de greu şi 
pentru Copernic sau Galilei când şi-au dat seama că, deşi 
alți învățați dinaintea lor, oameni stimațţi, susțineau că 
Soarele orbitează Pământul, adevărul era altul. N-a fost 
uşor. Şi totuşi şi-au călcat pe inimă şi au schimbat 
universul în care trăim. 

Să fii sceptic nu e o boală, deşi lumea te va acuza că ai 
mintea prea închisă, că striveşti „corola de minuni a lumii”. 
Cred că Douglas Adams a zis cel mai bine: 


Nu e de ajuns să vezi cât de frumoasă e o grădină 
fără să şi crezi că la capătul ei trăiesc zâne? 


